
Text integral 
Traducere şi note de Haralambie Grămescu 
OErc Press 


Textul actualei versiuni reproduce ediţia Le livre des Mille nuits et une nuit, traduction littérale et 
complete du texte arabe par le dr. J. C. Mardrus, Editions de la Revue Blanche, Paris, 1899, versiune 
coroborată cu traducerea în limba rusă Kniga tâsiaci i odnoi noci, perevod s arabskogo M. A. Salie, 
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 
germană Tausend und eine Nacht, aus dem Arabischen übertragen von Max Henning, Druck und 
Verlag von Philipp Reclam Jun, Leipzig, 1895. 


CALIFUL CEL CIUDAT! 


Se povesteşte că într-o noapte califul Harun Al-Raşid, cuprins de nesomn, 
a trimis după vizirul Giafar Al-Barmaki şi i-a spus: 

— Mi-e inima grea şi aş vrea să fac o plimbare pe ulițele Bagdadului şi să 
mă duc până la Tigru, spre a încerca să mă veselesc în noaptea asta. 

Giafar răspunse că ascultă şi că se supune, şi se îmbrăcă numaidecât în 
haine de neguţător, după ce mai întâi îl ajută pe calif să se îmbrace la fel. Şi 
îl chemă şi pe Massrur, gealatul, să-i însoţească, îmbrăcat la fel ca ei. Pe 
urmă ieşiră din sarai pe poarta cea tainică şi pomiră să străbată domol 
ulițele Bagdadului, tăcute la ceasul acela, şi aşa ajunseră la ţărmul apei. 
Acolo văzură într-o luntre legată la mal un luntraş bătrân ce se pregătea să 
se învelească în pătura lui ca să se culce. Se apropiară de el şi, după 
salamalecurile de cuviinţă, îl întrebară: 

— O, şeicule, am dori, cu îngăduinţa ta, să ne iei, dacă binevoieşti, în 
luntre, şi să ne plimbi oleacă pe râu, acuma, când vremea este răcoroasă şi 
adierea vântului dulce. Şi iată un dinar pentru osteneala ta. 

El răspunse, cu spaimă în glas: 

— Au ce-mi cereti, domniile voastre? Păi nu ştiţi că nu ne este îngăduit 
una ca asta? Şi nu vedeţi că vine către noi naia pe care se află califul nostru 
cu tot alaiul lui? 

Ei întrebară, tulburaţi foarte: 

— Eşti încredinţat că pe corabia aceea ce vine către noi se află însuşi 
califul? 

El răspunse: 

— Pe Allah! d-apoi cine din Bagdad nu cunoaşte chipul stăpânului nostru 
califul? Este chiar el, domniile voastre, cu vizirul lui, Giafar, şi cu spătarul 
Massrur! Şi, împreună cu ei, uite şi mamelucii şi cântăreţele. Ascultaţi ce 
strigă crainicul stând în picioare la provă: „Este oprit şi celor mari şi celor 
mici, şi tinerilor, şi bătrânilor, şi oamenilor de seamă, şi oamenilor de rând 
să se plimbe pe apă. Cine nu se supune acestei porunci va fi descăpăţânat 
ori va fi spânzurat de catargul corăbiei!” 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 


Dar când fu cea de a trei sute nouăzeci şi patra noapte 


Spuse: 


Auzind aceste cuvinte, Al-Raşid rămase peste măsură de uluit, căci nu 
dăduse niciodată o asemenea poruncă şi, de mai bine de un an, nu se mai 
plimbase pe apă. Îl privi, aşadar, pe Giafar şi îl întrebă din ochi despre 
înţelesul întâmplării. Giafar însă, tot atâta de uluit ca şi califul, se întoarse 
către bătrânul luntraş şi îi spuse: 

— O, şeicule, ţine colea doi dinari. Numai grăbeşte-te şi ia-ne în luntre şi 
ascunde-ne pe sub tufărişurile celea boltite peste apă, doar atât cât să putem, 
fără a fi văzuţi şi înhăţaţi, să privim şi noi trecerea califului şi a alaiului. 

Luntraşul, încă şovăind, se învoi până la urmă şi, luându-i pe tustrei în 
luntre, îi duse sub un adăpost boltit, şi aşternu peste ei o pătură, ca să fie şi 
mai bine dosiţi. 

Nici nu se adăpostiseră ei bine acolo că şi văzură cum se apropia corabia 
luminată de lumina făcliilor şi a focurilor pe care le aţâţau cu lemn de aloe 
nişte robi tinerei, îmbrăcaţi în mătăsuri roşii, cu umerii acoperiţi cu mantii 
galbene şi cu capu-mpodobit cu moselină albă. Unii şedeau la prua corăbiei, 
alţii la coada ei, şi toţi roteau făcliile şi fanarele, strigând din vreme în 
vreme opreliştea aceea. Mai văzură apoi două sute de mameluci în picioare, 
înşiraţi de-a lungul laturilor corăbiei şi înconjurând o podină mai înaltă, 
aşezată la mijloc, unde, pe un jeţ de aur sta un tânăr îmbrăcat într-o mantie 
neagră, cum purtau cei din neamul lui Abbas, strălucind din toate 
zarafirurile ei. Iar de-a dreapta lui se află un ins care semăna leit cu vizirul 
Giafar, iar de-a stânga-i sta un altul, cu spada în mână, şi care semăna 
aidoma cu Massrur, în vreme ce, în josul podelei, stăteau rânduiţi frumos 
douăzeci de cântăreţi şi de lăutari. 

La priveliştea aceea, Al-Raşid strigă: 

— Giafar! 

Vizirul răspunse: 

— La poruncile tale, o, emire al drept-credincioşilor! 

Al-Raşid spuse: 

— De bună seamă că trebuie să fie vreunul dintre fiii noştri, poate că Al- 
Mamun, poate că Al-Amin. lar cei doi care stau în picioare lângă el 
seamănă unul cu tine şi altul cu spătarul meu Massrur. Şi toţi cei ce stau în 


josul podelei seamănă nemaipomenit cu cântăreții mei obişnuiţi. Ce crezi de 
toate astea? Eu simt că-mi pierd minţile. 

Giafar răspunse: 

— Şi eu tot aşa, o, emire al drept-credincioşilor, pe Allah! 

Ci corabia cea luminată se şi îndepărtase din ochii lor, iar bătrânul luntraş, 
uşurat de temerile lui, strigă: 

— Gata! acuma am scăpat. Nu ne-a văzut nimenea. 

Şi ieşi de sub frunziş şi-i duse la țărm pe cei trei călători. După ce coborâră 
din luntre, califul se întoarse către el şi îl întrebă: 

— O, şeicule, spui că aşa vine califul în fiecare noapte să se plimbe în 
corabia luminată astfel? 

El răspunse: 

— Da, domnia ta, şi-asta de un an şi mai bine. 

El spuse: 

— O, şeicule, noi suntem nişte străini călători şi ne place să ne bucurăm de 
orice privelişte şi să ne plimbăm peste tot pe unde se află lucruri frumoase 
de văzut. Vrei, dar, să primeşti aceşti zece dinari şi să ne aştepţi tot aici, 
mâine, la acelaşi ceas? 

El răspunse: 

— Vreau, şi rămân îndatorat. 

Atunci califul şi cei doi însoțitori ai săi îşi luară rămas-bun de la el şi se 
întoarseră la sarai, sporovăind între ei despre acea întâmplare ciudată. 

A doua zi, califul şezu toată ziua la divan, primindu-i pe vizirii, pe 
dregătorii, pe emirii şi pe caimacamii lui, şi descurcând treburile împărăției, 
judecând şi osândind, şi iertând, după care se întoarse în iatacurile sale, 
unde se dezbrăcă de hainele cele domneşti, se îmbrăcă în straie de neguţător 
şi porni cu Giafar şi cu Massrur pe acelaşi drum ca şi în ajun, ajungând în 
curând la fluviu, unde îi aştepta bătrânul luntraş. Coborâră în luntre şi se 
duseră să se ascundă sub bolta de frunze, unde aşteptară sosirea corăbiei 
luminate. 

N-avură vreme nici să-şi piardă răbdarea, căci nu peste mult corabia, în 
zvoană de alăute, se ivi pe apă, încununată de făclii. Şi îi zăriră iarăşi pe toţi 
cei din ajun, cu tot atâţia mameluci şi tot atâţia oaspeţi, iar în mijlocul lor, 
pe podea, între ciudatul Giafar şi ciudatul Massrur, sta califul cel ciudat. 

Văzând acestea, Al-Raşid spuse către Giafar: 

— O, vizire, văd un lucru pe care niciodată nu l-aş fi crezut, de-ar fi venit 
careva să mi-l povestească. 


Pe urmă îi spuse luntraşului: 

— O, şeicule, mai ia şi aceşti zece dinari, şi du-ne pe urma corăbiei lor; şi 
nu te speria deloc, căci n-au cum să ne vadă, de vreme ce ei stau în lumină, 
iar noi suntem în negură. Dorinţa noastră-i să ne bucurăm de priveliştea 
frumoasă a atâtor lumini pe apă. 

Luntraşul primi cei zece dinari şi, măcar că tremura de spaimă, începu să 
vâslească fără zgomot pe dâra lăsată de corabie, ferindu-se să intre în cercul 
de lumină. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a trei sute nouăzeci şi cincea noapte 


Spuse: 


„„.ferindu-se să intre în cercul de lumină, până ce ajunseră la o grădină ce 
cobora pe povâmişul malului până la fluviu, şi unde corabia trase la țărm. 
Califul cel ciudat şi întregul lui alai coborâră de pe corabie şi, în sunet de 
Lăute, intrară în grădină. 

După ce corabia se îndepărtă, bătrânul şeic trase luntrea în umbră la mal, 
ca să le îngăduie celor trei călători să coboare şi ei la rându-le. Odată pe 
pământ, se duseră să se amestece în mulţimea de inşi ce ţineau făcliile şi 
mergeau în jurul califului cel ciudat. 

Or, pe când ei urmau aşa alaiul, deodată fură băgaţi de seamă de câţiva 
mameluci şi daţi în vileag. Şi pe dată fură înhăţaţi şi duşi înaintea acelui 
bărbat tânăr, care îi întrebă: 

— Cum de-aţi ajuns aici, şi pentru care pricină aţi venit? 

Ei răspunseră: 

— O, Măria Ta, suntem nişte neguţători străini de această ţară. Numai 
astăzi am sosit şi-am trecut să ne plimbăm pe-aici, fără a şti că nu este 
slobod a intra în această grădină. Şi mergeam liniştiţi, atunci când am fost 
înşfăcaţi de oamenii Domniilor Voastre şi aduşi dinainte-vă, fără ca noi să 
ne putem da seama de greşeala ce-am săvârşit. 

El le spuse: 

— Fiţi fără teamă, de vreme ce sunteti străini de Bagdad. De n-aţi fi fost 
străini de Bagdad, aş fi pus numaidecât să vi se reteze capetele. 

Pe urmă se întoarse către vizirul său şi îi spuse: 

— Lasă-i să vină cu noi. Sunt oaspeţii noştri, în seara aceasta. 


Ei însoţiră atunci alaiul şi ajunseră aşa la un sarai ce nu se putea asemui ca 
fălnicie decât cu saraiul emirului drept-credincioşilor. Pe poarta saraiului 
erau săpate stihurile următoare: 


În saraiul acesta în care 

Orişice oaspete-i binevenit, 
Timpul, cu strălucita lui culoare, 
Mari frumuseți a pus şi-a risipit; 
Desăvârşita artelor splendoare 
L-a luminat şi l-a împodobit; 
Iar dărnicia fără-asemănare 

A darnicului ei stăpân slăvit 
E-a sufletului dulce desfătare. 


Intrară atunci într-o sală măreaţă, cu podeaua acoperită cu chilimuri de 
mătase galbenă, iar califul cel ciudat, aşezându-se pe un jeţ de aur, le 
îngădui tuturor celorlalţi să se aşeze împrejurul lui. Se întinse îndată masa 
pentru zaiafet; mâncară şi-apoi se spălară pe mâini; pe urmă, după ce 
băuturile fură rânduite pe masă, băură pe săturate din aceeaşi cupă pe rând. 
Dar când veni rândul califului Harun Al-Raşid, acesta nu vroi să bea. 
Atunci califul cel ciudat se întoarse către Giafar şi îl întrebă: 

— Pentru ce nu vrea să bea prietenul tău? 

Giafar răspunse: 

— De multă vreme, o, Măria Ta, el nu mai bea. 

Celălalt spuse: 

— Atunci, să poruncesc să-i dea altceva. 

Şi numaidecât dete poruncă unui mameluc, care grăbi să aducă un borcan 
plin cu sorbet de mere şi îl înfăţişă lui Al-Raşid care, de data aceasta, primi 
şi începu să bea cu multă poftă. 

Când băutura îşi împlini rostul asupra minţilor lor, califul cel ciudat, ţinând 
în mână o vergeluşă de aur, bătu de trei ori cu vergeluşa în masă, şi 
numaidecât cele două canaturi ale unei uşi mari se deschiseră în fundul 
sălii, lăsând să intre doi arapi ce purtau pe umerii lor un jeţ de fildeş în care 
şedea o tânără roabă albă, cu faţa ca soarele. Puseră jeţul jos dinaintea 
stăpânului lor şi pe urmă rămaseră în picioare în spatele lui, stând 
nemişcaţi. Atunci fata luă o lăută indienească, îi potrivi strunele şi începu să 
cânte, pe rând, pe douăzeci şi patru de ghiersuri felurite, cu o măiestrie ce 
răpea minţile ascultătorilor. Pe urmă se întoarse la ghiersul dintâi şi cântă: 


Cum poţi tu, fără mine, şi departe, 

Să mai trăieşti, când inima-mi suspină 
De lipsa ta? Ah, grea soartă-i desparte 
Pe-ndrăgostiţi, să plângă fără vină 
Şi-n pustiire lasă trista casă 

Ce răsuna de cânt şi fericire. 


Când auzi aceste versuri cântate, califul cel ciudat scoase un țipăt amarnic, 
îşi sfâşie frumoasa-i mantie înstelată cu diamante, şi cămaşa, şi toate 
hainele de pe el, şi căzu jos fără de simţire. Numaidecât mamelucii se 
repeziră şi aruncară peste el o pătură de mătase, ci nu chiar atât de repede, 
încât califul Al-Raşid, Giafar şi Massrur să nu aibă vreme să bage de seamă 

că trupul tânărului era tot învrâstat de urme de lovituri de vergi şi de bice. 

La vederea lor, califul îi spuse lui Giafar: 

— Pe Allah! ce păcat că tânărul acesta, atâta de frumos, poartă pe trup 
semne ce dovedesc limpede că avem de-a face cu cine ştie ce tâlhar ori cu 
vreun ucigaş primejdios, scăpat din temniţă! 

Ci mamelucii îl şi îmbrăcaseră pe stăpânul lor într-o altă mantie, mai 
frumoasă decât cea dintâi; şi tânărul se aşeză în jet la locul său, de parcă 
nimic nu s-ar fi întâmplat. Îi văzu atunci pe cei trei oaspeţi ai săi cum îşi 
vorbeau în şoaptă şi le spuse: 

— Pentru ce vă arătaţi uimiţi şi ce tot şopotiţi acolo? 

Giafar răspunse: 

— Tovarăşul meu îmi spunea că a străbătut toate ţările şi a fost oaspete la 
mulţi dregători şi la mulţi sultani, dar niciodată nu i-a fost dat să vadă pe 
cineva mai mărinimos decât gazda noastră de-acum. Se minuna văzând cum 
sfâşii un caftan care de bună seamă că preţuieşte pe puţin zece mii de dinari. 
Şi îmi procitea nişte stihuri întru lauda ta... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a trei sute nouăzeci şi şasea noapte 


Spuse: 
...îmi procitea nişte stihuri întru lauda ta: 


In palma ta, măreaţa dărnicie 


Ziditu-şi-a lăcaş cu temelie. 


Iar dacă dărnicia, într-o zi, 
Deodată porţile şi-ar zăvori, 


Ah, mâna ta, cum alta-n lume nu e, 
S-ar face cheie, ca să ne-o descuie. 


Auzind stihurile, tânărul se arătă tare mulţumit şi porunci să i se dea lui 
Giafar o mie de dinari şi un caftan tot atât de frumos ca şi caftanul pe care îl 
sfâşiase el, şi se apucă iar să bea şi să se veselească. Ci Al-Raşid, care nu-şi 
putea găsi tihna de când văzuse urmele de lovituri de pe trupul tânărului, îi 
şopti lui Giafar: 

— Cere-i să-ţi lămurească pricina. 

Giafar răspunse: 

— Mai bine-ar fi să mai avem oleacă de răbdare şi să nu ne arătăm prea 
iscoditori. 

Al-Raşid spuse: 

— Pe capul meu şi pe capul lui Abbas! dacă nu-l întrebi numaidecât, o, 
Giafar, sufletul tău n-are să mai fie al tău, atunci când vom ajunge la sarai. 

Or, tânărul, întorcându-se către ei, îi văzu şuşotind şi îi întrebă: 

— Ce lucru aşa de seamă aveţi să vă spuneţi, de tot şuşotiţi acolo tainic? 

Giafar răspunse: 

— Numai de bine! 

Califul cel ciudat grăi: 

— Rogu-te, pentru numele lui Allah, să-mi spui ce şuşotiţi, fără a-mi 
ascunde nimic. 

Giafar spuse: 

— Tovarăşul meu a băgat de seamă pe trupul tău, o, Măria Ta, nişte urme 
de lovituri de vergi şi de bice. Şi a rămas uimit peste măsură. Şi-ar dori 
fierbinte să afle de pe urma cărei întâmplări stăpânul nostru califul a suferit 
asemenea pedeapsă, atâta de puţin potrivită cu cinul şi cu puterile sale. 

La cuvintele acestea, tânărul zâmbi şi spuse: 

— Fie! am să vă arăt, de vreme ce sunteţi străini, care-i pricina. Şi-apoi 
povestea mea este aşa de uluitoare, că, de-ar fi scrisă cu acul în colţul 
dinlăuntru al ochiului, ar sluji de învăţătură oricui ar cântări-o cu luare- 

aminte. 
Pe urmă spuse: 


— Aflaţi, domniile voastre, că eu nu sunt nicidecum emirul drept- 
credincioşilor, ci sunt numai fiul starostelui giuvaiergiilor din Bagdad. Mă 
cheamă Mohammad-Ali. 'Taică-meu, când a murit, mi-a lăsat ca moştenire 
grămezi de aur, de argint, de mărgăritare, de rubine, de smaralde, de 
giuvaieruri şi de podoabe de argintar; şi mi-a mai lăsat, pe deasupra, case, 
pământuri, livezi, grădini, prăvălii şi hambare; şi m-a lăsat stăpân peste 
acest sarai şi peste tot ce se află în el, robi şi roabe, paznici şi slugi, flăcăi şi 
fete. Or, într-o zi, cum stam în prăvălia mea, între robii mei zoriţi să-mi 
îndeplinească poruncile, văzui că se opreşte la uşă şi descalecă de pe un 
catâr împodobit cu fotaze o tânără însoţită de alte trei fete, frumoase tustrele 
ca nişte lune. Intră în prăvălia mea şi şezu jos, în vreme ce eu mă ridicai în 
cinstea ei; pe urmă întrebă: 

— Tu eşti, nu-i aşa, Mohammad-Ali giuvaiergiul? 

Eu răspunsei: 

— Păi da, o, stăpâna mea, şi sunt robul tău, gata să te asculte. 

Ea îmi spuse: 

— Ai cumva vreun giuvaier cu adevărat frumos, care-ar putea să-mi placă? 

Eu îi spusei: 

— O, stăpâna mea, am să aduc tot ce am mai frumos în prăvălia mea şi am 
să-ţi dau totul în mână. Dacă, din ceea ce am să aduc, s-o nimeri ceva care 
să-ţi placă, nimenea nu s-ar socoti mai bucuros decât robul tău; iar dacă 
nimic nu ţi-ar putea opri privirile, mi-aş plânge nenorocul de-a lungul vieţii 
mele-ntregi. 

Or, aveam în prăvălie o sută de gherdane scumpe, minunat lucrate, pe care 
mă grăbii să le aduc şi să le înşir dinainte-i. Ea le încercă şi le cercetă 
îndelung, unul câte unul, cu mai multă pricepere decât aş fi dovedit eu 
însumi în locul ei; pe urmă îmi spuse: 

— Aş fi vrut ceva mai bun. 

Mă gândii atunci la un gherdănaş pe care taică-meu îl cumpărase cândva, 
pe o sută de mii de dinari, şi pe care îl păstram, închis singur într-o cutie de 
preţ, ferit de orice privire. Mă ridicai şi, domol, adusei cutia aceea, cu mare 
grijă, şi o deschisei cu dichis dinaintea fetei spunându-i: 

— Nu cred că acesta să aibă pereche la vreun domn ori la vreun sultan, la 
vreun om de rând ori la vreunul de seamă. 

După ce aruncă o ocheadă repede spre gherdan, fata scoase un strigăt de 
bucurie şi se minună: 

— Uite ce mi-am tot dorit zadarnic toată viaţa. 


Pe urmă îmi spuse: 

— Cât costă? 

Eu răspunsei: 

— Preţul pe care l-a cumpărat răposatul taică-meu a fost de o sută de mii 
de dinari în cap. Dacă îţi place, o, stăpână a mea, aş fi peste măsură de 
bucuros să ţi-l dăruiesc pe degeaba. 

Ea mă privi, zâmbi uşor şi îmi spuse: 

— La preţul pe care mi l-ai spus, adaugă cinci mii de dinari, ca dobândă la 
banii închişi în el, şi gherdanul este al meu. 

Eu răspunsei: 

— O, stăpână a mea, şi gherdanul şi stăpânul lui sunt bunurile tale şi se 
află în mâinile tale. Nu mai am nimic de adăugat. 

Ea zâmbi iar şi răspunse: 

— lar eu, de asemenea, am hotărât preţul. Adaug că, prin aceasta, sunt 
datornica ta ca mulţumire. 

Şi, spunând cuvintele acestea, se ridică sprintenă, sări cu mare uşurinţă pe 
catâr, fără ajutorul celor ce o urmau şi, plecând, îmi spuse: 

— O, stăpâne al meu, vrei să mă însoţeşti numaidecât spre a-mi aduce 
gherdanul şi a veni la mine acasă să-ţi primeşti banii? Crede-mă că, într- 
adevăr, ziua aceasta, datorită ţie, este pentru mine ca laptele. 

Nu vrusei să stărui mai mult, de teamă să n-o supăr, poruncii slugilor să 
închidă prăvălia, şi o urmai pe fată, încetişor, până acasă la ea. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a trei sute nouăzeci şi şaptea noapte 


Spuse: 


...0 urmai pe fată, încetişor, până acasă la ea” 

Acolo, îi înmânai gherdanul, iar ea intră în iatacul ei, după ce mă rugă să 
iau loc pe laviţa de la intrare şi să aştept venirea zarafului ce trebuia să-mi 
plătească cei o sută de mii de dinari şi dobânda lor. 

Pe când stam aşa pe lavita de la intrare, văzui că vine o slujnică tânără care 
îmi spuse: 

— O, stăpâne ale meu, binevoieşte şi intră în sala de intrare a casei, căci 
şederea la uşă nu este lucru potrivit cu un om de seama ta. 

Mă ridicai atunci şi intrai în sala de intrare unde mă aşezai pe un scăunaş 
căptuşit cu catifea verde, şi aşteptai aşa o bucată de vreme. Atunci văzui că 


vine o slujnică tânără care îmi spuse: 

— O, stăpâne al meu, te roagă stăpâna mea să pofteşti în sala de primire, 
unde doreşte să te odihneşti până ce are să sosească zaraful. 

Nu pregetai să mă supun şi o urmai pe fată în sala de primire. Nici nu mă 
aşezai bine, că se şi trase la o parte o perdea mare din fundul sălii şi intrară 
patru roabe tinere care aduceau un jeţ de aur pe care şedea tânăra lor 
stăpână, cu chipu-i ca luna şi cu gherdanul cel frumos la gât. 

Când îi văzui obrazul aşa, fără iaşmac, şi descoperit întru totul, simţii că 
mi se risipesc minţile şi că bătăile inimii se înteţesc. Ci ea le făcu semn 
roabelor să plece, veni la mine şi îmi spuse: 

— O, lumină a ochilor mei, oare orice om frumos trebuie să se poarte atâta 
de crud ca tine faţă de aceea care îl iubeşte? 

Eu îi răspunsei: 

— Întreaga frumuseţe este în tine, iar ceea ce a mai rămas din ea, dacă a 
mai rămas ceva, a fost împărţit celorlalţi oameni. 

Ea îmi spuse: 

— O, giuvaiergiule Mohammad-Ali, află că te iubesc şi că nu m-am folosit 
de mijlocul de care m-am folosit decât spre a te ispiti să vii în casa mea! 

Şi, rostind aceste cuvinte, se plecă gingaşă asupra mea şi mă trase spre ea, 
sorbindu-mă cu ochii-i galeşi. Atunci eu, tulburat cu totul, îi luai în mâinile 
mele capul, pe când ea îmi întorcea săruturile fără să se zgârcească, şi mă 
strângea la pieptul ei, pe care îl simţeam ca de piatră, apăsat pe pieptul meu. 
Atunci pricepui că nu se cade să dau îndărăt şi vrusei să fac ceea ce ţinea de 
vrednicia mea să fac. Ci în clipita când tocmai dam să-mi împlinesc gândul, 
fata spuse: 

— Ce vrei să faci, o, stăpâne al meu? 

Eu răspunsei: 

— Să ascund ceea ce trebuie să ascund. 

Ea îmi spuse: 

— la seama că la mine nu poţi să ascunzi ceea ce vrei să ascunzi, căci uşa 
mea nu este deschisă. Ar trebui mai întâi să deschizi uşa. Or, află că sunt 
neprihănită. Şi-apoi, de socoţi cumva că ai de-a face cu vreo fată de rând ori 
cu cine ştie ce lepădătură de prin Bagdad, schimbă-ţi degrabă gândurile. Să 
ştii, o, Mohammad-Ali, că, aşa cum mă vezi, eu sunt sora marelui vizir 
Giafar; şi sunt fiica lui Yahia ben-Khaled Al-Barmaki.” 

Când auzii cuvintele acestea, o, stăpânii mei, deodată simţii că înflăcărarea 
mea se potoleşte cu totul şi înţelesei cât de urât fusese din parte-mi că 


ascultasem de |; 
îndemnurile-mi 
tainice şi că 
vroisem să mi le £ 
sting cu ajutorul į 
fetei. Ci tot îi 
spusei: 

— Pe Allah! o, 
stăpână a mea, 
nu este vina mea 
că am vrut să mă 
folosesc de 
prilejul pe care 
mi l-ai dat. Că ai 
binevoit să te 
dovedeşti 
mărinimoasă 
faţă de mine şi 
să-mi arăţi calea 


către uşile 
deschise ale 
bunăvoinţei tale! 

Ea îmi 


răspunse: 

— Nu ai pentru 
ce să te cerţi, ba 
dimpotrivă! Şi 
poţi să ajungi 


acolo unde vrei să ajungi, dacă vrei, ci numai pe căile cele legiuite. Cu voia 
lui Allah, totul se poate împlini. Căci sunt stăpână pe faptele mele şi nimeni 
nu are a mi le opri. Mă vrei tu, dar, ca soţie legiuită? 


Eu răspunsei: 


— De bună seamă! 

Numaidecât trimise să vină cadiul şi martorii şi le spuse: 

— Iată-l pe Mohammad-Ali, fiul lui Ali, răposatul staroste. Mă cere în 
căsătorie şi îmi aduce ca zestre gherdanul acesta pe care mi l-a dăruit. Eu 
primesc şi mă supun. 


Numaidecât fu scris senetul nostru de căsătorie şi, odată încheiat, ne lăsară 
singuri. Roabele aduseră băuturi, cupe şi lăute, şi amândoi băurăm, până ce 
sufletele noastre începură să strălucească. 

Ea luă atunci lăuta şi cântă: 


De trupul tău înalt, subţire, 
De mersul tău legănător, 
Ah, jur că sufăr, din iubire, 
Şi despărţirile mă dor. 


Stăpâne, fie-ţi îndurare 
De-o inimă fără noroc, 
Ce arde pururea şi moare 
Într-al iubirii tale foc. 


De aur cupa-i ce-mi aprinde 
Al sufletului crunt pojar, 

Cu amintirea ta fierbinte 

În gândul meu întoarsă iar. 


Cum floarea cea de mirt sclipeşte 
Intr-un buchet de trandafiri, 
Aşa mereu îmi străluceşte 


Iubirea ta între iubiri. 

Când sfârşi de cântat, luai şi eu la rându-mi lăuta şi, după ce dovedii că 
ştiam să scot din ea sunete şi mai frumoase, spusei aceste versuri ale 
poetului, acompaniindu-mă în surdină: 


Minunea mea! pe chipu-ţi vrăjitor 
Potrivniciile se-ngemănează: 

E şi răcoarea apei de izvor, 

Şi flacăra cu purpuria-i rază. 


Iar inimii ce-mi tremură de dor 
Răcoare-i eşti, şi foc ce arde-n pară. 
Ah, sufletului meu tremurător, 

ză 8 
Ce dulce-i eşti mereu, şi ce amară! 


După ce isprăvirăm de cântat, văzurăm că era vremea să ne gândim la 
culcare. O ridicai în braţe şi o întinsei pe crivatul pe care ni-l aşternuseră 
roabele. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a trei sute nouăzeci şi opta noapte 


Spuse: 


...O întinsei pe crivatul pe care ni-l aşternuseră roabele. 

Atunci, după ce o dezbrăcai, putui să mă încredințez că era ca un 
mărgăritar neprihănit. Mă bucurai tare mult şi, pe deasupra, vă pot mărturisi 
că, până dimineaţa, o ţinui lipită de mine, ca pe un porumbel ţinut în mână 
cu aripile strânse. 

Or, nu numai o noapte petrecui aşa, ci o lună întreagă, fără contenire. Şi- 
mi uitai şi de treburi, şi de prăvălie, şi de bunurile toate, până ce într-o zi, şi 
anume în cea dintâi zi din cea de a doua lună, îmi spuse: 

— Sunt nevoită să lipsesc câteva ceasuri, numai atâta cât să mă duc la 
hammam şi să mă întorc. Tu, te rog fierbinte, să nu te dai jos din pat şi să 
mă aştepţi aşa până mă întorc. Şi am să mă întorc de la hammam la tine cu 
totul fragedă, şi uşoară, şi înmiresmată! 

Pe urmă, ca să fie şi mai încredinţată de îndeplinirea acelei porunci, mă 
puse să jur că n-am să mă mişc din pat. Apoi, însoţită de două roabe care 
duceau ştergarele şi legăturile cu haine, plecă la hammam. 

Or, o, stăpânii mei, nici nu ieşise ea bine din casă, când văzui că uşa se 
deschide şi intră peste mine o femeie bătrână, care îmi spuse, după 
salamalecurile de cuviinţă: 

— O, stăpâne Mohammad, soţia emirului drept-credincioşilor, Sett 
Zobeida, mă trimite la tine ca să te rog să mergi la sarai, unde doreşte să te 
vadă şi te aşteaptă; căci i s-a povestit cu vorbe de mare laudă despre 
purtările tale alese, despre buna ta creştere şi despre glasul tău frumos, încât 
s-a simţit tare domică să te cunoască. 

Eu răspunsei: 

— Pe Allah! o, mătuşă, Sett Zobeida îmi face mare cinste poftindu-mă să-i 
fiu oaspete; însă nu pot să părăsesc casa înainte de a se întoarce soţia mea, 
care s-a dus la hammam. 

Bătrâna îmi spuse: 


— Copilul meu, te sfătuiesc, spre binele tău, să nu zăboveşti o clipă a 
merge acolo unde eşti aşteptat, de nu vrei ca Sett Zobeida să-ţi fie duşmană! 
Căci, poate că nu ştii, neprietenia stăpânei Sett Zobeida este tare 
primejdioasă. Ridică-te, dar, şi du-te la ea. Pe urmă, n-ai decât să te întorci 
acasă cât mai grabnic. 

Cuvintele acestea mă hotărâră să mă duc, în ciuda jurământului ce-i 
făcusem soţiei mele, şi o urmai pe bătrâna care mergea înaintea mea, şi mă 
duse la sarai, unde intrai fără de nicio supărare. 

Când mă văzu, Sett Zobeida îmi zâmbi, mă chemă lângă ea şi îmi spuse: 

— O, lumină a ochilor! tu eşti mult iubitul surorii vizirului Giafar? 

Eu răspunsei: 

— Sunt robul şi sluga ta! 

Ea îmi spuse: 

— Într-adevăr, cei ce mi-au zugrăvit purtările tale fermecătoare şi felul tău 
ales de a vorbi nu ti-au înflorit harurile. Doream să te văd şi să te cunosc, ca 
să judec cu ochii mei alegerea şi gustul surorii lui Giafar. Acuma-s 
mulţumită. Ci m-ai face să mă simt peste măsură de bucuroasă de-ai binevoi 
să-mi dai prilejul a-ţi auzi glasul, cântându-mi ceva. 

Eu răspunsei: 

— Cu bucurie şi cu cinste! 

Şi luai o lăută pe care mi-o aduse o roabă, şi, după ce îi potrivii strunele, 


începui încetişor şi cântai două, trei strofe despre dragostea împărtăşită. | 

Când contenii din cântat, Sett Zobeida îmi spuse: 

— Allah împlinească-şi harul făcându-te şi mai desăvârşit, o, tinere 
încântător! Îţi mulţumesc că ai venit să mă vezi. Acuma, grăbeşte şi te- 
ntoarce acasă înainte de sosirea soţiei tale, ca nu cumva să-şi închipuie că 
vreau să te răpesc de la inima ei. 

Eu atunci sărutai pământul dinaintea ei şi ieşii din sarai, tot pe poarta pe 
unde intrasem. 

Când ajunsei acasă, o găsii pe soţia mea, sosită înainte-mi, culcată în pat. 
Dormea, şi nu făcu nicio mişcare de trezire. Mă culcai atunci la picioarele ei 
şi, binişor, începui s-o mângâi pe picioare. Ci deodată ea deschise ochii şi 
îmi dete mânioasă o lovitură de picior drept în coastă, rostogolindu-mă jos 
din pat, şi îmi strigă: 

— O, înşelătorule! o, hainule! Ţi-ai călcat jurământul şi te-ai dus la Sett 
Zobeida. Pe Allah! de nu mi-ar fi teamă să n-ajung de ocară şi să-mi afle 
lumea necazurile, m-aş duce chiar în clipa aceasta la Sett Zobeida, să-i arăt 


eu cât costă a-i deda la dezmăţ pe soţii altor femei. Ci, până una alta, ai să 
plăteşti tu şi pentru ea şi pentru tine. 

Şi bătu din palme şi strigă: 

— Ya Sauab! 

Numaidecât se ivi căpetenia hadâmbilor ei, un arap care mereu mă privise 
ponciş, şi soţia mea îi spuse: 

— Taie-i pe dată gâtul înşelătorului, mincinosului şi hainului! 

Arapul îşi fulgeră pe dată sabia, reteză un colţ din poala mantiei lui şi mă 
legă la ochi cu fâşia de pânză pe care o dobândise astfel. Pe urmă îmi zise: 

— Fă-ti mărturisirea de credinţă! 

Şi se pregătea să-mi taie gâtul. 

În acea clipă însă, intrară toate roabele, faţă de care totdeauna mă purtasem 
darnic, şi mari şi mici, şi tinere şi bătrâne... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a trei sute nouăzeci şi noua noapte 


Spuse: 


„..Şi mari şi mici, şi tinere şi bătrâne, şi spuseră: 

— O, stăpână a noastră, te rugăm fierbinte să-l ierti, din pricină că n-a ştiut 
ce grea greşeală săvârşeşte. Nu ştia că nimica nu te putea supăra mai tare 
decât să se ducă la Sett Zobeida, duşmanca ta. El habar n-avea de vrăjmăşia 
dintre voi două. lartă-l, o, stăpână a noastră! 

Ea răspunse: 

— Fie! binevoiesc să-i iert viaţa, însă doresc să-i las o amintire de neşters 
a greşelii lui! 

Şi îi făcu semn lui Sauab să lase sabia şi să ia vergile. Şi arapul luă 
numaidecât o vargă, cumplit de mlădioasă, şi începu să-mi care la lovituri în 
locurile cele mai simţitoare ale trupului meu. După care luă gârbaciul şi îmi 
trase cinci sute de plesnituri, alduite crunt pe părţile mele cele mai gingaşe 
şi pe coaste. Asta vă lămureşte, domniile voastre, ce-i cu dungile pe care le- 
aţi putut băga de seamă adineaori pe trupul meu. 

După ce fusei pedepsit aşa, soţia mea porunci să fiu luat de acolo şi 
aruncat în drum, ca o găleată cu lături. 

Eu, atunci, mă adunai de pe jos cum putui şi mă târâi până la casa mea, 
însângerat tot, şi, cum ajunsei în odaia mea, pe care o părăsisem de-atâta 
vreme, căzui leşinat, cât eram de lung. 


Când, după lung timp, îmi venii în simţiri din leşin, trimesei după un vraci 
cu mână uşoară, priceput la îngrijirea vătămăturilor, care îmi unse cu grijă 
rănile şi, cu ajutorul balsamurilor şi al alifiilor, izbuti să mă tămăduiască. Ci 
tot şezui să zac neputincios, vreme de două luni; iar când ajunsei în stare să 
pot ieşi, mă dusei mai întâi la hammam; şi, după ce mă spălai, plecai la 
prăvălie. Acolo, vândui degrabă la mezat tot ce aveam mai de preţ, dobândii 
tot ce se putea dobândi şi, cu suma adunată, cumpărai patru sute de 
mameluci tineri pe care îi îmbrăcai strălucit, şi corabia pe care m-aţi văzut 
în noaptea aceasta însoţit de ei. Dintre ei, l-am ales pe unul ce seamănă cu 
Giafar, ca să mi-l pun ca tovarăş de-a dreapta, şi un altul ca să-i dau slujba 
de gealat, după pilda emirului drept-credincioşilor. Şi, gândind să uit de 
suferinţele mele, mă îmbrăcai şi eu în haine ca ale califului şi luai obiceiul 
de a mă plimba în fiecare noapte pe apele Tigrului, în corabia mea, 
înconjurat de lumini, şi de cântece, şi de zvon de lăute. Şi-aşa îmi petrec 
viaţa, de un an încoace, făcându-mi nălucirea nebună că sunt califul, 
încercând să-mi alung din minte amarul care a pus stăpânire pe mine din 
ziua când soţia mea m-a osândit atâta de crunt, ca să-şi mulţumească 
vrăjmăşia pe care şi Sett Zobeida şi ea o nutresc una faţă de cealaltă! Şi 
numai eu, neştiutor de nimica, am îndurat urmările acelei vrajbe muiereşti. 
Or, aceasta-i jalnica mea poveste, o, stăpânii mei! Şi nu mai am decât să vă 
mulţumesc că aţi binevoit să veniţi cu noi ca să ne petrecem noaptea 


prieteneşte. | 

După ce ascultă această istorisire, califul Harun Al-Raşid strigă: 

— Mărire lui Allah, carele a lăsat ca fiecare lucru să aibă o pricină! 

Pe urmă se ridică şi-i ceru îngăduinţă tânărului să plece dimpreună cu 
tovarăşii săi. Tânărul le îngădui. Şi Al-Raşid plecă de acolo şi se întoarse la 
sarai, chibzuind cum să îndrepte nedreptatea săvârşită de cele două femei 
faţă de acel tânăr. lar Giafar, din parte-i, se amăra de ciudă că sora lui fusese 
pricina unei întâmplări ca aceea, care avea să fie aflată de tot saraiul. 

A doua zi, califul, împodobit cu toate însemnele puterii sale, stând între 
emirii şi dregătorii lui, spuse către Giafar: 

— Să fie adus la mine tânărul care ne-a găzduit noaptea trecută! 

Şi Giafar ieşi numaidecât, ca să se întoarcă degrabă cu tânărul ce sărută 
pământul dinaintea califului şi, după salamalecul de cuviinţă, îi spuse o 
laudă în versuri. - ALl-Raşid, mulţumit, îl chemă lângă el, îl pofti să şadă şi îi 
spuse: 


— O, Mohammad-Ali, am trimis după tine ca să aud din gura ta istorisirea 
pe care ai povestit-o ieri celor trei negustori. Întrucât este minunată şi plină 
de învăţăminte folositoare. 

Tânărul, tulburat cu totul, spuse: 

— N-aş putea grăi, o, emire al drept-credincioşilor, înainte ca tu să-mi dai 
năframa ocrotirii. 

Califul îi aruncă numaidecât năframa, ca semn de ocrotire, şi tânărul îşi 
istorisi încă o dată povestea, fără a ocoli niciun amănunt. Când sfârşi, Al- 
Raşid îi spuse: 

— Şi-acum, ti-ar plăcea s-o vezi pe soţia ta îndărăt la tine, în ciuda 
greşelilor ce le-a săvârşit împotriva ta? 

El răspunse: 

— Orice mi-ar veni din mâna califului ar fi binevenit; căci degetele 
stăpânului nostru sunt cheile binefacerii, iar faptele lui sunt salbe scumpe, 


bune de purtat ca podoabă la gât. 

Atunci califul spuse către Giafar: 

— Adu-o la mine, o, Giafar, pe sora ta, fiica emirului Yahia! 

Şi Giafar o aduse numaidecât pe soră-sa; iar califul o întrebă: 

— Spune-mi, o, fiică a credinciosului nostru Yahia! îl cunoşti pe acest 
tânăr? 

Ea răspunse: 

— O, emire al drept-credincioşilor, de când au căpătat femeile învăţul să 
cunoască bărbaţi? 

Al-Raşid zâmbi şi spuse: 

— Fi bine! am să-ţi spun numele lui. Se numeşte Mohammad-Ali, fiul 
răposatului staroste al giuvaiergiilor. Tot ceea ce s-a petrecut s-a petrecut, şi 
acuma vreau să ti-l dau ca sot. 

Ea răspunse: 

— Darul stăpânului nostru este ca viaţa şi ca ochii noştri. 

Califul porunci numaidecât să vină cadiul şi martorii şi-i puse să scrie, 
cum cere pravila, senetul de căsătorie ce-i lega de data aceasta pe cei doi 
tineri într-un chip neclătinat, spre bucuria lor, care fu desăvârşită. Şi hotări 
să-l oprească în preajma lui pe Mohammad-Ali, spre a şi-l face prieten de 
taină până la sfârşitul zilelor lui. 

Aşa ştia să-şi petreacă Al-Raşid ceasurile de huzur, împerechind ceea ce 
era desperecheat şi fericindu-i pe cei pe care soarta îi oropsise. 


— Ci să nu cumva să socoţi, o, norocitule sultan, spuse mai departe Şeherezada, că povestea 
aceasta, pe care nu ţi-am istorisit-o decât anume ca să aduc o schimbare faţă de snoavele cele scurte 
de mai înainte, s-ar putea asemui cât de cât cu Povestea preafrumoasei Floare-de-Trandafir şi a lui 
Desfătul-Lumii! 

Iar Şeherezada îi spuse sultanului Şahriar: 


POVESTEA CU FRUMOASA FLOARE-DE-TRANDAFIR ŞI CU 
DESFĂTUL LUMII“ 


Se povesteşte că a fost odată, în vechimea vremilor şi în trecutul anilor şi 
al lumilor, un sultan de neam foarte mare, plin de putere şi de slavă. Şi avea 
un vizir pe nume Ibrahim, care avea o fată, minune de gingăşie şi de 
frumuseţe, mai presus de orice ca strălucire şi ca desăvârşire, şi dăruită cu o 
minte fără de pereche şi cu purtări neasemuit de alese. Pe deasupra, îi 
plăceau peste măsură petrecerile înveselitoare şi vinul cel dătător de 
voioşie, nesfiindu-se să îndrăgească obrazele frumoase, stihurile în ceea ce 
au ele mai iscusit, şi poveştile cele minunate. Şi-atâtea dulci gingăşii 
închidea în sineşi, încât atrăgea către ea iubirea sufletelor şi a inimilor, aşa 
cum de altminteri a şi spus unul dintre poeţii care au cântat-o: 


M-a fermecat fermecătoarea fată 
A turcilor şi-arabilor ispită, 

Cea care ştie slova legii toată 
Şi-a scrierii sintaxă nesmintită. 


Şi dacă stăm de vorbă împreună 
Despre acestea toate, uneori, 

Iată ce-ncepe ea domol să-mi spună, 
Răutăcioasa cu glas răpitor: 


„Eu sunt agent pasiv, iar tu, isteţ, 

Vrei să mă pui la cazul indirect. 

De ce? Mult mai cuminte-ar fi să-nveţi 
Cum să-ntrebuinţezi în mod corect, 


Întotdeauna la acuzativ, 

Regimul tău, cum cere legea stării, 
Căci rolul lui este a fi activ, 

Nu să-l întorci spre semnele mirării.” 


Eu îi răspund: „Nu doar regimul meu 
Îţi aparţine, o, stăpâna mea, 

Ci viața mea, şi sufletu-mi, mereu! 
Numai, te rog, nu te mai minuna 


De răsturnarea ce ţi-am arătat 

A rosturilor noastre, ne-ndoios — 
Căci vremurile astăzi s-au schimbat 
Şi lucrurile s-au întors pe dos. 


Iar dacă-n ciuda celor câte-ţi spun, 
Tu nu vrei totuşi să acorzi crezare 
Vorbelor mele, este oportun, 
Spre-a-ţi dovedi această inversare, 


Să nu mai şovăieşti, ci să priveşti 
Regimul meu, să vezi fără tăgadă 
Că nodu-acestor tâlcuri şi nădejdi 
Se află aşezat exact la coadă!” 


Or, fata era atâta de fermecătoare, atâta de dulce şi de o frumuseţe atâta de 
strălucitoare, încât se numea Floare-de-Trandafir. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru suta noapte 


Spuse: 


Iar sultanului îi plăcea tare mult s-o aibă pe lângă el la ospeţe, atâta de 
dăruită era ea cu minte iscusită şi aleasă. Şi sultanul avea obiceiul să dea, în 
fiecare an, serbări mari, şi, cu acel prilej, să se bucure de venirea la sarai a 
celor mai de seamă oameni din împărăție, spre a se întoarce cu ei în jocurile 
cu mingea şi cu ghioaga, atât de jos, pe cât şi de-a călare. 

Şi venind ziua când oaspeţii sultanului se strânseseră la asemenea jocuri, 
Floare-de- Trandafir se aşeză la fereastra ei, ca să se bucure de întrecere. În 
curând, jocul începu să se însufleţească, şi fiica vizirului, urmărind jocul şi 
luând seama la jucători, zări printre ei un tânăr nespus de frumos, cu chip 
fermecător, cu dinţi strălucitori, cu mijloc subţire şi cu umeri largi. Şi simţi 
o asemenea bucurie văzându-l, că nu se mai putea sătura să-l tot privească, 


nici nu se mai putea împiedica să-i arunce ocheade galeşe. Şi, până la urmă, 
o chemă pe doică-sa şi o întrebă: 

— Cunoşti cumva numele acelui tânăr fermecător, aşa de mândru, ce se 
află colo, în mijlocul jucătorilor? 

Doica îi răspunse: 

— O, fata mea, sunt frumoşi toţi. Aşa că nu văd despre care dintre ei 
vorbeşti. 

Ea spuse: 

— Atunci aşteaptă. Am să ţi-l arăt! 

Şi luă pe dată un măr şi îl aruncă în tânărul acela, care se întoarse şi ridică 
privirile către fereastră. Şi o văzu atunci pe Floare-de-Trandafir, zâmbitoare 
şi frumoasă ca luna plină luminând peste neguri; şi deodată, mai nainte de-a 
avea măcar răgazul să-şi întoarcă privirea, se simţi tulburat peste măsură de 
iubire; şi prociti aceste versuri ale poetului: 


Ce-mi străpunse, oare, inima deodată? 
Ochii tăi sau numai agera săgeată? 


Ageră săgeată, cine te trimise? 
Luptătorii aprigi sau, aşa cum mi se 


Pare, numai arcul cu strună măiastră 
Dintr-un ochi ce-mi râde dulce la fereastră? 


Floare-de-Trandafir o întrebă atunci pe doică: 

— Şi-acum, într-un sfârşit, poţi să-mi spui numele tânărului? 

Ea răspunse: 

— Se numeşte Desfătul-Lumii. 

Auzind aceste cuvinte, fiica vizirului clătină capul de mulţumire şi de 
tulburare, se tolăni pe divan, gemu din străfundul inimii şi ticlui aceste 
stihuri: 


N-are de ce să-i pară rău 

Celui ce-a născocit numele tău, 
Desfăt-al-Lumii, o, tu, care-anume 
Cuprinzi tot ce e mai gingaş pe lume 
Şi tot ceea ce e mai strălucit! 

O, lună plină-n ceas de răsărit! 


O, chip ce luminează lumea toată 
Cu strălucirea lui fără de pată. 

Tu — dintre tot ce dă lumină vieţii — 
Eşti singurul sultan al frumuseţii! 
Şi am temeiuri pentru câte spun: 
Nu este oare ca litera nun 
Sprânceana ta, scrisă frumos? 

Iar ochiu-ţi ca migdala, luminos, 
Nu seamănă cu litera sad, oare, 
Aşa cum a fost scrisă cu mirare 

De degetul îndrăgostit 

Al Celui care totu-a zămislit? 

Iar mijlocul tău nu-i un ram subţire 
Şi mlădios cum altul nu-i în fire? 
O, dacă neînfricata-ți vitejie 

I-a întrecut pe toţi cei mai viteji 
Din câţi în juru-ți freamătă-a urgie 
Şi se rotesc în luptă val-vârtej, 

Ce să mai spun de-aleasa-ţi semeţie 
Şi de-ale frumuseţii tale mreji? 


Sfârşindu-şi stihuirea, Floare-de-Trandafir luă o foaie de hârtie şi scrise 
frumos versurile pe ea. Împături apoi hârtia şi o puse într-o punguţă de 
mătase chindisită cu aur, pe care o ascunse sub perna de pe divan. 

Or, bătrâna doică, băgând de seamă toate acestea, începu să-i povestească 
ba una, ba alta, până ce o adormi. Atunci, trase binişor foaia de hârtie de 
sub pernă şi, încredinţându-se astfel de dragostea Floarei-de- Trandafir, puse 
hârtia îndărăt la locul ei. Pe urmă, când fata se deşteptă, spuse: 

— O, stăpâna mea, eu sunt cea mai bună şi cea mai dulce sfătuitoare a ta! 
Ţin, dar, să-ţi spun cât de amarnică este patima dragostei şi să-ţi atrag 
luarea-aminte că, atuncea când patima aceasta se strânge într-o inimă fără a 
se putea revărsa, de-ar fi inima aceea şi din oţel făcută, tot o topeşte şi 
prilejuieşte multe boli şi beteşuguri trupului. Dimpotrivă, dacă cel ce suferă 
de răul dragostei mărturiseşte şi altcuiva suferinţele lui, nu va avea să simtă 
decât uşurare! 

Auzind cuvintele doicii sale, Floare-de- Trandafir spuse: 

— O, doică, au ştii tu care-i leacul dragostei? 


Ea răspunse: 

— Ştiu. Este să te bucuri de cel care ţi-e drag! 

Fata întrebă: 

— Şi ce poţi face ca să te bucuri de o astfel de bucurie? 

Doica spuse: 

— O, stăpâna mea, la început, nu ai decât de schimbat nişte scrisori pline 
de cuvinte ispitite, de temeneli şi de binevoiri; căci cel mai bun mijloc pe 
care îl au doi îndrăgostiţi de a se întâlni acesta-i, şi tot acesta-i şi cel dintâi 
lucru de făcut pentru a trece piedicile şi a ocoli încurcăturile. Dacă, dar... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute una noapte 


Spuse: 


...Dacă, dar, o, stăpână a mea, ai vreun lucru ascuns în inimă, nu te sfii să 
mi-l încredinţezi; căci, dacă ai vreo taină, eu am s-o păstrez neatinsă de 
nicio ureche străină şi nimenea n-are să se priceapă să te slujească mai bine 
ca mine, cu ochii şi cu capul, pentru a-ţi îndeplini până şi dorinţele cele mai 
mărunte şi a-ţi duce tainic bileţelele! 

Când Floare-de-Trandafir auzi cuvintele acestea ale doicii sale, îşi simţi 
minţile răpite de bucurie; ci îşi stăpâni sufletul de la orice vorbă 
nechibzuită, de teamă să nu-şi dea în vileag tulburarea ce-o frământă, 
zicându-şi în sine: „Nimeni nu-mi ştie încă taina; şi-i mai bine pentru 
liniştea mea să nu i-o spun nici femeii acesteia, decât după ce îmi va da 
dovezi de netăgăduită credinţă”. Ci doica şi adăugă: 

— O, copila mea, as'noapte am văzut un om care mi s-a arătat în vis şi mi- 
a spus: „Află că tânăra ta stăpână şi Desfătul-Lumii sunt îndrăgostiţi unul 
de altul, şi că tu ai să înlesneşti întâmplarea, însărcinându-te cu scrisorile lor 
şi făcându-le tot felul de înlesniri, în mare taină, de vrei să te bucuri 
nesmintit de o mulţime de foloase!” Or eu, o, stăpână a mea, nu-ţi povestesc 
decât ce mi s-a arătat! Acum, hotărăşte tu! 

Floare-de- Trandafir răspunse: 

— O, doică, te simţi tu cu adevărat în stare să-mi păstrezi taina? 

Ea spuse: 

— Au cum de poţi să te mai îndoieşti fie şi-o clipă, când eu sunt ca o 
mireasmă a miresmelor inimilor alese? 


Fata atunci nu mai şovăi, îi arătă hârtia pe care scrisese versurile şi i-o 
înmână, spunându-i: 

— Grăbeste-te şi du-i-o Desfătului-Lumii, şi adu-mi răspunsul lui! 

Doica se ridică numaidecât şi se duse la Desfătul-Lumii, îi sărută mai întâi 
mâna, pe urmă îl copleşi cu cele mai dulci şi mai măgulitoare laude. După 
care îi înmână biletul. 

Desfătul-L.umii desfăcu hârtia şi o citi. Pe urmă, când înţelese bine tâlcul 
cuprinsului, scrise pe spatele foii versurile următoare: 


Mi-e inima aprinsă de iubire 

Şi pătimaşă bate-n pieptul meu. 
Mi-ascund zadarnic apriga simţire 
Ce-mi chinuieşte sufletul mereu. 


Când lacrimile-mi umplu ochii, grele, 
Spun celor ce mă-ntreabă: „Sunt bolnav 
De ochi”, pentru ca taina vieţii mele 
S-o-nchid în mine, ca pe-un vis suav. 


Ieri încă, eram liber! Niciodată 

În sufletul meu tânăr şi senin 

Iubirea n-apucase să răzbată. 
Şi-acum, deodată, mă trezesc în chin. 


Vă povestesc, deci, dorul meu, şi-mi tângui 
Iubirea ce-a pornit în piept să-mi ardă, 

Ca să vă fie milă cât de-adâncu-i 

Amarul celui pedepsit de soartă. 


Şi scriu cu lacrimi şi cu vis suspinul 
Din sufletul meu, să vă dovedesc 
Ce mare este şi amarnic chinul 
Iubirii dulci cu care vă iubesc. 


Allah să lumineze totdeauna 
Obrazul vostru, scris cu frumuseţe, 
În faţa căruia se-nchină luna, 

Iar stelele robite-i dau bineţe. 


Nu-i frumuseţe alta ca a voastră, 
Iar de la trupul vostru mlădios 
Ia ramu-nvăţătura lui măiastră 
De a se legăna în vânt frumos. 


Cutez, de nu vă e cu supărare, 

Să vă rog să veniţi la mine-ndată. 
O, dacă aţi veni, nu ştiu mai mare, 
Mai fericită plată şi răsplată. 


Al vostru-i sufletu-mi de jerăgai 
În faţă-vă, închinându-vi-l, cad. 
Venirea voastră mi s-ar părea rai, 
Refuzul vostru mi s-ar părea iad! 


După ce scrise versurile, împături foaia, o sărută şi i-o dete doicii, 
spunându-i: 

— Maică, mă bizui pe bunătatea ta, ca să înclini spre partea mea 
bunăvoința stăpânei tale! 

Ea răspunse; 

— Ascult şi mă supun! 

Luă apoi răvaşul şi se grăbi să se ducă la stăpână-sa să i-l dea. 

Floare-de-Trandafir, luând răvaşul, îl duse la buze, pe urmă la frunte, îl 
desfăcu şi îl citi. După ce îi înţelese bine tâlcul, scrise dedesubt versurile 
următoare: 


O, tu, a cărui inimă iubeşte 

A noastră frumuseţe — încunună 
Iubirea care sufletu-ţi aprinde 

Cu a răbdării ferecată strună! 
Aceasta-i poate singura cărare 
De-a ne vedea vreodată împreună. 


Când am văzut că dulcea ta iubire, 
Pe cât e de curată şi fierbinte, 
Pe-atât de mare e, ca şi a noastră, 
Şi-aceeaşi suferinţă ne cuprinde, 
Când am văzut că inima ta bate 


Ca şi a noastră, şi că nu ne minte, 


Şi noi am tresărit, la fel ca tine, 

De-a dorului neistovită vrajă 

Şi de a ne vedea cumva-mpreună. 

Dar teama de cei ce ne stau de strajă 
Ne-a-mpiedicat să ne-mplinim dorinţa 
De a ne arunca-n vrăjita mreajă. 


Să ştii că noaptea, când asupra noastră 
Coboară haina-i neagră şi-nstelată, 

În pieptul nostru se aprinde, parcă, 
Atâta tremur, încât dintr-odată 

Făptura noastră-ncepe-adânc să ardă 
Şi-i un pojar fiinţa noastră toată, 
Cumplitul chin al dorului de tine 
Ne-alungă somnul dimprejur departe, 
Şi peste trupul nostru îşi aşterne 
Velinţa care ca un foc ne arde. 


Ci să nu uiţi că-ntâia datorie 

Şi cea mai sfântă, a acelui care 
Iubeşte, e ca pururi să păstreze 
Iubirea ca pe-o taină foarte mare. 
Fereşte-te să tragi vreodată vălul 
Ce-ascunde al iubirii noastre soare! 


Ah, aş striga că-ntreaga mea făptură 
Şi că întreaga-mi inimă, nebuna, 

E plină de-a iubirii strălucire, 

Iubeşte un flăcău frumos ca luna! 

O, pentru ce nu vrea el să rămână 

În preajma noastră pentru totdeauna? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute doua noapte 


Spuse: 


După ce isprăvi de scris versurile, împături hârtia şi i-o dete doicii, care o 
luă şi ieşi din palat. Ci vru soarta ca bătrâna să se întâlnească chiar cu 
cămăraşul vizirului, tatăl Floarei-de-Trandafir, care o întrebă: 

— Unde-ai plecat aşa, la vremea asta? 

La cuvintele acestea, doica fu cuprinsă de un tremur nestăpânit şi 
răspunse: 

— La hammam! 

Şi îşi văzu de drum mai departe, ci atâta de tulburată încât, fără ca să bage 
de seamă, scăpă pe jos răvaşul pe care îl dosise cam fiecum la brâu. Şi-atâta 
cu ea! 

Ci răvaşul, căzut pe jos lângă poarta palatului, fu găsit de un hadâmb care- 
] duse numaidecât vizirului. 

Or, vizirul tocmai ieşise din haremul său şi venise în sala de primire ca să 
se întindă pe un divan. Şi, pe când sta el aşa, tolănit în tihnă, hadâmbul se 
apropie ţinând în mână hârtia cu pricina şi îi spuse: 

— Stăpâne, am găsit pe jos, în casă, răvaşul acesta pe care m-am grăbit să- 
ridic. 

Vizirul i-l luă din mână, îl desfăcu şi găsi scrise pe el versurile. Le citi şi, 
când le înţelese tâlcul, cercetă scriitura, care i se păru a fi fără de tăgadă cea 
a fiicei lui, Floare-de-Trandafir. 

Văzând aşa, se ridică şi se duse la soţia lui, mama tinerei fete, plângând cu 
atâta spor, încât barba i se fleşcăi toată. Şi soţia îl întrebă: 

— De ce plângi aşa, o, stăpâne al meu? 

El răspunse: 

— Ține hârtia asta şi vezi ce cuprinde! 

Fa luă hârtia, o citi şi văzu că era o scrisoare între fiica sa Floare-de- 
Trandafir şi Desfătul-Lumii. Când văzu aşa, lacrimile îi năpădiră în ochi. Ci 
îşi stăpâni sufletul, îşi curmă lacrimile şi spuse vizirului: 

— O, stăpâne al meu, lacrimile nu pot fi de niciun folos; singurul lucru 
bun ar fi să ne gândim cum să ne scăpăm cinstea şi cum să ascundem 
ruşinea fetei tale! 

Şi-l mângâie mai departe, uşurându-i amărăciunea. El îi răspunse: 

— Tare mă tem din pricina patimii acesteia a fiicei mele! Au tu nu ştii că 
sultanul nutreşte o dragoste mare faţă de Floare-de-Trandafir? Aşa că teama 
mea în această încurcătură ţine de două pricini: cea dintâi mă priveşte pe 
mine, căci este vorba de fata mea; cea de a doua este în legătură cu sultanul, 


şi-anume că Floare-de-Trandafir este îndrăgită de sultan, şi s-ar putea ca de 
aici să se işte nişte belele! Tu cum socoti? 

Ea răspunse: 

— Aşteaptă oleacă, şi dă-mi răgaz să-mi fac Rugăciunea-de-luat-o- 

hotărâre 

Şi îndată se aşeză să se roage, după datină şi după sunna, îndeplinind 
cuvioasele temenele cerute în asemenea împrejurare. 

Când sfârşi rugăciunea, îi spuse soţului ei: 

gi OO did 16 E 
— Află că, în mijlocul mării care se numeşte Bahr Al-Konuz , se află un 


munte, numit muntele Mumei-care-şi-a-pierdut-copilul . Nimenea nu poate 
să ajungă la ţărmul acela, decât cu anevoinţi fără de seamăn. Te sfătuiesc, 
dar, să aşezi acolo locuinţa fetei tale. 

Vizirul, gând la gând cu soţia lui, hotărî să pună să se zidească pe Muntele- 
Mumei-care-şi-a-pierdut-copilul un palat la care nimenea să nu poată 
ajunge şi unde s-o închidă pe Floare-de-Trandafir, ci îngrijindu-se s-o 
îndestuleze cu hrană cât să-i ajungă pentru un an, iar la începutul anului 
următor să-i trimită alta, dându-i şi slugi care să-i ţie de tovărăşie şi s-o 
slujească. 

Odată luată hotărârea, vizirul strânse meşteri tâmplari şi zidari şi-i trimise 
la acel munte, unde aceştia nu pregetară să zidească palatul ferecat, cum 
altul asemenea nu se mai văzuse pe lume vreodată. 

Atunci vizirul puse să se rostuiască hrana de drum, orândui caravana şi, în 
toiul nopţii, intră la fiica lui şi îi porunci să se pregătească de plecare. La 
porunca aceea, Floare-de-Trandafir simţi durerile cele amamice ale 
despărțirii şi, când fu scoasă din palat şi când băgă de seamă pregătirile de 
plecare, nu se mai putu opri să nu plângă cu lacrimi grele. Atunci, spre a-l 
vesti pe Desfătul-L.umii despre cele ce se petreceau în sufletul ei din pricina 
focului dragostei, atâta de năprasnic încât făcea să i se înfioare carnea, să se 
topească pietrele cele tari şi să curgă lacrimile, îi veni în gand să scrie pe 
poartă versurile următoare: 


O, casă! dacă mâine dimineaţă 
Iubitul meu va trece pe la tine, 

Cu pas sfios, cum trec îndrăgostiţii, 
Să te sărute-aşa cum se cuvine, 


Tu dă-i din partea noastră-o sărutare 


Ca o mireasmă fragedă şi dulce, 
Căci nu ştim unde-amara noastră soartă 
In noaptea asta are să ne culce, 


Nu ştim ursita noastră călătoare 

Spre care zări durerea grea ne-o mână, 
Căci noi plecăm acum în mare grabă 
Cu hainele tristeţilor pe mână. 


Doar pasărea cea nevăzută-a nopţii 
Se tânguie-n desişul ei, mâhnită, 
Dând ştire despre trista noastră soartă 
Şi despre calea ce ne-a fost menită. 


Suspină-n graiul ei: „O, ce durere, 
Ce crudă jale e când se desparte 
Cel ce iubeşte de cel pentru care 
Şi inima şi sufletul îi arde!” 


Când ale despărțirii negre cupe 
Ne-au fost aduse-acum întâia oară, 
Şi soarta le-a umplut să ni le deie — 
Eu am privit licoarea lor amară 


Şi am băut-o pân” la fund pe toată, 
Cu cea mai umilită resemnare. 

Ci resemnarea, vai! o, niciodată 
Nu-mi va aduce pace şi uitare! 


După ce înşiră pe poartă aceste versuri... 
În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute treia noapte 


Spuse: 


...După ce înşiră pe poartă aceste versuri, luă loc în palanchinul său, şi 
caravana porni la drum. Străbătură ogoare şi pustietăţi, câmpii şi munţi 
prăpăstioşi, şi ajunseră aşa la marea Al-Konuz, unde ridicară pe mal 


corturile; întocmiră apoi o corabie mare, în care o duseră pe tânăra fată cu 
alaiul ei. 

Or, cum vizirul le poruncise căpeteniilor caravanei să nu cumva, după ce 
fata va fi închisă în palatul de pe vârful muntelui, să nu se întoarcă pe țărm 
şi să nu sfarme corabia, ei se grăbiră să se dovedească ascultători şi 
îndepliniră întru totul porunca ce le fusese dată, ca să se întoarcă apoi la 
vizir, plângând de toate astea. Şi-atâta cu ei! 

Ci în ceea ce îl priveşte pe Desfătul-L.umii, când se deşteptă, a doua zi, nu 
pregetă să-şi facă rugăciunea de dimineaţă şi să încalece pe cal ca să se 
ducă, aşa cum avea obiceiul, în slujba la sultan. Şi cum tocmai trecea prin 
faţa porţii vizirului, băgă de seamă versurile scrise pe poartă, şi era cât pe- 
aci, văzându-le, să-şi piardă minţile; şi focul se aprinse în lăuntrurile lui 
tulburate. Se întoarse atunci acasă, unde, pradă chinului, îngrijorării şi 
zbuciumului, nu izbuti să stea o clipă locului. Pe urmă, întrucât se lăsa 
noaptea şi se temea să nu-şi dea în vileag starea faţă de slugile din casă, se 
grăbi să iasă, năuc şi buimac, hoinărind pe drumuri aiurea. 

Merse aşa toată noaptea şi o parte din dimineaţa zilei următoare, până ce 
arşiţa cumplită şi setea chinuitoare îl siliră să se hodinească oleacă. Or, 
tocmai ajunsese pe malul unui izvor adumbrit de un copac, unde şezu şi luă 
apă în căuşul mâinilor ca să bea. Ci, ducând apa aceea la buze, văzu că nu 
are niciun gust; totodată, simţi că obrazul îi era schimbat şi tare îngălbenit; 
îşi văzu apoi picioarele umflate de umblet şi de osteneală. Atunci începu să 
plângă amarnic şi, cu lacrimile curgându-i pe obraji, îşi prociti aceste 
versuri: 


Îndrăgostitul se îmbată 

De patima din pieptul lui, 

Şi dorul de iubită-l face 

Mai beat cum altu-n lume nu-i. 


Porneşte-apoi să rătăcească. 
Dus de-a iubirii nebunie, 

Şi nici odihnă nu mai află, 

Nici gustul hranei nu-l mai ştie. 
Căci cum ar mai putea vreodată 


De bucurii să aibă parte, 
Când dat îi este să trăiască 


De ceea ce-i e drag departe! 
Ar fi minunefără seamăn 
Să-şi ducă viaţa mai departe! 


Ca-n flăcări ard, de când iubirea 
În mine îşi făcu sălaş. 

Potop de lacrimi varsă ochii-mi, 
Şi-mi curg aprinse pe obraji. 


Oh! când am să-mi mai văd iubita 
Sau pe vreun om din neamul ei, 
Să-mi potolesc măcar oleacă 
Pojaru-n care rămăsei? 


După ce sfârşi de rostit versurile, Desfătul-Lumii se puse pe un plâns de 
udă pământul sub el; pe urmă se ridică şi se îndepărtă din acele locuri. Pe 
când, deznădăjduit, rătăcea aşa prin câmpii şi pustiuri, văzu deodată 
dinaintea lui un leu cu coama înfricoşătoare, cu capul mare cât o boltă, cu 
gura mai largă ca o poartă şi cu dinţii cât nişte colţi de elefant. Văzându-l, 
nu se mai îndoi o clipită de pieirea lui, se întoarse cu faţa către Mecca 
rosti mărturisirea de credinţă şi se pregăti de moarte. Deodată, îşi aduse 
aminte, chiar în clipita aceea, că citise cândva în cărţile vechi că leul este 
simţitor la dulceaţa cuvintelor, că găseşte mulţumire în laude şi că în felul 
acesta se lasă lesne domolit. Începu, aşadar, să-i spună: 

— O, leu al pădurilor, o, leu al câmpiilor, o, leu curajos, o, căpetenie 
temută de viteji, o, sultan al jivinelor, vezi înaintea strălucirii tale un biet 
îndrăgostit zdrobit de despărţire, cu capul tulburat, pe care dragostea l-a 
împresurat de pretutindeni. Ascultă cuvintele mele şi fie-ţi milă de 
tulburarea şi de durerea mea! 

Când auzi cuvintele acestea, leul se trase îndărăt câţiva paşi, se aşeză 
sprijinit în coadă, ridică ochii către Desfătul-Lumii şi începu să bată din 
coadă şi din labele de dinainte. Văzând aceste mişcări ale leului, Desfătul- 
Lumii, prociti următoarele versuri: 


O, leule-al pustiei, ai să mă iei în gheare 
Nainte de-a găsi-o pe-aceea pentru care 
Cu inima pierdută pornii în lumea mare? 


Nu-s un vânat de preţ, o, nu! vezi bine 
Cât sunt de slab! Iar carnea de pe mine 
S-a mistuit de dor, sau numai chin e! 


Ce vrei să faci cu-un mort ce giulgiul doar 
Nu şi l-a tras deasupra-i, şi amar 
Suspină ars de-al patimei pojar? 


O, leu neînfricat în bătălie, 
De-ai să mă rupi fâşie cu fâşie, 
Pizmaşii-mi doar avea-vor bucurie. 


Eu nu-s decât un biet îndrăgostit, 
De lacrimi şi mâhnire copleşit, 
Zdrobit de lipsa celei ce-a iubit! 


Ci unde-i ea? O, triste gânduri grele 
Din nopţile de jale ale mele! 

Iată că azi nici măcar nu mai ştiu 

De-s mort de mult, sau încă mai sunt viu. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute patra noapte 


Spuse: 


După ce ascultă versurile, leul se ridică şi, cu ochii plini de lacrimi, se 
apropie cu multă duioşie de Desfătul-Lumii şi începu să-i lingă picioarele şi 
mâinile. Apoi îi făcu semn să-l urmeze şi porni înaintea lui. Desfătul-Lumii 
se luă după leu şi amândoi merseră aşa o bucată de vreme. După ce trecură 
culmea unui munte şi coborâră pe coasta cealaltă, văzură de-a lungul 
câmpiei urmele lăsate de caravană. Atunci Desfătul-Lumii începu să meargă 
pe acele urme cu luare-aminte, iar leul, văzându-l astfel pe calea cea bună, 
îl lăsă să-şi urmeze singur căutările mai departe, iar el făcu cale întoarsă, 
ducându-se în treaba lui. 

lar Desfătul-Lumii merse mai departe, zi şi noapte, pe urmele caravanei, şi 
aşa ajunse pe ţărmul mării vuind din valurile-i zbuciumate, unde paşii se 
pierdeau la marginea apelor. Înţelese atunci că mult căutata caravană se 
suise pe corabie şi îşi urmase drumul pe mare, şi pierdu orice nădejde de a o 


mai găsi vreodată pe iubita lui. Atunci lăsă lacrimile-i să curgă şi prociti 
aceste versuri: 


Atâta-i de departe 
Iubita mea, acum, 
Că-ntreaga mea nădejde 
Se face fum şi scrum. 


Cum să mai merg de-acum 
Spre ea, în largul zării? 
Cum să înfrunt, sărmanul, 
Genunea oarbă-a mării? 


Dar cum să stau, când totul 
În mine-i foc ce arde, 
Când somnul de pe gene-mi 
De mult fugi departe? 


De când a fost ea dusă, 
Cu noaptea între noi, 
Mi-e inima în flăcări. 
Ah, flăcări mari, vâlvoi! 

Curg lacrimile mele 
Ca voi, nemăsurate! 


Se varsă neoprite, 

Ca un puhoi de ape, 
Ca nişte ploi cumplite, 
Ca nişte mari potoape. 


Iar pleoapele-mi bătute 
De câtă jale-mi plânge, 
Sunt roşii, parcă ochii-mi 
Nu lacrimi plâng, ci sânge. 


Şi sufletu-mi, de-atâta 


Amarnică urgie, 
De flăcări se aprinde, 
Arzând ca o făclie. 


Vin hoardele de patimi 
Şi de dorinţe grele, 
Lovesc ca-ntr-o cetate 
Zidul inimii mele. 


Iar oastea mea, sărmană 
Şi fără de putere 
Înfrântă e, şi geme, 

Şi fuge-acum şi piere. 


Eu, fără preget, viaţa 
I-am dăruit-o ei. 

Ci darul mi-e zadarnic 
Şi fără de temei. 


Allah, nu-mi da osândă 
Că-am cutezat cândva 
Să-nalţ şi eu privirea, 
Îndrăgostit, spre ea, 


Şi mi-am lăsat să ardă, 
Vai, inima, nebuna, 

De-ntreaga-i frumuseţe 
Mai mândră decât luna. 


Vai, m-a zrobit! În pieptu-mi 
O ploaie de săgeți 

Mi s-au înfipt din arcul 
Ochilor ei semeți. 


M-a-nfrânt mlădia vrajă 
A-ntregii sale firi, 

Cum nu-i nici ramul verde 
Al sălciei subţiri. 


Cu inima răpusă 

O rog, topit de dor, 

Să-mi dea-n mâhnirea-mi crudă 
Un pic de ajutor. 


Ci ea, ispita dulce, 

Ea e aceea care 
Mă-mpinse-n clipa sfântă 
La neagra mea pierzare. 


Vai, numai ea, frumoasa, 
Cu dulcea ei privire, 
M-aduse dintr-odată 

La clipa de pieire. 


Când sfârşi de rostit stihurile, începu să plângă atâta, încât se prăbuşi fără 
de simţire şi rămase multă vreme în această stare. Ci, de cum se trezi din 
leşin, întoarse capul şi la dreapta şi la stânga şi, văzându-se într-o pustie 
goală, i se făcu frică mare să n-ajungă pradă fiarelor, şi porni să urce un 
munte înalt şi, când ajunse în vârf, auzi venind dintr-o peşteră nişte sunete 
de glas omenesc. Ascultă cu luare-aminte acel glas şi înţelese că era glasul 
unui schimnic ce părăsise lumea şi se dăruise evlaviei. Se apropie de peşteră 
şi bătu de trei ori la uşă, fără a căpăta niciun răspuns din partea 
schimnicului şi fără a-l vedea ieşind. Atunci, suspină adânc şi prociti aceste 
versuri: 


O, doruri ale mele, 
Veţi mai ajunge-odată 
La țelul către care 

Vă zbuciumaţi mereu? 
O, suflete, uita-vei 
Mâhnirile, necazul, 
Vei mai uita amarul 
Ce te apasă greu? 


Năpastele-au dat buzna 
Asupra-mi, cu duiumul, 
Ca să-mi îmbătrânească 


Al inimii avânt, 

Şi capul să-mi albească 
Din prima tinereţe, 

Şi să mă lase singur 
Şi-n lacrimi pe pământ. 


Nu am de nicăierea 

Un ajutor, o milă, 

Să-mi domolească dorul 
De care mă topesc; 
Niciun prieten, care 
Să-mi spulbere povara 
Ce sufletul mi-apasă, 

În lume nu găsesc. 


Vai, cine poate spune 
Tot zbuciumul din mine, 
Acuma, când ursita 
S-a-ntors asupra mea? 
O, milă pentru bietul 
Îndrăgostit ce geme 
Bând din potir tristeţea 
Însingurării, grea! 


Cât foc e-n bietu-mi suflet! 
Mi-e inima, sărmana, 
Topită de mâhnirea 

Ce m-a împresurat. 

Iar mintea, chinuită 

De neagra despărţire, 
Fără să mă mai ştie, 

S-a dus şi m-a lăsat. 


N-am cunoscut în viaţă 
O zi mai blestemată 
Ca ziua-aceea-n care, 
Venind la casa ei, 

Pe poarta îndrăgită 


Citii întâia oară 
Răvaşul scris în versuri 
De tristul ei condei. 


Oh, mult am plâns, sărmanul! 
Din lacrima-mi fierbinte 
Făcui atunci pământul, 
Însetoşat, să bea. 

Dar taina am păstrat-o 

Şi nimeni n-a ştiut-o — 
Streini ori dragi prieteni 

Ce stau în preajma mea. 


O, schivnice, tu, care 

Ţi-ai căutat refugiu 

În peştera aceasta 

În care te-ai închis, 
Pentru ca niciodată 

Să nu mai vezi amarul 

Cu care soarta lumii 

Din veac de veac s-a scris, 


Poate şi tu vreodată, 
Cândva, de mult, gustat-ai 
Iubirea, ca şi mine, 

Şi mintea ta, la fel, 

Va fi zburat departe 

De tine, rătăcită, 

Vei fi umblat pământul 
Mânat de-acelaşi ţel! 


Ci eu, cu toate câte 
Am îndurat şi-ndur 
Cu toate câte soarta 
Mă biciuie la drum. 
De-mi voi ajunge telul 
Îmi voi uita amarul, 
Îmi voi uita obida 


Şi patima de-acum. 


După ce sfârşi de rostit stihurile, văzu deodată că uşa peşterii se deschide 
şi auzi pe cineva grăind: 
— Mila fie cu tine! 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute cincea noapte 


Spuse: 


Atunci trecu pragul şi îi ură bună pace schimnicului, care îi ură şi el la fel 
şi îl întrebă: 

— Care-i numele tău? 

El răspunse: 

— Numele meu este Desfătul-Lumii! 

Schimnicul îl întrebă: 

— Care-i pricina venirii tale aici? 

El îi istorisi atunci toată povestea lui, de la început până la sfârşit, precum 
şi tot ce i se mai întâmplase. lar schimnicul începu să plângă şi-i spuse: 

— O, Desfătul-Lumii, iată-s douăzeci de ani de când sălăşluiesc pe aceste 
locuri, şi n-am văzut pe nimenea, niciodată, afară doar de ieri. Am auzit, 
într-adevăr, nişte plânsete şi o zarvă, şi, uitându-mă dincotro veneau acele 
glasuri, am văzut o mulţime de oameni şi nişte corturi ridicate pe țărm. Pe 
urmă i-am văzut pe oamenii aceia că întocmesc o corabie pe care s-au suit 
şi au pierit spre largul mării. Nu peste multă vreme s-au întors, dar erau mai 
puţini decât la plecare, au făcut ţăndări corabia şi s-au dus în calea lor pe 
unde veniseră. Şi chibzuiesc că cei ce s-au dus şi nu s-au mai întors aceia-s 
de bună seamă cei pe care-i cauţi tu, o, Desfătul-Lumii! Pricep, dară, 
amarul chinului tău şi te iert! Ci să ştii că niciun îndrăgostit nu poate fi 
neîncercat de chinurile iubirii! 

Şi schimnicul prociti aceste versuri: 


Desfăt-al-Lumii, tu mă crezi, pesemne, 
Un suflet fără patimi şi dureri, 

Şi nu ştii ce frământ şi ce obidă 

Îmi chinuie sihastrele tăceri. 


Am cunoscut şi eu adânc iubirea, 


Am cunoscut cumplita ei urgie, 
I-am cunoscut durerea vrăjitoare 
Din cea mai fragedă copilărie. 


Gustatu-i-am îndeajuns mireasma 

Şi mi-am făcut din asta faimă mare. 
De-ai s-o întrebi, are să-ţi povestească 
Întreaga noastră lungă-mbrăţişare. 


Şi eu golit-am cupele iubirii, 

M-am îmbătat cu-amara băutură; 

Şi trupul meu a ars în suferința-i, 

De-i umbră-acum întreaga mea făptură. 


Puternic eram eu odinioară; 

Acum virtutea-mi toată-i fum şi vânt. 
Şi armia puterii mele-ntreagă 

Sub spadele privirii ei s-a frânt. 


Ci nu se poate-ajunge la iubire 
Fără să-nduri al sorții chin pribeag. 
Contrariile doar, pe-această lume, 
Din vremi bătrâne ştim că se atrag. 


Iar dragostea a hotărât de-a pururi 
Că, pentru cei ce sunt cu-adevărat 
Îndrăgostiţi, uitarea-i blasfemie 

Şi e ca un eres de neiertat. 


Şi când schimnicul sfârşi de rostit versurile, se apropie de Desfătul-Lumii 
şi îl strânse în braţe; şi amândoi atâta plânseră laolaltă, că răsunau munţii de 
vaietele lor, şi până ce amândoi căzură leşinaţi. 

Când îşi veniră iar în simţiri, îşi jurară unul altuia să se socotească de-aci 
înainte ca fraţi întru Allah (preamărit fie El!); iar schimnicul îi spuse lui 
Desfătul-Lumii: 

— Eu am să mă rog în noaptea aceasta şi am să cer sfatul lui Allah despre 
ce ai tu de făcut. 

Desfătul-L.umii răspunse: 

— Ascult şi mă supun! 


Şi-atâta despre ei! 

Cât despre Floare-de-Trandafir, iată: 

Când slugile care o însoțeau o duseră pe Muntele Mumei-care-şi-a- 
pierdut-copilul, şi când intră în palatul acela pregătit pentru ea, îl cercetă cu 
luare-aminte şi văzu ce frumos era orânduit; pe urmă începu să plângă şi 
strigă: 

— O, palatule! pe Allah! eşti minunat, ci dintre zidurile tale lipseşte cel ce 
mi-e drag! 

Pe urmă, băgând de seamă că insula era plină de păsări, porunci 
însoţitorilor ei să întindă laţuri ca să le prindă şi, pe măsură ce le prind, să le 
pună în colivii şi să le aşeze apoi în palat. Şi porunca ei fu îndeplinită pe 
dată. Atunci Floare-de-Trandafir îşi sprijini coatele pe fereastră şi îşi lăsă 
gândurile să zboare pe calea amintirilor. Şi se treziră iarăşi în sufletul ei 
arşiţele trecute, dorinţele fierbinţi şi visele, şi o făcură să verse lacrimile 
părerilor de rău, în vreme ce i se întorceau în minte versurile acestea pe care 
le prociti: 


Către cine îndrepta-voi 
Tânguirea mea şi dorul 

Care inima-mi Cuprins-au 
După cel ce mi-este drag? 
Către cine îndrepta-voi 
Chinul care-n pieptu-mi arde 
De când fără el pe lume 
Plânge sufletu-mi pribeag? 


Să mi-ascund adânc mâhnirea, 
Căci străjerii-s fără milă!... 
Trupu-mi s-a sfârşit de jale 

Ca o aşchie uscată, 

Iar de greul pătimirii 
Carnea-mi arsă se topeşte, 

În suspine lungi şi-n lacrimi 
Necurmate preschimbată. 


Unde-s ochii lui, iubiții, 
Ca să vadă în ce stare 
Rătăcită mă aduse 


Dorul după cel ce nu-i? 

Ah, au întrecut măsura 

Când m-au surghiunit departe, 
Unde nu mai pot ajunge 
Niciodată paşii lui. 


Du-i săruturile mele, 

O, tu, soare,-n zori, şi seara! 
Du-le celui drag, a cărui 
Frumuseţe de nespus 

Face să se ruşineze 

Luna plină! Şi mlădiu-i, 

Ah, mlădiu îi este trupul, 
Decât ramul mai presus! 


Dacă trandafirii roşii-ar 
Vrea să fie ca obrazu-i, 
Trandafirilor le-aş spune: 
„În zadar vă e necaz! 

N-o să fiţi ca el vreodată, 
Doar de fi-veţi şi voi cumva 
Numai trandafirii-i, poate, 
De pe celălalt obraz!” 


Cu licoarea gurii-i dulce 

Ar putea să răcorească 

Până şi pojarul celui 

Mai amarnic foc aprins. 

Cum să-l uit, când el mi-e viața, 
Sufletul, durerea, chinul, 
Doctoria ? Cum putea-voi 

Să-l mai uit cu dinadins? 


Dar când se apropie noaptea cu negurile ei, Floare-de-Trandafir simţi că 
tăria dorurilor sporeşte... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 


Dar când fu cea de a patru sute şasea noapte 


Spuse: 


„„„simţi că tăria dorurilor sporeşte şi că iarăşi amintirea dogoritoare a 
patimilor ei se stârneşte. Atunci prociti versurile acestea: 

Iată noaptea ce-mi aduce 

Pe-ale negurilor unde 

Patima de-amaruri grele 

Care sufletu-mi pătrunde. 

Dorul ca pojaru-n mine 

Fiecărui gând răspunde. 


Jalea despărţirii-mi umple 
Inima! Şi numai Chin e 
Gândid! Visul mă ucide! 
Doru-i viscol şi suspine! 
Lacrimile-mi dau pe faţă 
Taina care-o port în mine. 


Doborâtă de iubire, 

Nu mai sunt de mult în stare 
Suferinţei ce mă frânge 

Să-i mai aflu dezlegare. 

Nu mai ştiu să scap din lanţul 
Suferinţelor amare. 


Iadul care-l port în mine 
Tot mai ne-ndurat se face; 
Tot mai crâncen mă loveşte 
Soarta cu-ale ei gârbace, 
Şi-n văpaia fără cumpăt 
Rana inimii se coace! 


Eu, în ziua despărțirii, 

La întunecatul ceas, 

N-am putut în graba tristă 
Să-mi iau măcar bun-rămas 
De la cel iubit. O, câtă 
Jale-a trebuit să-i las! 


Trecătorule pe cale, 
Spune-i celui drag, să ştie, 
Câte chinuri, câtă jale 
Mi-au fost hărăzite mie. 
Nu-i calam să fie-n stare 
Toate câte-ndur să scrie. 


Pe Allah! Jur: voi rămâne 
Credincioasă şi cuminte 
Celui ce mi-e drag, pe care-l 
Port în inimă şi-n minte! 

Iar în pravila iubirii 
Jurămintele sunt sfinte! 


O, tu, noapte-ntunecată! 

Du-i sărutul meu de jele, 

Şi să-i spui că-mi ştii, o, noapte, 
Toate chinurile grele, 

Că eşti martora de taină 

A nesomnurilor mele! 


lacă-aşa se tânguia Floare-de- Trandafir. 

Cât despre Desfătul-Lumii, iacătă, schimnicul îi spuse: 

— Coboară în vale şi adu-mi o grămadă cât poţi de mare de viţe de 
palmier. 

Desfătul-Lumii coborî în vale şi se întoarse pe urmă cu viţele cerute; şi 
schimnicul le luă şi întocmi din ele un fel de coş, asemenea cu coşurile în 
care se cară paiele; pe urmă îi spuse lui Desfătul-Lumii: 

— Află că în adâncul văii creşte un soi de dovleac care, odată copt, se 
usucă şi se desprinde de pe vrejul lui. Coboară de strânge o grămadă de 
dovleci de-aceştia uscați, legă-i de coş, şi coboară totul pe mare. Nu pregeta 
apoi să te sui în coş şi să laşi valurile să te ducă spre largul marii şi să te 
ajute să răzbaţi la ţinta dorurilor tale. Şi nu care cumva să uiţi că fără a 
înfrunta primejdiile nu răzbaţi niciodată la ţinta pe care ţi-ai pus-o! 

Desfătul-L.umii răspunse: 

— Ascult şi mă supun! 

Şi, după ce schimnicul îi ură noroc, îşi luă rămas-bun de la el şi coborî în 
vale, unde nu pregetă să facă aşa cum fusese sfătuit. 


Când ajunse, dus pe coşul cu dovleci uscați, în mijlocul mării, un vânt se 
stârni spomic şi îl împinse degrabă, făcându-l să piară din ochii 
schimnicului. Şi merse legănat aşa de ape, când ridicat pe culmea valurilor, 
când cufundat în hăul lor holbat, jucărie a frământului mării, vreme de trei 
zile şi trei nopţi, până ce fu aruncat de soartă la poalele Muntelui Mumei- 
care-şi-a-pierdut-copilul. Ajunse pe țărm, în starea unui pai luat de vârtej, 
lihnit de foame şi de sete; ci găsi repede, nu departe de acolo, nişte izvoare 
cu apă limpede, sub ciripit de păsări şi printre pomi plini de ciorchini de 
roadă; şi aşa putu să-şi potolească foamea, mâncând acele poame, şi să-şi 
stingă setea, bând acea apă curată. După care se îndreptă către lăuntrul 
insulei şi zări de departe ceva alb, de care se apropie; şi văzu că era un palat 
măreț, cu ziduri înalte, şi se îndreptă către poarta pe care o găsi închisă. 
Atunci şezu jos acolo şi nu se mai clinti vreme de trei zile, când, într-un 
sfârşit, văzu că poarta se deschide şi iese pe ea un hadâmb care îl întrebă: 

— De unde vii? Şi cum ai izbutit să ajungi aici? 

El răspunse: 

— Vin de la Ispahan. Călătoream pe mare cu mărfurile mele, când corabia 
pe care mă aflam s-a rupt şi valurile m-au aruncat aici pe ostrov. 

La cuvintele acestea, robul începu să plângă, pe urmă se aruncă de gâtul 
lui Desfătul-Lumii şi îi spuse: 

— Allah ocrotească-ţi zilele, o, chip drag! Ispahanul este ţara mea de 
baştină şi acolo trăia şi fiica moşului meu, cea pe care am îndrăgit-o din 
copilăria mea dintâi şi de care eram peste măsură de legat. Ci, într-o zi, a 
năvălit peste noi un trib mai tare decât al nostru, care a luat robi o bună 
parte dintre noi; şi am fost şi eu luat ca pradă de război. Cum pe-atuncea 
eram încă un copil, mi-au tăiat ouşoarele, ca să-mi sporească preţul, şi m-au 
vândut ca rob hadâmb. Şi iată, asta-i starea în care mă vezi tu acuma! 

Pe urmă, după ce îi mai ură o dată bun venit lui Desfătul-Lumii, hadâmbul 
îl pofti în curtea cea mare a palatului. 

Şi Desfătul-Lumii văzu acolo un havuz minunat, împrejmuit de pomi cu 
crengi dese, printre care nişte păsări închise în colivii de argint, cu uşiţe de 
aur, ciripeau dulce, binecuvântându-l pe Atoatefăcătorul. Se apropie de cea 
dintâi colivie, o cercetă cu luare-aminte şi văzu că în ea se afla o turturea, 
care îndată scoase un gurluit ce vroia să spună: „O, preabunule!” Şi 
Desfătul-Lumii, auzind acel gurluit, se prăbuşi la pământ; pe urmă, 
venindu-şi în fire... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute şaptea noapte 


Spuse: 


„..venindu-şi în fire, scoase nişte suspine din adânc şi prociti aceste 
versuri: 


Turturică tristă, şi tu plângi ca mine? 
Şi tu gunguri, oare, grelele suspine 


Şi-nălțându-ţi ruga blândă spre Allah, 
Ca şi mine-ţi tângui dorul: „Vai şi ah?” 


Cine-ar şti să spună dacă-n blându-ţi cânt 
Râde voioşia sau suspină-un gând? 


Poate plângi de dorul celui ce s-a dus 
Şi de multa jale care te-a răpus? 


De-i aşa, suspină-ţi plânsul mai departe 
Şi iubirea care inima ţi-o arde. 


Eu mă rog de bunul lumilor părinte 
S-o păstreze-n viaţă pe cea mai cuminte, 


Pe cea mai frumoasă, cea pe care eu 
Pururi voi iubi-o, suferind mereu. 


Şi mă leg că-n suflet ea o să-mi rămână 
Chiar şi-atunci când trupu-mi s-o schimba-n ţărână. 


După ce rosti versurile, începu să plângă până ce căzu leşinat. lar când îşi 
veni în simţiri, se duse la cea de a doua colivie, în care era un porumbel 
care, văzându-l, începu sa cânte, spunând: „O, veşnicule! te preamăresc!” 
Atunci Desfătul-Lumii suspină lung şi prociti aceste versuri: 


O, porumbel care suspini mereu: 

„Allah, te preamăresc şi-n chinul greu!” — 
Şi eu la mila Celui-fără-moarte 
Nădăjduiesc să-mi facă-odată parte 


Cu cea care mi-e scumpă să m-adun 
Pe-acest meleag al tristului surghiun. 


De câte ori, din neguri de abis, 
Nu-mi s-arătat ea ca-ntr-un vis, 

Cu buzele-i de miere-nmiresmată... 
Şi m-a lăsat cu mintea tulburată! 


Şi-n timp ce-n flăcări sufletul meu arde, 
Şi-n scrum se schimbă visele-mi deşarte, 
Cu lacrimi ca de sânge plâng amar 
Şi-mi spăl obrajii-n lacrimi, şi strig iar: 


„Nicio făptură, ştiu, nu se căleşte 
Decât prin câte-ndură vitejeşte! ” 
Aşa şi eu mi-ntâmpin soarta dată: 
Cu suflet dârz şi inimă bărbată! 


Iar dacă va vroi Allah cândva 

Să mă-mpreune cu stăpână mea, 
Făgăduiesc să dărui tot ce am, 

Să dau averea-mi toată de haram, 
Spre a-i ospeţi pe cei din tribul sfânt, 
Îndrăgostiţi ca mine pe pământ. 


Şi slobozi-voi păsările toate 
Câte-s prin colivii întemniţate, 
Şi-apoi, în clipa-aceea fericită, 
Să-mi zvârl a jalei haină ponosită! 


Când sfârşi de spus versurile, se apropie de cea de a treia colivie şi văzu că 
în ea se afla o privighetoare care, îndată ce-l zări, începu să cânte. Auzind- 
o, Desfătul-Lumii prociti aceste versuri: 


Privighetoare dulce, 

O, glasul tău ceresc 
Cum seamănă cu glasul 
Celor ce se iubesc! 


Aveţi milă de bieţii 
Îndrăgostiţi! Ce vise, 

În nopţile lor triste, 

Cu chin şi-alean sunt scrise! 


Atâta-s de cumplite 
Mâhnirile lor toate, 
Încât pare că, uite, 
De jalea peste poate, 


Nu mai cunosc, sărmanii, 
Şi nu mai au, în viaţă, 
Decât nopţi fără tihnă 

Şi fără dimineaţă! 


Eu, de când am văzut-o 
Pe cea care mi-e dragă, 
Ca-n lanţuri mi se pare 
Vieaţa mea întreagă; 


Şi-astfel, în lanţuri grele, 
Îmi pare cum că zale 
De lanţuri nesfârşite 
Din ochii-mi curg cu jale. 


Şi strig: „Din ochii-mi, iată 
Cum zale grele curg, 

Şi cum de-atâtea lanţuri 
Legat cumplit mă-ncurc!” 


Şi-aceste lanţuri, toate, 
Sunt dragostea din mine. 
Şi-a despărțirii jale 

În lanţul ei mă ţine. 


Comorile-ndurării 

Din pieptu-mi s-au sfârşit; 
Puterea mea întreagă 

De mult s-a istovit. 


Ah, dacă ar fi dreaptă 
Amara-mi soartă rea, 
M-ar aduna odată 
Lângă iubita mea! 


Allah, învăluieşte 

În vălurile-ţi sfinte 
Schiloada mea făptură, 
Să pot, când dinainte 
I-oi sta iubitei mele, 
Să-mi dezvelesc făptura, 
Să vadă şi iubita 

Cum chinul şi arsura 
Mi-au supt puterea toată, 
Şi cumu-s, de mâhnire, 
De dor, de aşteptare, 

De lunga despărţire! 


Sfârşind de spus versurile, se duse la cea de a patra colivie, şi văzu în ea 
un biulbiuli, care numaidecât începu să îngâne câteva triluri plângătoare. Iar 
Desfătul-Lumii, la cântecul acesta, suspină adânc şi prociti: 


Biulbiuliu-n zori de ziuă 
Inimii îndrăgostite 
Farmecul iubirii-i cântă-n 
Trilurile lui vrăjite. 


O, Desfăt-al-Lumii, jalnic 
Sună trista-ţi tânguire, 

Şi ființa ta întreagă 

E topită de iubire. 


Păsările-nduioşate 

Îţi repetă neagra tângă 
Că de jalea ta amară 
S-ar topi şi fier şi stâncă. 


Uite cum pluteşte lină 


Alba dimineţii boare, 
Peste raiuri de câmpie, 
Prin chilimuri largi de floare. 


O, voi, cântece de păsări 
În senina dimineaţă! 

O, tu, boare-nmiresmată, 
Scrisă cu lumini pe faţă! 


O, aleanuri dulci, şi vise, 
Ce vă deşteptaţi în mine, 
Amintindu-mi de iubita 
Ce s-a dus şi nu mai vine! 


Ploi de lacrime, şuvoaie, 
Curg atunci din ochii mei, 
Şi-un pojar s-aprinde-n suflet, 
Înteţit de dorul ei. 


Ci va face, pân” la urmă, 
Bunul cerului părinte, 

Să-şi găsească-ndrăgostitul 
Fericirea dinainte! 


Căci nu celui ce iubeşte 

I se şi cuvine, oare, 

Mai presus de-orice pe lume, 
Mângâiere şi-ndurare? 


Fiţi încredințaţi că astfel 

Mi se va-ntâmpla şi mie! 

Şi-i menit: îndrăgostiţii 

Să ghicească ce-o să fie! 

Pe urmă, sfârşind de procitit versurile, Desfătul-Lumii mai merse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute opta noapte 


Spuse: 


...Desfătul-Lumii mai merse oleacă şi văzu o colivie minunată, mult mai 
frumoasă decât toate celelalte la un loc. În colivia aceea era închis un 
porumbel sălbatic, care avea la gât o salbă de mărgăritare minunate. Şi 
Desfătul-Lumii, văzându-l pe acel porumbel, vestit pentru cântecul lui 
tânguios şi dulce, întemnițat acum în colivia aceea în care sta cu o înfăţişare 
nespus de tristă şi de îngândurată, începu să suspine şi prociti aceste versuri: 


Porumbel de codru, 
Frate cu cei care 

Se iubesc — primeşte 
Trista mea-nchinarel 


O gazelă blândă 

Mi-e şi mie dragă, 

Care cu-o privire 
Dulce, ca-ntr-o şagă, 
Inima-mi străpunse, 

Ca un junghi de fier, 
De-am rămas să sânger 
Pe pământ, stingher. 


Dragostea îmi arde 
Inimă şi gând; 
Trupu-mi ca de boală 
Zace suspinând. 


Şi de-amar de vreme, 
De când plâng pustiu, 
Nu mai ştiu ce-i somnul, 
Masa n-o mai ştiu. 


Liniştea din suflet 
Mi-a fugit departe 
Numai de durere 

Am pe lume parte. 


Cum putea-voi, oare, 


Fără ea, de-acum, 
Bucuria vieţii 
S-o mai aflu, cum? 


Numai ea-i nădejdea 
Sufletului meu, 
Inima mea, dorul, 
Visele-mi, mereu! 


Când auzi acele versuri spuse de Desfătul-Lumii, porumbelul se trezi din 
tristeţea lui şi începu să îngurluie şi să suspine atât de jalnic şi de duios, 
încât părea că se foloseşte de grai omenesc şi, pe limba lui, parcă spunea 
asemenea versuri: 


O, tinere îndrăgostit, tu vii 

Să-mi aminteşti pierduta tinereţe, 
Când cea dintâi pe care o iubii, 

Cea numai gingăşie şi blândeţe, 
Cea care din atâtea bucurii 

Nu-mi mai lăsă decât o grea tristeţe, 
Mă înrobea cu ochii ei nurlii 

Şi cu desăvârşita-i frumuseţe. 


Iar glasul ei, prin ramuri verzi de crâng, 
Suna unduitor peste coline, 

Şi-n cântecu-i părea că se răsfrâng 
Gurluituri de flaute blajine. 

Ci într-o zi, pe-al dealului oblânc, 

O prinse-un vânător. Printre suspine, 
Striga iubita: „După tine plâng, 

O, fericire! mă despart de tine!” 


Nădăjduiam că asprul vânător, 
De-atât amar de lacrimi obidite, 

Se va-ndura să-i dea iar drumu-n zbor. 
Ci nu aşa făcu el, pasămite! 


Iar jalea mea şi crâncenul meu dor 
In mine ard şi azi neostoite, 


Şi fără ea pe lume simt că mor, 
Răpus de-atâtea chinuri pătimite. 


Ah, apere-i Allah pe toţi acei 

Ce suferă ca mine din iubire! 

Şi poate că vreunul dintre ei, 
Văzând nealinata mea mâhnire 
Şi-amarul, scris cu foc în ochii mei, 
Se va-ndura să-mi deie slobozire 
Din colivia-n care zac sub chei, — 
Să-mi caut iar pierduta fericire! 


Atunci Desfătul-Lumii se întoarse către prietenul său, hadâmbul din 
Ispahan, şi îl întrebă: 

— Ce palat este acesta? Cine locuieşte în el? Şi cine l-a zidit? 

Hadâmbul răspunse: 

— Vizirul sultanului cutare l-a zidit, pentru fiica lui, s-o scape de 
răsturnişurile vremurilor şi de năprasnele sorții! Şi a surghiunit-o aici, cu 
slugile şi cu alaiul ei. Aşa că aici nu se deschid porţile decât o dată la un an, 
în ziua când ni se trimite hrana. 

La cuvintele acestea, Desfătul-Lumii gândi în sufletul lui: „Mi-am ajuns 
ţinta! Da mi-e tare greu să aştept atâta amar de vreme până s-o văd!” Şi- 
atâta despre el! 

Cât despre Floare-de-Trandafir, iacătă: 

De când intrase în acel palat, nu mai putuse să guste bucuria de-a mânca 
ori de-a bea, nici pe aceea de a se odihni ori de a dormi. Dimpotrivă! Simţea 
că sporesc în sufletul ei chinurile dorurilor pătimaşe; şi îşi trecea vremea 
străbătând întregul palat, doar doar o găsi vreo ieşire. Ci degeaba! Şi într-o 
zi, nemaiputând, izbucni în suspin şi prociti aceste versuri: 


Ca să mă pedepsească-anume 
M-au dus departe de cel drag, 
Şi-n temniţă fără de nume 
M-au surghiunit, aici, să zac. 
De focul patimii amare 
Sărmană inima mea arde, 
Căci m-au gonit fără cruţare 
De ochii îndrăgiţi departe. 


M-au ferecat în turnuri nalte, 
Zidite-ntre prăpăstii crunte, 
De peste tot împresurate 

Cu hăul apelor cărunte. 
Oare-au vroit astfel călăii 

Să mă îmbete cu uitarea? 

Ci dragostea-mi nu ştiu ei, răii, 
Că a sporit cu depărtarea! 

Şi cum să uit — când tot ce-n mine 
S-a zămislit dintr-o privire 
Spre chipul de lumini senine, 
M-a înrobit cu-a lui iubire? 

În chinuri trec zilele mele, 
Şi-mi trec şi nopţile pe rând, 

În focul gândurilor grele 

Tot suspinând, tot aşteptând. 

Ci şi aşa, fără iubirea 

Celui ce nu e lângă mine, 

Tot îmi rămâne amintirea 
Singurătatea să-mi aline. 


Sfârşind de spus aceste versuri, Floarea-de-Trandafir se sui 


palatului... 


pe terasa 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute noua noapte 


Spuse: 


„„„se sui pe terasa palatului şi, cu ajutorul unor pânzeturi tari de Baalbek, 
pe care le legă straşnic între ele, îşi dete drumul binişor în jos, de pe vârful 
zidurilor, până la pământ. Şi, îmbrăcată aşa cum se afla, în cele mai 
frumoase haine ale ei, şi cu gâtul împodobit de un gherdan de nestemate, 
străbătu câmpiile pustii dimprejurul palatului şi ajunse la ţărmul mării. 

Acolo zări un pescar, plecat la pescuit cu luntrea lui, şi pe care vântul din 
larg îl aruncase pe coasta aceea. Pescarul o zări şi el pe Floare-de-Trandafir 
şi, socotind c-o fi întruparea vreunui efrit, i se făcu o frică mare şi începu să 
vâslească spre a se îndepărta cât mai grabnic. Atunci Floare-de-Trandafir îl 


strigă de mai multe ori şi, tot făcându-i o sumedenie de semne, îi prociti 
versurile acestea; 
Pescarule, 
alungă-ţi 
spaima, 
Priveşte-mă şi 
vezi că sunt 
O biată fiinţă 
omenească 
Rătăcitoare pe 
pământ. 


Răspunde 
rugăminţii 
mele! 

Nu-ţi cer 
decât  s-asculţi 
şi tu 

Povestea-mi 
tristă cum nu-i 
alta, 

A sorții care 
mă bătu. 


De mine fie-ţi 
milă, biata, 
Şi-Allah cel 
pururi fără 
moarte 

Te va feri de 
focul crâncen 
În care inima mea arde, 


Atunci când o să ţi se-ntâmple 
Şi ţie, poate, într-o zi, 

S-arunci privirea spre-un prieten 
Ce fără milă îţi va fi. 


Îndrăgostită sunt de-un tânăr 
Cu chip atât de luminos, 
Încât şi soarele şi luna 
Pălesc naintea lui, sfios. 


Până şi gingaşa gazelă, 
Privind la cel care-l pierdui, 
Striga cuprinsă ca de-o vrajă: 
„Sunt roaba frumuseţiii lui!” 


Pe fruntea-i dragă, frumuseţea 
Cu slove de neşters a scris 
Aceste stihuri minunate 

Şi tâlcuite ca de-un vis: 


„Oricine îl priveşte-n viaţă 
Ca pe-o făclie a iubirii, 
Acela ne-ndoios păşeşte 

Pe calea dreaptă-a mântuirii; 


Dar cel ce se îndepărtează 

De chipul lui străluminat, 
Acela, bietul, săvârşeşte 

O grea greşeală, şi-un păcat!” 


Pescarule, de-mi dai un sprijin 
Şi mă ajuţi să-l mai găsesc, 
Ah, cât voi fi de fericită 

Şi cum am să te răsplătesc! 


Ţi-aş da grămezi de nestemate, 
Şi scumpe giuvaieruri rare, 
Sodom de lucruri preţioase, 

Şi proaspete mărgăritare. 


De-ar vrea Allah să-mi văd iubitul, 
Să-mi împlinesc amarul dor!... 

Ah, inima mi se topeşte, 

Şi-n lunga aşteptare mor. 


Când auzi versurile, pescarul plânse, gemu şi se tângui, amintindu-şi şi el 
de zilele tinereţii sale, când era topit de dragoste, chinuit de aşteptări, bătut 
de vise şi de doruri, ars de flăcările patimilor iubirii. Şi începu să 
procitească aceste versuri: 


E vădită, ne-ndoielnic, 
Crunta patimii ardoare: 
Trup uscat, potop de lacrimi, 
Ochi topiţi de veghi amare, 
Inimă scăpărătoare 

Precum piatra de amnare. 


A iubirii grea năpastă 
Dată-i fiecărei vieţi! 

Şi eu o cunosc din anii 
Sprintenelor tinereţi, 
Şi-am gustat şi eu odată 
Mincinoasele-i dulceţi. 


De aceea-s gata, uite, 

Să purced neabătut 

Şi s-ajut la regăsire 

Celui drag ce s-a pierdut, 

Chiar de-ar fi să-mi pierd şi viaţa 
Căutând ce n-am avut. 


Ci nădejde trag să capăt 
La sfârşit o bună plată, 
Căci, se ştie,-ndrăgostiţii 
N-au nărav, în lumea toată, 
Să precupeţească preţul 
Dragostei lor, niciodată. 


De cum isprăvi de rostit versurile, se apropie cu luntrea de țărm şi îi spuse 
fetei: 

— Suie în luntre, căci sunt gata, uite, să te duc oriunde vei vrea! 

Atunci Floare-de-Trandafir se sui în luntre şi pescarul se îndepărtă de țărm 
cu bătăi spornice de vâslă. 


Când ajunseră la oarecare depărtare, se stârni un vânt ce împinse luntrea 
din spate atât de repede, încât în curând pierdură din vedere pământul, iar 
pescarul nu mai ştiu unde se află. Ci peste trei zile furtuna se potoli, vântul 
conteni şi, cu îngăduinţa lui Allah (preamărit fie El!), luntrea ajunse la o 
cetate aşezată pe ţărmul mării. 

Or, chiar în clipita când luntrea pescarului trăgea la țărm, sultanul cetăţii, 
care sultan se chema Derbas, sta cu fiul său în palat, la o fereastră ce da 
către mare; şi văzu luntrea pescarului cum trăgea la țărm, şi o zări şi pe fata 
aceea frumoasă ca luna plină în înaltul cerului senin, purtând la urechi 
cercei de rubin strălucitori şi la gât o salbă de nestemate minunată. Atunci 
pricepu că trebuie să fie vreo fată de sultan ori de împărat şi, urmat de fiul 
lui, coborî din palat şi se îndreptă către țărm, ieşind pe poarta ce da spre 
mare. 

În clipita aceea, luntrea fusese trasă la mal şi priponită, iar tânără dormea 
liniştit. 

Atunci sultanul se apropie de ea şi o privi îndelung. Iar ea, de îndată ce 
deschise ochii, începu să plângă. Şi sultanul o întrebă: 

— De unde vii? A cui fiică eşti? Şi care-i pricina venirii tale aici? 

Ea răspunse: 

— Sunt fiica lui Ibrahim, vizirul sultanului Şamikh. lar pricina venirii 
mele aici este un lucru fără seamăn şi o întâmplare tare ciudată! 

Pe urmă, îi istorisi sultanului toată povestea ei, de la început până la 
sfârşit, fără a-i ascunde nimic. După care, scoțând suspine adânci, vărsă 
lacrimi amare şi prociti aceste versuri: 


De cât puhoi de lacrimi plâns-am, 
Îmi curge sânge de sub pleoape. 
Amare chinuri sunt izvorul 
Acestor crâncene potoape! 


Pricina suferinţii crunte 
Şi-a lacrimilor ca de fiere 
E o fiinţă fără seamăn 

Pe care inima-mi o cere, 
Cu care încă niciodată 


Eu n-am putut să-mi stâmpăr dorul, 
Nici setea care arde-n mine, 


Nici visurile, nici fiorul! 


Şi-atât de luminos i-e chipul, 
Şi-atât e-n totul de frumos, 
Că-n faţa frumuseţii sale 

Şi turci şi-arabi sunt mai prejos. 


Văzându-l, soarele şi luna 
Cu dragoste i se închină, 

De harurile lui robite, 

De orbitoarea lui lumină. 


Din vrăjitoarea lui privire, 
Sub arcul ochilor semeţi, 
Nu-i inimă să n-o străpungă 
Ucigătoarele-i săgeți. 


O, tu, acela către care 

Mă plâng acum ca la o stea 
Şi-ţi povestesc de câte sufăr, 
Ai milă de durerea mea! 


Ai milă de-o îndrăgostită 
Ajunsă, biata, ca un joc 
În mâna soartei fără milă 
Şi-al dragostelor nenoroc! 


Vai, numai dragostea amară 
M-aduse-n ţara ta, plângând, 
Şi nu mai am nicio nădejde 
Decât în tine pe pământ! 


Tu, bunule, tu, care-i aperi 
Pe cei ce gem răpuşi de dor 
Şi cărora întotdeauna 

Le stai cu drag ocroitor, 


O, tu, nădejdea mea, întinde 
Al ocrotirii tale cort 


Şi peste dragostea mea mare, 
Şi peste chinul care-l port, 


Şi peste tribul celor care, 
Îndrăgostiţi, suspină greu 
Şi-ajută-mi să-mi găsesc iubitul, 
O, tu, stăpâne bun al meu! 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute zecea noapte 


Spuse: 


Şi, îndată ce prociti versurile, îi povesti sultanului alte câteva amănunte, 
apoi izbucni în lacrimi şi ticlui versurile următoare: 


De viaţă să mă bucur am putut 
Doar până-n ziua când, întâia dată, 
A dragostei minune-am cunoscut! 


21 ó 
Ca luna de Regeb , netulburată, 
Tubitului meu cel de mult pierdut, 
Aşa să-i fie pururi viața toată! 


Ci mie-n ziua negrului surghiun, 
Când au venit, haini, de m-au luat, 
Un fapt ca o minune-ntre minuni 


Atunci, în ceasul rău, mi s-a-ntâmplat: 
Mi s-a părut că-n sufletu-mi nebun 
Potopu-amar de lacrimi, zbuciumat, 


Cu chinu-mi tot, trecut prin aspre munci, 
S-a preschimbat într-un noian de foc 
Ce mă ardea cu flăcările-i lungi. 


Şi dintr-odată, ca la un soroc, 
Din toate lacrimile mele-atunci 
Mari ploi de sânge-au izbucnit pe loc. 


Şi sângele curgea pe faţa mea, 
Iar când vroiam să-mi şterg obrazul ud, 
Năframa dintr-odată se-nroşea, 


Încât, privind-o, ti s-ar fi părut 
Ca şi cămaşa lui Iosifi cândva, 
Scăldată-n sânge de la început. 


Când auzi cuvintele Floarei-de- Trandafir, sultanul nu se mai îndoi o clipă 
de cât de adâncă era boala ei din iubire şi i se făcu milă de ea şi-i spuse: 

— Să nu-ţi fie nici teamă, nici spaimă: ai ajuns la capăt! Căci gata-s, iată- 
mă, să te ajut să ajungi la dorul tău şi să ţi-l aduc pe cel pe care îl cauţi! 
Încrede-te în mine, aşadar, şi ascultă aceste câteva cuvinte! 

Şi numaidecât sultanul îi prociti aceste versuri: 


O, tu, fiică-a unui neam de soi, 
Ajuns-ai la limanul cel dorit. 

Cu bucurie ţi-l vestesc. La noi 
Găsi-vei sprijin. Deci: bine-ai venit! 


Şi chiar de astăzi, uite, am să ridic 
Grămezi de bogății fără de preţ, 
Să le trimit sultanului Şamikh, 

Sub pază de viteji şi călăreţi. 


Îi vom trimite sipete cu mosc, 

Şi suluri de atlazuri strălucind, 

Şi, ca să vadă că vreau să-l cunosc, 
Adăuga-vom aur şi argint 


Aşa vom face! Şi, ca să se ştie, 

Într-o scrisoare-apoi avem să-i scriem 
Că vrem pe veci prieten să ne fie 

Şi vrem numaidecât să ne-ncuscrim. 


Deci, chiar de astăzi, tot ce pot voi face 
Să-ţi vin cât mai degrabă-n ajutor 

Şi să-l aduc fără zăbavă-ncoace 
Pe-acela după care arzi de dor. 


Iubirii i-am gustat şi eu amarul, 

Şi de atunci ştiu chinul ei întreg, 

Şi-i plâng pe cei ce beau plângând paharul 
Amărăciunii ei, şi-i înțeleg. 


Sfârşind de rostit versurile, sultanul ieşi dinaintea ostaşilor lui şi, 
chemându-şi vizirul, îl puse să pregătească poveri fără de număr, pline cu 
darurile trebuincioase, îi dete poruncă să pornească el însuşi la drum, spre-a 
merge să i le ducă sultanului Şamikh, unchiul Floarei-de-Trandafir, şi îi 
spuse: 

— Pe deasupra, trebuie să-mi aduci cu tine, neabătut, de acolo, pe unul 
care se numeşte Desfătul-Lumii. Şi să-i spui sultanului: „Stăpânul meu 
doreşte să lege prietenie cu tine şi legământul dintre tine şi el va fi căsătoria 
ce se va încheia între supusa ta şi Desfătul-L.umii, unul dintre cei din alaiul 
tău. Trebuie, dar, să mi-l încredinţezi pe acel tânăr, ca să-l duc sultanului 
Derbas, pentru ca în faţa lui să se încheie senetul de căsătorie!” 

După care sultanul Derbas scrise o scrisoare în această privinţă sultanului 
Şamikh, o înmână vizirului său, mai spunându-i o dată poruncile despre 
Desfătul-Lumii, şi adăugând: 

— la bine aminte că, dacă nu mi-l aduci, te mazilesc din slujbă! 

Vizirul răspunse: 

— Ascult şi mă supun! 

Şi plecă numaidecât la drum cu darurile, către meleagurile sultanului 
Şamikh. 

Când ajunse la sultanul Şamikh, îi rosti salamalecul din partea sultanului 
Derbas şi îi înmână scrisoarea şi darurile ce le adusese. 

Văzând, darurile acelea şi citind scrisoarea, în care i se spunea despre 
Desfătul-Lumii, sultanul Şamikh vărsă un potop de lacrimi şi grăi către 
vizirul sultanului Derbas: 

— Vai, vai! Unde este acum Desfătul-Lumii? A pierit! Şi deloc nu ştim 
unde se află! De mi l-ai putea aduce tu îndărăt, o, vizirule-crainic, ţi-aş da 
de două ori mai multe daruri decât mi-ai adus tu! 

Şi sultanul, spunând aceste cuvinte, începu să plângă în hohote, să geamă, 
să se jeluiască şi să suspine. Pe urmă prociti aceste versuri: 


Daţi-mi îndărăt flăcăul, 
Scump ca sufletul din mine! 


Nu râvnesc mărgăritare, 
Nici comoară de rubine. 


El mi-era ca luna plină 
Pe un cer fără de nor. 


El îmi bucura privirea, 
Chipul lui strălucitor. 


Nici gazela cea uşoară 
Nu era la mers ca el. 


Mijlocu-i era ca ramul 
Tânăr — tras ca prin inel. 


Faptele-i erau ca rodul 
Dulce-al arborelui ban. 


Ci a pomului podoabă 
N-ar putea, şi-ar fi în van, 


Cu întreaga-i frumuseţe 
Tinerească-a roadei lui, 


Niciodată să răpească 
Judecata nimănui. 


L-am crescut din anii-i fragezi, 
De pe când era un prunc, 


În răsfăţuri şi-n alinturi, 
Sărutându-i părul lung. 


Iată-acum, răpus de jale 
Plâng de dorul lui mereu 


Şi în sufletu-mi se zbate 
Chinul despărțirii greu. 


După care se întoarse către vizirul trimis, ce-i aduse darurile şi scrisoarea, 
şi-i spuse: 

— Du-te la stăpânul tău şi spune-i: „Desfătul-Lumii a plecat de mai bine 
de-un an, şi sultanul, stăpânul lui, nu ştie ce s-a făcut cu el!” 

Vizirul răpunse: 

— O, doamne al meu, stăpânul meu mi-a spus: „De nu mi-l aduci pe 
Desfătul-Lumii, te mazilesc din vizirie şi n-ai să mai pui piciorul niciodată 
în cetatea mea!” Cum, dar, aş cuteza să mă întorc fără acel tânăr? 

Atunci sultanul Şamikh se întoarse către vizirul său Ibrahim, tatăl Floarei- 
de-Trandafir, şi îi spuse: 

— Ai să-l însoţeşti pe vizirul trimis, luând cu tine pază puternică; şi aşa să- 
| ajuţi să facă toate cercetările cele de trebuinţă, prin toate locurile, ca să-l 
găsească pe Desfătul-Lumii! 

El răspunse: 

— Ascult şi mă supun! 

Şi numaidecât porunci să fie însoţit de o oaste de străjeri şi, laolaltă cu 
vizirul trimis, plecă să-l caute pe Desfătul-Lumii. 

Călătoriră aşa vreme lungă, şi, de fiecare dată când treceau pe lângă 
niscaiva beduini ori pe lângă vreo caravană, întrebau de nu cumva ştie 
careva ceva despre Desfătul-Lumii, spunând: 

— N-aţi văzut cumva trecând careva, pe nume cutare, şi având înfăţişarea 
cutare şi cutare? 

Şi oamenii răspundeau: 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute unsprezecea noapte 


Spuse: 


...Şi oamenii răspundeau: 

— N-am văzut! 

Şi tot aşa întrebară mai departe, şi prin sate şi prin cetăţi, şi cercetară 
câmpiile şi pământurile prăpăstioase, ogoarele şi pustiurile, până ce 
ajunseră la ţărmul mării. Acolo, se suiră pe puntea unei corăbii şi plecară pe 
mare, spre a trage într-o zi la țărm lângă Muntele Mumei-care-şi-a-pierdut- 
copilul. 

Vizirul sultanului Derbas îl întrebă atunci pe sultanul vizirului Şamikh: 

— Pentru care pricină i s-a dat muntelui acest nume? 


Vizirul sultanului Şamikh răspunse: 

— Am să-ţi povestesc îndată. Află, dar, că în vremurile de demult, o ginnă 
din neamul ginnilor chinezi a coborât pe pământ. Or, într-o zi, pe când se 
plimba ea aşa pe pământ, s-a întâmplat să întâlnească un om şi să se 
îndrăgostească de el cu o dragoste nemăsurată. Ci, temându-se de mânia 
ginnilor din neamul ei, dacă s-ar fi aflat cumva de taina aceea, da fără a 
putea să-şi sugrume arşiţa dragostei, porni să caute vreun colţişor singuratic 
unde să-şi ascundă iubitul de ochii ginnilor, neamurile ei, şi găsi până la 
urmă muntele acesta neştiut nici de oameni, nici de ginni, căci nu se afla pe 
niciunul dintre drumurile străbătute nici de unii, nici de ceilalţi. Aşa că îl 
luă pe iubitul ei şi îl aduse prin văzduhuri până pe ostrovul acesta, unde 
sălăşlui împreună cu el. Şi nu lipsea niciodată de lângă el mai mult decât 
atât cât îi trebuia ca să se ducă din când în când s-o mai vadă rudele, şi 
grabnic se întorcea numaidecât lângă drăguţul ei, în ascunzătoare. Şi-aşa, 
după o bucată de vreme de asemenea viată, rămase însărcinată în mai multe 
rânduri şi aduse pe lume, în acest munte, o mulţime de copii. Or, neguţătorii 
ce călătoreau pe lângă coasta de aici cu corăbiile lor, de fiecare dată când 
treceau mai pe aproape de munte auzeau tipetele copiilor, ce semănau 
întocmai cu tipetele de jale ale unei mume bocindu-se, şi îşi ziceau: „Aici 
pe munte trebuie să fie vreo biată mumă care şi-a pierdut copiii!” Şi 
aceasta-i pricina numelui dat muntelui. 

După ce auzi lămurirea aceea, vizirul sultanului Derbas rămase peste 
măsură de uimit. 

Ci şi coborâseră şi ajunseseră la palat, unde bătură în poartă. Poarta se 
deschise îndată şi se ivi un hadâmb care, cunoscându-l numaidecât pe 
stăpânul său, vizirul Ibrahim, tatăl Floarei-de-Trandafir, îndată îi sărută 
mâna şi îi pofti în palat, şi pe el, şi pe tovarăşul lui, cu întregul alai. 

Vizirul Ibrahim, ajungând în curtea palatului, zări printre slujitori un om 
jalnic la înfăţişare pe care nu-l cunoscu, şi care nu era altul decât Desfătul- 
Lumii. Aşa încât întrebă slugile: 

— De unde a venit acesta? 

Ei răspunseră: 

— Este un biet neguţător care şi-a pierdut într-un înec toate mărfurile şi n- 
a izbutit să scape decât el. De altminterea-i om paşnic şi cucernic, pururea 
răpit de farmecele rugăciunii! 

Vizirul nu mai stărui şi intră în palat. 


Se îndreptă către iatacul fiicei sale şi, când ajunse, n-o găsi acolo pe fată. 
Le întrebă atunci pe tinerele roabe ale acesteia, care se aflau prin preajmă, şi 
ele îi răspunseră: 

— Nu ştim când a plecat de-aici! Tot ce putem să spunem este că n-a stat 
aici cu noi decât puţină vreme, pe urmă a pierit! 

La cuvintele lor, vizirul vărsă potop de lacrimi şi ticlui aceste versuri: 


O, casă tu, pe care-n mii de graiuri 
Atâtea păsări te-au cântat cândva, 
Şi-a cărei frumuseţe ca de raiuri 

A strălucit ca-n noaptea neagră-o stea, 


În ziua când venea ca dintre vise 
Îndrăgostita suspinând de dor, 

O aşteptai cu porțile deschise 

Să-ţi calce blândă pragul primitor! 


Oh, cine oare va putea să-mi spună 
Pe unde s-a pierdut comoara mea, 
Stăpâna luminoasă, dulce, bună, 
De pari acum pustie fără ea? 


Aici, cândva, curteni cu multă fală 
Trăiau în fericire şi-n huzur, 

Şi peste tot, în fiecare sală, 
Atlazuri străluceau jur împrejur. 


Spuneţi-mi, dar, cum au putut să piară 
Atâtea câte-acuma s-au pierdut? 

Vai, unde sunt cei de odinioară? 

Vai, unde sunt stăpânii din trecut? 


Pe urmă, sfârşind de spus versurile, vizirul Ibrahim începu iar să plângă şi 
să se tânguie şi zise: 

— Nu poţi scăpa de ceea ce a hotărât Allah, nici să abaţi ceea ce ţi-e scris 
de mai înainte! 

Pe urmă, se sui pe terasa palatului şi găsi pânzele de Baalbekh, legate cu 
un capăt de creasta zidului şi spânzurând până la poalele palatului. Atunci 
pricepu că fiica sa fugise în felul acela şi, tulburată de patimă şi înnebunită 


de durere, se pierduse în lume. Totodată zări două păsări mari, una un corb, 
iar cealaltă o bufniţă; şi, nemaiavând nicio îndoială că ele n-ar fi semn de 
neagră prevestire, izbucni în hohote de plâns şi recită aceste versuri: 


Am venit ca-n zbor la casa 
Celei care mi-este dragă, 
Cu nădejdea că, văzând-o, 
Toată jalea o să-mi treacă, 
Tot pojarul despărțirii 

Cu durerea mea întreagă. 


Ci-n zadar cutreier casa 

Din odaie în odaie. 

Nimeni nu-i care să-mi stingă 
Crunta inimii văpaie. 

Nu mi se aţin în cale, 

Doar un corb şi-o cucuvaie. 


Triste păsări mohorâte! 

Le privesc şi-mi spun în mine: 
„Tu ai prigonit sălbatic, 

Tu ai despărţit, haine, 

Două suflete curate, 

De-al iubirii soare pline! 


Iată-acuma, vine rândul 
Să-ţi lipeşti şi tu de buze 
Cupa-n care chinul negru 
Al nădejdilor răpuse 

Şi-a lăsat pe veci arsura 
Necurmatelor lui spuze. 


Ţi-a venit şi ţie rândul 

Să te chinui, bând paharul 
Vieţii fără bucurie, 

Cu suspinul şi amarul 
Lacrimilor necurmate 
Care curg şi ard ca jarul!” 


După care, cobori de pe terasă plângând... 
În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patru sute douăsprezecea noapte 


Spuse: 


...coborî de pe terasă plângând şi dete poruncă robilor să plece pe munte, 
s-o caute peste tot pe unde va fi de trebuinţă, ca s-o găsească pe stăpâna lor. 
Iar robii îndepliniră porunca. Ci n-o găsiră pe stăpână lor. Şi-atâta despre ei! 

Cât despre Desfătul-Lumii, iacătă! 

Când căpătă încredințarea că Floare-de-Trandafir fugise, scoase un țipăt 
amarnic şi căzu leşinat la pământ. Cum sta întins aşa, fără a-şi mai veni în 
fire, oamenii din palat gândiră că este răpit de vraja rugăciunii şi că sufletul 
lui este cufundat în farmecul sfintelor vedenii ale Celui Preaînalt. Şi-atâta 
despre el! 

Cât despre vizirul sultanului Derbas, când văzu că vizirul Ibrahim pierduse 
orice nădejde de a mai găsi-o pe fiica sa şi pe Desfătul-Lumii, şi că inima 
lui era tare greu amărâtă de toate astea, hotărî să se întoarcă la cetatea 
sultanului Derbas, fără a fi izbândit în solia cu care fusese însărcinat. Îşi luă, 
aşadar, bun-rămas de la vizirul Ibrahim, tatăl Floarei-de-Trandafir, şi îi 
spuse, arătându-i-l pe sărmanul flăcău: 

— Tare aş vrea să-l iau cu mine pe omul acesta cucernic. Poate că, pentru 
sfinţenia lui, binecuvântarea celui Atotputernic va coborî şi asupra-ne, şi 
poate că Allah (preamărit fie El!) va înduioşa inima sultanului, stăpânul 
meu, şi nu-l va lăsa să mă mazilească din slujbă! lar eu, pe urmă, n-am să 
preget a-l trimite pe cucernic la Ispahan, cetatea lui, care nu-i departe de 
ţara noastră. 

Vizirul Ibrahim îi răspunse: 

— Fă cum vrei! 

Pe urmă cei doi viziri se despărţiră şi fiecare luă calea întoarsă către tara 
sa, vizirul sultanului Derbas având grijă mai întâi să-l ia cu sine pe 
Desfătul-L.umii, pe care era departe de a bănui cine este, dată fiind starea de 
leşin statornic în care se afla. Starea aceea de leşin mai ţinu încă trei zile, 
de-a lungul călătoriei, şi Desfătul-Lumii habar n-avea de nimic din câte se 
petreceau împrejurul lui. Până la urmă se trezi din leşin şi întrebă: 

— Unde sunt? 

Į se răspunse: 


— Eşti în tovărăşia vizirului sultanului Derbas! 

Pe urmă careva alergă îndată să-l vestească pe vizir că omul cel sfânt s-a 
trezit din somnul lui. Atunci vizirul îi trimise apă de trandafiri îndulcită cu 
zahăr, pe care i-o dădură s-o bea şi izbutiră să-l aducă la viaţă de-a binelea. 
După care călătoria urmă mai departe şi ajunseră la cetatea sultanului 
Derbas. 

Numaidecât sultanul Derbas trimise să i se spună vizirului: 

— Dacă Desfătul-Lumii nu este cu tine, ia seama bine să nu care cumva să 
te arăţi dinaintea mea! 

Primind porunca, amărâtul de vizir nu mai ştia încotro s-o ia. Într-adevăr, 
el habar n-avea că Floare-de-Trandafir se află lângă sultan, nici pentru ce 
doreşte sultanul să-l găsească pe Desfătul-Lumii şi să se împrietenească cu 
el; şi, tot aşa, habar n-avea că Desfătul-Lumii era acolo cu el, fiind chiar 
tânărul căzut în leşin de atâta vreme. La rându-i, Desfătul-Lumii nici el nu 
avea habar unde îl duceau, şi nici că vizirul fusese trimis anume în căutarea 
lui. 

Or, când văzu că Desfătul-Lumii îşi vine în simţiri, vizirul îi spuse: 

— O, sfântule întru Allah, aş vrea să mă ajuţi cu sfaturile tale în amarnica 
încurcătură în care mă zbat. Află că sultanul, stăpânul meu, m-a trimis într- 
o solie pe care nu am izbutit s-o îndeplinesc. Şi-acuma, când a aflat că m- 
am întors, mi-a trimis o scrisoare în care îmi spune: „Dacă nu ai izbutit în 
solia ta, nu care cumva să calci în cetate!” 

Desfătul-Lumii îl întrebă: 

— Şi care era solia? 

Vizirul îi istorisi atunci toată povestea, şi Desfătul-Lumii îi spuse: 

— Să nu te temi de nimic! Du-te la sultan şi ia-mă cu tine. Şi iau asupra- 
mi răspunderea întoarcerii lui Desfătul-Lumii. 

Vizirul se bucură cu bucurie mare şi întrebă: 

— Adevăr grăieşti? 

El răspunse: 

— De bună seamă! 

Atunci vizirul încălecă pe cal, îl luă pe flăcău şi se duse cu el la sultan. 

Când se înfăţişară, sultanul îl întrebă pe vizir: 

— Unde este Desfătul-Lumii? 

Atunci omul cel sfânt înaintă şi răspunse: 

— O, preamărite sultane, ştiu eu unde se află Desfătul-Lumii! 

Sultanul îi făcu semn să se apropie şi îl întrebă, tulburat peste măsură: 


— Unde se află? 

El răspunse: 

— Într-un loc foarte aproape de aici! Ci, mai întâi, spune-mi ce vrei cu el, 
iar eu am să-l fac să vină numaidecât dinaintea ta. 

Sultanul spuse: 

— Hotărât! am să-ţi spun cu plăcere şi ca o datorie; ci împrejurarea cere să 
fim singuri! 

Şi îndată le porunci oamenilor lui să se îndepărteze, îl duse pe tânăr într-o 
încăpere tainică şi îi istorisi povestea, de la început până la sfârşit. Atunci 
Desfătul-Lumii îi spuse sultanului: 

— Porunceşte să mi se aducă haine frumoase şi dă-mi-le să le îmbrac. Şi 
am să-l fac pe Desfătul-Lumii să se ivească într-o clipită! 

Sultanul porunci numaidecât să se aducă o mantie strălucitoare, iar 
Desfătul-L.umii se îmbrăcă în ea şi strigă: 

— Eu sunt Desfătul-Lumii, deznădejdea pizmaşilor! Şi, la cuvintele 
acestea, săgetând inimile cu frumoasele lui priviri, ticlui versurile 
următoare... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a patra sute treisprezecea noapte 


Spuse: 
„„.ticlui versurile următoare: 


Amintirea celei care 
Mi-e ca sufletul de dragă 
Pretutindeni mă-nsoţeşte 
În singurătatea mea, 

Stă cu mine-ntotdeauna 
Şi duioasă mă dezleagă 
De amarul depărtării 

Nu am alt izvor pe lume 


Să-mi adăp cumplita sete, 
Decât lacrimile mele, 
Lacrimile mele doar. 

Ci izvorul lor cel veşnic, 


Care curge pe-ndelete, 
Setea nu mi-o potoleşte, 
Jaru-n piept mi-l lasă jar. 


Ah, năprasnică-i arsura! 
Jarul dorurilor mele 

Nu are asemuire 

Cu nimic de pe pământ, 

Nu s-a pomenit vreodată, 
Nici sub soare, nici sub stele, 
O iubire-atât de mare 

Şi un dor atât de sfânt. 


Crunte trec nopţile mele, 
Fără somn, nealinate, 

Tot cu pleoapele deschise, 
Tot în plânset fără grai! 
Sufletu-mi de neodihna 
Dragostei mi se tot zbate 

Şi sărmana viaţă-ntreagă-mi 
Curge între iad şi rai. 


Dacă am avut putere 

Să-i îndur cândva povara, 
N-o mai am acum; pierdute-s 
Toate câte-avut-am ieri. 
Doar un bun îmi mai rămase 
Din iubirea mea, amara: 
Jalea care mă usucă 

Şi de care am să pier. 


Trupul mi se istoveşte, 

Mi se tulbură privirea 

De durerea despărțirii 

Şi de plânsetu-i în van. 
Ochii-mi sângeră de lacrimi, 
Dar nu-mi pot opri pieirea! 
Lacrimilor ce mă-neacă 


Nu le pot găsi alean. 


Vai, nimic nu sunt în stare, 
Nu mai am nicio putere. 
Inima-mi, de chinuri multe, 
S-a topit şi s-a pierdut. 

Vai, în pieptul meu se-adună 
Valuri-valuri de durere — 
Chinuri multe peste chinuri 
Vin potop neabătut. 


Azi şi inima-mi şi capu-mi, 
Chinuite laolaltă, 

Au încărunţit asemenea 

Şi-au îmbătrânit aşa, 

De când şi-au pierdut iubita 
Cea mai bună, cea mai caldă, 
Cum nu-i alta mai frumoasă 
Să se-asemuie cu ea. 


Fără voia ei, sărmana, 

Am fost despărțiți pe lume; 
Iar acum, de bună seamă, 
Are doar un singur gând: 
Mări şi ţări să tot străbată, 
Fără nume sau cu nume, 
Să mă caute pe mine 
Pretutindeni pe pământ. 


Cine însă-ar şti să spună, 
După-atât amar de vreme 

Şi atâta despărţire, 

Dacă-al sorții noastre drum 
Va voi să-mi dea iubita 
Pentru care pieptu-mi geme, 
Cine ştie dacă soarta-mi 

Va voi să-nchidă-acum 
Cartea despărțirii noastre, 


De atâta timp rămasă 

La acelaşi loc deschisă, 
Cine ştie de mi-e dat 

Să se curme despărţirea 
Care sufletul ne-apasă 

Şi să-nceapă-al regăsirii 
Timp frumos înmiresmat? 


Cine ştie dacă mâine 

Am s-o văd acasă iar 

Pe iubita mea frumoasă, 
Luminându-mi vis şi dor? 
Cine ştie dacă jalea 

Care astăzi mă omoară 
N-are să se schimbe mâine 
În desfături fără nor? 


Când Desfătul-Lumii sfârşi de rostit versurile, sultanul Derbas îi spuse: 

— Pe Allah! văd bine acuma că voi amândoi vă iubiţi la fel de curat şi la 
fel de pătimaş. Într-adevăr, voi sunteţi pe cerul frumuseţii ca două stele 
strălucitoare! Povestea voastră este fără de asemuire şi întâmplările prin 
care aţi trecut sunt fără de pereche! 

Pe urmă sultanul îi istorisi cu de-amănuntul povestea Floarei-de- Trandafir. 
Şi Desfătul-Lumii îl întrebă: 

— Poţi să-mi spui, o, sultane al vremurilor, unde se află ea acum? 

El răspunse: 

— Se află în palatul meu! 

Şi îndată porunci să vină cadiul şi martorii şi îi puse să întocmească 
senetul de căsătorie dintre Floare-de-Trandafir şi Desfătul-Lumii. După care 
îi potopi cu cinstiri şi cu binefaceri, şi trimise numaidecât un sol să-l 
vestească pe sultanul Şamikh de toate câte li se întâmplaseră Desfătului- 
Lumii şi Floarei-de- Trandafir. 

Când află vestea, sultanul Şamikh se bucură cum nu se mai poate şi trimise 
sultanului Derbas o scrisoare în care îi spunea: „De vreme ce senetul de 
căsătorie s-a şi întocmit, doresc ca sărbătorirea nunţii şi petrecerea să se 
facă în palatul meu!” 

Şi îndată porunci să se pregătească şi cămile, şi cai, şi oameni, şi trimise 
să-i aducă pe proaspeţii căsătoriţi. 


La sosirea scrisorii şi a alaiului, sultanul Derbas le dărui proaspeţilor 
căsătoriţi o grămadă de bani, porunci să fie urmaţi de un alai măreț şi îşi luă 
rămas-bun de la ei. Şi ei plecară. 

Or, ziua în care au sosit în ţara lor, în mijlocul cetăţii Ispahanului, unde 
domnea sultanul Şamikh, a fost o zi de neuitat. Niciodată nu s-a mai văzut o 
zi mai frumoasă ori măcar asemenea cu ziua aceea! 

Sultanul Şamikh, într-adevăr, ca să sărbătorească acea sărbătoare, i-a 
adunat pe toţi cântăreții şi a dat mari ospeţe. Şi petrecerile au ţinut trei zile 
în şir, de-a lungul cărora sultanul a împărţit bunuri multe norodului şi a 
dăruit o sumedenie de caftane strălucitoare. 

Cât despre tinerii căsătoriţi, iacătă! Desfătul-Lumii, odată ospăţul sfârşit, 
din cea dintâi noapte, a intrat în odaia de nuntă a Floarei-de-Trandafir; şi 
amândoi s-au aruncat unul în braţele celuilalt, căci în clipa aceea puteau şi 
ei, într-un sfârşit, să se privească, de când se întâlniseră; şi-atâta de voioşi 
şi-atâta de fericiţi se simţiră, că-i potopi plânsul. lar Floare-de-Trandafir 
ticlui aceste versuri: 


Veni şi bucuria, 

Veni, într-un sfârşit, 

Să risipească jalea, 
Să-mprăştie mâhnirea, 
Şi iatâ-ne-mpreună 
Aşa cum am dorit. 
Pizmaşilor, de ciudă, 
Li s-a-mpăâclit privirea. 


Zefirul fericirii 
Întoarse şi-nspre noi 
Înmiresmatu-i zâmbet 
De viaţă dătător. 

Şi inima-nviază, 

Şi trupu-ntreg apoi, 
Şi-n suflet e lumină 
Şi soare orbitor. 


Al revederii soare 
Pe chip ni s-a aprins. 
Jur împrejur răsună 


Cântări de bucurie. 
Tamburele dau veste 
Întregului cuprins 

Că suntem iar alături, 
Purtaţi ca de-o beţie. 


Nu lacrimi de mâhnire 
Din ochii noştri curg! 
Nu lacrimi de tristeţe 

Ne scaldă faţa iară! 

De fericire plângem, 

Că iată-s la amurg 
Mâhnirea noastră lungă, 
Tristeţea noastră-amară. 


Ce chinuri, ce năpaste 
Am înfruntat din greu! 
Şi iată-le pe toate 
Deodată risipite. 

Cu câtă îndârjire 

Am îndurat mereu 
Potop de suferințe, 

Cu inimi neclintite! 

În neagra pribegie 
Nimic nu ne-a supus, 
Măcar că alb ni-e părul 
De-a chinului furtună. 
Ci iată, într-o clipă, 

Ca fumu-n vânt s-au dus 
Durerile şi jalea, 
Văzându-ne-mpreună. 


Sfârşindu-şi ticluirea, se îmbrăţişară şi stătură unul în braţele celuilalt, 
strâns înlănţuiţi până ce căzură doborâţi de mulţumire şi de fericire. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute patrusprezecea noapte 


Spuse: 
Odată deşteptaţi din visarea lor, Desfătul-Lumii ticlui versurile următoare: 


O, nopţi îndelung visate, 
O, dulci nopţi de fericire, 
Cu iubita mea alături 
Petrecute în neştire, 
Nopți frumoase, poleite 
În visare şi-n iubire! 


Iată-ne pe totdeauna 
Laolaltă, pân” la moarte, 
După lunga pribegie! 

Sunt sfărmate-acum şi sparte 
Lanţurile ferecate 

Care ne ţineau departe. 


Soarta, după negre valuri 
Câte ne-a stârnit în cale, 
Ne zâmbeşte-acum şi nouă 
Risipind cernita jale, 

Şi ne dăruie comoara 
Scumpă-a harurilor sale. 


Fericirea-n cinstea noastră 
Steagurile îşi desprinde, 
Şi, zâmbindu-ne voioasă, 
Dulcea-i cupă ne întinde, 
A plăcerilor licoare 

S-o gustăm de-aci-nainte. 


În sfârşit, după noianul 
Suferinţelor trecute, 
Stăm să povestim alături 
Drumurile străbătute, 
Nopțile fără de tihnă 

În suspine petrecute. 


O, Stăpâne, dă-ne harul 
Fără de asemănare, 
Dă-ne-n mila ta deplină 
Harul de-a lăsa să zboare 
Sufletele noastre-n slava 
Luminată de uitare. 


Ah, ce dulce este viaţa, 

Ce frumoasă şi ce bună! 

Şi cum stăm răpiți de vrajă, 
Mână-n mână, împreună, 
Raza veşnică-a iubirii 
Inimile ne-ncunună. 


După ce Desfătul-Lumii rosti versurile, cei doi îndrăgostiţi se strânseră 
iarăşi în braţe şi, prăbuşindu-se pe patul lor de nuntă, se înlănţuiră în cele 
mai desăvârşite desfătări; şi se alintară, şi se bucurară, hârjonindu-se, până 
ce se cufundară cu totul în marea zbuciumată a iubirii. Şi alinturile, 
mângâierile, fericirile, hârjoanele şi bucuriile lor erau atâta de arzătoare, 
încât se scurseră şapte zile şi şapte nopţi fără ca ei să-şi fi dat seama de fuga 
timpului şi de schimbările de-afară, de parcă cele şapte zile n-ar fi fost decât 
o singură zi. Numai când văzură că sosesc cântăreții, înţeleseră că se aflau 

la sfârşitul celei de a şaptea zile a lor de căsătorie . Aşa că Floare-de- 
Trandafir, peste măsură de uimită, ticlui pe dată versurile acestea: 


Prin dureri nemărginite, 

Şi păzită, şi-alungată, 

Tot am izbutit, iubite, 

Să te strâng la pieptu-mi, iată. 


Pe atlaz cu zarafire, 
Şi pe scumpe catifele, 
Ameţită-s de iubire 
Şi de visurile mele. 


Pe saltea de piele moale 
Şi de puf de păsări rare, 
Sorb pe buza gurii tale 


Dragostea, ca pe-o licoare. 


Care altă băutură 

Poate să mă mai îmbie, 
Când de pe frumoasa-ți gură 
Sorb licoarea ca-n beţie? 


Pentru noi, acum, trecutul 
Şi prezentul sunt tot una. 
Oare-aşa e începutul 
Fericirii-ntotdeauna ? 


Nu e oare de mirare 

Că-au trecut în zbor, de-a rândul, 
Şapte nopţi ca-ntr-o uitare, 
Zborul lor nepricepându-l? 


Au venit, în cinstea noastră, 
După datini, împreună, 
Urătorii la fereastră, 

În a şaptea zi, să-mi spună: 


„Pururea să dăinuiască 
Dragostea ta, şi să-ți fie 
Scut Allah, să veşnicească 
Dulcea ta căsătorie!” 


După ce ea recită aceste versuri, Desfătul-Lumii o îmbrăţişă de 
nenumărate ori, pe urmă ticlui şi el următoarele stihuri: 


Iată ziua fericirii 

Şi-a urărilor de bine! 
M-a desferecat iubita 
Din dureri şi din suspine. 


E ca o beţie rară 
Dulcea ei apropiere, 
Şi-i e ca o vrajă graiul 
Parcă înmuiat în miere. 


Mi-a adus să beau sorbetul 
Frumuseţii ei fecioare, 

Şi simţirea mi-a purtat-o 
Peste-a lumilor hotare. 


Fericiţi am stat alături, 
Beţi de vis şi de iubire, 
Pe atlazurile scumpe, 
Tot cântând ca în neştire. 


Şi-n beţia fericirii 

Am uitat că vremea zboară, 

Prima zi ori cea din urmă-i, 
Neştiind de-s zori sau seară. 


Totdeauna să ne fie 
Dragostea la fel de dulce, 

Iar iubirea lângă mine 
Doru-n braţe-mi să şi-l culce! 


A uitat şi ea de-acum 
Zilele de chinuri pline. 
Blând, Allah a ocrotit-o 
Şi pe ea, ca şi pe mine. 


După ce recită aceste versuri, amândoi se ridicară, ieşiră din iatacul de 
nuntă şi împărţiră tuturor oamenilor din palat sumedenie de bani, haine de 
mare preţ, plocoane şi daruri. După care Floare-de-Trandafir le porunci 
roabelor să pregătească numai pentru ea hammamul din palat şi îi spuse 
apoi Desfătului-Lumii: 

— O, răcoare a ochilor mei, acuma vreau să te văd, într-un sfârşit, la 
hammam, ca să fim numai noi doi, singuri în toată voia! 

Şi ajunsă, în clipa aceea, dincolo de marginile fericirii, ticlui aceste 
versuri: 


Iubitule, de-atâta timp, mereu, 
Stăpâne dulce-al sufletului meu, 


(Nu vreau acum să-ţi mai aduc aminte 
De câte-am pătimit mai înainte), 


O, tu, iubitul meu, cel fără care 
Eu nici să mai trăiesc n-aş fi în stare, 


Tu, cel pe care eu nici n-aş putea 
Să-l schimb cu altul în inima mea, 


Hai la hammam cu mine împreună, 
O, tu, lumină-a ochiului meu, bună! 

Şi-acolo, după iadul aburind , 
In desfătări de rai să te cuprind. 


Arome tari de nard şi de aloe 
Să ardem, veselindu-ne în voie, 


Mireasma lor hammamul să-l străbată, 
Să ne simţim ca într-un vis deodată. 


Pe urmă, nestatornicei ursite 
Ii vom ierta greşelile cumplite, 


Şi fericiţi îl vom slăvi apoi 
Pe Cel ce priveghează peste noi! 


Iar eu, privindu-te, de fericire 
Iţi voi şopti cu şoapte din nefire: 


„Această scaldă, dragul meu, să-ţi fie 
Desfătătoare ca, o bucurie!” 


Odată aceste versuri recitate, cei doi îndrăgostiţi se ridicară şi se duseră la 
hammam, unde putură să se bucure de clipe tare dezmierdate. După care, se 
întoarseră la palat, unde îşi petrecură viaţa în cele mai desăvârşite huzururi, 
până în ceasul când veni să-i caute Sfarâmătoarea tuturor desfătărilor şi 


Despărţitoarea celor ce se au dragi! 


Mărire Celui Veşnic, pururea Neschimbătorul, către carele şi fiinţele şi 


lucrurile toate curg! 


— Ci nu care cumva să socoţi, o, norocitule sultan, spuse mai departe Şeherezada, că povestea 
aceasta s-ar asemui cu Povestea magicească a calului de abanos! 

Şi sultanul Şahriar spuse: 

— M-au desfătat, o, Şeherezada, stihurile pe care şi le spuneau cei doi îndrăgostiţi! Aşa că iată-mă 
gata să te ascult cum îmi povesteşti şi povestea aceea magicească de care eu habar n-am! 


POVESTEA VRĂJITOREASCĂ A CALULUI DE ABANOS 


Mi s-a povestit, o, norocitule sultan, că a fost odată, în vechimea vremilor 
şi în trecutul veacurilor şi al vârstelor, un împărat dintre împărații persani, 
foarte mare şi foarte puternic, numit Sabur, care de bună seamă că era 
împăratul cel mai bogat în comori de toate felurile şi cel mai dăruit cu minte 
şi cu înţelepciune. Şi mai era şi plin de mărinimie şi de bunăvoință, iar 
mâna lui era deschisă pururi fără de osteneală şi niciodată nu-i alunga pe cei 
care îi cereau ajutor. Ştia să dea găzduire deplină celor ce nu-i cereau decât 
un adăpost, şi să îmbărbăteze la necaz inimile zdrobite, cu vorbele şi cu 
purtările lui pline de dulceaţă şi de bunătate. Era blând şi milos fată de cei 
săraci; iar străinii niciodată nu vedeau închizându-se porţile palatului său la 
strigarea lor. Cât despre asupritori, aceştia nu aflau nici îndurare, nici 
îngăduinţă dinaintea asprei lui judecăţi. Şi aşa era el, într-adevăr. 

Or, împăratul Sabur avea trei fete, care erau ca trei lune frumoase pe un cer 
plin de slavă, sau ca trei flori strălucind minunate într-o grădină bine 
îngrijită. Şi mai avea şi un fecior, care era luna însăşi şi pe care îl chema 
Kamaralakmar, - 

În fiecare an, împăratul orânduia pentru supușii săi două ospeţe mari — cel 
dintâi, al lui Nuruz, la începutul primăverii, iar cel de al doilea, al lui 
Mihrgan, toamna; şi, cu aceste două prilejuri, poruncea să se deschidă 
porţile peste tot la saraiul său, împărțea daruri, trimitea pristavii să strige 
hotărârile de iertare a celor osândiţi, căftănea dregători şi îi înălța în slujbe 
pe oşteni şi pe musaipi. Aşa încât din toate părţile nemărginitei lui împărăţii 
alergau gloatele să dea cinstire împăratului lor şi să-l bucure, în cele două 
zile de sărbătoare, aducându-i peşcheşuri de toate felurile, şi robi şi 
hadâmbi în dar. 

Or, la una dintre acele sărbători, ce se nimerise chiar Sărbătoarea de 
Primăvară, împăratul, care la toate harurile ce le avea mai adăuga şi 
dragostea de ştiinţă, de geometrie şi de astronomie, sta în jetul lui 
împărătesc, când văzu că vin dinainte-i trei învăţaţi, oameni tare iscusiţi în 
felurite ramuri ale cunoştinţelor celor mai tainice şi ale meşteşugurilor celor 


mai dibace, pricepuţi la întocmirea a tot soiul de închipuiri, cu o desăvârşire 
ce uluia minţile şi nelăsând necercetată niciuna din tainele care de obicei 
scapă priceperii omeneşti. lar acei trei învăţaţi sosiseră în cetatea 
împărătească din trei meleaguri osebite şi fiecare vorbea altă limbă; cel 
dintâi era din ţara Indului, cel de al doilea era rum, iar cel de al treilea era 
ajami de la hotarele cele mai îndepărtate ale Persiei. 

Cel dintâi, învățatul de la Ind, se apropie de scaunul împărătesc, se temeni 
dinaintea împăratului, sărută pământul dintre mâinile lui şi, după ce îi ură 
bucurie şi noroc în acea zi de sărbătoare, îi întinse un dar cu adevărat 
împărătesc: un om de aur, învrâstat cu geme şi cu nestemate de mare preţ, 
ţinând în mână o goarnă de aur. Şi împăratul Sabur îi spuse: 

— O, învăţatule, la ce foloseşte această plăsmuire? 

El răspunse: 

— O, doamne al meu, folosinţa acestui om de aur ţine de o însuşire a lui 
uluitoare! Dacă ai să-l aşezi la poarta cetăţii, are să-ţi fie un străjer fără de 
pereche; căci dacă vreun vrăjmaş ar răzbi spre cetate, el l-ar ghici de 
departe şi, suflând în trâmbiţa îndreptată către acel vrăjmaş, l-ar ţintui 
locului şi l-ar face să cadă mort de spaimă! 

Şi împăratul, la cuvintele acestea, tare se mai minună şi spuse: 

— Pe Allah, o, învăţatule, dacă adevăr grăieşti, îţi făgăduiesc că tot ceea 
ce râvneşti şi doreşti are să ţi se împlinească! 

Atunci se apropie învățatul rum, care sărută pământul dintre mâinile 
împăratului şi îi întinse în dar o tipsie mare de argint, în mijlocul căreia se 
afla un păun de aur înconjurat de douăzeci şi patru de păuniţe tot de aur. Şi 
împăratul Sabur privi cu uimire şi, înturnându-se către rum, îi spuse: 

— O, învăţatule, la ce sunt de folos acest păun şi aceste păuniţe? 

El răspunse: 

— O, stăpâne al meu, ori de câte ori se scurge un ceas de vreme din zori 
ori din noapte, păunul loveşte o dată cu ciocul în una dintre cele douăzeci şi 
patru de păuniţe şi o calcă, bătând din aripi, şi tot aşa mai departe până ce 
calcă toate păuniţele, arătând în felul acesta câte ceasuri au trecut; pe urmă, 
când o lună întreagă s-a scurs astfel, el deschide gura şi din fundul 
gâtlejului sau se iveşte cornul lunii noi. 

Şi împăratul, minunându-se, strigă: 

— Pe Allah, de grăieşti adevărat, toate dorurile ţi se vor împlini! 

Cel de al treilea care se apropie fu învățatul din Persia. Sărută pământul 
dintre mâinile împăratului şi, după preamăririle şi urările de cuviinţă, îi 


dărui un cal făcut din cel mai negru şi mai ales soi de lemn de abanos, 
încrustat cu aur şi cu nestemate şi împodobit minunat cu o şa, şi cu un frâu, 
şi cu nişte scări cum nu se mai văd decât la caii de sultani. Şi acel cal cu 
strălucire de abanos era întru totul ca un frate al cailor furtunii. Aşa încât 
împăratul Sabur rămase minunat peste poate şi uluit de frumuseţea şi de 
desăvârşirile calului; pe urmă spuse: 

— Şi care sunt însusirile acestui cal de abanos? 

Persanul răspunse: 

— O, doamne al meu, însuşirile pe care le are calul acesta sunt uluitoare, 
şi anume că, atunci când e încălecat de cineva, el porneşte iute ca fulgerul 
cu călăreţul său prin văzduhuri şi îl duce peste tot unde vrea acela să-l 
îndrepte, străbătând într-o zi depărtări pentru care unui cal ca toţi caii i-ar 
trebui un an ca să le străbată! 

Împăratul, năuc de uimire faţă de aceste trei lucruri năucitoare ce i se 
arătau unul după altul în aceeaşi zi, se înturnă către persan şi îi spuse: 

— Pe Allah cel Atotputernic (preamărit fie El!), carele a zămislit toate 
făpturile şi le-a dat ce să mănânce şi ce să bea, dacă adevărul vorbelor tale 
mi se va dovedi, îţi făgăduiesc împlinirea tuturor poftelor tale, şi până şi a 
celei mai mici dorinţe ce-i avea! 

După care împăratul porunci să se pună la încercare de către cei trei 
învăţaţi vreme de trei zile feluritele însuşiri ale celor trei daruri şi să 
îndeplinească feluritele mişcări. Şi într-astfel omul de aur suflă în trâmbiţa 
lui de aur, păunul de aur ciocăni şi călcă pe rând cele douăzeci şi patru de 
păuniţe de aur ale lui, iar învățatul din Persia... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaisprezecea noapte 


Spuse: 


„„„iar învățatul din Persia încălecă pe calul de abanos, îl puse să se ridice în 
văzduh şi să străbată o mare depărtare, cu o iuţeală fără de asemuire, pentru 
ca, după ce făcu un ocol larg, să coboare iar încetişor pe locul de unde 
plecase. 

Văzând toate astea, împăratul Sabur fu mai întâi năucit, pe urmă fu cuprins 
de un tremur de era gata-gata să-şi dea duhul de bucurie. Atunci le spuse 
învăţaţilor: 


— O, străluciţilor învăţaţi, acuma mi s-a dovedit adevărul vorbelor voastre 
şi este rândul meu să-mi îndeplinesc făgăduiala. Cereţi-mi aşadar tot ce 
doriţi, şi vi se va da numaidecât! 

Atunci cei trei învăţaţi răspunseră: 

— De vreme ce împăratul stăpânul nostru este mulţumit de noi şi de 
darurile noastre, şi ne lasă pe noi să hotărâm ce să-i cerem, îl rugăm să ne 
dea de soţii pe cele trei fete ale sale, căci dorim cu tărie să fim ginerii săi! Şi 
acesta-i un lucru ce n-are cum tulbura întru nimic liniştea împărăției! 
Oricum, împărații nu-şi întorc niciodată făgăduielile! 

Împăratul răspunse: 

— Vă îndeplinesc dorinţa numaidecât. 

Şi pe dată porunci să vină cadiul şi martorii ca să întocmească senetele de 
căsătorie ale celor trei fete ale sale cu cei trei învăţaţi. Şi gata! 

Or, iată că, estimp, cele trei fete ale împăratului se aflau chiar după 
perdeaua de la sala aceea şi auziseră totul. lar cea mai mică dintre cele trei 
surori începu să-l măsoare cu luare-aminte pe învățatul ce urma să-i fie 
menit ca soţ, şi iată! Acesta era un moşneag tare bătrân, în vârstă de pe 
puţin o sută de ani, de nu cumva şi mai mult, cu o rarişte de păr încărunţit 
de vreme, pe un cap ce se bâţâia, cu sprâncenele tocate de chelbie, cu 
urechile pleoştite şi sfarogite, cu barba şi cu mustăţile cănite şi fără de viaţă, 
cu ochii roşii şi ceacâri, privindu-se ponciş, cu fălcile scofâlcite, galbene şi 
ciuruite de găuri, cu un nas mare cât o vânătă neagră, cu obrajii scorojiţi ca 
fota unui ciubotar, cu dinţii ieşiţi din gură ca nişte colti de mistreţ, şi cu 
nişte buze ce spânzurau şi se liopcăneau ca boaşele unui cămiloi; cu o 
vorbă, moşneagul acela era înfricoşător, de o sluţenie întocmită din scârnuri 
hâde care faceau din el, fără de nicio îndoială, făptură cea mai pocită de pe 
vremile lui şi cea mai de speriat din acele timpuri, căci cum de n-ar fi şi fost 
aşa, cu toate acele snamenii ale lui şi, pe deasupra, şi cu nişte gingii fără 
măsele şi dăruite cu nişte colţi de dinţi câineşti, care-l faceau să se asemuie 
cu efriţii ce-i sperie pe plozi prin casele pustii şi fac să tipe de spaimă 
găinile din coteţ. Şi gata! 

Şi tocmai că domnita, cea mai mică dintre cele trei fete ale împăratului, era 
cea mai frumoasă şi cea mai gingaşă fecioară a vremurilor acelea, mai 
subţire decât cea mai subţire gazelă, mai dulce şi mai aburoasă decât cel 
mai molcom zefir, şi mai strălucitoare decât luna în plinătatea ei; aşa încât 
era anume făcută pentru zbenguielile dragostei; când se mişca ea, ramul cel 
mlădiu sta năuc de legănările-i unduite; când umbla ea, căprioara cea 


sprintenă sta înmărmurită de mersu-i zburatic; şi, fără de tăgadă, le întrecea 
cu mult pe surorile ei în frumuseţe, în strălucire, în farmece şi în haruri. Şi- 
aşa era ea, într-adevăr. 

Aşa că, atunci când îl văzu pe învățatul căruia urma să-i fie menită, fugi în 
odaia ei şi acolo se prăbuşi cu faţa la pământ sfâşiindu-şi hainele, zgâriindu- 
şi obrajii şi suspinând şi jelindu-se. 

Pe când se afla ea în starea aceea, fratele ei, crăişorul Kamaralakmar, care 
o iubea şi o preţuia mai mult decât pe celelalte surori ale sale, tocmai se 
întorsese de la o vânătoare şi, auzind-o pe sora lui cum se jelea şi plângea, 
intră în odaia ei şi o întrebă: 

— Ce ai? Ce-ai păţit? spune-mi degrabă şi nu-mi tăinui nimic! 

Ea atunci se bătu în piept şi ţipă: 

— O, singurul meu frate, o, dragule, n-am să-ţi tăinuiesc nimic. Află că şi 
de-ar fi ca palatul să se mistuiască dinaintea tătâne-tău, eu tot sunt gata să 
mă duc; iar dacă tatăl tău are să săvârşească lucruri atât de silnice, eu n-am 
să şovăiesc a-l părăsi şi a fugi de-aici, fără să cer de la el nici măcar 
merinde de drum; căci va avea grijă de mine Allah! 

La vorbele acestea, crăişorul Kamaralakmar îi zise: 

— Ci spune-mi odată ce va să zică asemenea vorbe ce-ţi sugrumă pieptul 
şi-ţi tulbură sufletul? 

Tânăra domniţă răspunse: 

— O, singurul meu frate, o, dragule, află că tatăl meu m-a făgăduit de soţie 
unui învăţat bătrân, o znamie de mag care i-a adus în dar un cal făcut din 
lemn de abanos, şi de bună seamă că i-o fi făcut şi vreun farmec cu 
vrăjitoriile lui şi l-o fi amăgit cu vicleşugurile şi cu făţărniciile lui! Ci eu 
sunt pe deplin hotărâtă ca, decât să mă dărui pocitaniei de moşneag, mai 
degrabă să nu mai fiu pe lumea asta! 

Frate-său atunci se puse s-o potolească şi s-o împace, mângâind-o şi 
alintând-o, pe urmă se grăbi să se ducă la tatăl său, împăratul, şi să-i spună: 

— Ce-i cu vrăjitorul căruia i-ai făgăduit-o de soţie pe sora mea cea mică? 
Şi ce-i cu darul pe care ţi l-a adus ca să te hotărască astfel s-o faci pe sora 
mea să moară de mâhnire? Asta nu-i drept şi nu se poate întâmpla aşa! 

Or, persanul nu era prea departe de acolo şi auzi acele vorbe spuse de fiul 
împăratului, şi tare se mai mânie şi tare se mai simţi ugilit. Ci împăratul 
răspunse: 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute şaptesprezecea noapte 


Spuse: 


Ci împăratul răspunse: 

— O, Kamaralakmar, fiul meu, dacă ai şti ce cal mi-a dăruit învățatul, n-ai 
mai fi atât de tulburat şi de nedumerit. 

Şi ieşi cu fiul său în curtea cea mare a palatului şi le porunci robilor să 
aducă numaidecât calul. Şi robii împliniră porunca. 

Când văzu calul, tânărul crăişor îl găsi tare frumos şi rămase ca vrăjit. Pe 
urmă, cum era călăreț pătimaş, sări sprinten pe el şi îl îmboldi vârtos în 
coaste cu pintenii, punându-şi picioarele în scări. Da calul nici nu se clinti. 
Atunci împăratul îi zise învățatului: 

— Hai oleacă să vezi de ce nu se mişcă! Şi ajută-l pe fiu-meu, care la 
rându-i nici el nu are să pregete a te ajuta să-ţi împlineşti dorurile! 

Or, zăcaş pe coconul împărătesc din pricina împotrivirii la măritişul soră- 
sii, persianul se apropie de flăcăiaşul călare şi îi spuse: 

— Caută pe oblâncul şeii cuiul de aur de acolo din dreapta. Acela este 
cuiul pentru înălţare. Nu ai decât să-l răsuceşti! 

Atunci crăişorul răsuci cuiul pentru înălţare şi iacătă! Calul îl ridică pe 
dată în văzduhuri cu o iuţeală de pasăre, şi atâta de sus, încât împăratul şi 
toţi cei de faţă îl pierdură din vedere într-o clipită. 

Când văzu că fiul său pierise aşa şi nici după ceasuri în şir de adăstare nu 
se mai întoarce, împăratul Sabur se mohorî şi se tulbură de-a binelea şi îi 
spuse persianului: 

— O, învăţatule, cum avem să facem acum ca să se întoarcă? 

Acela îi răspunse: 

— O, stăpâne al meu, eu nu mai pot nimic; iar tu nu ai să-l mai vezi pe fiul 
tău decât la Ziua de Apoi! Că în loc să-mi dea răgaz să-l învăţ în ce fel să se 
slujească de cuiul din stânga, care este cuiul pentru coborâre, el nu a vrut să 
asculte decât de înfumurarea şi de nechibzuinta din capul lui şi l-a făcut pe 
cal să-şi ia zborul! 

Când împăratul Sabur auzi vorbele acestea ale învățatului, fu năpădit de o 
mânie mare şi, turbând până peste marginile turbării, porunci robilor să-l 
ciomăgească şi să-l arunce apoi în temniţa cea mai neagră, pe când el însuşi 
îşi zvârli coroana de pe cap, se izbi amarnic peste faţă şi îşi smulse barba. 
După care se afundă în palatul lui, porunci să se închidă toate uşile şi se 
porni să ofteze, să geamă şi să se jelească, şi el, şi soţia lui, şi cele trei fete, 


şi slugile, şi toţi cei ce locuiau în palat, precum şi cei din cetate. Şi aşa se 
preschimbă bucuria lor în jale, şi fericirea lor în tristeţe şi în deznădejde. Şi- 
atâta cu ei! 

Cât despre crăişor, calul se tot suia cu el în văzduhuri fără a se opri, până 
ce fu mai să ajungă la soare. Atunci flăcăul pricepu spre ce primejdie zbura 
şi ce moarte năprasnică îl aştepta în acele zarişti ale slăvilor; şi fu cuprins 
de o mare îngrijorare şi se căi amarnic că încălecase pe cal, şi cugetă în 
sinea lui: „E neîndoielnic că gândul învățatului a fost să mă piardă, din 
pricina surorii mele celei mai mici! Acuma ce-i de făcut? Nu este tărie şi 
putere decât întru Allah Atotputernicul! lată-mă pierdut fără scăpare!” Pe 
urmă îşi zise: „Dar cine ştie de n-o mai fi cumva şi un al doilea cui, care să 
fie cel pentru coborâre, aşa cum celălalt este pentru urcare?” Şi fiind el 
dăruit cu iscusinţă, cu pricepere şi cu minte, începu să pipăie pe toate 
laturile calului şi, până la urmă, găsi un cuişor mic-mititel, nu mai mare 
decât un vârf de ac, pe latura stângă a şeii, şi îşi zise: "Altul nu văd!” 
Atunci apăsă pe acel cuişor, şi îndată urcarea se domoli încet-încet şi calul 
se opri o clipită în slăvi, pentru ca numaidecât după aceea să înceapă a 
cobori tot atâta de iute, încetinind apoi, puţin câte puţin, pe măsură ce se 
apropia de faţa pământului; şi, până la urmă, atinse pământul fără niciun fel 
de zguduială! şi fără necaz, în vreme ce călăreţul său începea să răsufle în 
voie şi să se liniştească în ceea ce privea viaţa lui. 

Odată ce pricepu cum se mânuieşte calul, tânărul cocon Kamaralakmar 
tare se mai bucură de cele ce aflase şi îi mulţumi lui Allah cel Preaînalt care 
se îndurase a-l mântui de la o moarte neîndoielnică. După care, mânuind cu 
dibăcie cuiele, şi slujindu-se de frâu, fie la stânga, fie la dreapta, începu să-l 
facă pe cal să meargă înainte, îndărăt, în sus, în jos, peste tot pe unde voia, 
când cu iuţeala fulgerului, când în mers domol, până ce ajunse stăpân de-a 
binelea pe feluritele lui mişcări. Atunci îl făcu să se urce la o înălţime 
oarecare şi îl îndreptă spre zare cu o iuţeală nu prea mare, aşa fel ca să se 
poată bucura în voie de priveliştea frumoasă ce se desfăşura la picioarele 
sale, pe pământ. Şi în felul acesta putu să privească după plac minunăţiile 
pământului şi ale mărilor, şi să se uimească de priveliştea ținuturilor şi a 
cetăților pe care niciodată nu le mai văzuse şi nu le mai cunoscuse, de când 
era el pe lume. 

Or, printre cetătile ce se asterneau astfel dedesubtul lui, zări o cetate cu 
case şi clădiri rânduite desfătător, în mijlocul unui meleag zâmbitor, 


acoperit de plante vrăjitoare, străbătut de nenumărate ape curgătoare, şi 
îmbelşugat cu pajişti prin care se hârjoneau în tihnă gazelele cele sprintene. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute optsprezecea noapte 


Spuse: 


...prin care se hârjoneau în tihnă gazelele cele sprintene. Cum din firea sa 
îi plăcea să se veselească şi să privească, tânărul Kamaralakmar îşi zise: 
„Trebuie să aflu numele acestei cetăţi şi în ce părţi de lume e aşezată!” Şi 
începu să se rotească prin văzduh de jur împrejurul cetăţii, oprindu-se 
deasupra locurilor mai frumoase. 

Estimp, ziua se apropia de amurg şi soarele în zare ajunsese la capătul 
crugului său; şi flăcăul gândi: „Pe Allah! de bună seamă că n-am să găsesc 
un loc mai bun unde să-mi petrec noaptea decât cetatea aceasta! Aşa că am 
să mân aici, iar mâine, în revărsat de zori, am să pornesc iar la drum către 
împărăţia mea, ca să mă întorc la părinţii şi la prietenii mei. Şi-am să-i 
povestesc atunci tatălui meu tot ce mi s-a întâmplat şi tot ceea ce ochii mei 
au văzut!” Şi îşi aruncă privirile roată împrejur, ca să aleagă un loc unde să- 
şi petreacă noaptea în tihnă şi fără tulburare, şi unde să-şi pună calul la 
adăpost, şi până la urmă se hotărî să poposească pe un palat înalt, aşezat în 
mijlocul cetăţii, mărginit de turnuri zimţuite şi păzit de patruzeci de robi 
negri îmbrăcaţi în tunici de zale şi înarmaţi cu lănci, cu spade, cu arcuri şi 
cu săgeți. Îşi zise, dar: „Iacătă un loc minunat!” şi, apăsând pe cuiul de 
coborâre, îşi îndreptă într-acolo calul care, ca o pasăre ostenită, se lăsă 
uşurel pe terasa palatului. Atunci domnişorul zise: „Slavă lui Allah!” şi 
descălecă. Pe urmă începu să se învârtească împrejurul calului şi să-l 
cerceteze, zicând: „Pe Allah, acela care ţi-a dat un chip atât de desăvârşit e 
om tare iscusit şi-i cel mai dibaci meşter. Aşa că, dacă cel Preaînalt mi-o 
zăbovi sorocul vieţii şi m-o strânge iar la un loc cu tatăl meu şi cu ai mei, n- 
am să preget a-l copleşi pe învățatul acela cu dărniciile mele şi a-l face să se 
bucure de mărinimia mea! 

Ci noaptea se şi pogorâse, iar crăişorul tot mai zăbovea pe terasă, 
aşteptând ca palatul să adoarmă cu totul. Pe urmă, chinuit cum era de foame 
şi de sete, de vreme ce de când plecase nu mai mâncase şi nu mai băuse 
nimic, îşi zise: „Un palat ca acesta nu poate fi lipsit de-ale gurii, 
neîndoielnic!” Lăsă, aşadar, calul pe terasă şi, hotărât să găsească ceva de 


mâncare, se îndreptă către scara palatului şi coborî treptele până jos. Şi se 
trezi deodată într-o curte largă, podită cu marmură albă şi cu alabastru 
străveziu ce răsfrângea în noapte lumina lunii. Şi se minună de frumuseţea 
palatului şi de înfăţişarea lui; ci degeaba se tot uită el mult şi bine la dreapta 
şi la stânga, că nu văzu niciun suflet viu şi nu auzi nicio şoaptă de om; şi se 
simţi tare tulburat şi tare nedumerit, şi nu ştia ce să mai facă. Ci până la 
urmă se hotărî, gândind: „N-am nimic mai bun de făcut deocamdată decât 
să mă sui iarăşi pe terasa de pe care am coborât, şi să-mi petrec noaptea 
lângă calul meu; şi mâine, la întâiul licăr de ziuă, am să încalec iar şi-am să 
mă duc!” Şi cum se pregătea să-şi îndeplinească gândul acesta, zări o 
lumină în lăuntrul palatului şi se îndreptă într-acolo, ca să vadă cum stă 
treaba. Şi văzu că lumina aceea venea de la o făclie aprinsă, aşezată în faţa 
uşii haremului, la capătul patului unui hadâmb negru adormit, care sforăia 
tare zgomotos, şi care părea vreun efrit dintre efriţii de sub porunca lui 
Soleiman, ori vreun ginn din seminţia cea neagră a ginnilor; sta întins pe o 
saltea de-a curmezişul uşii pe care o astupa mai straşnic decât un trunchi de 
copac ori decât lavita unui uşier; iar mânerul spadei lui sclipea mânios în 
lumina făcliei, pe când deasupra capului, pe un stâlp de piatră, spânzura 
sacul lui de merinde. 

La vederea acelui arap înfricoşător, tânărul Kamaralakmar înmărmuri şi 
gângăvi: „Ajute-mi Allah cel Atotputernic! O, tu, singurul stăpân al 
cerurilor şi al pământului, tu, cel carele m-ai mai izbăvit odată de la pieirea 
neîndoielnică, ajută-mă şi acum şi scapă-mă nevătămat şi teafăr din 
năprasna care mă paşte în palatul acesta!” După care, întinzând mâna către 
sacul de merinde al arapului, îl înşfacă frumuşel, ieşi din odaie, îl deschise 
şi găsi în el bucate de cele mai acătării, începu să mănânce şi, până la urmă, 
goli sacul cu totul; şi, după ce se întremă astfel, se duse la havuzul din curte 
şi îşi potoli setea, bând din apa ce ţâşnea limpede şi bună. Pe urmă se 
întoarse iar la hadâmb, spânzură sacul la locul lui şi, trăgând din tesac spada 
robului, pe când acesta dormea şi sforăia mai vârtos ca oricând, o luă şi iesi, 
nestiind încă dincotro avea să-i iasă în cale ursita. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute nouăsprezecea noapte 


Spuse: 


...nestiind încă dincotro avea să-i iasă în cale ursita. 


Se îndreptă, aşadar, către lăuntrul palatului şi ajunse la o altă uşă, peste 
care atârna o perdea de urşinic. Ridică perdeaua şi, într-o sală minunată, 
zări un crivat mare de fildeş alb, învrâstat cu mărgăritare, şi rubine, şi 
smaralde, şi alte nestemate, şi culcate pe jos, patru roabe tinere adormite. Se 
apropie atunci încetişor de pat, ca să vadă cine va fi dormind acolo, şi zări o 
fetişcană ce n-avea drept cămaşă decât numai pletele ei! Şi-atâta era de 
frumoasă, încât ai fi socotit-o nu doar drept luna când se ridică în zarea 
răsăritului, ci drept o altă lună, mai minunată, ieşită chiar atunci din mâinile 
Ziditorului! Fruntea-i era un trandafir alb, iar obrajii-i două dediţele dulci şi 
rumene, cu câte o aluniţă ce le sporea strălucirea! 

Când văzu atâta frumuseţe şi gingăşie, atâtea haruri şi atâta farmec, 
Kamaralakmar fu cât pe-aci să se prăbuşească pierit, de nu chiar răpus de-a 
binelea. Şi, când îşi putu stăpâni cât de cât tulburarea, se apropie de fata 
adormită şi, tremurând din toată făptura şi din toate vinele, şi înfrigurat de 
alean şi de desfatare, o sărută pe obrazul drept. 

La simţirea acelui sărut, tânăra se deşteptă tresărind, făcu ochii mari şi, 
zărindu-l pe tânărul cocon care sta în picioare la căpătâiul ei, strigă: 

— Cine eşti şi cum de ai ajuns aici? 

El răspunse: 

— Sunt robul tău şi îndrăgostitul de ochii tăi! 

Ea întrebă: 

— Şi cine te-a călăuzit până la mine? 

El răspunse: 

— Allah m-a călăuzit, şi steaua mea cea bună! 

La cuvintele acestea, domniţa Şamsennahar (că aşa se numea), fără a mai 
arăta vreo frică ori vreo spaimă, îi spuse tânărului: 

— Poate-i fi tu fiul acela de sultan de la Ind, care m-a cerut ieri de soţie şi 
pe care sultanul, tatăl meu, n-a vrut să-l îngăduie ca ginere din pricina, zice- 
se, a urâciunii lui. Căci dacă tu eşti acela, pe Allah! numai urât nu eşti, iar 
frumuseţea ta m-a şi robit, o, stăpâne al meu! 

Şi cum, într-adevăr, el era tot atât de luminos ca şi luna cea strălucitoare, îl 
trase către ea şi îl îmbrătisă, iar el o îmbrăţişă la fel, şi amândoi, beţi de 
frumuseţea şi de tinereţea lor, schimbară mii de alinturi, pierduţi unul în 
braţele celuilalt, şi îşi spuseră mii de nebunii, făcându-şi mii de gingăşii şi 
mii de prostii, dulci ori zglobii. 

Pe când se veseleau ei aşa, deodată slujnicele se deşteptară şi, zărindu-l pe 
crăişor cu stăpâna lor, strigară: 


— O, stăpână ; 

neam de seamă. Iar celălalt, urâtul de ieri, acela nu-i vrednic nici măcar rob 
să-i fie! 

După care slujnicele se ridicară şi alergară să-l scoale pe hadâmbul de la 
uşă, şi-i aruncară spaima în inimă când îl întrebară: 

— Cum se face că, fiind tu de strajă la sarai şi la harem, lasi bărbaţii să 
intre la noi în vreme ce dormim? 

Când hadâmbul cel negru auzi aceste cuvinte, sări în picioare şi vru să 
tragă spada, dar n-o mai află în teacă. Lucru care îl aruncă într-o spaimă şi 
mai mare şi, tremurând tot, ridică perdeaua şi intră în sală. Şi îl văzu, cu 

stăpâna lui în pat, pe tânărul cel frumos, care îl ului atât de tare, încât îl 
întrebă: 

— O, stăpâne al meu, eşti om ori eşti ginn? 

Flăcăul răspunse: 

— Ci tu, rob netrebnic şi cel mai afurisit rob dintre robii cei negri, cum de 
cutezi să asemui pe fiii împăraţilor Hosroe cu ginnii cei diavoleşti şi cu 
efriţii? 

Şi, spunând acestea, mânios ca un leu rănit, înşfacă spada şi strigă 
hadâmbului: 

— Sunt ginerele sultanului şi el m-a însurat cu fata lui şi el m-a mânat să 
vin la ea! 

Auzind aceste cuvinte, hadâmbul răspunse: 

— O, stăpâne al meu, dacă eşti cu adevărat om din neamul oamenilor, şi 
nicidecum un ginn, tânăra noastră stăpână e vrednică de frumuseţea ta, şi ţie 
ţi se cuvine mai mult decât oricărui alt fecior de împărat ori de sultan! 

Şi pe dată hadâmbul dete fuga la sultan, strigând cât îl ţinea gura, rupându- 
şi hainele şi punându-şi ţărână în cap. Aşa că, auzind ţipetele-i smintite, 
sultanul îl întrebă: 

— Ce năprasnă te-a lovit, bre? Spune scurt şi degrabă, că-mi sare inima! 

Hadâmbul răspunse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute douăzecea noapte 


Spuse: 


...Hadâmbul răspunse: 

— O, Măria Ta, grăbeşte de zbori în ajutorul copilei tale, pentru că un ginn 
dintre ginni, luând înfaţisarea unui fecior de crai, a pus stăpânire pe ea şi și- 
a făcut sălaş în ea! Alta nu-i! Dă fuga! Hai pe el! 

Când auzi vorbele acestea ale hadâmbului, sultanul fu cuprins până peste 
poate de mânie, şi era mai să-l omoare; pe urmă se zborşi la el: 

— Cum de ai cutezat să fii atâta de trândav încât ai pierdut-o din ochi pe 
copila mea, când eu te-am pus s-o păzeşti zi şi noapte? Şi cum de l-ai lăsat 
pe efritul acela diavolesc să intre în iatacul ei şi să pună stăpânire pe ea? 

Şi, nebun de turburare, se repezi către iatacul domniţei, unde găsi 
slujnicele care îl aşteptau la uşă, vâlcede şi tremurând, şi le întrebă: 

— Ce-a păţit copila mea? 


Ele răspunseră: 

— O, Măria Ta, câtă vreme am dormit, nu ştim ce-a păţit; da când ne-am 
deşteptat am găsit în patul domniţei un flăcău care ni s-a părut chiar luna 
plină, aşa de frumos era, şi care sta cu ea de vorbă în chip tare duios şi 
răpitor. Şi dreptu-i că n-am văzut nicicând pe careva mai frumos decât 
flăcăiandrul acesta. Ci noi tot l-am întrebat cine este, şi el ne-a răspuns: 
„Sunt cel căruia sultanul i-a dăruit-o pe fiica sa de soţie!” 

Mai mult decât atâta noi nu mai stim nimic! Şi nu putem să-ţi spunem 
nicicum de-i un om ori un ginn. Oricum, te putem încredința că e drăgălaş, 
binevoitor, nemândru, binecrescut, neînstare să făptuiască vreo răutate, cât 
de măruntă ar fi, ori să săvârşească vreo blestemăţie! Cum ar putea, când e 
aşa de frumos, să săvârşească o blestemăţie? 

Când Măria Sa auzi aceste cuvinte, mânia i se domoli şi îngrijorarea i se 
topi; şi, încet-încetişor, şi cu mare luare-aminte, săltă olecuţă perdeaua şi 
văzu lângă copila sa, culcat în pat, lângă ea, şi tăinuind cu ea drăgălaş, un 
flăcău cum nu se poate mai fermecător, cu chipul strălucind ca luna plină. 

Priveliştea aceea, în loc de a-l linişti cu totul, avu ca urmare că învâlvoră 
până peste margini ciuda lui de părinte şi toate spaimele în privinţa 
primejdiei ce păştea cinstea copilei sale. Aşa că se năpusti de după perdea 
asupra lui, cu paloşul în mână, şi mânios şi crunt ca un gul năprasnic! Ci 
coconul, care-l zărise numaidecât, o întrebă pe fetişcană: 

— Acesta-i tatăl tău? 

Ea răspunse: 

— Păi da! 

Îndată flăcăul sări în picioare şi, înşfăcând spada, dete un răcnet atât de 
cumplit sub nasul sultanului, încât Măria Sa se opri înfricoşat. Atunci 
Kamaralakmar, mai vajnic ca oricând, se găti să se arunce asupra-i şi să-l 
înjunghie; ci sultanul, care pricepu degrabă că el era cel mai slab, se grăbi 
să-şi bage paloşul în teacă şi să ia o înfăţişare împăciuitoare. Şi-aşa, când îl 
văzu pe flăcău că era aproape asupra-i, îi spuse cu glasul cel mai dulce şi 
mai binevoitor: 

— O, flăcăule, eşti om ori eşti ginn? 

El răspunse: 

— Pe Allah! de nu ţi-aş cinsti volniciile întocmai ca pe ale mele, şi de nu 
mi-ar păsa de cinstea fiicei tale, ţi-aş fi şi slobozit sângele! Cum de cutezi să 
mă asemui pe mine cu ginnii şi cu demonii, câtă vreme eu sunt cocon din 
neamul împărătesc al lui Hosroe, care, de-ar vrea să pună stăpânire pe ţara 


ta, nici n-ar şovăi să te facă-ntr-o joacă să sari din jeţul tău ca de-un 
cutremur de pământ, şi care te-ar uşura şi de vâlva, şi de slava, şi de puterea 
ta! 

Când mai auzi şi vorbele acestea, sultanul simţi faţă de flăcău o preţuire 
încă şi mai mare, şi se înspăimântă rău, gândind la tihna lui însuşi. Aşa că 
se grăbi să răspundă: 

— Cum se face atunci, dacă eşti cu adevărat fiu de împărați, că nu te-ai 
sfiit să intri în palatul meu, fără îngăduinţa mea, să-mi spulberi cinstea şi să 
pui stăpânire pe fata mea, spunând că eşti soţul ei şi vestind că ţi-am dat-o 
ţie, câtă vreme eu am ucis atâţia crai şi fii de crai care au vrut să mă silească 
să le-o dau de soţie? 

Şi Măria Sa, stâmindu-se singur de cele ce spunea, urmă: 

— Şi-acuma, şi pe tine cine are să te mai poată scăpa din mâinile puterii 
mele, când am să le strig robilor mei porunca de a te da morţii cu cea mai 
năprasnică moarte, şi care au să mă asculte pe clipă pe dată? 

Când auzi vorbele acestea ale sultanului, crăişorul Kamaralakmar 
răspunse: 

— Într-adevăr, sunt năucit de ce vedere scurtă ai şi de puţinătatea 
înţelegerii tale! la spune-mi, au puteare-ai găsi tu vreodată pentru fiică-ta o 
pereche ca mine? Şi-ai mai văzut tu vreodată un băiat mai isteţ, ori mai bine 
hăruit ca mine, ori mai bogat în oşti, în robi şi în stăpâniri decât mine? 

Sultanul răspunse: 

— Nu, pe Allah! Ci, o, flăcăule, mi-ar fi fost mai drag să te văd că ajungi 
soţul fiicei mele după ce treceai pe dinaintea cadiului şi a martorilor! Pe 
când o însurătoare făcută într-un chip tainic ca acesta nu poate decât să-mi 
vatăme cinstea! 

Crăişorul răspunse: 

— Vorbeşti bine, Măria Ta! Ci au tu nu ştii că, dacă robii şi străjerii tăi ar 
urma, cu adevărat, aşa cum mă ameninţi, să se repeadă asupra mea şi să mă 
dea morţii, n-ai face alta decât să grăbeşti mai neabătut pieirea cinstei tale şi 
a împărăției tale, făcând să afle toată lumea năpasta ta şi silindu-le până şi 
pe noroadele tale să se ridice împotriva-ţi? Crede-mă, o, Măria Ta! Nu-ţi 
rămâne alta de făcut decât să asculţi ce am să-ţi spun eu şi să urmezi 
sfaturile mele! 

Şi sultanul zise: 

— Vorbeşte, aşadar, să ascult oleacă ce ai să-mi spui. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute douăzeci şi una noapte 


Spuse: 


— Vorbeşte, aşadar, să ascult oleacă ce ai să-mi spui. 

Crăişorul răspunse: 

— lacătă! Din două una: ori că primeşti să te lupţi cu mine de unul singur, 
şi-atunci acela care îşi va birui potrivnicul are să fie socotit drept cel mai 
viteaz şi are să capete astfel un drept de seamă la scaunul împărăției; ori că 
mă laşi aici toată noaptea cu fata ta, şi mâine dimineaţă trimiţi împotriva-mi 
toată liota călăreţilor, pedestraşilor şi robilor tăi, şi... ci mai înainte, ia 
spune-mi, care-i numărul lor. 

Sultanul răspunse: 

— Sunt în număr de patruzeci de mii de călăreţi, fără a-i mai pune la 
socoteală şi pe robii mei şi pe robii robilor mei, care-s tot atâta de mulţi ca 
şi cei dintâi! 

Atunci Kamaralakmar zise: 

— E bine! Aşadar, de la întâiele licăriri ale zorilor, porunceşte-le să vină 
împotriva-mi în rânduri de bătaie şi spune-le: „Bărbatul pe care-l vedeţi a 
venit să-mi ceară să i-o dau pe fata mea de soţie, dacă, luptând singur 
împotriva voastră a tuturora laolaltă, are să vă biruie şi să vă pună pe fugă, 
fără ca voi să izbutiţi a-i veni de hac!” Pe urmă, să mă laşi să lupt singur cu 
toţi. Dacă m-or ucide, atunci taina ta are să fie pe veci cum nu se poate mai 
bine păstrată şi cinstea are să-ţi rămână neprihănită. Dacă, dimpotrivă, eu îi 
voi birui pe ei pe toţi şi-i voi pune pe fugă, tu îţi vei fi găsit un ginere cu 
care s-ar putea făli şi cei mai mari sultani! 

Sultanul atunci nu pregetă să împărtăşească părerea aceasta din urmă şi să 
primească sfatul, măcar că era uluit de atâta cutezanţă şi nu ştia pe ce s-o fi 
întemeind o înfumurare atâta de nebunească; căci, în adâncul inimii sale, 
era încredinţat că tânărul cocon are să piară în acea luptă smintită, şi că 
taina lui are să fie păstrată astfel cel mai bine, iar cinstea-i are să rămână 
nepătată. Aşa că o chemă pe căpetenia hadâmbilor şi îi dete poruncă să se 
ducă fără de zăbavă la vizir şi să-i spună să adune laolaltă toate oştile şi să 
le ţină gata călări pe caii lor şi îmbrăcate cu armele lor de luptă. Şi 
hadâmbul duse porunca la vizir, care numaidecât strânse căpeteniile şi pe 
mai-marii împărăției şi îi rândui în şiruri de bătălie în fruntea oştilor 
îmbrăcate cu armele de luptă. Şi-atâta cu ei! 


Ci sultanul mai rămase o vreme cu tânărul crai să tăifasuiască, atât de 
fermecat era de vorbele lui cugetate, de judecata-i dreaptă, de purtările-i 
alese şi de frumuseţea lui şi pentru că nici nu prea-i venea la îndemână să-l 
lase cu fiică-sa în noaptea aceea. Ci, de cum se îngemănă de ziuă, se 
întoarse în palatul lui şi se aşeză în jiltul său şi dete poruncă robilor săi să 
pregătească pentru beizade cel mai frumos cal din grajdurile împărăteşti, să- 
| înşeieze falnic şi să-l împodobească cu fotaze bogate. Ci crăişorul îi spuse: 

— Nu vreau să încalec decât atunci când mă voi afla dinaintea oștilor! 

Sultanul răspunse: 

— Să se facă precum ţi-e voia! 

Şi amândoi ieşiră pe meidan, unde oştile aşteptau rânduite în şiruri de 
bătălie, şi flăcăul putu să cântărească astfel numărul şi virtutea lor. După 
care, sultanul se înturnă către oşti şi strigă: 

— Hei, vitejilor! tinerelul pe care-l vedeţi a venit la mine şi mi-a cerut fata 
de soţie. Şi eu, în adevăr, n-am mai văzut niciodată un flăcău mai frumos ca 
el, nici viteaz mai cutezător. De altminteri, chiar se laudă că poate, singur- 
singurel, să vă biruie pe toţi şi să vă pună pe fugă; şi de-aţi fi voi şi de mii 
de ori mai mulţi, zice că pentru el nu sunteţi mare lucru şi că vă frânge 
numaidecât. Aşadară, nu pregetaţi, atunci când s-o repezi la voi, să-l primiţi 
în vârfurile spadelor şi ale suliţelor. Ca să se înveţe minte şi să vadă cât 
păgubeşte când se bagă în treburi de-acestea amarmnice! 

Pe urmă sultanul se înturnă către flăcău şi îi zise: 

— Hai, băiete, arată-ne vitejiile-ţi! 

Ci el răspunse: 

— O, Măria Ta, nu te porţi cu mine nici cu dreptate, nici cu nepărtinire! 
Au cum vrei să mă lupt cu toţi aceştia, eu pe jos şi ei călare? 

Sultanul îi spuse: 

— Te-am poftit să încaleci pe cal şi n-ai vrut! Poţi să faci lucrul acesta încă 
şi-acum, şi să-ţi alegi dintre toţi caii mei pe acela care îţi place cel mai 
mult! 

Ci el răspunse: 

— Niciun cal de-al tău nu-mi place, şi n-am să încalec decât pe acela care 
m-a adus până la cetatea ta! 

Sultanul îl întrebă: 

— Şi unde ti-e calul? 

El răspunse: 

— Este pe palatul tău. 


El întrebă: 

— Cum aşa, pe palatul meu? 

El răspunse: 

— Pe terasa palatului tău. 

La aceste cuvinte, sultanul se uită la el cu luare-aminte şi strigă: 

— O, nesăbuitule! lată cea mai bună dovadă a smintelii tale! Cum poate fi 
un cal pe terasă? Ci hai numaidecât să vedem dacă minţi ori dacă spui 
adevărul! 

Pe urmă se înturnă către mai-marele oştilor şi îi zise: 

— Dă fuga la palat, întoarce-te să-mi spui ce-ai să vezi şi adu-mi tot ce-ai 
să găseşti pe terasă! 

Estimp, gloatele se minunau de vorbele tânărului domnişor; şi toată lumea 
se întreba: 

— Cum să poată să coboare un cal pe scara cea înaltă a palatului? Iată, 
într-adevăr, un lucru despre care noi n-am mai auzit în viaţa noastră! 

În vremea asta, trimisul Măriei Sale ajunse la palat şi, urcându-se pe 
terasă, găsi acolo calul şi gândi că nu mai se văzuse niciodată ceva atât de 
frumos; ci când se apropie de el şi-l cercetă, văzu că era făcut din lemn de 
abanos şi din fildeş! Atunci el şi toţi cei ce-l însoțeau, văzând cum stă 
treaba, se porniră să râdă şi să-şi spună între ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute douăzeci şi doua noapte 


Spuse: 


„„.Şi să-şi spună între ei: 

— Pe Allah! ăsta-i calul despre care vorbea copilandrul acela, pe care de- 
aci-nainte nu se mai cuvine să-l privim decât ca pe un nebun. Ci tare am 
vrea să vedem ce poate fi adevărat în toate astea. Căci s-ar putea, la urma 
urmei, să fie aici un dedesubt mai aparte decât s-ar părea, şi flăcăul să fie 
într-adevăr de vreo viţă de soi şi de mari vrednicii. Zicând acestea, puseră 
mâna cu toţii, ridicară calul de lemn pe care îl duseră şi îl aşezară dinaintea 
sultanului, în vreme ce toată lumea se înghesuia împrejuru-i să-l privească, 
minunându-se de frumuseţea, de mărimea, de belşugul şeii şi al hamurilor 
lui. Iar sultanul îl privi şi el, şi se minună peste poate; pe urmă îl întrebă pe 
Kamaralakmar: 

— O, tinere, acesta ţi-e calul? 


El răspunse: 

— Da, o, Măria Ta! Acesta-i calul meu, şi ai să vezi numaidecât 
minunăţiile pe care are să ţi le arate! 

Şi sultanul spuse: 

— Atunci ia-l şi încalecă-l! 

Flăcăul răspunse: 

— N-am să-l încalec decât după ce toată lumea asta are să se depărteze 
dimprejurul lui! 

Atunci sultanul le porunci tuturora să se ducă de acolo la depărtare de o 
aruncătură de săgeată. Şi tânărul crăişor îi spuse: 

— O, Măria Ta, priveşte-mă cu luare-aminte! Am să sar pe calul meu şi 
am să mă reped în mare galop asupra oştilor tale, pe care am să le spulber în 
dreapta şi-n stânga; şi-am să revărs spaima în inimile lor, şi fiorul! 

Şi sultanul răspunse: 

— Fă ce vrei acuma! Şi, mai cu seamă, nu-i cruța, căci nici ei n-au să te 
cruţe! 

Şi Kamaralakmar îşi propti uşor mâna pe grumazul calului şi, dintr-o 
săritură, fu pe spatele lui. 

La rându-le, oştile, nerăbdătoare, se rânduiseră mai încolo, în şiruri strânse 
şi vuitoare; şi vitejii îşi ziceau unii altora; „Când flăcăiaşul acesta va ajunge 
dinaintea rândurilor noastre, o să-l strângem între vârful suliţelor şi o să-l 
luăm în tăişul iataganelor.” Ci alţii ziceau: „Pe Allah! mare belea! Cum am 
avea inimă să ucidem un copil aşa de frumos, un flăcău atât de dulce, de 
zarif, şi de nurliu?” Iar alti ziceau: „Pe Allah! ar trebui să fim nişte nătărăi 
dacă am crede că-i venim lesne de cap tinerelului ăstuia! E neîndoielnic că, 
dacă s-a băgat într-o daravelă ca asta, a făcut-o fiind încredintat că are să 
izbândească. Oricum, fapta aceasta ni-i dovadă a curajului, a virtuţii şi a 
vitejiei sufletului şi inimii lui!” 

Ci Kamaralakmar, de îndată ce se înţepeni bine în şa, începu să mânuiască 
pârghia de zbor, în vreme ce toţi ochii erau întorşi către el, spre a vedea ce 
avea să facă. Şi pe dată calul începu să se frământe, să zvâcnească, să 
pufăie, să tropote, să se zgâcine, să se încontreze, să sară înainte şi îndărăt, 
şi pe urmă, cu o sprinteneală uluitoare, începu să joace, mergând în două 
picioare, horind lăturiş, mai desăvârşit decât au jucat vreodată caii cei mai 
bine învăţaţi ai tuturor domnilor şi sultanilor. Şi deodată vintrele lui se 
înfiorară şi se umplură cu vânt şi, mai iute decât o săgeată zvârlită spre 


văzduh, îşi luă zborul ridicându-se cu călăreţul lui drept în vineţeala 
cerului! 

La priveliştea aceea, sultanul fu mai-mai să se zburătuiască de uluire şi de 
mânie, şi răcni către căpetenia străjilor sale: 

— Pe el, că e vai de capul vostru! puneţi mâna pe el! Puneţi mâna pe el, că 
fuge! 

Ci vizirii şi musaipii răspunseră: 

— O, Măria Ta, au poate un om să ajungă pasăre înaripată? Acesta de 
bună seamă că nu-i om ca toţi oamenii, ci vreun vrăjitor năprasnic ori vreun 
efrit, ori vreun marez dintre efritii şi marezii văzduhurilor! 

Şi Allah te-a scăpat de el, şi pe tine, şi pe noi odată cu tine! Să mulţumim 
aşadar celui Preaînalt, carele a binevoit să te izbăvească din mâinile lui, şi 
pe tine, şi oştile tale odată cu tine! 

Atunci sultanul, tulburat peste poate de uluire, se întoarse în palatul său şi, 
intrând în iatacul fiicei sale, îi povesti cele ce se petrecuseră pe meidan. Şi 
tânăra fată, la vestea pieirii tânărului crăişor, aşa de îndurerată şi de 
deznădăjduită fu, şi plânse şi se văicări cu atâta jale, încât căzu la boală 
grea, şi fu culcată, în patul ei, pradă vipiilor arşiţei şi gândurilor negre! lar 
tătâne-său, văzând-o în acea stare, începu s-o alinte, s-o mângâie, s-o 
strângă la piept şi s-o sărute între ochi, mai povestindu-i o dată cele ce 
văzuse pe meidan şi spunându-i: 

— Fata mea, mai degrabă să-i mulţumim lui Allah (slăvit fie El!) şi să-l 
preamărim că ne-a izbăvit din mâinile vrăjitorului acestuia amarnic, 
amăgitorul şi ispititorul, hoţul şi mişelul! 

Ci n-avu el decât să-i turuiască şi s-o alinte mult şi bine ca s-o împace, că 
ea nici n-auzea, nici nu asculta, nici nu se mângâia deloc, ba dimpotrivă! 
Nu facea alta decât să suspine şi mai tare, şi să plângă, şi să geamă 
sughiţând: 

— Pe Allah! nu mai vreau nici să mănânc, nici să beau nimic, până ce 
Allah nu m-o împreuna iară cu iubitul meu cel drag! Şi nu mai vreau să ştiu 
alta, decât să vărs lacrimi şi să mă îngrop în deznădejdea mea! 

Atunci tătâne-său, văzând că nu-şi poate smulge fata din starea aceea de 
zăcăşeală şi de mâhnire, se cătrăni de tot, şi inima i se mohorî, şi lumea se 
înnegură dinaintea ochilor lui. Şi atâta cu sultanul şi cu fata lui, domniţa 
Şamsennahar. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute douăzeci şi treia noapte 


Spuse: 


Da cât despre beizadea Kamaralakmar, iacătă! După ce se înălţă în slava 
slăvilor, îşi întoarse calul cu capul către pământul său părintesc şi, odată 
pornit pe drumul cel bun, începu să viseze la frumuseţea domniţei şi la nurii 
ei, şi la căile ce-ar fi de urmat ca să fie iar lângă ea. Şi lucrul acesta îi părea 
tare anevoie, măcar că avusese grijă s-o întrebe cum se cheamă cetatea 


tătâne-său. Şi aşa aflase că cetatea se chema Sana” şi că era cetatea de 
scaun a împărăției Al-Yaman. 

Cât tinu drumul, cugetă aşa mai departe la toate astea şi, într-un sfârşit, ca 
urmare a iuţelii cu care zbura calul, ajunse la cetatea părintelui său. Atunci 
îl făcu pe cal să dea mai întâi o roată pe deasupra cetăţii, şi pe urmă să pună 
piciorul la pământ pe terasa palatului. Îşi lăsă atunci calul pe terasă şi cobori 
în palat, unde, văzând pretutindenea numai semne de jale şi toate odăile 
presărate cu cenuşă, gândi că s-o fi prăpădit careva, şi, după năravul lui, 
intră în iatacul părintesc şi găsi pe tătâne-său, pe maică-sa şi pe surorile lui 
îmbrăcaţi în haine de moarte şi tare vâlcezi la chip, şi tare vlăguiţi, şi tare 
schimbaţi, şi mohorâţi şi zdrobiţi. Şi iacătă că, la ivirea lui, tătâne-său se 
ridică deodată zărindu-l şi, căpătând încredințarea că acela era cu adevărat 
fiul său, scoase un răcnet şi se prăbuşi la pământ; pe urmă îşi veni în sine şi 
se aruncă în braţele feciorului său, şi îl sărută şi îl strânse la piept, cu 
semnele celei mai smintite bucurii, şi tulburat până peste marginile 
tulburării. Şi maică-sa şi surorile, plângând şi suspinând, erau mai-mai să-l 
topească în sărutări, şi jucau şi ţopăiau de bucurie. 

După ce se mai potoliră oleacă, îl întrebară ce păţise, şi el le povesti 
isprava, de la început până la sfârşit; ci nu-i de trebuinţă s-o mai spunem şi 
noi iară. Atunci taică-său strigă: 

— Laudă lui Allah pentru mântuirea ta, o, răcoare a ochilor mei şi cuib al 
inimii mele! 

Şi porunci să se dea norodului ospeţe şi praznice mari, vreme de şapte zile 
în şir, şi împărţi daruri, în zvon de tilinci şi de ţimbale, şi puse să se 
împodobească toate ulițele şi să se strige pretutindenea iertarea tuturor celor 
întemnițați, poruncind să se deschidă larg toate uşile temniţelor şi ale 
poprişurilor. Pe urmă, însoţit de fecioru-său, străbătu călare toate mahalalele 
cetăţii, ca să dea norodului bucuria de a-l vede iară pe urmaşul la scaunul 
împărăției, tânărul pe care toţi îl socotiseră pierdut pe veci. 


Ci, odată petrecerile sfârşite, Kamaralakmar spuse tătâne-său: 

— O, tată, ce-i cu persanul care ţi-a dăruit calul? 

Şi împăratul răspunse: 

— Bătu-l-ar Allah pe învățatul acela şi lipsi-l-ar de mântuire şi pe el şi 
ceasul în care ochii mei l-au văzut întâia oară, căci pricina despărțirii tale de 
noi el este, o, copile al meu! Acuma-i închis în temniţă, căci numai el n-a 
fost iertat! 

Ci, la rugămintea fiului său, împăratul hotărî să fie scos de la popreală şi, 
poruncind să fie adus înainte-i, îl luă în mila lui, îi dărui un caftan 
împărătesc şi se purtă faţă de el cu multă îngăduinţă, miluindu-l cu tot soiul 
de volnicii şi de belşuguri; ci nu-i pomeni nimica despre fiică-sa şi nici nu-i 
trecea prin cap să i-o dea de soţie! Încât învătatul turba de turbare şi tare se 
mai căia de nesocotinţa ce-o săvârşise lăsându-l pe tânărul fiu de împărat să 
încalece pe cal; căci pricepuse că taina calului fusese dezlegată, precum şi 
felul de a-l mânui. 

Cât despre împărat, care încă nu era cu totul liniştit în privinţa calului, 
acesta spuse către fiul său: 

— Eu socot, fiule, să nu te mai apropii niciodată de-aci înainte de acest cal 
al prăpădului, şi mai cu seamă să nu mai încaleci niciodată pe el, căci tu eşti 
departe de-a cunoaşte ce lucruri vrăjitoreşti mai poate închide în el şi nu eşti 
ferit de primejdie pe el! 

La rându-i, Kamaralakmar îi povesti tătâne-său întâmplarea ce-o avusese 
la sultanul din Sana, şi cea cu fiica acestuia, şi cum scăpase de zăcăşia 
sultanului; şi taică-său răspunse: 

— Fiule, dacă era scris să te ucidă sultanul de la Sana, te-ar fi ucis! Ci 
ceasul tău n-a fost încă hotărât de ursită! 

Estimp, Kamaralakmar, cu toate desfăturile şi zaiafeturile pe care tătâne- 
său le da întruna pentru întoarcerea lui, nici vorbă s-o uite pe domniţa 
Şamsennahar, ci, mâncând şi bând, nu se gândea decât la ea. Or, într-o zi, 
împăratul, care avea nişte roabe tare pricepute la meşteşugul cântecului şi la 
zvoana de lăută, le porunci să-şi sune strunele şi să cânte niscaiva stihuri 
frumoase. Şi una dintre ele îşi lua lăuta şi, culcând-o pe genunchi cum îşi 
culcă o mamă copilul la sân, cântă, însoţindu-se de sunetele ei, aceste 
stihuri: 


Port amintirea ta ca pe-un odor 
In inimă, iubitule, şi ştiu: 


Nici negrul depărtărilor zăvor, 
Nici chinul despărțirii pământiu, 


Nici zilele care se duc în zbor, 
Nici timpul care-mi roade-n piept morţiu 


Nu pot să stingă crâncenul meu dor 
Şi fără tine viaţa mi-e pustiu. 


In dragostea aceasta vreau să mor, 
In dragostea aceasta vreau să-nviu. 


Când şahzade auzi aceste stihuri, vipia dorului se aprinse în inima lui, 
flăcările patimii îşi înteţiră para, mâhnirile şi negurile îi umplură sufletul cu 
moarte, şi dragostea îi răscoli lăuntrurile. Încât, nemaiputând să îndure 
dorurile ce-l zbuciumau din pricina domniţei de la Sana, se ridică pe clipă 
pe dată, se sui pe terasa palatului şi, împotriva sfatului ce-i dase tătâne-său, 
sări pe spinarea calului de abanos şi răsuci pârghia de zbor. Numaidecât 
calul, ca o pasăre, se ridică în văzduh cu el, luându-şi zborul către vânătările 
cele înalte ale slavilor. 

Or, a doua zi dimineaţa, tată-său, împăratul, îl căută prin palat şi, 
negăsindu-l, se sui pe terasă şi rămase năuc văzând că pierise şi calul, şi îşi 
muşcă mâinile, căindu-se că nu luase calul acela şi nu-l făcuse bucățele; şi 
îşi zise: „Pe Allah, dacă fiul meu se va mai întoarce vreodată, am să sfărâm 
calul, ca să-mi ştiu inima liniştită şi sufletul netulburat de-aci-ncolo!” Şi se 
întoarse în palatul lui, unde începu iar să plângă, să suspine şi să se jelească. 
Şi-atâta cu el! 

Estimp, Kamaralakmar îşi văzu mai departe de călătoria lui vânteşă prin 
văzduh şi ajunse la cetatea Sanei. Puse piciorul la pământ pe terasa 
palatului, coborî scara, fără de niciun zgomot, şi se îndreptă către iatacul 
domniţei. Găsi hadâmbul dormind, după năravul lui, de-a curmezişul uşii; 
păşi peste el şi, intrând în iatac, ajunse la cea de a doua uşă. Se apropie 
atunci binişor de perdea şi, înainte de-a o da la o parte, ascultă cu luare- 
aminte, şi iată! O auzi pe iubita lui cum suspina cu amar şi cum spunea 
stihuri de jale, în vreme ce slujnicele ei se străduiau s-o mângâie şi îi 
spuneau: 

— O, stăpână a noastră... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute douăzeci şi patra noapte 


Spuse: 


...O, stăpână a noastră, pentru ce plângi tu după unul care de bună seamă 
că nu plânge deloc după tine? 

Ea răspunse: 

— Ce tot spuneţi voi, o, nesocotitelor? Ori voi credeţi că flăcăul cel 
frumos pe care îl iubesc şi după care plâng e de cei care uită sau de cei care 
pot să fie uitaţi? 

Şi începu să plângă şi să suspine şi mai tare, şi-atâta de amarnic că leşină. 
Atunci feciorul de împărat simţi că i se sfărâmă inima de dragul ei şi că 
fierea îi năpădeşte ficaţii, încât, fără a mai zăbovi, trase perdeaua la o parte 
şi intră în iatac. Şi o văzu pe copilă întinsă pe pat, având drept cămăşuţă 
părul ei şi drept acoperământ un vânturar de pene albe. Şi, cum părea că 
aţipise, crăişorul se duse lângă ea şi, uşurel, o atinse mângâind-o. Ea atunci 
deschise ochii numaidecât şi îl văzu cum sta în picioare, înclinat într-o 
întrebare plină de îngrijorare şi murmurând: 

— De ce plângi şi de ce suspini? 

Atunci copila, ca însufleţită de un val de viaţă, se ridică pe dată şi, 
aruncându-se la pieptul lui, îl cuprinse pe după gât cu mâinile amândouă şi 
începu să-i acopere obrajii cu sărutări, spunându-i: 

— Păi numai din pricina dragostei pe care ţi-o port şi a plecării tale o, 
lumină a ochilor mei! 

El răspunse: 

— O, stăpână a mea, da eu în ce deznădejde am fost din pricina ta, toată 
vremea asta! 

Ea urmă: 

— Da eu! Cât de deznădăjduită am fost de lipsa ta! De-ai mai fi zăbovit 
mult să te întorci, aş fi murit fără doar şi poate! 

El spuse: 

— O, stăpână a mea, ce zici tu de necazul cu tătâne-tău şi de chipul cum s- 
a purtat cu mine? Pe Allah! de n-ar fi fost dragostea pe care ţi-o port, o, tu, 
vrăjitoreasa pământului, a soarelui şi a lunii, şi ispititoare a celor ce 
sălăşluiesc în Ceruri, pe Pământuri şi-n Iad, de bună seamă că i-aş fi retezat 
beregăţile şi aş fi făcut din el pildă şi învăţătură celor ce vor să vadă! Ci, de 
vreme ce te iubesc pe tine, aşa-l iubesc şi pe el acum! 


Ea îi zise: 

— Cum de-ai putut să pleci şi să mă laşi? Şi ce dulce mi-ar fi fost viaţa 
lângă tine! 

El zise: 

— De vreme ce mă iubeşti, vrei să mă asculţi şi să urmezi sfaturile mele? 

Ea răspunse: 

— N-ai decât să vorbeşti, iar eu mă voi supune şi îţi voi asculta sfaturile şi 
îţi voi urma dorinţele! 

El spuse: 

— Începe atunci prin a-mi aduce de mâncat şi de băut, căci tare mi-e 
foame şi tare mi-e sete. Şi, pe urmă, vom vedea ce-i de făcut! 

Atunci copila porunci slugilor să aducă mâncare şi băutură; şi amândoi 
începură să mănânce, să bea şi să tăifasuiască, până ce noaptea se scurse 
aproape cu totul. Atunci, întrucât începea să mijească de ziuă, 
Kamaralakmar se ridică să-si ia rămas-bun de la fată şi să plece până a nu se 
trezi hadâmbul; ci Şamsennahar îl întrebă: 

— Şi unde vrei să pleci aşa? 

El răspunse: 

— Acasă la tata. Ci mă leg cu jurământ că am să vin să te văd o dată pe 
săptămână. 

La aceste cuvinte, ea izbucni în suspine şi strigă: 

— Oh! te juruiesc pe Allah cel Atotputernic, să mă iei cu tine şi să mă duci 
oriunde vei vrea tu, decât să mă mai laşi să gust iar din amarul de pelin al 
despărțirii! 

Iar el, înseninat, o întrebă: 

— Vrei cu adevărat să mergi cu mine? 

Ea răspunse: 

— Păi da! 

El zise: 

— Atunci, scoală-te şi hai! 

Numaidecât ea se sculă, deschise o ladă plină cu haine făloase şi cu lucruri 
de preţ, şi se găti. Şi îşi puse pe ea tot ce se afla mai bogat şi mai scump 
printre lucrurile cele frumoase pe care le avea, fără a uita salbele, inelele, 
brăţările şi feluritele giuvaieruri învârstate cu cele mai alese nestemate, pe 
urmă plecă împreună cu drăguţul ei, fără ca slujnicelor să le fi trecut măcar 
prin minte s-o oprească. 


Atunci Kamaralakmar o luă şi o duse sus pe terasa palatului, sări în 
spinarea calului, o aşeză şi pe ea la spatele său, o învăţă să se ţină strânsă 
tare de el, şi o legă de el cu ajutorul câtorva legături straşnice. După care 
răsuci pârghia de înălţare, şi calul îşi luă zborul şi se sui cu ei în slăvi. 

Văzând acestea, slujnicele scoaseră ţipete ascuţite şi făcură atâta zarvă, 
încât sultanul şi sultana veniră în fugă pe terasă, aproape goi, cum săriseră 
din somn, şi de-abia mai apucară să vadă calul cel vrăjit cum se ridica în 
zborul spre văzduh cu feciorul de împărat şi cu domniţa. Şi sultanul, 
tulburat şi uluit până peste marginile uluirii, mai avu puterea să-i strige 
tânărului care se înălţă tot mai sus: 

— O, fiule de împărat, rogu-mă ţie, ai milă de mine şi de soaţa mea, 
bătrâna aceasta, şi nu ne lipsi de fata noastră! 

Ci crăişorul nici nu-i răspunse. Cugetă însă o clipă că poate tânăra fată 
simţea vreo părere de rău să-i părăsească aşa pe tătâne-său şi pe maică-sa, şi 
o întrebă: 

— Spune-mi, o, strălucire, o, vrajă a veacului tău şi a ochilor mei, vrei să 
te las tatălui tău şi mamei tale? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patra sute douăzeci şi cincea noapte 


Spuse: 


...0, vrajă a veacului tău şi a ochilor mei, vrei să te las tatălui tău şi mamei 
tale? 

Şamsennahar răspunse: 

— Pe Allah! o, stăpâne al meu, nu vreau nicidecum! Nu doresc decât să 
fiu cu tine, peste tot unde te duci; căci dragostea ce-o simt pentru tine mă 
face să las tot şi să uit tot, până şi pe tatăl şi pe mama mea! 

Auzind cuvintele acestea, crăişorul se bucură până peste poate şi îşi făcu 
calul să zboare cât putea de iute, fără ca aceasta s-o sperie ori s-o tulbure cât 
de cât pe fată; şi aşa, nu peste mult, ajunseră la calea-jumătate, într-un loc 
unde se aşternea o câmpie minunată, străbătută de ape curgătoare, unde îşi 
puseră o clipă piciorul pe pământ. Mâncară, băură şi se odihniră oleacă, şi 
numaidecât încălecară iarăşi pe calul lor năzdrăvan şi plecară în goana mare 
spre cetatea de scaun a împăratului Sabur, la care ajunseră într-o dimineaţă. 
Şi crăişorul tare se mai bucură că ajunseră fără de niciun necaz, şi se simţi 
tare mulţumit gândind că are să poată într-un sfârşit să-i arate domniţei câte 


stăpâniri avea în mâinile lui, câte avuţii şi câte pământuri, şi să vadă ea 
singură puterea şi fala tatălui său, împăratul Sabur, dovedindu-i astfel cu cât 
este mai bogat şi mai mare împăratul Sabur decât tatăl ei, sultanul de la 
Sana! Purcese dar prin a coborî pe pământ, în mijlocul unei grădini 
frumoase, ce se afla în afara cetăţii, unde tatăl său împăratul avea de obicei 
să vină să petreacă şi să se răcorească la aer curat, o duse pe fată într-un 
foişor de vară cu acoperişul boltit, pe care împăratul îl ridicase şi îl 
împodobise pentru sine, şi îi spuse: 

— Am să te las o clipă, ca să mă duc să-l vestesc pe tatăl meu despre 
sosirea noastră. Până mă întorc, îţi dau în seamă să veghezi calul de abanos 
pe care îl las la uşă, şi să nu-l pierzi din ochi. lar eu am să trimit fără de 
zăbavă pe cineva să te ia de aici şi să te aducă la un palat anume, pe care am 
să poruncesc să-l gătească numai pentru tine. 

Şi fata, auzind aceste cuvinte, fu cum nu se poate mai bucuroasă şi înţelese 
că într-adevăr ea nu trebuia să intre în cetate decât cu toată cinstea şi cu 
toată fala datorate slavei sale! Pe urmă crăişorul îşi luă rămas-bun de la ea 
şi se îndreptă către palatul tatălui său împăratul. 

Când dete cu ochii de fiul său, împăratul Sabur fu gata-gata să moară de 
bucurie şi de tulburare şi, după îmbrăţişările şi urările de bun venit, îl 
dojeni, plângând, că plecase lăsându-i pe toţi în pragul mormântului. După 
care Kamaralakmar îi spuse: 

— la cată să ghiceşti pe cine am adus cu mine de pe unde-am fost? 

El răspunse: 

— Pe Allah! nu ghicesc deloc! 

El spuse: 

— Chiar pe fata sultanului de la Sana, cea mai desăvârşită fată din Persia 
şi din Arabia! Am lăsat-o deocamdată afară din cetate, în grădina noastră, şi 
am venit să te vestesc că poţi da poruncă să se gătească pe dată alaiul care 
trebuie să fie atât de măreț, încât de la bun început să-i vădească şi puterea 
şi fala şi bogăţiile tale! 

Şi împăratul răspunse: 

— Cu bucurie şi cu prisosinţă, spre mulţumirea ta! 

Şi numaidecât porunci să fie gătită cetatea şi împodobită cu cele mai 
frumoase găteli şi cu cele mai alese podoabe; şi chiar el, după ce întocmi un 
alai fără de pereche, trecu în fruntea călăreţilor săi, îmbrăcaţi numai în 
fireturi, cu toate steagurile desfăşurate, şi porni în întâmpinarea domniţei 
Şamsennahar, străbătând toate mahalalele cetăţii, în mijlocul tuturor 


locuitorilor, înghesuiți şiruri-şiruri, iar dinainte-i mergând cântăreții din 
tilinci, din goarmne, din ţimbale şi din vuve, şi-n urmă-i mulţimea fără de 
număr de străjeri, de oşteni, de oameni de rând, de femei şi de copii. 

La rându-i, beizade Kamaralakmar îşi deschise cuferele, sipetele şi 
comorile, şi scoase din ele tot ce avea mai frumos ca giuvaiere, pietre 
scumpe şi alte lucruri minunate cu care se împodobesc fetele de crai, spre a- 
şi arăta fala, bogăţia şi strălucirea; şi porunci să se întocmească pentru 
tânăra fată un baldachin falnic din atlazuri roşii, verzi şi galbene, şi-n 
mijlocul lui porunci să se aşeze un jeţ de aur sclipind de nestemate; şi pe 
treptele acelui baldachin măreț, peste care se rotunjea o boltă de mătase 
aurie, porunci să se rânduiască tinere roabe indiene, grecoaice şi 
abisinience, unele stând jos, altele în picioare, pe când împrejurul jeţului 
şedeau alte patru roabe, albe, cu evantaiuri mari de pene de la nişte păsări 
de un soi fără de asemuire. Şi arapi goi până la brâu duceau baldachinul pe 
umeri urmând alaiul, înconjurați de o mulţime şi mai mare, şi, în toiul 
zarvei de bucurie al gloatei şi al liu-liu-urilor ascuţite pe care le scoteau 
glasurile femeilor de pe baldachin şi ale tuturor celor ce se înghesuiau 
împrejur, luară drumul către grădini. 

Ci Kamaralakmar nu se putu stăpâni să stea cu alaiul, care mergea prea 
încet, şi, îndemnându-şi calul la galop, apucă pe drumul cel mai scurt şi 
ajunse într-o clipită la foişorul la care o lăsase pe domniţă, fiica sultanului 
de la Sana. Şi o căută peste tot; ci n-o mai găsi pe domniţă, cum nu mai găsi 
nici calul de abanos. 

Atunci, Kamaralakmar, deznădăjduit până peste poate, începu să se bată 
peste faţă, îşi făcu zdrenţe hainele de pe el şi porni să alerge fără ţintă şi să 
se zbuciume ca un nebun prin grădină, ţipând amarnic şi chemând cât îl 
ţinea gura. Da degeaba! 

După un timp, se mai linişti oleacă într-un sfârşit şi începu să cugete, şi îşi 
zise: „Cum de-a putut ea să ştie taina mânuirii calului, de vreme ce eu nu i- 
am arătat nimic în această privinţă? Poate dar să fi venit chiar învățatul 
persan, cel ce-a născocit calul, şi care să se fi nimerit să cadă asupra ei pe 
neaşteptate şi s-o fi răpit, ca să se răzbune din pricina pedepsei cu care l-a 
pedepsit tătâne-meu!” 

Şi alergă îndată să caute străjerii grădinii şi îi întrebă: 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute douăzeci şi şasea noapte 


Spuse: 


„„„Şi alergă îndată să caute străjerii grădinii şi îi întrebă: 

— Aţi văzut pe careva trecând pe-aici? Răspunde-ţi-mi cinstit, că de nu, vă 
zbor capetele pe loc! 

Străjerii, înfricoşaţi de ameninţarea lui, răspunseră într-un glas: 

— Pe Allah! n-am văzut pe nimeni să intre în grădină, afară de învățatul 
persan, care a venit să caute buruieni de leac şi pe care nu l-am mai văzut 
ieşind! 

La vorbele acestea, feciorul împăratului căpătă încredințarea că persanul 
era cel care o răpise pe fată, şi se simţi peste măsură de năucit, şi de zăpăcit, 
şi tulburat cu totul, şi descumpănit, şi ieşi înaintea alaiului şi, îndreptându- 
se către tătâne-său, îi povesti cele ce se petrecuseră şi îi spuse: 

— la-ţi oştile şi întoarce-te cu ele la palatul tău; ci eu n-am să mă mai 
întorc până ce n-am să limpezesc treaba aceasta întunecată. 

Auzind vorbele acestea şi văzând hotărârea fiului său, împăratul începu să 
plângă, să se vaicăre şi să se bată în piept, şi îi zise: 

— O, fiul meu, fie-ţi milă: potoleşte-ţi mânia, stăpâneşte-ti amarul şi 
întoarce-te cu noi acasă! Şi-atunci orice fată de împărat ori de sultan ţi-ai 
vrea, am să ţi-o dau de soţie! 

Ci Kamaralakmar nu vroi să-şi plece urechea la vorbele părintelui său, nici 
să-i asculte rugile, îi spuse numai câteva cuvinte de rămas-bun şi plecă în 
goana calului, în vreme ce împăratul, deznădăjduit până peste poate, se 
întoarse la cetate în hohotele de plâns şi în bocetele tuturora. Şi aşa se 
schimbă bucuria lor în jale, în spaimă şi în zbucium. Şi-atâta cu ei! 

Ci în ce-i priveşte pe vraci şi pe domniţă, iacătă! Aşa cum soarta hotărâse 
dintru început, vraciul persan venise în ziua aceea la grădină ca să culeagă 
într-adevăr ierburi de leac, fie buruieni de rând, fie flori frumos mirositoare, 
şi simţi o mireasmă tare plăcută de mosc şi de alte parfumuri minunate: 
încât, ridicându-şi nasul în vânt, se îndreptă către locul dincotro se revărsa 
spre el acea mireasmă fără de asemuire. Or, aceea era chiar mireasma 
domniţei, ce se revărsa înmiresmând toată grădina. Iar vraciul, călăuzit de 
nasul său cel iscusit, nu pierdu mult timp până ce să ajungă, după câteva 
căutări, chiar la foişorul unde se afla domniţa. Şi care nu-i fu bucuria când 
văzu, în prag, stând pe cele patru picioare ale lui, calul cel năzdrăvan, 
născocirea mâinilor sale! Şi care nu fu zvâcnetul din inimă-i văzând acea 
născocire a cărei pierdere îi luase pofta de-a mânca şi de-a bea şi-i răpise 


tihna somnului! Începu, dar, să-l cerceteze pe toate părţile şi îl găsi 
nevătămat şi în bună stare. Pe urmă, când era gata să sară pe el şi să-i dea 
zbor, îşi zise în sineşi: „Se cade mai întâi să văd ce-o fi adus coconul aici 
odată cu calul!” Şi intră în foişor. 

O văzu atunci, tolănită şăgalnic pe divan, pe domniţa care la început i se 
păru a fi însuşi soarele când se ridică pe un cer senin. Şi nu se îndoi nicio 
clipă că în faţa ochilor lui nu s-ar afla vreo domnită de vită aleasă, şi că 
flăcăul n-ar fi adus-o călare şi n-ar fi lăsat-o în acel foişor să-l aştepte, în 
vreme ce el se dusese în cetate ca să pregătească un alai măreț. Aşa că se 
apropie de domniţă, se temeni şi sărută pământul dintre mâinile ei, pe când 
ea îşi ridică leneş ochii către el şi, părându-i amarnic de urât şi de pocit, se 
grăbi să-i închidă la loc, ca să nu-l mai vadă, şi îl întrebă: 

— Cine eşti? 

El răspunse: 

— O, stăpână a mea, sunt trimis la tine de crăişorul Kamaralakmar, ca să 
te călăuzesc la un alt foişor, mai frumos decât acesta de aici şi mai aproape 
de cetate; căci stăpâna mea, împărăteasa, mama domnişorului se află astăzi 
cam zaifă şi, întrucât de bucuria sosirii tale n-ar vrea să-ţi vie nimeni în cale 
înaintea ei, a cerut să se facă schimbarea aceasta, ca să nu fie silită să bată 
un drum prea lung. 

Ea întrebă: 

— Dar şahzade unde-i? 

Persanul răspunse: 

— Este în cetate, cu tatăl său împăratul, şi are să iasă în întâmpinarea ta, 
cu mare vâlvă, împresurat de un alai măreț! 

Ea spuse: 

— Ci ia spune-mi, oare şahzade nu putea să găsească pe unul oleacă mai 
puţin pocit să-l trimită la mine? 

La vorbele acestea, vraciul, măcar că se simţi tare atins, începu să râdă din 
punga scofâlcită a obrajilor galbeni, şi răspunse: 

— Da, de bună seamă, pe Allah, o, stăpână a mea! Nu-i în tot palatul 
niciun mameluc mai pocit ca mine! Numai că înfăţişarea vitregă a chipului 
şi vajnica urâciune a obrazului meu să nu te ducă în greşeală în privinţa 
volniciilor mele! Şi poate că într-o bună zi ai să-mi pui la încercare 
însuşirile şi ai să tragi foloase, ca şi crăişorul, de pe urma aleselor haruri ce 
le am. Si-atunci ai să mă lauzi, aşa cum sunt! Iar crăişorul, dacă m-a ales 
tocmai pe mine spre a mă trimite la tine, a făcut-o anume din pricina 


urâţeniei şi a înfăţişării mele îngreţoşătoare; şi anume ca să nu aibă a se 
teme de nimic, în zăluzia lui, din pricina nurilor şi a frumuseţii tale! Ci nici 
de mameluci, nici de robi tineri, nici de arapi frumoşi, nici de hadâmbi, nici 
de slujitori nu duce lipsă saraiul nostru! Slavă lui Allah, numărul lor este cu 
neputinţă de socotit; şi toţi sunt care mai de care mai ispititori. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute douăzeci şi şaptea noapte 


Spuse: 


...Şİ toţi sunt care mai de care mai ispititori. 

Or, vorbele acestea ale magului avură darul de-a o linişti pe fată, care se 
ridică numaidecât, îşi puse mâna în mâna bătrânului învăţat şi îi spuse: 

— O, taică, oare mi-ai adus ceva pe care să pot merge călare? 

El răspunse: 

— O, stăpână, ai să încaleci pe calul pe care ai venit! 

Ea spuse: 

— Da nu pot să merg singură călare! 

Atunci el zâmbi a râde şi pricepu că de-aci înainte ea se afla sub puterea 
lui; şi răspunse: 

— Am să încalec şi eu cu tine! 

Şi sări pe cal şi o sui la spatele lui şi pe fată, pe care o strânse vârtos şi o 
legă de el cu nişte legături straşnice, pe când ei nici nu-i trecea prin minte 
ce are să i se mai întâmple. Învăţatul răsuci apoi pârghia de înălţare, şi 
numaidecât calul se umplu de vânt în pântecele său, se clătină şi se legănă 
săltând ca talazurile mării, pe urmă îşi luă cu ei zborul ridicându-se ca o 
pasăre în văzduh şi, într-o clipită, lăsă departe în urmă cetatea şi grădinile. 
Dacă văzu aşa, fata, nedumerită, strigă: 

— Hei, tu! încotro o iei, fără a îndeplini poruncile stăpânului tău? 

El răspunse: 

— Stăpânul meu? Şi cine-i stăpânul meu? 

Ea spuse: 

— Fiul împăratului! 

El întrebă: 

— Care împărat? 

Ea spuse: 

— Nu ştiu! 


La aceste cuvinte, solomonarul pufni în râs şi zise: 

— Dacă e vorba de tânărul Karamalakmar, prăpădi-l-ar Allah! Acela-i un 
zăbăuc de puşlama, un ţânc amărât, zău aşa! 

Ea strigă: 

— Vai de tine, o, barbă a blestemului! Au cum de cutezi tu să vorbeşti aşa 
despre stăpânul tău şi să-i calci poruncile? 

Magul răspunse: 

— Îţi mai spun o dată că ţângăul acela nu mi-e nicidecum stăpân! Ştii tu 
cine sunt eu? 

Domnița spuse: 

— Nu ştiu nimic despre tine, afară de ce mi-ai spus tu însuti. 

El chicoti şi zise: 

— Tot ce ţi-am spus n-a fost decât un tertip închipuit de mine împotriva ta 
şi a feciorului împăratului! Află, dar, că mişelul acela izbutise să-mi fure 
calul, plăsmuit de mâinile mele, care poate să pască întocmai ca şi caii cei 
adevăraţi, şi pe care te afli tu acum; şi aşa mi-a ars el multă vreme inima şi 
m-a făcut să plâng de pierderea ce-am avut. Şi iată-mă iar stăpân pe bunul 
meu, şi la rându-mi îi ard şi eu inima tâlharului si-i fac şi eu ochii să plângă 
de pierderea ta! Întremează-ţi, dar, inima cu curaj şi şterge-ţi şi înseninează- 
ţi ochii, căci eu am să-ţi fiu de mult mai mare folos decât tânărul acela 
zărpălatic. Eu, pe deasupra, mai sunt şi mărinimos, şi puternic, şi bogat; 
slugile şi robii mei au să ţi se supună ca unei stăpâne a lor; am să te îmbrac 
cu hainele cele mai alese şi am să-ţi îndeplinesc până şi cele mai mărunte 
dorinţi, mai înainte chiar de a le rosti! 

Când auzi vorbele acestea, fata începu să se bată peste obraji şi să suspine; 
pe urmă spuse: 

— Vai, nenorocirea mea! oh, vai de mine! Am rămas fără iubitul meu şi 
am rămas şi fără tatăl meu şi fără mama mea! 

Şi vărsa lacrimi amare şi îmbelşugate, pentru cele ce i se întâmplase, în 
vreme ce vrăjitorul îndrepta zborul calului către ţara rumilor şi, după o 
călătorie lungă dar iute, coborî la pământ pe o câmpie verde, plină de pomi 
şi de izvoare. 

Or, câmpia aceea era aşezată lângă o cetate în care stăpânea un domn tare 
puternic. Şi tocmai în acea zi domnul iesise să se învioreze la aer în afara 
cetăţii şi îşi îndreptase paşii către părţile acelei câmpii. Şi îl zări pe învățatul 
ce se aţinea pe lângă cal şi pe lângă tânăra domniţă. Încât mai înainte ca 
vraciul să aibă răgaz a se ascunde, robii domneşti se şi buluciseră asupra lui 


şi îl înşfăcaseră, şi pe el, şi pe fată, şi calul, şi îi duseră pe toţi dinaintea 
stăpânului. 

Când văzu amamica urâţenie a moşneagului şi înfatisarea-i hâdă, şi 
frumuseţea tinerei fete şi nurii ei cei răpitori, domnul spuse: 

— O, stăpână a mea, ce rudenie te leagă oare de moşnegăria asta atâta de 
pocită? 

Ci persanul se şi repezi să răspundă: 

— Ea-i soţia mea şi fiica unchiului meu! 

Atunci fata, la rându-i, se repezi şi ea să răspundă, înfruntându-l pe 
moşneag: 

— O, Măria Ta, pe Allah! habar n-am cine-i pocitul acesta! Şi nu-i soţul 
meu nicidecum! Ci-i un proclet de vrăjitor, care m-a răpit prin viclenie şi 
silă! 

La aceste vorbe ale fetei, craiul rumilor dete poruncă robilor să-l 
cotonogească bine pe vraci, iar aceştia îl ciomăgiră aşa de vrednic, de era 
mai-mai să-şi dea duhul sub loviturile lor. După care domnul porunci să-l 
ducă în cetate şi să-l arunce în temnită, în vreme ce pe fată o luă cu el, după 
ce orândui ca minunatul cal năzdrăvan să fie ridicat şi cărat pe umeri, nici 
cu gândul negândind la însuşirile vrăjite ale acestuia ori la meşteşugurile-i 
tainice. Şi-atâta cu vraciul şi cu domniţa! 

Estimp, crăişorul Kamaralakmar îmbrăcase straie de călător, luase cu el 
cele de trebuinţă, merinde şi bani, şi pornise la drum, cu inima plină de jale 
şi cu gândurile pustiite. Şi purcese s-o caute pe domniţă, călătorindu-se din 
ţară în ţară şi din cetate în cetate; şi peste tot iscodea despre calul de abanos, 
pe când toţi cei pe care îi cerceta se minunau cu mirare de vorbele sale şi li 
se păreau întrebările lui cu totul uluitoare şi anapoda. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute douăzeci şi opta noapte 


Spuse: 


Şi tot aşa făcu o bună bucată de vreme, cercetând zi de zi mai îndârjit, şi zi 
de zi căutând veşti cât mai multe, fără a izbuti să capete nicio ştire ce l-ar fi 
putut îndruma pe calea cea bună. Până la urmă ajunse la cetatea Sanei, unde 
stăpânea tatăl domniţei Şamsennahar, şi iscodi despre soarta ei; ci nimeni 
nu mai auzise nimic despre ea şi nu-i putu spune ce se făcuse de când fusese 
răpită; şi i se povesti în ce stare de prăpăd şi de deznădejde era cufundat 


bătrânul sultan. Atunci îşi cătă mai departe de drumul lui şi se îndreptă către 
ţara rumilor, iscodind mereu despre domniţă şi despre calul de abanos, peste 
tot pe unde trecea şi pe la toate popasurile la care mânca. 

Or, într-o zi, poposi din drum la un han unde văzu o ceată de neguţători 
stând roată şi sporovăind între ei; şi se aşeză şi el alături, şi îl auzi pe unul 
dintre ei cum spunea: 

— O, prieteni, mi s-a întâmplat în vremea din urmă cea mai minunată 
minune dintre minuni! 

Şi îl întrebară, cu totii: 

— Ce minune? 

El răspunse: 

— Mă dusesem cu neguţătoriile mele în cutare vilaiet în cutare cetate (şi 
spuse numele cetăţii în care se afla domniţa) şi i-am auzit pe locuitorii de- 
acolo povestindu-şi un lucru tare ciudat, care se petrecuse de curând. 
Povesteau că domnul acelei cetăti, ieşind într-o zi la o vânătoare de-a călare, 
împreună cu alaiul lui, nimerise peste un moşneag tare sâlos, stând lângă o 
tânără fată de-o frumuseţe fără de pereche şi lângă un cal de abanos şi de 
fildeş! 

Şi neguţătorul le povesti tovarăşilor săi, ce se minunau cu mare mirare, 
povestea noastră, pe care nu-i de nicio trebuinţă s-o mai spunem încă o dată. 

Când auzi povestea aceea, Kamaralakmar nu se îndoi nicio clipită că n-ar 
fi vorba chiar de iubita lui şi de calul cel năzdrăvan. Încât, după ce se 
încredinţă bine de numele şi de locul unde se afla cetatea, porni pe dată la 
drum îndreptându-se într-acolo, şi călători fără de oprire până ce ajunse la 
ea. Ci când vru să intre pe poarta cetăţii, fu înhăţat de străjeri, spre a-l duce, 
după cumu-i datul în acea ţară, dinaintea craiului lor, ca să fie cercetat ce fel 
de om e, ce vânt îl aduce în ţara lor şi ce meserie învârteşte. Or, tânărul 
Kamaralakmar sosise în ziua aceea târziu tare la cetate, iar străjerii, ştiindu-l 
pe domnul lor năpădit de treburi, lăsară să i-l arate a doua zi şi îl duseră la 
temniţă, să-şi petreacă noaptea acolo. Dar când văzură frumuseţea şi 
gingăşia lui, temnicerii nu se îndurară să-l închidă, ci îl rugară să stea cu ei 
şi să le ţină tovărăşie, şi îl poftiră să împartă cu ei cina lor. Pe urmă, după ce 
mâncară, începură să tăifăsuiască şi îl întrebară pe şahzade: 

— O, flăcăule, din ce tară eşti? 

El răspunse: 

— Din tara Farsului, împărăţia Hosroilor! 

La vorbele acestea, temnicerii hohotiră de râs, iar unul îi spuse tânărului: 


— O, tu, cel din ţara Hosroilor, n-ai fi şi tu tot atâta de mare mincinos ca şi 
cel de-o baştină cu tine şi care-i închis în temnita noastră? 

Iar un altul spuse: 

— Chiar că mulţi inşi am văzut şi multora le-am ascultat spusele şi 
poveştile, şi le-am cercetat firile, da niciodată n-am întâlnit pe careva atâta 
de ciudat ca bătrânul din temniţa noastră! 

Iar un altul adăugă: 

— Nici eu, pe Allah, n-am mai văzut ceva mai pocit decât chipul lui, ori 
mai urât şi mai silos decât înfăţişarea lui! 

Şahzade întrebă: 

— Şi ce minciuni de-ale lui aţi auzit? 

Ei răspunseră: 

— Se tine că e mare învătat şi vraci vestit. Or, domnul nostru, la o 
vânătoare, l-a găsit în tovărăşia unei copile şi a unui cal minunat de abanos 
şi de fildeş. Şi domnul nostru s-a îndrăgit până peste poate de frumuseţea 
fetei şi ar vrea să se însoare cu ea, ci ea a înnebunit deodată! Aşa că dacă 
moşneagul acela ar fi vreun vraci de seamă, precum se dă, i-ar fi găsit 
leacul în vreun fel; căci stăpânul nostru a făcut tot ce-i cu putinţă ca să 
găsească vreun leac ce-ar putea-o tămădui pe fată de sminteală, şi iacătă că 
a şi trecut un an de când el tot cheltuieşte amarnic la averi cu plata vracilor 
şi a solomonarilor, fără de niciun folos. Cât despre calul de abanos, acela-i 
închis în vistieria domnească; iar moşneagul cel urât e aici, în temniţă; şi nu 
mai conteneşte din gemete şi din văicăreli, câtu-i nopticica de lungă, de nu 
ne dă tihnă să mai dormim şi noi! 

Când auzi vorbele acestea, Kamaralakmar îşi zise: „lată-mă într-un sfârşit 
pe calea cea mult dorită. Acuma să văd ce mijloc pot găsi ca să ajung la 
ţintă!” Dar numaidecât temnicerii, văzând că venise ceasul lor de culcare, îl 
duseră în lăuntrul temniţei şi închiseră uşa după el. Atunci îl auzi pe învăţat 
cum plângea şi gemea şi îşi jelea năpasta, în limba persană, spunând: „Of, 
ce belea pe capul meu că n-am ştiut să-mi plănuiesc mai bine treaba şi m- 
am dat singur pierzării, fără a-mi fi izbândit dorurile şi fără a-mi fi împlinit 
gândurile cu acea fată! Toate mi s-au întâmplat numai datorită nesocotinţei 
mele şi din pricină că am râvnit la ce nu mi-era menit!” Atunci 
Kamaralakmar îi spuse în graiul persan: 

— Până când ai să tot plângi şi-ai să te tot boceşti? Au crezi că numai tu ai 
de îndurat năpaste? 


Şi învățatul, prinzând curaj de la acele cuvinte, legă vorbă cu el şi, fără a-l 
şti cine e, începu să i se plângă de năpastele şi de nenorocirile lui! Şi aşa îşi 
petrecură noaptea, tăinuind între ei ca doi prieteni. 

A doua zi dimineaţă, temnicerii veniră să-l scoată pe Kamaralakmar din 
temniţă şi îl duseră dinaintea domnului, spunând: 

— Tânărul acesta... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute douăzeci şi noua noapte 


Urmă: 


...spunând: 

— Tânărul acesta a sosit aseară prea târziu şi n-am mai putut să-l aducem 
la tine, o, Măria Ia, ca să-l cercetezi! 

Atunci domnul îl întrebă: 

— De unde vii? Cum te cheamă? Ce meserie ai? Şi pentru ce ai venit în 
cetatea noastră? 

El răspunse: 

— În ce priveşte numele, în persană mă numesc Harjah! În ce priveşte 
ţara, sunt din Persia! lar ca meserie, sunt un învătat ca toţi învățații, mai cu 
seamă priceput la tămăduiri şi la meşteşugul de a-i vindeca pe nebuni şi pe 
smintiţi. Şi, pentru aceasta, străbat ţările şi cetăţile, spre a-mi folosi 
meşteşugul şi a căpăta învăţătură nouă, pe care s-o adaug la cea pe care o 
am! Şi săvârşesc totul fără a purta straiele cele înzorzonate cu care se 
îmbracă de obicei astrologii şi învățații, fără a-mi lăţi turbanul ori a-i spori 
numărul de răsuceli, fără a-mi alungi mânecile, fără a umbla cu un ditamai 
teanc de cărţi la subsuoară, fără a-mi înnegura pleoapele cu kohl negru, fără 
a-mi spânzura la gât un şirag lung de mătănii mari şi nenumărate; şi îmi 
tămăduiesc bolnavii fără a le bâigui vorbe tainice, fără a le sufla în ochi şi 
fără a-i muşca de sfârcul urechii! Si-aceasta-i, o, Măria Ta, meseria mea! 

Când auzi acestea, domnul se lumină de o mare bucurie şi îi spuse: 

— O, preastrălucitule vraci, ai venit la noi tocmai când aveam cea mai 
amarmnică nevoie de priceperea ta! 

Şi îi povesti de boala tinerei fete, şi adăugă: 

— Dacă vrei s-o îngrijeşti şi dacă ai s-o tămăduieşti de sminteala în care 
au cufundat-o vâlvele cele rele, nu ai decât să-mi ceri ce doreşti, şi totul ţi 
se va da! 


El răspunse: 

— Allah să-l dăruiască pe domnul stăpânul nostru cu milele şi cu 
vredniciile lui cele mai alese! Ci mai întâi cuvine-se să-mi povesteşti cu de- 
amănuntul toate câte le-ai băgat de seamă la sminteala fetei şi să-mi spui de 
câte zile se află în această stare, fără a uita să-mi spui cum de-au ajuns la 
tine ea, şi persanul cel bătrân, şi calul de abanos! 

Şi domnul îi povesti istoria de şart, de la început până la sfârşit, şi adăugă: 

— Iar bătrânul se află în temnită. 

El întrebă: 

— Şi calul? 

— Calul se află la mine, păzit cu străşnicie într-una din odăile mele! 

Şi Kamaralakmar îşi zise în sine: „Înainte de orice, trebuie să văd calul şi 
să mă încredinţez cu ochii mei de starea în care se află. Dacă este întreg şi 
în bună stare, totu-i cum nu se poate mai bine şi mi-am atins ţinta; dacă însă 
meşteşugul lui o fi stricat, atunci va trebui să mă gândesc la vreun alt mijloc 
de-a o slobozi pe domniţa mea!” Apoi se întoarse către domn şi îi spuse: 

— O, Măria Ta, mai întâi trebuie să văd calul; căci n-ar fi cu neputinţă, 
cercetându-l, să găsesc ceva ce mi-ar putea fi de folos la vindecarea fetei! 

El răspunse: 

— Cu bunăvoie şi cu dragă inimă! 

Şi îl luă de mână şi îl duse la locul unde se afla calul de abanos. Şi flăcăul 
începu să dea ocol calului, îl cercetă cu luare-aminte şi, găsindu-l neatins şi 
în bună stare, se bucură în sine şi îi spuse domnului: 

— Allah să te miluiască şi să te ocrotească, Măria Ta! lată-mă-s gata să 
merg la tânăra fată, ca să văd cam ce-ar putea să aibă! Şi nădăjduiesc că am 
să izbutesc, cu ajutorul lui Allah, s-o vindec cu mâna mea cea tămăduitoare 
şi cu mijlocirea calului acesta de lemn! 

Şi îi îndemnă pe străjeri să fie cu multă luare-aminte la cal, şi porni cu 
domnul către odăile domniţei. 

De cum intră în odaia în care locuia domniţa, o văzu cum îşi răsucea 
mâinile şi cum se bătea peste piept şi cum se prăbuşea şi se rostogolea pe 
jos, sfâşiindu-şi hainele aşa cum ştia ea. Şi văzu bine că sminteala aceea nu 
era decât o sminteală prefăcută şi că niciun ginn şi niciun om nu-i vătămase 
minţile, ba dimpotrivă! Şi înţelese că nu făcea acestea toate decât cu scopul 
de a împiedica pe careva să se ia de ea! 

Văzând aşa, Kamaralakmar se îndreptă către fată şi-i spuse: 

— O, vrăjitoriţă a celor Trei Lumi, alungă de la tine grijile şi zbuciumul! 


Şi ea, privindu-l, îl cunoscu numaidecât şi fu cuprinsă de o bucurie atâta 
de mare, încât scoase un țipăt şi se prăbuşi fără de simţire. Şi domnul fu 
încredinţat că ţipătul acela fusese o urmare a spaimei pe care i-o stârnise 
vraciul. Ci Kamaralakmar se plecă peste ea şi, deşteptând-o, îi spuse cu glas 
şoptit: 

— O, Şamsennahar, o, lucire a ochilor mei, o, cuib al inimii mele, 
gândeşte-te la viaţa ta şi la viaţa mea şi mai ai oleacă de curaj şi de răbdare; 
căci starea noastră cere multă iscusinţă şi mare grijă, dacă vrem să scăpăm 
din mâinile acestui domn asupritor. Eu am să încep prin a-i întări credinţa 
ce-o are în privinţa ta şi anume că eşti în stăpânirea ginnilor şi că de acolo 
îţi vine sminteala; ci am să-i spun că eu am să te vindec pe dată cu ajutorul 
tainicelor însuşiri pe care le am! Tu nu trebuie decât să-i vorbeşti liniştită şi 
blajin, ca să-i arăţi astfel dovada tămăduirii tale prin mijlocirea mea! 

Şi în felul acesta vom izbuti să ne atingem ţinta şi vom putea să ne împlinim 
gândul! 

Şi tânăra fată răspunse: 

— Ascult şi mă supun! 

Atunci Kamaralakmar se apropie de domn, care se trăsese mai spre fundul 
odăii şi, cu un obraz vestitor de bine, îi spuse: 

— O, prea norocitule doamne, am izbutit, datorită sorții tale celei bune, să- 
i dibuiesc boala şi să-i aflu leacul. Şi ţi-am vindecat-o! Poţi, dar, să te 
apropii de ea şi să-i vorbeşti încetişor şi cu blândeţe, şi să-i făgăduieşti cele 
ce ai să-i fagăduieşti, şi orice vei vrea de la ea ţi se va împlini! 

Şi domnul, minunat cu totul, se apropie de fata care se ridică în cinstea lui 
şi sărută pământul dinaintea lui, pe urmă, îi ură bun venit şi îi spuse: 

— Slujnica ta e tulburată de cinstea ce i-o faci, venind astăzi în ospeţie la 
ea! 

Şi domnul, auzind şi văzând toate astea, fu mai-mai să se simtă zburând de 
fericire... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizecea noapte 


Spuse: 


„„„fu mai-mai să le simtă zburând de fericire şi le porunci roabelor şi 
hadâmbilor să se pună în slujba ei, s-o ducă la hammam şi să-i gătească 
hainele şi podoabele. Şi femeile şi robii intrară şi îi spuseră salamalecurile 


de cuviinţă, iar ea le răspunse la salamalecuri în chipul cel mai drăgălaş şi 
cu glasul cel mai dulce. Apoi o îmbrăcară în haine împărăteşti, îi puseră la 
gât o salbă de nestemate şi o duseră la hammam, unde o spălară şi o slujiră, 
iar pe urmă o aduseră în iatacul ei, frumoasă ca o lună în cea de a 
patrusprezecea zi a sa. Şi-asa! 

Încât domnul, cu pieptul plin până peste poate şi cu sufletul luminat, spuse 
tânărului crăişor: 

— O, înţeleptule, o, învăţatule vraci, o, împodobitule de filosofie, toată 
bucuria aceasta pe care o trăim acum se datoreşte puterilor tale şi harului 
tău. Allah să sporească asupra-ne harurile suflării tale vindecătoare! 

El răspunse: 

— O, Măria Ta, pentru deplinătatea zviduirii, este de trebuinţă să ieşi 
împreună cu toţi curtenii tăi, cu străjerii şi cu oştenii, şi să te duci către locul 
unde ai găsit-o pe fată, luând-o şi pe ea cu tine, şi punând să fie dus acolo şi 
calul de abanos care era cu ea şi care nu-i decât un ginn diavolesc; şi anume 
chiar ginnul care o stăpânea şi îi tulbura mintea. lar eu atunci am să fac 
descântecele trebuitoare; altminteri, ginnul are să se întoarcă iar să pună 
stăpânire pe ea la fiecare început de lună, şi totul are să înceapă iar de la 
cap; pe când acum, odată ce am izbutit să-l prind cu totul în puterile mele, 
am să-l închid şi am să-l ucid! 

Şi craiul rumilor strigă: 

— Din toată inima mea de prieten şi ca o răsplată datorată! 

Şi numaidecât, însoţit de şahzade şi de domniţă şi urmat de toate oştile 
sale, luă calea către câmpia noastră. 

Când ajunseră acolo, Kamaralakmar porunci să fie suită fata pe calul de 
abanos şi să fie lăsaţi, şi calul şi fata, la o depărtare destul de mare ca să nu 
poată fi văzuţi prea bine nici de domn şi nici de oştenii săi. Şi porunca se 
împlini pe dată. Atunci spuse domnului rumilor: 

— Acuma, cu îngăduinţa şi cu buna ta voie, am să purced la afumări şi la 
farmece, şi am să-l ferec pe vrăjmaşul acela al neamului omenesc, în aşa 
chip ca să nu mai poată fi vătămător nimănuia de-aci înainte! După care am 
să încalec şi eu pe calul de lemn ce pare a fi de abanos, şi am s-o aşez pe 
fată la spatele meu. Şi atunci ai să vezi cum se zbuciumă în toate părţile şi 
cum se clatină şi-apoi cum îşi ia numaidecât vânt, ca să vină în goană să se 
oprească dinaintea ta. Şi în felul acesta ai să capeti dovada că se află întru 
totul sub puterea noastră. Pe urmă, ai să poţi să faci ce vei vrea cu fata! 


Când auzi vorbele acestea, domnul rumilor se bucură până peste poate, în 
vreme ce Kamaralakmar încălecă pe cal şi o legă straşnic dinapoia sa pe 
tânăra domnită. Şi pe când ochii toţi erau aţintiţi spre el si-l priveau ce face, 
el răsuci pârghia de înălţare; şi calul, luându-şi zborul, se înălţă cu ei drept 
în sus, pierind în slava slăvilor. 

Craiul rumilor, care habar nu avea cumu-i treaba, rămase mai departe în 
câmpie cu oştile lui să aştepte întoarcerea lor vreme de o jumătate de zi. Ci, 
cum nu-i mai văzu întorcându-se, se hotărî într-un sfârşit să se ducă şi să-i 
aştepte la palatul domnesc. Ci şi aceea fu o aşteptare tot pe-atâta de 
zadarnică. Atunci îşi aduse aminte de moşneagul cel hâd care zăcea închis 
în temniţă şi, poruncind să fie adus dinaintea lui, îi spuse: 

— A, bătrân ticălos! A, dos de maimuţă! Cum de-ai cutezat să nu-mi spui 
taina calului acela vrăjit şi stăpânit de ginnii cei diavoleşti? Că iacătă acuma 
l-a răpit în văzduhuri şi pe vraciul care o tămăduise pe fată de sminteală, şi- 
a răpit-o şi pe fată! Şi cine ştie ce are să li se mai întâmple! Şi te mai fac 
răspunzător şi de grămada de giuvaieruri şi de lucruri scumpe, care 
preţuiesc cât o vistierie, cu care am împodobit-o pe fată când a ieşit de la 
hammam. A, pe dată are să ţi se zboare capul! 

Şi, la un semn al domnului, gealatul se şi ivi şi, dintr-o fulgerătură, făcu 
din persan doi persani! 

Estimp, şahzade Kamaralakmar şi domniţa Şamsennahar îşi vedeau mai 
departe de drumeţia lor cea vinteşă prin văzduh şi ajunseră cu bună pace la 
cetatea de scaun a împăratului Sabur. De data aceasta nu mai coborâră pe 
pământ la foişorul din grădină, ci chiar pe terasa palatului. Şi crăişorul se 
grăbi să-şi pună iubita la adăpost temeinic şi să plece fără de zăbavă să 
vestească pe tatăl şi pe mama sa de sosirea lor. Intră, dar, în iatacul în care, 
cufundaţi în lacrimi şi în deznădejde, şedeau împăratul, împărăteasa şi cele 
trei domniţe, surorile lui, şi le ură bună pace, sărutându-i, pe când, la 
vederea lui, sufletele li se umplură de fericire şi inimile li se uşurară de 
povara mâhnirii şi a durerii. 

Atunci, ca să sărbătorească întoarcerea lui şi sosirea domniţei, fata 
sultanului de la Sana, împăratul Sabur dete ospeţe mari locuitorilor cetăţii şi 
petreceri care ţinură o lună de zile întreagă. Şi Kamaralakmar intră în odaia 
de nuntă şi se veseli cu fata multe nopţi lungi şi binecuvântate. 

După care împăratul Sabur, ca să-şi ştie de-aci înainte sufletul liniştit, puse 
să fie făcut bucățele calul de abanos şi îi sfărâmă zimberecul, el cu mâna 
lui. La rându-i, Kamaralakmar scrise o scrisoare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi doua noapte 


Spuse: 


„.„.„La rându-i, Kamaralakmar scrise o scrisoare către sultanul de la Sana, 
tatăl soţiei sale, în care îl înştiinţa despre toată pătărania lor şi îi vesti 
căsătoria şi petrecerea lor laolaltă în fericirea cea mai deplină. Şi trimise 
scrisoarea printr-un sol însoţit de o mulţime de purtători de daruri măreţe şi 
de lucruri rare de mare preţ. Şi solul ajunse la Sana, în Yaman, şi înmână 
scrisoarea şi darurile în mâna tatălui domniţei, care citind scrisoarea se 
bucură cum nu se mai poate şi primi darurile. După care pregăti la rându-i 
daruri tare bogate pentru ginerele său, fiul împăratului Sabur, şi i le trimise 
prin acelaşi sol. 

La primirea darurilor de la tatăl soţiei sale, frumosul crăişor 
Kamaralakmar se bucură foarte; căci tare greu îi venea să-l ştie mohorât pe 
bătrânul sultan de la Sana din pricina purtării lor a amândurora. Şi chiar îşi 
făcu o datină de a-i trimite în fiecare an câte o scrisoare şi daruri noi. Şi tot 
aşa făcu până la moartea sultanului de la Sana. Pe urmă, când şi tatăl său, 
împăratul Sabur, muri la rându-i, îi urmă în scaunul împărăției şi îşi începu 
domnia măritând-o pe soră-sa cea mică, aceea pe care o iubea el atâta, cu 
noul sultan de la Yaman. După care domni peste împărăţia lui cu 
înţelepciune, şi peste supuşii săi cu dreptate; şi, în felul acesta, dobândi 
stăpânire peste toate pământurile şi credinţa inimilor tuturor locuitorilor. Iar 
el cu soţia sa Şamsennahar trăiră aşa mai departe cea mai huzurită şi cea 
mai dulce, cea mai senină şi mai liniştită viaţă, până ce veni şi la ei 
Sfărâmătoarea huzururilor, Despărţitoarea sindrofiilor şi a celor ce se au 
dragi, Jefuitoarea palatelor şi a colibelor, Ziditoarea de morminte şi 
Căpătuitoarea cimitirelor! 

Şi-acum, mărire celui Singur Viu, carele nu moare niciodată şi carele ţine 
în mâinile sale domnia Lumilor şi împărăţia Văzutelor şi a Nevăzutelor! 


Şi Şeherezada, fiica vizirului, încheindu-şi astfel povestea aceasta, tăcu. Atunci sultanul Şahriar îi 
spuse: 

— Povestea aceasta, o, Şeherezada, a fost minunată! Şi tare aş vrea să cunosc meşteşugul 
nemaipomenit al acelui cal de abanos! 

Şeherezada spuse: 

— Vai, a fost sfărâmat! 

Şi Şahriar spuse: 


— Pe Allah, sufletul meu tare-i frământat de născocirea aceea! 

Şeherezada răspunse: 

— Atunci, o, norocitule sultan, spre a-ţi odihni sufletul, sunt gata, dacă bineînţeles îmi îngăduieşti, 
să-ţi povestesc povestea cea mai de haz pe care o cunosc, aceea în care este vorba de Dalila-cea- 
Vicleană şi de fata ei Zeinab-cea-Isteaţă! 

Şi sultanul Şahriar strigă: 

— Pe Allah, poţi s-o spui! Căci habar n-am de povestea aceea! Pe urmă, am să hotărăsc ce va fi cu 
capul tău! 

Atunci Şeherezada spuse: 


POVESTEA CU NĂZDRĂVĂNIILE SĂVÂRŞITE DE DALILA- 
CEA-VICLEANĂ ŞI DE FATA EI ZEINAB CEA ISTEAŢĂ 
ÎMPOTRIVA LUI AHMAD-CEL-HOŢOMAN, A LUI HASSAN-CEL.- 


PEHLIVAN ŞI A LUI ALI ARGINT-VIU” 


Se povesteşte, o, norocitule sultan, că trăiau la Bagdad pe vremea califului 
Harun Al-Raşid, un om care se numea Ahmad-cel-Hoţoman şi un altul care 
se numea Hassan-cel-Pehlivan, amândoi ajunşi de pomină din pricina 
iscusinţei lor la vicleşuguri şi la pungăşii. Isprăvile lor în aceste privinţe 
erau cu totul şi cu totul uluitoare: drept aceea, califul, care se pricepea să 
tragă foloase de pe urma tuturor celor dăruiţi cu vreun har, îi chemă la el şi 
îi năimi căpetenii ale agiei. Aşa că-i stepeni în vredniciile lor, dând fiecăruia 
câte un caftan falnic, leafă de câte o mie de dinari de aur pe lună, şi câte o 
ceată de patruzeci de călăreţi vajnici. În felul acesta, Ahmad-cel-Hoţoman 
era însărcinat cu paza cetăţii pe latura dinspre uscat, iar Hassan-cel- 
Pehlivan pe latura dinspre ape. Şi amândoi, la sărbătorile cele mari, 
mergeau pe lângă calif, unul de-a dreapta lui, altul de-a stânga. 

Or, în ziua ridicării lor în acele vrednicii, amândoi ieşiră cu valiul 
Bagdadului, emirul Khaled, însoţiţi de cei patruzeci de zdrahoni ai lor şi cu 
un pristav înainte, care striga hotărârea califului şi spunea: 

— Hei, voi toţi, locuitori ai Bagdadului! din porunca marelui calif, aflaţi 
că aga de la Mâna Dreaptă nu e altul de-aci înainte decât Ahmad-cel- 
Hoţoman, iar aga de la Mâna Stângă nu e altul decât Hassan-cel-Pehlivan! 
Lor le datoraţi supunere şi cinstire la tot prilejul! 

Tot pe-acele vremi, trăia la Bagdad o bătrână vestită, pe care o chema 
Dalila, şi care a rămas de pomină de-atunci şi până azi pe numele de Dalila- 
cea-Vicleană. lar Dalila avea două fete: una măritată şi mamă a unui 
năpârstoc numit Mahmud-Stârpitura, şi alta încă nemăritată şi rămasă de 
pomină cu numele de Zeinab-cea-lIsteaţă. Soţul Dalilei-celei-Viclene fusese 
pe vremuri om de vază, răspunzător peste porumbeii care slujeau să ducă 
soliile şi scrisorile în toată împărăţia: iar viaţa lor îi era mai scumpă şi mai 
de preţ califului decât chiar viaţa copiilor lui, pentru foloasele pe care i le 
aduceau aceştia. Încât soţul Dalilei se bucura de huzmeturi şi de volnicii 


alese, şi de o leafă de o mie de dinari pe lună. Ci el era mort de mult şi uitat, 
şi de pe urma lui rămăseseră bătrâna şi cele două fete ale ei! Şi, cu adevărat, 
Dalila aceea era o bătrână măiastră în şiretlicuri, pehlivănii, pungăşii, 
potlogării şi blestemăţii de toate felurile, o vrăjitoare în stare să amăgească 
până şi şarpele momindu-l afară din cuibul lui, ori să şi-l facă până şi pe 
diavolul Eblis învățăcel la sforării şi la tertipuri. 

Deci, în ziua căftănirii lui Ahmad-cel-Hoţoman şi a lui Hassan-cel- 
Pehlivan în slujba de agă, tânăra Zeinab îl auzi pe pristav vestind norodului 
ştirea, şi îi spuse mamei sale: 

— la uite, o, maică, la pramatia aia de Ahmad-cel-Hoţoman! A venit mai 
cândva la Bagdad ca un fugar izgonit din Egipt şi n-a fost blestemăţie pe 
lume şi ticăloşie pe care să n-o fi săvârşit aici de când a venit. Şi în felul 
acesta a ajuns atât de vestit, încât califul iată că l-a căftănit în slujba de agă 
de-a Dreapta sa, în vreme ce cumătru-său întru pehlivănii, Hassan-cel- 
Pehlivan, chelbosul ăla cu căpăţâna cheală că un dovleac, a fost căftănit agă 
de-a Stânga sa! Şi fiecare dintre ei îşi are zi şi noapte masa aşternută la 
palatul califului, şi o strajă, şi leafă de o mie de dinari pe lună, şi vrednicii şi 
toate hatârurile. Şi noi, vai de noi! Stăm în casa noastră, fără de nimica şi 
date uitării, fără de nicio cinstire ori hatâr, şi fără nimeni care să se 
îngrijească de soarta noastră! 

Iar bătrâna Dalila ridică fruntea şi zise: 

— Da, pe Allah, fata mea! 

Atunci Zeinab îi spuse: 

— Ridică-te, dar, o, maică, şi găseşte vreo chiţibuşerie vrednică să ne 
acopere de fală, ori vreo pehlivănie care să ne facă atâta de vestite şi-atâta 
de cunoscute în Bagdad, încât faima noastră să ajungă la urechile califului, 
care are să ne dea îndărăt huzmeturile şi vredniciile tatălui nostru! 

După ce Zeinab-cea-lsteaţă îi spuse aceste cuvinte maică-sii, Dalila-cea- 
Vicleană îi răspunse: 

— Pe capul tău, o, fata mea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi treia noapte 


Spuse: 


...Pe capul tău, o, fata mea, îţi făgăduiesc să mijmăşesc prin Bagdad vreo 
două pehlivănii dintre cele mai acătării, care au să întreacă, şi încă cu 


prisosinţă, tot ce-au săvârsit Ahmad-cel-Hoţoman şi Hassan-cel-Pehlivan! 

Şi se ridică pe clipă pe dată, îşi coperi faţa cu feregeaua, se îmbrăcă în 
haine de sufit” sărac, punându-şi o mantie mare, cu nişte mâneci atât de 
grozave, încât îi cădeau până la călcâie, şi se încinse peste mijloc cu un brâu 
lat de lână; luă apoi un ulcior pe care îl umplu cu apă până în buză şi puse 
trei dinari în gura ulciorului, pe care îl astupă cu un dop făcut din frunze de 
palmier; pe urmă îşi înfăşură umerii şi pieptul cu o sumedenie de şiruri de 
mătănii cu nişte bumbi mari, grele cât o sarcină de vreascuri, luă în mână o 
flamură ca acelea pe care le poartă sufiţii cerşetori, făcută din nişte fâşii de 
pânză roşii, galbene şi verzi; şi, gătită aşa, ieşi din casă strigând cât o ţinea 
gura: 

— Allah! Allah! 

Şi în felul acesta cu limba se ruga, pe când inima ei gonea pe meidanul de 
alergări al diavolilor, iar gândul i se vântura cum să născocească nişte 
isprăvi cât mai dibace şi mai amarnice. 

Străbătu aşa mahalalele cetăţii, trecând dintr-o uliţă în altă uliţă, până ce 
ajunse la o fundătură podită cu marmură, măturată şi stropită, şi în fundul ei 
văzu o poartă mare adumbrită de o minunată coamă de alabastru, iar pe 
pragul ei stând portarul, un moghrabin îmbrăcat tare fălos. Iar poarta era din 
lemn de santal împodobită cu verigi vârtoase de acioaie şi cu un lacăt de 
argint. Or, casa aceea era casa ceauşului de la palatul califului, un om de 
mare vază, stăpân pe multe bunuri, şi umblătoare şi neumblătoare, şi miluit 
cu lefuri mari pentru slujbele lui; ci mai era şi om tare aprig şi cam 
necioplit; drept care i se zicea Mustafa-Urgia-Uliţelor, din pricină că la el 
loviturile o luau totdeauna înaintea vorbelor! Era însurat cu o muieruşcă 
nurlie, pe care o îndrăgea amarnic şi faţă de care se jurase, încă din noaptea 
lor dintâi, că nu are să-şi ia altă soţie cât o trăi, şi că nu are să doarmă nici 
măcar o noapte afară din casa lor. 

Şi-aşa fu, până ce într-o zi Mustafa-Urgia-Uliţelor, ducându-se la divan, 
văzu că fiecare emir avea pe lângă el câte un fecior ori chiar doi. Şi tot în 
ziua aceea se duse pe urmă la hammam şi, uitându-se într-o oglindă, văzu 
că firele de păr albe din barba lui erau mai multe decât firele negre, pe care 
le copleşeau cu totul, şi îşi zise în sine: „Oare cel care l-a luat de mult pe 
tatăl tău nu vrea să te miluiască şi pe tine cu un urmaş?” Şi se duse la 
nevastă-sa şi, cu inima zăhăită, se aşeză pe un chilim, fără să se uite la ea şi 
fără să-i spună o vorbă. Ea atunci se apropie de el şi-i spuse: 

— Bună seara, tu! 


El răspunse: 

— Piei de dinaintea mea! Din ziua când te-am văzut pe tine, nimica bun n- 
am mai văzut! 

Ea întrebă: 

— Cum aşa? 

El spuse: 

— În noaptea dintâi a noastră, m-ai pus să jur că n-am să mai iau altă 
nevastă pe lângă tine! Şi te-am ascultat! Or, astăzi, am văzut la divan pe 
fiecare emir cu câte-un fiu ori chiar cu doi, şi-atunci mi-am adus aminte de 
moarte; şi asta m-a tulburat cum nu se mai poate, căci nu sunt şi eu dăruit 
nici cu un fecior, nici cu o fată măcar! Şi eu ştiu că omul care nu lasă niciun 
urmaş în urma lui nu lasă nicio amintire! Şi aceasta-i pricina supărării mele, 
o, sterpiciune ce eşti, o, pământ de piatră şi de arsură pentru semănăturile 
mele! 

La vorbele acestea, nevestica, înroşindu-şe, răspunse: 

— Aşa îţi vine ţie să vorbeşti, ai? Fie Numele lui Allah cu mine şi 
împrejurul meu! Zăbăvnicia nu-i de la mine! Şi pricina nu-i din vina mea! 
Că eu atâta mă îndop cu tot soiul de leacuri, de-am tocit şi-am găurit 
piuliţele tot pisând mirodenii, sfărâmând buruieni şi zdrobind rădăcini de 
leac împotriva sterpiei! Ci tu eşti cel zăbavnic! Tu nu eşti decât un catâr fără 
vlavie şi cârn, iar ouăle ţi-s limpezi, cu sămânţa zemoşită şi rodul nerodnic! 

El răspunse: 

— Bine!... Da când am să mă întorc din călătorie, am să-mi aduc altă 
soaţă lângă tine! 

Ea răspunse: 

— Soarta şi norocul meu sunt la Allah! 

El atunci plecă; ci, când ajunse în uliţă, se căi de cele întâmplate; iar soţia 
lui, tinerica, se căi şi ea la fel de vorbele ce le rostise, cam acre, faţă de 
stăpânul ei. Şi-atâta cu stăpânul casei din fundătura podită cu marmură! 

Estimp, Dalila-cea-Vicleană, iacătă! Cum ajunse sub zidurile casei, o văzu 
deodată pe soţia emirului stând la fereastră sprijinită în coate, frumoasă ca o 
mireasă şi strălucind ca o comoară de toate giuvaierurile cu care era 
împodobită, şi luminoasă ca o boltă de cleştar, în hainele de zăpadă cu care 
era îmbrăcată! 

Când o văzu aşa, bătrâna noastră a răutătilor îşi zise în sufletul ei: „O, 
Dalila, iată că ţi-a venit ceasul să dezlegi sacul vicleşugurilor tale! Acuma 
să te vedem dacă eşti în stare s-o momeşti pe tinerica aceasta afară din casa 


stăpânului ei şi s-o uşurezi de giuvaieruri şi s-o despoi de hainele cele 
frumoase, ca să pui mâna pe toată fala ei!” Se opri, aşadar, sub fereastra 
emirului, să strige cât mai amarnic numele lui Allah, zicând: „Allah! Allah! 
Şi voi toţi, prieteni ai lui Allah, valii făcători de bine, luminaţi-mă!” 

Când auziră acele strigăte şi când o văzură pe acea sfântă bătrână 
îmbrăcată întocmai ca sufiţii cerşetori, toate muierile din mahala veniră în 
fugă să-i pupe poalele mantiei şi să-i ceară binecuvântarea; iar tânăra soţie a 
emirului Urgia-Uliţelor gândi: „Allah are să ne binecuvânteze cu mila lui 
prin mijlocirea acestei sfânte bătrâne!” Şi, cu ochii înmuiaţi de tulburare, 
femeiuşca chemă o slujnică şi-i spuse: 

— Coboară repede la portarul nostru, şeicul Abu-Ali, sărută-i mâna şi 
spune-i: „Stăpâna mea Khatun te roagă s-o laşi să intre la noi pe această 
sfântă bătrână, ca să ne aducă îndurarea lui Allah!” 

Şi slujnica se duse la portar, îi sărută mâna şi-i spuse: 

— O, şeicule Abu-Ali, stăpâna mea Khatun îţi spune: „Las-o pe această 
bătrână să intre la noi, ca să ne aducă îndurările lui Allah!” Şi poate că 
binecuvântarea lui Allah se va revărsa peste noi toţi! 

Atunci portarul se duse la bătrână şi vru mai întâi să-i sărute mâna; ci ea se 
trase repede îndărăt, şi nu-l lăsă, spunând: 

— Să nu te apropii de mine! Tu, care îţi faci rugăciunile ca toţi slujitorii 
fără să te speli mai întâi după sfânta datină, ai să mă prihăneşti cu mâinile 
tale necurate şi atunci spălarea mea-i degeaba şi fără de folos! Mântuiască- 
te Allah de slugăria aceasta, o, portarule Abu-Ali, căci te afli întru milele 
sfinţilor lui Allah şi ale valiilor săi! 

Or, urarea aceasta îl tulbură cu totul pe portarul Abu-Ali, căci tocmai se 
împlineau trei luni de zile de când nu-şi mai primise plata de la cumplitul 
emir Urgia-Uliţelor şi de multă vreme se afla la mare cumpănă în această 
privinţă şi nu ştia ce să facă spre a căpăta cele ce i se cuveneau, încât îi 
spuse bătrânei: 

— O, maică, dă-mi să beau oleacă de apă din ulciorul tău, ca să mă pot 
bucura în felul acesta de binecuvântarea ta! 

Atunci ea cobori ulciorul de pe umăr şi îl învârti de mai multe ori în juru-i, 
până ce astupuşul din foi de palmier alunecă din gura ulciorului şi cei trei 
dinari de aur se rostogoliră pe jos, de parcă ar fi căzut din cer! Şi portarul se 
repezi să-i adune şi îşi zise în sine: „Mărire, lui Allah! Această bătrână 
cerşetoare este mai sfântă decât toate sfintele care au ascunse comori date în 
seama lor! lată că i s-a vădit că eu sunt un biet portar lipsit de plata lui şi în 


mare nevoie de bani pentru cheltuielile cele mai grabnice; şi s-a rugat ca să- 
mi capete aceşti trei dinari pe care i-a scos din adâncurile cerului!” Pe urmă 
îi întinse bătrânei cei trei dinari şi îi spuse: 

— la, mătuşă, aceşti trei dinari, care au căzut poate din ulciorul tău! 

Ea răspunse: 

— Fugi de-aci cu banii ăştia ai tăi! Eu nu sunt dintre cei ce au treabă de 
lucruri de-acestea lumeşti, nu, niciodată! Poţi să ţii tu banii aceia pentru tine 
şi să-ţi mai îmbunezi oleacă traiul, spre a-ţi cumpăni în felul acesta simbria 
pe care ţi-o datorează emirul! 

Atunci portarul ridică mâinile şi strigă: 

— Mărire lui Allah pentru mila lui! Asta-i o faptă din rândul minunilor! 

Estimp, slujnica se şi apropiase de bătrână şi, după ce îi sărută mâna, se 
grăbi s-o ducă la tânăra-i stăpână. 

Când ajunse la femeiuşcă, bătrâna rămase uluită de frumuseţea ei; căci cu 
adevărat era ca o comoară dezvelită, cu peceţile-i talismanice sfărâmate 
anume spre-a o arăta în toată vâlva sa. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi patra noapte 


Spuse: 


Când ajunse la femeiuşcă, bătrâna rămase uluită de frumuseţea ei; căci cu 
adevărat era ca o comoară dezvelită, cu peceţile-i talismanice sfărâmate 
anume spre-a o arăta în toată vâlva sa. 

Şi frumoasa Khatun la rându-i se grăbi să se arunce la picioarele bătrânei 
şi să-i sărute mâinile; iar bătrâna îi zise: 

— O, fata mea, nu vin decât din pricină că am înţeles că ai nevoie de 
sfaturile mele, după îndemnul lui Allah! 

Şi Khatun începu prin a-i da mai întâi să mănânce, după cumu-i datina faţă 
de sfinţii cerşetori; ci bătrâna nu vru să se atingă de bucate, şi spuse: 

— Eu nu vreau să mănânc decât din bucatele raiului; aşa încât ajunez 
totdeauna, afară de cinci zile pe an! Ci, o, copilă a mea, te văd mâhnită şi 
doresc să-mi povesteşti pricina tristeţii tale! 

Ea răspunse: 

— O, maică, în ceasul nunţii noastre l-am pus pe soţul meu să jure că n-are 
să ia niciodată altă soţie pe lângă mine; ci a văzut acuma copiii altora şi a 
râvnit să aibă şi el unul; şi mi-a zis: „Eşti o stearpă!” Eu i-am răspuns: „Ba 


[> 


tu eşti un catâr care nu rodniceşti!” Atunci el a plecat mânios şi mi-a zis: 
„Când am să mă întorc din călătorie, am să mă însor cu încă una!” Or, eu, 
mătuşă, eu tare mă tem acuma să nu-şi împlinească ameninţarea şi să nu 
mai ia pe lângă mine încă o soţie care să-i dăruiască urmaşi! Că el are moşii 
multe, şi case, şi huzmeturi sate întregi, şi de-o avea copii de la cealaltă, eu 
am să fiu lipsită de toate acele bunuri! 

Bătrâna răspunse: 

— Fata mea, se vede cât de colo ce neştiutoare eşti despre virtuțile 
stăpânului meu, şeicul Tatăl-Desfecioririlor, puternicul Stăpânul-Sarcinilor, 


înmulţitorul-Plodirilor. 

Au tu nu ştii că numai un drum la acest sfânt face dintr-un biet datornic un 
zaraf bogat şi dintr-o femeie stearpă un hambar de rodnicii? 

Frumoasa Khatun răspunse: 

— O, maică, din ziua când m-am măritat, eu n-am mai ieşit din casă 
niciodată şi n-am putut nici măcar să întorc urările de fericire ori de păreri 
de rău care mi s-au adus! 

Bătrâna spuse: 

— O, copilă, am să te duc eu la stăpânul meu, şeicul Tatăl-Desfecioririlor 
şi Înmulţitorul-Plodirilor. Iar tu să nu te sfieşti a-i mărturisi povara ce te 
apasă, şi să-i faci un peşcheş. Şi-atunci poţi să nu te îndoieşti că la 
întoarcerea din călătorie soţul tău are să se culce cu tine; şi tu ai să prinzi o 
fată ori un băiat. Dar, fie fată, fie băiat, orice-o fi să fie copilul tău, tu să faci 
jurământ că ai să-l meneşti derviş în slujba stăpânului meu Tatăl- 
Desfecioririlor! 

La vorbele acestea, frumoasa Khatun, tulburată de nădejde şi de bucurie, 
îmbrăcă rochiile ei cele mai frumoase şi se găti cu cele mai scumpe 
giuvaieruri, pe urmă îi spuse slujnicei sale: 

— Ai grijă de casă! 

Şi slujnica răspunse: 

— Ascult şi mă supun, o, stăpână a mea! 

Atunci Khatun ieşi cu Dalila şi întâlni la poartă pe bătrânul portar, 
moghrabinul Abu-Ali, care o întrebă: 

— Încotro, stăpână? 

Ea răspunse: 

— Mă duc la seicul Înmultitorul-Plodirilor! 

Portarul spuse: 


— Ce binecuvântare a lui Allah această sfântă bătrână, o, stăpână a mea! 
Are în seama ei comori întregi! Mi-a dat şi mie trei dinari de aur roşu; şi a 
ghicit nevoia mea şi a ştiut starea mea, fără să mă fi întrebat nimica; şi a 
ştiut că mă aflam la nevoie! Deie Allah ca răsplata pentru posturile ei de tot 
anul să se reverse şi asupra capului meu! 

Cu asta, Dalila şi tânăra Khatun plecară şi, pe drum, bătrâna cea vicleană 
spuse soaţei emirului Urgia-Uliţelor: 

— Inşallah! o, stăpână a mea, când ai să te afli dinaintea şeicului Tatăl- 
Desfecioririlor, ajute-l Allah ca el să-ţi dea şi liniştea sufletului, şi 
îndeplinirea tuturor dorințelor, şi întoarcerea dragostei soţului tău, dar să şi 
facă aşa fel ca niciodată pe viitor să nu mai fie între voi pricină de 
nemulţumire, ori de supărare, ori să vă mai spuneţi vorbe rele! 

Şi Khatun răspunse: 

— O, maică, tare aş vrea să ajung cât mai curând la acel sfânt seic! 

În vremea aceasta, Dalila-cea-Vicleană îşi zicea în sine: „Cum aş putea 
face, în mijlocul mulţimii de trecători care se duc şi vin, s-o despoi de 
giuvaieruri şi s-o las goală?” 

Pe urmă îi spuse deodată: 

— O, fata mea, mergi cât mai departe în urma mea, dar să nu mă pierzi din 
ochi, întrucât eu, maica ta, sunt o bătrână încărcată greu cu poverile cu care 
mă încarcă aceia care nu le mai pot îndura greutatea; şi pe tot lungul 
drumului oamenii vin să mă încarce cu daruri de pioşenie, pe care le-au 
menit stăpânului meu şeicul, şi mă roagă să i le duc. Este mai bine, aşadar, 
să merg singură deocamdată! 

Şi femeiuşca merse departe în urma viclenei bătrâne, până ce amândouă 
ajunseră în sukul cel mare al negustorilor. Şi de departe se auzea sub bolta 
sukului răsunând, la paşii tinerelei, zăngănitul zurgălăilor de aur de la 
picioarele ei gingaşe şi clinchetul ţechinilor de pe capul său, atât de dulce şi 
de lin de-ai fi zis că e un zvon de titere şi de timbale! 

Aşa trecură prin suk, pe dinaintea prăvăliei unui tânăr negustor, pe nume 
Sidi-Mohsen, care era un flăcău tare drăgălaş, de-abia având o umbră de 
pufuşor pe obraji. lar acesta băgă de seamă frumuseţea nevesticii şi începu 
să-i arunce pe furiş nişte ocheade pe care bătrânei nu-i trebui mult ca să le 
priceapă. Încât se întoarse către tinerică şi îi spuse: 

— Vino şi te aşază oleacă mai de-o parte colea, fata mea, să te mai 
hodineşti cât mă duc să vorbesc despre o treabă cu neguţătorul acela tinerel! 

În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi cincea noapte 


Spuse: 


El răspunse: 

— Ba da! Cine ţi-a spus cum mă cheamă? 

Ea zise: 

— Nişte oameni de treabă, care m-au trimis la tine. 

Şi am venit ca să-ţi spun, o, copile al meu, că fetişcana de colo este fata 
mea; iar tată-său, care a fost un mare neguţător, a murit lăsându-i multe 


bogății. Ea a ieşit astăzi întâia oară în lume, căci nu-i decât de puţină vreme 
ajunsă la vârsta măritişului, şi-asta după felurite semne neîndoielnice. Or, eu 
n-am mai zăbovit s-o scot la vezală, căci spun înţelepţii: „Votreşte-ţi fata, nu 
feciorul!” Drept care, mânată de un îndemn ceresc şi de o simţire tainică, 
m-am hotărât să vin să te întreb pe tine de n-o vrei de soţie. Şi să nu-ti faci 
vreo grijă în privinţa ei: dacă eşti sărac, am să-ţi dau toţi banii ei, şi în locul 
unei prăvălii, am să-ţi deschid două prăvălii! Şi în felul acesta ai să fii 
miluit de Allah nu numai cu o fetişcană frumoasă, ci şi cu alte trei lucruri 
vrednice de râvnit, ce încep toate cu litera b: bani, bunătate şi bucurie! 

— O, maică, toate-s bune şi nu pun la îndoială cuvintele tale în ce priveşte 
pe cei dintâi b. Însă în privinţa celui de-al treilea b, îţi mărturisesc că n-aş fi 
liniştit decât după ce l-as vedea şi l-as cerceta cu ochii mei; căci maică-mea, 
înainte de a muri, m-a îndemnat stăruitor un lucru şi mi-a spus: „Tare aş mai 
fi vrut, o, fiul meu, să te însor cu o fată de care să mă fi încredinţat cu ochii 
mei!” lar eu am jurat că nu am să mă abat de la dorinţa sa şi că în locul ei 
voi cerceta eu însumi! Şi a murit liniştită! 

Atunci bătrâna răspunse: 

— Dacă-i aşa, ridică-te pe cele două picioare şi hai după mine! Şi mă 
însărcinez să ti-o arăt goală-goluţă! Numai să ai bine grijă să vii mult 
departe în urma ei, dar fără s-o pierzi din ochi. lar eu am să merg înainte, ca 
să arăt drumul! 

Atunci tânărul negustor se ridică şi luă cu el o pungă plină cu o mie de 
dinari, zicându-şi: „Nu se ştie ce se poate întâmpla, şi as putea în felul 
acesta să plătesc pe loc cheltuielile cerute de însurătoare!” Şi se ţinea de 
departe pe urmele bătrânei codoaşe care deschidea drumul, şi care îşi zicea 
în sine: „Cum să faci tu acuma, o, Dalilo cea plină de iscusinţă, să-l despoi 
şi pe viţelul acesta?” 

Şi cum mergea aşa, urmată de tânăra femeie, care la rându-i era urmată de 
frumosul neguţător, ajunse în faţa prăvăliei unui boiangiu, unul numit 
Hagg-Mohammad, vestit în tot sukul din pricina gusturilor lui anapoda. 

Într-adevăr, el era asemenea cuţitului vânzătorilor de colocaze, care 
spintecă totodată şi părţile bărbăteşti şi pe cele femeieşti ale cepii, şi la fel îi 
plăceau şi gustul dulce al smochinului şi gustul acrişor al rodiei. Or, aşadar, 
Hagg-Mohammad, auzind clinchetul ţechinilor şi al zingăneilor, înălţă 
fruntea şi zări pe drăgălaşul de flăcău şi pe frumoasa muieruşcă. Şi simţi ce 
simţi! Ci Dalila se şi apropiase de el şi, după salamalecurile de cuviinţă, îi 
spuse aşezându-se: 


— Tu eşti oare Hagg-Mohammad, boiangiul? 

El răspunse: 

— Da! Eu sunt Hagg-Mohammad! Ce doreşti? 

Ea spuse: 

— Mi-au vorbit nişte oameni de treabă despre tine! Ia te uită la fetişcana 
aceea nurlie, care-i fata mea, şi la flăcăul acela dulce şi zarif, care-i fiul 
meu! Eu i-am crescut pe amândoi, şi învătătura lor m-a costat multă 
cheltuială! Or, află acuma că locuinţa în care locuim noi este o casă mare şi 
veche ce se dărâmă, aşa încât am fost nevoită de la o vreme s-o sprijin cu 
grinzi de lemn şi cu proptele vânjoase; ci meşterul zidar mi-a spus: „Bine-ai 
face să te duci să stai în altă casă; întrucât s-ar cam putea să se prăvălească 
peste tine! Şi după ce o să ţi-o zidesc iar, ai să poţi veni îndărăt să locuieşti 
în ea; da nu mai devreme!” Eu atunci am plecat în căutarea altei case în care 
să stau până una alta cu aceşti doi copii; şi nişte oameni cumsecade m-au 
îndreptat către tine. Aş vrea, dar, să mă găzduieşti la tine cu aceşti doi copii 
pe care-i vezi! Şi să nu te îndoieşti de mărinimia mea! 

Când auzi vorbele acestea ale bătrânei, boiangiul îşi simţi inima horind în 
lăuntrurile lui, şi îşi zise în sine: „Ya Hagg-Mohammad, uite cum ţi se îmbie 
dinţilor tăi un coşcoman de unt pe-o felie!” Pe urmă spuse către Dalila: 

— E-adevărat că am o casă cu o odaie mare la catul de sus; dar nu am la 
îndemână nicio încăpere, întrucât jos, locuiesc eu, iar odaia de sus slujeşte 
să-mi primesc oaspeţii, ţăranii care îmi aduc indigoul! 

Ea răspunse: 

— Fiule, treaba la casa mea nu cere decât o lună sau două, cel mult; şi noi 
nu cunoaştem multă lume pe-aici! Mă rog ţie, dar, să împarţi în două odaia 
cea mare de sus şi să ne dai nouă jumătate. Şi, pe viaţa ta, o, fiule, dacă vei 
vrea ca oaspeţii tăi, ţăranii ce-ţi aduc indigoul, să ne fie oaspeţi, vor fi 
bineveniţi! Suntem gata să mâncăm şi să dormim împreună cu ei! 

Atunci boiangiul se grăbi să-i dea cheile de la casa lui; avea trei: una mare, 
una mică şi una răsucită. Şi îi spuse: 

— Cheia cea mare este de la poarta casei; cheia cea mică este de la odaia 
de intrare; iar cheia cea răsucită este de la odaia de sus. Poţi, mătuşă dragă, 
să te slujeşti de tustrele! 

Atunci Dalila luă cheile şi plecă, urmată de nevestică, iar nevestica urmată 
la rându-i de tânărul negustor, şi aşa ajunseră pe uliţa pe care se afla casa 
boiangiului şi unde baba se grăbi să deschidă poarta cu cheia cea mare. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute treizeci şi şasea noapte 


Spuse: 


„„„baba se grăbi să deschidă poarta cu cheia cea mare. 

Deocamdată începu prin a intra ea mai întâi în casă, împreună cu tânăra 
nevastă, iar negustoraşului îi spuse să aştepte. Şi o duse pe frumoasa 
Khatun în odaia de sus, spunându-i: 

— Fata mea, jos locuieşte preacinstitul şeic Tatăl-Desfecioririlor. Tu 
aşteaptă-mă aici şi începe să-ţi dai jos feregeaua! Eu nu zăbovesc mult şi 
mă întorc la tine! 

Şi coborî numaidecât să-i deschidă tânărului neguţător, şi îi pofti în odaia 
de la intrare, spunându-i: 

— la loc colea şi aşteaptă-mă, că mă întorc la tine cu fata mea, ca să te 
încredinţezi de ceea ce vrei să te încredinţezi cu ochii tăi! 

Pe urmă se întoarse iarăşi sus la frumoasa Khatun şi îi spuse: 

— Acuma mergem la Tatăl-Desfecioririlor! 

Şi tânăra strigă: 

— Ce bucurie, o, maică a mea! 

Ea răspunse: 

— Dar mie, fata mea, mi-e frică de un lucru! 

Ea întrebă: 

— Şi de ce lucru ti-e teamă, maică? 

Ea răspunse: 

— Jos se află un copil al meu cam smintit, care-i ucenicul şi ajutorul 
şeicului 'Tatăl-Desfecioririlor. lar el nu ştie să osebească vremea rece de 
vremea caldă, şi stă mereu gol! Ci atunci când o femeie de vază ca tine intră 
la seic, vederea podoabelor şi a mătăsurilor cu care-i îmbrăcată îl fac să se 
smintească de tot, şi se repede la ea şi-i face bucăţi hainele şi îi smulge 
cerceii rupându-i urechile, şi o despoaie de toate giuvaierurile. Aşa că ai 
face mai bine dacă ai începe să-ţi scoţi aici giuvaierurile şi să te dezbraci de 
toate hainele şi cămăşile; şi ti le păzesc eu pe toate, aşteptându-te până ce te 
întorci de la seicul 'Tatăl-Desfecioririlor! 

Atunci nevestica îşi scoase toate giuvaierurile, se dezbrăcă de toate 
hainele, nemaipăstrând pe ea decât o cămăsuţă de mătasă, şi înmână totul 
Dalilei, care îi spuse: 


— Mă duc să le pun sub mantia Tatălui-Desfecioririlor, pentru ca în felul 
acesta, prin atingerea cu el, să se reverse asupra-ţi binecuvântarea lui Allah! 

Şi coborî, ducând cu ea bocceaua pe care, deocamdată, o ascunse sub bolta 
scării; pe urmă se duse la tânărul negustor şi îl găsi aşteptând-o pe tinerică. 

El o întrebă: 

— Unde este, dar, fiică-ta, ca să pot s-o cercetez? 

Ci deodată bătrâna începu să se bată peste obraji şi peste piept, în tăcere. 
Şi tânărul negustor o întrebă: 

— Ce-ai păţit? 

Ea răspunse: 

— Uf! dare-ar Allah să li se curme zilele vecinelor mele răuvoitoare şi 
pizmaşe şi bârfâtoare! Te-au văzut când ai intrat în casă cu mine şi m-au 
întrebat cine eşti; eu le-am spus că te-am ales ca viitor soţ al fetei mele. Ci 
ele, pesemne zavistioase pe mine şi pizmuindu-mi norocul cu tine, s-au dus 
la fata mea şi i-au spus: „Oare maică-ta s-o fi săturat să-ţi dea de mâncare 
de vrea să te mărite aşa cu unul molipsit de râie şi de lepră?” Eu atunci i-am 
jurat, aşa cum te-ai juruit şi tu mamei tale, că n-am să te împreun cu ea mai 
înainte de-a te vedea gol-goluţ! 

La vorbele acestea, tânărul negustor strigă: 

— Chem ajutorul lui Allah împotriva acelor pizmaşe şi voitoare-de-rău! 

Şi spunând acestea, se dezbrăcă de toate hainele de pe el, şi rămase gol şi 
nevătămat şi alb ca argintul cel strecurat. Şi bătrâna îi spuse: 

— De bună seamă! frumos şi curat cum eşti, nu ai nimica de teamăt! 

Şi el strigă: 

— Să vină să mă vadă acum! 

Şi puse alături frumoasa lui şubă de jder, centura, jungherul de argint şi 
aur, şi toate celelalte haine, ascunzând sub ele punga cu cei o mie de dinari! 
Şi bătrâna îi spuse: 

— Nu trebuie să laşi în odaia de intrare toate aceste lucruri ispititoare. Le 
pun eu la loc ferit! 

Şi strânse toate lucrurile, aşa cum făcuse şi cu hainele femeiuştii, şi, 
lăsându-l pe tânărul neguţător singur, încuie cu cheia uşa în urma ei, se duse 
şi luă de sub scară legătura dintâi şi ieşi fără pic de zăbavă din casă, ducând 
totul cu ea. 

De cum ajunse în uliţă, purcese mai întâi să pună la loc în adevăr ferit cele 
două legături de haine, ducându-le la un neguţător de mirodenii pe care-l 


cunoştea, şi se întoarse la boiangiul cel nesăţios, care o aştepta nerăbdător şi 
care o şi întrebă, de cum o zări: 

— Ei bine, tuşică? Inşallah! nădăjduiesc că ţi-a plăcut casa mea! 

Ea răspunse: 

— Casa ta-i o casă binecuvântată! Sunt mulţumită până peste poate. 
Acuma vreau ca primul drum să-l fac în căutarea hamalilor, ca să-i pun să 
ne aducă lucrurile şi hainele! Numai că, tare prinsă cum sunt cu toate astea, 
şi cum copiii mei n-au mâncat nimic de azi dimineaţă, ţine colea un dinar, 
rogu-te, şi cumpără-le nişte ciulama deasă şi plină de bucăţi de carne, şi du- 
te de mănâncă împreună cu ei prânzul de astăzi, acasă, şi tine-le tovărăşie! 

Boiangiul răspunse: 

— Bine, da cine-o să-mi păzească în vremea aceasta prăvălia şi lucrurile 
muşteriilor! 

Ea spuse: 

— Pe Allah! păi ajutorul tău cel micuţ! 

El răspunse: 

— Fie şi-aşa! 

Şi luă o farfurie şi un castron, şi plecă să cumpere şi să ducă ciulamaua 
aceea cu carne. Şi-aşa cu boiangiul! Altmintrelea, ne mai întoarcem noi la 
el! 

Ci estimp, Dalila-cea-Vicleană dete fuga numaidecât să-şi ia cele două 
legături pe care le lăsase la băcan şi se întoarse repede la boiangerie, ca să-i 
spună ucenicului boiangiului: 

— M-a trimis stăpânu-tău să te duci degrabă după el la neguţătorul de 
ciulama! Până ce te întorci, o să stau eu să păzesc prăvălia. Nu zăbovi mult! 

Băiatul răspunse: 

— Ascult şi mă supun! 

Şi ieşi din prăvălie, în vreme ce bătrâna şi începuse să înşface hainele 
muşteriilor şi ce mai putu strânge de prin prăvălie. Pe când era ocupată 
astfel, iată că tocmai trecu prin faţa prăvăliei, cu măgarul său, un măgărar 
care de-o săptămână nu mai găsise nimica de lucru şi care era un mâncător 
de haşiş cu asupra de măsură, şi bătrâna codoaşă îl chemă strigându-i: 

— Hei, măgărarule, ia vino încoace! 

Şi măgărarul se opri cu măgarul lui la uşă, iar bătrâna îl întrebă: 

— Îl cunoşti cumva pe feciorul meu, boiangiul? 

El răspunse: 

— Ya Allah! da cine-l cunoaşte mai bine decât mine, o, stăpână a mea? 


— Atunci află, o, măgărarule binecuvântat, că bietul meu copil... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi şaptea noapte 


Spuse: 


...află că bietul meu copil nu mai are cu ce să-şi plătească datoriile, şi de 
fiecare dată când a fost întemnitat am izbutit să-l scap. Ci azi, ca să se 
isprăvească odată, vrea să se dea falit. Şi de-acuma, iacătă, mă trudesc să 
strâng hainele muşteriilor şi să le duc stăpânilor lor. Aş vrea, dar, să-mi 
împrumuţi măgarul tău ca să încarc pe el toate bulendrele astea, şi uite, ţine 
colea un dinar ca plată pentru măgar. Tu, până ce mă întorc, apucă-te şi fă 
bucăţi-bucăţele tot ce mai e pe-aici, sparge oalele de boiele şi sfarmă 
putinile toate; aşa încât atunci când au să vină oamenii trimişi de cadiu ca să 
cerceteze mufluzlăcul să nu mai poată găsi nimic de luat din prăvălie! 

Măgărarul răspunse: 

— Pe capul şi pe ochii mei, o, stăpână a mea! Căci fiul tău, meşterul 
boiangiu, m-a coperit cu binefacerile lui şi, cum îi sunt îndatorat, vreau să-i 
fac binele acesta degeaba, şi-am să sparg şi-am să zdrobesc tot din prăvălie, 
pe Allah! 

Atunci bătrâna îl lăsă şi, după ce încărcă totul pe măgar, se îndreptă către 
casă, ducând măgarul de căpăstru. 

Cu ajutorul şi ocrotirea Atoateocrotitorului, ajunse acasă fără de niciun 
necaz şi intră la fiică-sa Zeinab, care o aştepta stând ca o tigaie pe jar şi care 
îi spuse: 

— O, maică, inima mea a fost lângă tine! Ce isprăvi ai săvârşit? 

Dalila răspunse: 

— În această întâie dimineaţă, am înşelat patru inşi: un neguţător tânăr, o 
nevastă de ceauş năprasnic, un boiangiu dezmăţat şi un măgărar. Şi ţi-am 
adus toate boarfele şi toate lucrurile lor pe măgarul măgărarului! 

Şi Zeinab strigă: 

— O, maică, de-acuma-nainte n-ai să mai poţi umbla prin Bagdad, din 
pricina ceauşului pe a cărui nevastă ai despuiat-o, a tânărului negustor pe 
care l-ai lăsat gol, a boiangiului de la care ai luat hainele muşteriilor lui, şi a 
măgărarului! 

Dalila răspunse: 


— Aa, fata mea nici că-mi pasă mie de ei, afară numai de măgărar care mă 
cunoaşte! 

Şi-atâta, până una alta, despre Dalila! 

Ci, estimp, meşterul boiangiu, după ce cumpără ciulamaua aceea grasă, i-o 
dete în braţe ucenicului său şi luă împreună cu el drumul către casă, trecând 
iarăşi prin dreptul boiangeriei. Şi ia te uită! Îl văzu în prăvălie pe măgărar 
sfărâmând şi spărgând de zor olurile cele mari şi putinile, şi toată prăvălia 
nu mai era decât o grămadă de sfarâmături şi de fleaşcă albastră. La 
priveliştea aceea, boiangiul strigă: 

— Ho, măgărarule! 

Şi măgărarul se opri din zdroaba lui şi-i spuse boiangiului: 

— Slavă lui Allah că ai scăpat de temniţă, meştere boiangiu! Drept îţi spun 
că inima mea era lângă tine! 

El întrebă: 

— Ce tot spui, o, măgărarule, şi ce va să zică toate astea? 

Măgărarul spuse: 

— Păi, cât ai lipsit, s-a strigat mufluzlâcul tău! 

El întrebă cu sufletul în gât, cu buzele tremurând şi cu ochii bulbucaţi: 

— Cine ţi-a spus? 

El răspunse: 

— Maică-ta mi-a spus, şi mi-a poruncit, spre folosul tău, să sfărâm şi să 
sparg aici tot, aşa ca trimişii cadiului să nu mai găsească nimica de luat! 

Boiangiul, peste măsură de buimăcit, răspunse: 

— Trăsni-l-ar Allah pe Cel Alungat! E multă vreme de când maică-mea a 
murit! 

Şi se bătea amarnic în piept, ţipând cât îl ţinea gura: 

— Vai, cum am pierdut eu şi bunurile mele şi bunurile muşteriilor mei! 

Şi, la rându-i, asinarul începu şi el să se bocească şi să ţipe: 

— Vai, cum mi-am pierdut eu măgarul! 

Pe urmă răcni către boiangiu: 

— O, boiangiu dezmăţat, dă-mi îndărăt măgarul pe care mi l-a luat maică- 
ta! 

lar boiangiul se repezi la stăpânul măgarului, îl apucă de beregată şi 
începu să-i care la pumni, ţipându-i: 

— Unde ţi-e codoasa aia bătrână? 

Ci măgărarul se porni să urle din toate străfundurile lui: 

— Măgarul meu! Unde-i măgarul meu? Dă-mi îndărăt măgarul! 


Şi se înhăţară unul pe altul, muşcându-se, înjurându-se, dăruindu-şi ghionţi 
pe-ntrecutele şi izbindu-se cu capetele în pântece! În vremea asta, o 
mulţime de oameni se strânsese în juru-le şi sporea mereu; şi oamenii 
izbutiră până la urmă să-i despartă, nu fără pagubă, iar unul dintre cei de 
faţă îl întrebă pe boiangiu: 

— Ya Hagg-Mohammad, ce s-a întâmplat între voi? 

Ci stăpânul măgarului se şi repezi să răspundă, urlându-şi povestea cât îl 
ţinea gura, şi încheie spunând: 

— Eu am făcut toate astea spre a-i fi de folos boiangiului! 

Atunci îl întrebară pe boiangiu: 

— Ya Hagg-Mohammad, de bună seamă că tu trebuie s-o cunoşti pe 
bătrâna aceea, de vreme ce i-ai lăsat în grijă să-ţi păzească prăvălia? 

El răspunse: 

— Habar n-am avut de ea până în ziua de astăzi! Ci ea s-a dus să locuiască 
în casa mea cu fiul şi cu fata ei! 

Atunci unul dintre cei de fată îşi dete cu vorba: 

— Eu, pe cât mă duce gândul, socot că boiangiul este răspunzător de 
măgar; căci dacă stăpânul măgarului n-ar fi văzut că boiangiul şi-a lăsat 
prăvălia în grija bătrânei, nici el la rându-i nu i-ar fi dat bătrânei aceleia 
măgarul. 

Iar un altul adăugă: 

— Ya Hagg-Mohammad, de vreme ce ai găzduit-o pe bătrâna aceea la tine 
în casă, eşti dator să-i dai asinarului îndărăt asinul, ori să-i plăteşti o 
despăgubire! 

Pe urmă toţi, laolaltă cu cei doi potrivnici, luară drumul către casa 
boiangiului. Şi-aşa! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patra sute treizeci şi opta noapte 


Spuse: 


Şi-aşa! Estimp, nevestica şi tânărul neguţător, iacătă! Pe când negustorul 
aştepta în odaia de la intrare sosirea ei, spre a o cerceta, aceasta la rându-i 
aştepta în odaia de sus să se întoarcă sfânta bătrână şi să-i aducă învoirea 
smintitului, ciracul 'Tatălui-Desfecioririlor, de a intra la schimnic. Ci, cum 
bătrâna nu mai venea, frumoasa Khatun, îmbrăcată numai cu acea cămăşută 
subţire, iesi din odaie şi coborî scara. Atunci îl simţi din odaia de la intrare 


pe tânărul negustor care, auzind şi el clinchetul zurgălăilor pe care ea nu 
izbutise să şi-i scoată de la glezne, începu să strige: 

— Grăbeşte-te odată! Şi vino încoace cu maică-ta, care te-a adus ca să te 
mărite cu mine! 

Ci femeia răspunse: 

— Maică-mea este moartă. Da tu nu care cumva eşti smintitul? Şi nu eşti 
ciracul Tatălui-Desfecioririlor? 

El răspunse cum îi veni: 

— Nu, pe Allah o, lumină a ochilor mei, încă nu sunt chiar smintit! Ci că 
aş fi Tatăl-Desfecioririlor, apoi sunt vestit că-s aşa! 

La vorbele acestea, ruşinoasa nevestică nu mai ştiu ce să facă şi se hotărî, 
în ciuda dodăielilor tânărului negustor, pe care ea îl socotea tot smintitul, 
ciracul 'Tatălui-Desfecioririlor, să aştepte acolo lângă scară venirea 
cuvioasei bătrâne. 

Şi iată că tocmai atunci sosiră şi oamenii ce-i însoțeau pe boiangiu şi pe 
stăpânul măgarului; bătură la uşă şi aşteptară un timp să li se deschidă 
dinlăuntru. Ci cum nimeni nu răspundea, împinseră uşa şi năvăliră mai întâi 
în odaia de la intrare, unde îl găsiră pe tânărul neguţător gol-goluţ şi 
străduindu-se să-şi ascundă cu mâinile ruşinea. 

Şi boiangiul ţipă: 

— A! fecior de căţea, unde-i blestemata de maică-ta? 

El răspunse: 

— Maică-mea a murit de mult. Dar dacă-i vorba de bătrâna din casa 
aceasta, apoi ea nu este decât mama viitoarei mele soţii. 

Şi povesti de şarţ boiangiului, asinarului şi întregii mulţimi de faţă întreaga 
poveste. Apoi adăugă: 

— lar cea pe care trebuie s-o cercetez se află colea, după uşă! 

La cuvintele acestea, împinseră uşa şi o găsiră pe năuca de nevestică 
goală-goluţă, doar cu cămăşuţa aceea pe ea, şi încercând să-şi acopore pe 
cât se putea goliciunea coapselor sale falnice. Şi boiangiul o întrebă: 

— A, fată păcătoasă, unde-i codoaşa de maică-ta? 

Ea răspunse, plină de ruşine: 

— Maică-mea a murit de mult. Dar dacă-i vorba de bătrâna care m-a adus 
aici, apoi aceea-i o cuvioasă în slujba sfântului părinte, şeicul Tatăl- 
Desfecioririlor! 

La cuvintele acestea, toţi cei de faţă, până şi boiangiul, în ciuda pustiirii 
prăvăliei lui, până şi asinarul, în ciuda pierderii asinului său, până şi tânărul 


negustoraş, în ciuda pieirii pungii şi a hainelor lui, se puseră pe un râs de se 
tăvăleau pe jos! 

După care, pricepând că bătrâna îşi făcuse batjocură de ei, tustrei amăgiţii 
hotărâră cum că să-i plătească; şi, până una alta, îi aduseră nişte haine 
zăpăcitei de neveste, care se îmbrăcă şi se întoarse fără de zăbavă la casa ei, 
unde o s-o găsim iarăşi numaidecât, când s-o întoarce bărbatu-său de pe 
drumuri. 

Iar Hagg-Mohammad şi stăpânul asinului se împăcară şi îşi cerură iertare 
unul altuia şi plecară laolaltă cu tânărul neguţător la valiul cetăţii, emirul 
Khaled, să-i povestească întâmplarea şi să-i ceară pedeapsa împotriva 
ticăloasei de bătrâne. Şi valiul le răspunse: 

— O, dragii mei, năstruşnică poveste mi-aţi mai povestit! 

Ei răspunseră: 

— O, stăpâne al nostru, pe Allah şi pe viaţa capului emirilor drept- 
credincioşilor! nu ţi-am spus decât adevărul-adevărat! 

Şi valiul le zise: 

— O, dragii mei, şi ce să fac eu ca să găsesc o bătrână printre toate 
bătrânele din Bagdad? Ştiţi şi voi că nu pot trimite oamenii noştri să 
răscolească haremurile şi să smulgă de pe obraze iaşmacele femeilor! 

Ei strigară: 

— Uf, ce belea! Vai, prăvălia mea! Vai, măgarul meu! Vai, punga mea cu 
galbeni! 

Atunci valiul, înduioşat de necazul lor, le spuse: 

— O, dragii mei, duceţi-vă şi vânturaţi tot oraşul şi încercaţi s-o găsiţi pe 
bătrâna aceea, şi puneţi mâna pe ea! Şi vă făgăduiesc că, dacă izbutiţi, am s- 
o supun la cazne grele şi am s-o silesc să mărturisească tot! 

Şi cei trei înşelaţi de Dalila-cea-Vicleană plecară de la valiu şi se 
împrăştiară, luând-o fiecare în altă parte, s-o caute pe blestemata de babă. 
Şi, aşteptându-i, atâta cu ei! Ci avem să-i mai întâlnim! 

Estimp, Dalila-cea-Vicleană spuse fiică-sii Zeinab: 

— O, fata mamii, toate astea nu-s nimic! Am să dibuiesc ceva şi mai 
alimănit! 

Şi Zeinab îi spuse: 

— O, maică, acum tare mi-e frică să nu păţeşti ceva! 

Ea răspunse: 

— Să nu-ţi fie frică, fata mamii! Sunt ca bobu-n păstaie, şi nu mă vatămă 
nici focul, nici apa. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute treizeci şi noua noapte 


Spuse: 


— Sunt ca bobu-n păstaie, şi nu mă vatămă nici focul, nici apa. 

Şi se ridică, aruncă hainele de sufit, şi se îmbrăcă în haine de slujnică de 
pe la casele celor bogaţi, şi plecă gândind la vreo nouă pehlivănie pe care s- 
o mai tragă prin Bagdad. 

Ajunse aşa pe o uliţă singuratică, toată dichisită şi împodobită de-a lungul 
şi de-a latul cu chilimuri frumoase şi cu fanare de toate culorile; iar pe jos 
erau aşternute preşuri de preţ. Şi auzi dintr-acolo glasurile cântăreților, şi 
bubuitul vuvelor, şi zarva dairalelor cele răsunătoare şi zvoana ţimbalelor. 
Şi văzu la usa casei împodobite o roabă care purta călare pe umerii ei un 
băieţel îmbrăcat în haine minunate de ursinic cu fir de aur şi de argint, şi 
având pe cap un fesuleţ roşu învrâstat cu trei rânduri de mărgăritare, la gât 
atârnându-i un lănţişor de aur bătut cu nestemate, iar umerii-i fiind acoperiţi 
cu o manteluţă de atlaz. Şi află de pe la mulţimea de gură-cască dimprejur şi 
de pe la oaspeţii care intrau şi ieşeau că acea casă era casa starostelui 
negustorilor din Bagdad şi că băieţelul acela era copilul lui. Şi tot aşa află 
că starostele mai avea şi o fată, fecioară şi ajunsă la vârsta măritişului, şi 
chiar în ziua aceea se sărbătorea logodna ei; şi din această pricină se 
făcuseră acele găteli şi împodobeli. Şi cum mama copilului era prinsă cu 
primirea oaspetelor sale şi cu datorinţele cerute de cinstea casei, luase 
copilul, care se tot ţinea după ea şi i se tot agăța de poalele rochiei, şi-l 
dăduse unei roabe, cu sarcina de a-l înveseli şi de a-l ţine la joacă până la 
plecarea oaspeţilor. 

Or, când bătrâna Dalila îl văzu pe acel copil călărind în cârca roabei, şi 
după ce se dumiri despre toate rosturile părinţilor lui şi despre sărbătorirea 
ce avea loc, îşi zise în sine: „O, Dalila, treaba de făcut deocamdată este de-a 
şterpeli copilul, luându-l de la roabă!” Şi se apropie de ea văicărindu-se: 

— Ce ruşine pe capul meu să vin aşa de târziu la vrednica soţie a 
starostelui! 

Pe urmă, spuse tinerei roabe, care era cam toantă, punându-i în mână un 
ban calp: 

— la de colea un dinar pentru osteneala ta, şi du-te, fata mea, până la 
stăpână-ta şi spune-i: „Bătrâna ta doică Omm Al-Khair se bucură tare mult 


pentru tine, în virtutea mulţumirii ce-ţi datorează pentru bunătatea ta! Încât, 
în ziua cea mare a nunţii, are să vină să te vadă cu toţi copiii ei, şi n-are să 
pregete a înmâna druştelor daruri de nuntă alese, cumu-i datina!” 

Roaba răspunse: 

— Măicuţă, aş face cu dragă inimă cele ce-mi ceri; da micuțul meu stăpân, 
copilul acesta, de cum o vede pe maică-sa, se ia după ea şi i se agaţă de 
haine! 

Ea răspunse: 

— Atunci dă-mi-l să-l ţin eu până te duci tu şi te întorci! 

Şi roaba luă dinarul cel calp, dete copilul în braţele babei şi plecă repede. 

lar Dalila nu pregetă s-o şteargă cu copilul, cotind pe o ulicioară 
lăturalnică, unde îl despuie de toate lucrurile de preţ pe care le avea pe el, şi 
îşi zise în sine: „Acum, o, Dalila, atâta nu-i destul! Dacă eşti cu adevărat 
mai isteaţă decât toate isteţele, se cade să tragi de pe urma plodului ăsta tot 
folosul ce se poate trage, zălogindu-l, de pildă, pe un preţ cât mai mare!” La 
gândul acesta, sări pe cele două picioare ale ei şi se duse în sukul 
argintarilor, unde îl văzu într-o prăvălie pe un ovrei, giuvaiergiu de seamă, 
stând pe scaun în dosul tejghelei din prăvălia lui; şi intră în prăvălia 
ovreiului, zicându-şi: „lacătă că mi-am şi găsit zaraful!” Când o văzu, 
ovreiul se uită la copilul pe care baba îl ţinea în braţe şi cunoscu numaidecât 
că este copilul starostelui neguţătorilor. Or, ovreiul acela, măcar că era 
putred de bogat, totdeauna era pizmaş pe vecinii lui dacă aceştia vindeau 
ceva atunci când el se întâmpla să nu vândă nimic în tot acea clipă. Încât, 
bucuros foarte de venirea bătrânei, o întrebă: 

— Ce doreşti, o, stăpâna mea? 

Ea răspunse: 

— Au tu eşti Izra ovreiul? 

El răspunse: 

— Naam! 

Ea îi spuse: 

— Sora copilului acesta, fata starostelui negutătorilor, s-a logodit astăzi, 
şi-acuma se sărbătoreşte unirea tinerilor. Or, e nevoie numaidecât pentru ea 
de nişte giuvaieruri, şi-anume: două perechi de brățări de aur, pentru pus la 
gleznă; o pereche de brățări obişnuite de aur; o pereche de cercei de 
mărgăritar, un brâu de aur lucrat în filigran; un jungher cu mânerul de jad 
încrustat cu pietre de rubin; şi un inel cu pecete. 


Numaidecât ovreiul sări să-i dea cele cerute şi care făceau pe puţin o mie 
de dinari de aur! Şi Dalila îi spuse: 

— Le iau pe toate şi le duc până acasă, ca să-şi aleagă stăpâna mea ce i-o 
plăcea mai mult. Pe urmă mă întorc şi-ţi aduc banii pentru ceea ce şi-o opri! 
Până mă întorc eu, ai grijă, rogu-te de copilul acesta! 

Ovreiul răspunse: 

— Cum vrei tu! 

Şi Dalila luă giuvaierurile şi se zori să se întoarcă drept acasă la ea. 

Când tânăra Zeinab-cea-Isteaţă o văzu pe maică-sa, îi zise: 

— Ce ispravă ai mai săvârşit, o, maică? 

Ea răspunse: 

— Numai una măruntă, de data aceasta. M-am mulţumit să-l răpesc şi să-l 
despoi pe copilul starostelui negustorilor şi să-l las zălog la ovreiul Izra 
pentru nişte giuvaieruri ce preţuiesc o mie de dinari! 

Atunci fiică-sa strigă: 

— Hotărât, de data asta s-a isprăvit! N-ai să mai poţi ieşi şi n-ai să mai 
poţi umbla prin Bagdad! 

Ea răspunse: 

— Tot ce-am făcut până acuma nu-i nimic, nici măcar o măsură dintr-o 
mie! Da, tu, fata mamei, să n-ai nicio grijă în privinţa mea! 

Estimp, roaba cea toantă se duse în sala de primire şi spuse: 

— O, stăpână a mea, doica ta, Omm Al-Khair, îţi trimite salamalecurile şi 
urările ei de bine, şi îţi spune că-i bucuroasă tare pentru tine şi că are să vină 
aici cu toţi copiii ei în ziua nunţii, şi că are să fie darnică mult cu drustele! 

Stăpână-sa o întrebă: 

— Unde l-ai lăsat pe stăpânul tău cel mic? 

Ea răspunse: 

— L-am lăsat cu ea, de teamă să nu se agaţe de fustele tale! Şi uite un ban 
de aur pe care mi l-a dat bătrâna pentru cântărețe! 

Şi întinse cântăreţei celei mai de seamă banul, spunând: 

— Uite, ia-l să-ti fie de saftea! 

Şi cântăreata luă banul şi văzu că era de aramă. 

Atunci stăpâna se zborşi la slujnică: 

— A, toanto, dă fuga la stăpânul tău cel mic! 

Şi roaba coborî degrabă, dar nu mai găsi nici copilul, nici baba. Atunci 
dete un țipăt şi căzu cu nasu-n pământ, pe când toate femeile veniră în 
goană din casă, şi bucuria se preschimbă în jale în inimile lor. Şi iacă-tă că, 


tocmai atunci, sosi şi starostele! lar nevastă-sa, cu chipul răvăşit de 
tulburare, se grăbi să-i povestească cele ce se petrecuseră. Numaidecât, 
starostele plecă să caute copilul, urmat de toţi neguţătorii, oaspeţii săi, care 
începură la rându-le să caute şi ei pretutindenea. Şi, până la urmă, după 
spaime amarnice, îl găsiră pe copil aproape gol pe pragul prăvăliei evreului, 
iar starostele, nebun de bucurie şi de mânie, se repezi la ovrei, răcnind: 

— A, afurisitule! Ce vroiai să faci cu copilul meu? Şi de ce l-ai dezbrăcat 
aşa? 

Evreul răspunse, tremurând de spaimă şi uluit până peste poate: 

— Pe Allah, o, stăpâne al meu! eu n-aveam nicio trebuinţă de un aşa 
zălog! Da bătrâna a ţinut să mi-l lase, după ce a luat de la mine giuvaieruri 
de o mie de dinari pentru fiică-ta! 

Starostele, tot mai mâniat, strigă: 

— Mă afurisitule, au tu socoti că fata mea nu are destule giuvaiere şi-ar 
avea nevoie să ia de la tine? Dă-mi degrabă îndărăt hainele şi podoabele pe 
care le-ai luat de la copil! 

La vorbele acestea, ovreiul strigă înmărmurit: 

— Ajutaţi-mă, o, musulmanilor! 

Şi se iviră, venind pe căi osebite, chiar în clipita aceea, cei trei înşelaţi 
dintâi: stăpânul măgarului, tânărul negustor şi boiangiul. Şi întrebară ce s-a 
întâmplat şi, după ce aflară despre ce este vorba, nu se mai îndoiră că 
aceasta n-ar fi fost o nouă ispravă a blestematei de babe, şi strigară: 

— O ştim pe bătrână! E o ticăloasă care şi pe noi ne-a înşelat înaintea 
voastră! 

Şi îşi povestiră întâmplarea, iar toţi cei de faţă rămaseră năuci, şi tot aşa şi 
starostele care, neavând altceva mai bun de făcut, strigă: 

— Bine că am avut noroc să-mi găsesc copilul! N-am să mai cer acuma 
hainele pierdute! Să-i fie ca preţ de răscumpărare! Poate numai să le pretind 
într-o bună zi de la bătrână! 

Şi nu vru să mai zăbovească o clipă, ci dete fuga să-i ducă şi soţiei bucuria 
că a găsit copilul. 

Iar ovreiul îi întrebă pe cei trei: 

— Unde gândiţi să vă duceţi acum? 

Ei răspunseră: 

— Ne ducem să căutăm mai departe! 

El spuse: 

— Luaţi-mă şi pe mine! 


Pe urmă întrebă: 

— Este printre voi vreunul care s-o fi cunoscut pe babă înainte de isprava 
ei? 

Cel cu măgarul răspunse: 

— Eu! 

Ovreiul zise: 

— Atunci e mai bine să nu mergem laolaltă, ci să căutăm despărțiți, ca să 
nu prindă de veste! 

Atunci cel cu măgarul răspunse: 

— Dreptu-i! Şi, ca să ne mai putem găsi, hai să luăm ca loc de întâlnire, la 
prânz, prăvălia bărbierului moghrabin Hagg-Mass”ud! 

Se învoiră, dar, să se întâlnească aşa, şi plecară la drum, fiecare în altă 
parte. 

Or, era scris ca stăpânul măgarului să fie cel dintâi care s-o întâlnească pe 
bătrâna cea vicleană... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi una noapte 


Spuse: 


„„„Or, era scris ca stăpânul măgarului să fie cel dintâi care s-o întâlnească 
pe bătrâna cea vicleană tocmai când ea ieşise în cetate să dibuiască vreo altă 
pehlivănie. Într-adevăr, de cum o văzu, măgărarul o şi cunoscu, oricât îşi 
schimbase ea hainele şi înfăţişarea, şi se năpusti asupra ei ţipând: 

— Vai de tine, babă veşcăită, scorbură uscată! Am pus mâna pe tine până 
la urmă! 

Ea întrebă: 

— Ce-ai păţit, fiule? 

El urlă: 

— Măgarul! Dă-mi îndărăt măgarul! 

Ea răspunse cu glas înduioşat: 

— Fiule, vorbeşte domol şi acoperă ceea ce Allah a acoperit cu vălul lui! 
la să vedem? Ce-mi ceri? Măgarul tău ori poate lucrurile celorlalţi? 

El răspunse: 

— Numai măgarul meu! 

Ea spuse: 


— Fiule, te ştiu sărac şi n-am vrut nicidecum să te lipsesc de măgarul tău. 
Ţi l-am lăsat la bărbierul moghrabin Hagg-Mass”ud, care are prăvălia uite 
colea peste drum! Mă duc numaidecât la el şi-l rog să-mi dea măgarul. 
Aşteaptă oleacă! 

Şi plecă înaintea lui la bărbierul Hagg-Mass”ud. Intră în prăvălie plângând, 
îi sărută mâna, şi spuse: 

— Vai de mine şi de mine! 

El o întrebă: 

— Ce ai, tuşă dragă? 

Ea răspunse: 

— Nu te uiţi la fiu-meu, acela care stă în picioare colo, peste drum de 
prăvălia ta? Era de meseria lui asinar, mâna măgari. Ci într-o zi a căzut 
bolnav şi-a fost vânturat de-o pală de vânt care i-a stricat şi i-a stregheţat 
sângele şi, ca urmare, l-a făcut să-şi piardă minţile şi să se smintească! Din 
ziua aceea, nu mai conteneşte să-şi ceară măgarul. Dacă se scoală, strigă: 
„Măgarul meu!” dacă pleacă, strigă: „Măgarul meu!” Atunci un doftor 
dintre cei mai doftori mi-a spus: „Fiul tău are minţile clătinate şi în mare 
tulburare. Şi nimic nu l-ar mai putea vindeca, şi nu l-ar mai putea pune iar 
în balamalele sale, decât dacă i s-ar scoate cele două măsele de minte din 
fundul gurii şi dacă ar fi apoi ars bine la tâmple cu nişte gonghiţe de 
cantarida ori cu un fier încins!” Ia, dar, colea un dinar pentru truda ta, şi 
cheamă-l şi spune-i: „Măgarul tău este la mine. Vino încoace!” La vorbele 
acestea, bărbierul răspunse: 

— Să rămân nemâncat un an, dacă n-am să-i dau eu măgarul în brate, 
tuşică! 

Şi îndată, cum avea în slujba lui ca ajutoare doi flăcăi deprinşi cu toate 
treburile meseriei, spuse unuia dintre ei: 

— Ia şi înroşeşte două piroane! 

Pe urmă strigă la măgărar: 

— Hei, băiete, ia vino-ncoa! Măgarul tău este la mine! 

Şi, în vreme ce măgărarul intra în prăvălie, bătrâna se trase către prag, gata 
de ducă. 

Aşadar, odată asinarul intrat în prăvălie, bărbierul îl luă de mână şi îl duse 
în odaia din dos a bărbieriei, unde îl aldui deodată cu un pumn în pântece, 
aruncându-i totodată şi-o piedică, de-l întinse lat pe spate la podea, unde cei 
doi flăcăiaşi îl legară cobză de mâini şi de picioare, nemaiîngăduindu-i să 
facă nici cea mai mică mişcare. Atunci meşterul bărbier se ridică şi îi 


înfipse dintru început în gură două cleşte mari cât nişte cleşte de fierar, şi de 
care se folosea spre a potoli dinţii abraşi; pe urmă, dintr-o răsucitură de 
mână, îi smulse amândouă măselele deodată. După care, cu toate urletele şi 
zvârcolelile lui, luă cu un cleştişor cele două piroane înroşite şi îi arse 
tâmplele din belşug, rostind numele lui Allah, ca să fie tămăduitura cu 
leac... 

Când isprăvi aceste două isprăvi, bărbierul îi spuse asinarului: 

— Uallahi! maică-ta are să fie mulţumită de mine! Mă duc s-o chem ca să 
vadă sporul lucrului meu şi vindecarea ta! 

Şi, pe când catârgiul se zbătea în mâinile flăcăilor, bărbierul intră în 
prăvălie, şi-acolo!... prăvălia era goală, curățată ca bătută de vânt! Nu mai 
era nimic! Bricele, oglinzile cu mâner de sidef, foarfecele, curelele de 
ascuţit, tasurile, ibricele, ştergarele, scăunaşele, totul pierise! Nu mai era 
nimic! Nici măcar umbra lor! lar bătrâna pierise şi ea! Nimic! Nici măcar 
mireasma bătrânei! Şi, pe deasupra, prăvălia era proaspăt măturată şi 
stropită, de parcă tocmai ar fi fost gata de închiriat numaidecât. 

La priveliştea aceea, bărbierul, peste poate de mânios, se repezi în odăiţa 
din fund şi, înhăţându-l pe măgărar de beregată, îl zgudui ca pe-o tăgârţă şi 
ţipă: 

— Unde-i codoaşa de maică-ta? 

Bietul asinar, nebun de durere şi de turbare, îi spuse: 

— Ah, fecior de zdrenţe! Maică-mea? Păi maică-mea e în tihna lui Allah! 

Bărbierul îl zgâlţâi iar şi-i ţipă: 

— Unde-i maică-ta, cotoroanţa care te-a adus aici şi care a plecat după ce 
mi-a furat toată prăvălia? 

Asinarul, cu trupul zguduit de zgâlţâielile bărbierului, da să-i răspundă, 
când deodată intrară în prăvălie, venind din căutările lor zadarnice, ceilalţi 
trei păcăliţi: boiangiul, tânărul negustor şi ovreiul. Şi-i văzură încăierări pe 
bărbierul cu ochii ieşiţi din cap şi pe magărarul cu tâmplele arse, brăzdate 
de două vârste mari umflate şi cu o spumă de sânge pe buze, cu cele două 
măsele spânzurate încă de-o parte şi de alta a gurii. Şi se minunară: 

— Da ce-i aici? 

lar măgărarul răcni din toţi bojogii lui: 

— O, musulmanilor, cer dreptate împotriva acestui apucat! 

Şi le povesti ce se petrecuse. Atunci ei îl întrebară pe bărbier: 

— De ce ai făcut aşa cu măgărarul, o, meştere Mass'ud? 


Şi bărbierul le povesti la rându-i cum fusese curățată prăvălia lui de către 
bătrână. Atunci ei nu mai avură nicio îndoială că era chiar bătrâna lor, care 
în felul acesta mai săvârşise o pehlivănie, şi strigară: 

— Pe Allah! numai afurisita de babă este făptaşa tuturor necazurilor 
acestea! 

Şi, până la urmă, se dumiriră cu toţii şi se învoiră în această privinţă. 
Atunci bărbierul se grăbi să-şi închidă prăvălia şi să se împreune cu ceilalţi 
patru înşelaţi, ca să-i ajute în căutările lor. Şi bietul asinar nu mai contenea 
să se văicărească: 

— Văleu, măgarul meu! Valeu, măselele mele duse! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi doua noapte 


Spuse: 


— Văleu, măgarul meu! Valeu, măselele mele duse! 

Colindară aşa mult timp prin mahalalele cetăţii; şi deodată, după un colţ de 
uliţă, tot măgărarul, şi de data aceasta, fu cel dintâi care o zări şi o cunoscu 
pe Dalila-cea-Vicleană, despre care, altminteri, niciunul dintre ei nu ştia nici 
cum o cheamă, nici unde sade! Şi, de cum o văzu, asinarul se repezi la ea 
strigând: 

— lacăt-o! Are să ne plătească acuma pentru toate! 

Şi o târâră la valiul cetătii, emirul Khaled. 

Când ajunseră la palatul valiului, o dădură pe bătrână pe mâna paznicilor 
şi le spuseră: 

— Vrem să-l vedem pe valiu! 

Ei răspunseră: 

— Doarme. Aşteptaţi oleacă până ce se trezeşte! 

Şi cei cinci pârâşi aşteptară în curte, în vreme ce paznicii o lăsară pe 
bătrână în seama hadâmbilor, ca s-o închidă în vreo odaie din harem până 
ce s-o scula valiul. 

Când se văzu în harem, bătrâna cea vicleană izbuti să se furişeze până la 
iatacul soţiei valiului şi, după salamalecurile şi sărutările de mână cuvenite, 
îi spuse acesteia, care nici cu gândul nu gândea cum stă treaba: 

— O, stăpână a mea, tare aş vrea să-l văd pe stăpânul nostru, valiul. 

Ea răspunse: 

— Valiul îşi face tabietul de după masă! Da ce treabă ai cu el? 


Ea spuse: 

— Soţul meu, care-i neguţător de robi, mi-a dat în seamă, înainte de a 
pleca într-o călătorie, cinci mameluci, cu porunca de a-i vinde cui i-o plăti 
mai bine. Şi tocmai i-a văzut cu mine valiul, stăpânul nostru, şi mi-a spus că 
îmi dă pe ei o mie două sute de dinari, iar eu m-am învoit să-i las la preţul 
acesta! Şi acuma am venit să-i aduc! 

Or, valiul avea într-adevăr nevoie de nişte robi, şi chiar în ajun îi dăduse 
soţiei sale o mie de dinari pentru această cumpărătură. Aşa că ea nu şovăi să 
creadă vorbele bătrânei şi o întrebă: 

— Unde sunt cei cinci robi? 

Ea răspunse: 

— Colea, sub ferestrele tale, în curtea palatului! 

Şi soţia valiului se uită în curte şi îi zări pe cei cinci păcăliţi, care aşteptau 
să se scoale valiul. Atunci spuse: 

— Pe Allah! sunt tare frumoşi, iar unul dintre ei preţuieste numai el cei o 
mie de dinari! Pe urmă îşi deschise sipetul şi înmână bătrânei mia de dinari, 
spunându-i: 

— Măicuţă, mai lipsesc două sute de dinari ca să împlinesc preţul. Ci, 
întrucât nu-i am, te rog să aştepţi până se trezeşte valiul. 

Bătrâna răspunse: 

— O, stăpână a mea, din acei două sute de dinari, o sută ţi-o las pentru 
ulcica de sirop pe care mi-ai dat-o s-o beau, şi cu o sută rămâi îndatorată să 
mi-o dai când oi mai veni altă dată pe la tine! Acuma te rog să mă scoţi din 
sarai pe uşa cea dosnică a haremului, ca să nu mă mai vadă robii mei! 

Şi soţia valiului porunci să fie îndrumată pe uşa de taină, iar 
Atoateocrotitorul o ocroti şi o ajută să ajungă fără de niciun necaz acasă la 
ea. 

Când fiică-sa Zeinab o văzu că intră pe uşă, o întrebă: 

— O, maică, azi ce-ai mai făcut? 

Ea răspunse: 

— Fata mea, am păcălit-o pe soţia valiului, vânzându-i ca robi, pentru o 
mie de dinari, pe măgărar, pe boiangiu, pe ovrei, pe bărbier şi pe tânărul 
negustor! Dar, o, fata mea, dintre toţi numai de unul mi-e grijă şi numai de 
ochiul lui mă tem, şi-anume de măgărar! Feciorul ăsta de târfă mă cunoaşte 
de fiecare dată. 

Şi fiică-sa îi zise: 


— Atunci, o, maică, gata cu drumurile tale! Stai acasă acuma şi nu uita de 
zicala care spune: 


Urciorul care merge prea des la apă, 
Până la urmă tot crapă! 


Şi încercă s-o înduplece pe maică-sa să nu mai iasă de-aci înainte prin 
cetate, dar degeaba. 

Estimp, cei cinci, iacătă! Când valiul se trezi din somnul lui de după prânz, 
soţia sa îi spuse: 

— Deie Allah ca somnul să-ţi fi fost cu priinţă! M-am bucurat de bucuria 
ta, pentru cei cinci robi pe care i-ai târguit. 

El întrebă: 

— Care robi? 

Ea spuse: 

— De ce vrei să-mi tăinuieşti lucrul acesta? Deie Allah atunci să păţeşti şi 
tu o păcăleală la fel de urâtă ca aceea pe care mi-o faci tu! 

El spuse: 

— Pe Allah! n-am cumpărat niciun rob! Cine ţi-a spus una ca asta? 

Ea răspunse: 

— Chiar femeia de la care i-ai cumpărat pe o mie două sute de dinari, 
bătrâna care mi i-a adus şi mi i-a arătat, colo, în curte, îmbrăcat fiecare în 
câte-o mantie care numai ea preţuieşte o mie de dinari. 

El întrebă: 

— Şi i-ai dat banii? 

— Da, pe Allah! 

Atunci valiul coborî zorit în curte, unde nu-i văzu decât pe măgărar, pe 
bărbier, pe ovrei, pe tânărul negustor şi pe boiangiu; şi îi întrebă pe paznicii 
săi: 

— Unde sunt cei cinci robi pe care bătrâna negustoreasă i-a vândut 
stăpânei voastre? 

El răspunse: 

— De când te-ai culcat domnia ta nu i-am văzut decât pe aceştia cinci de 
aici! 

Atunci valiul se întoarse către cei cinci şi le spuse: 

— Apucaţi-vă de treabă şi, mai întâi, curăţaţi şanţurile de la privăţi. 

La vorbele acestea, cei cinci pârâşi, peste poate de uluiţi, strigară: 


— Dacă asta ţi-e dreptatea, nu mai avem decât să ne plângem împotriva ta 
stăpânitorului nostru califul! Suntem oameni slobozi, pe care nimenea nu 
poate să ne vândă, nici să ne cumpere, Yallah! hai cu noi la calif! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi treia noapte 


Spuse: 


... Yallah! hai cu noi la calif! 

Atunci valiul le spuse: 

— Dacă nu sunteţi robi, apoi atunci sunteţi nişte derbedei şi nişte pungaşi! 
Voi aţi adus-o pe baba aceea în saraiul meu şi aţi ticluit împreună cu ea o 
pungăşie ca asta! Or, pe Allah! la rându-mi, şi eu am să vă vând la nişte 
străini, pe o sută de dinari fiecare! 

Tocmai atunci intră în curtea saraiului ceauşul Urgia-Uliţelor, care venea 
să se plângă califului de ocara pe care-o păţise frumuşica de nevastă-sa. 
Într-adevăr, la întoarcerea lui din călătorie, îşi găsise soţia la pat, doborâtă 
de ruşine şi de zbucium, şi aflase de la ea tot ce păţise; şi ea adăugase: 

— Toate acestea nu mi s-au întâmplat decât din pricina vorbelor tale crude, 
care m-au hotărât să cer ajutorul mijlocitoarei şeicului Ploditor! 

Încât, de îndată ce îl zări pe valiu, ceauşul Urgie răcni: 

— Oare tu ai dat slobozie babelor codoaşe să intre aşa în haremuri şi să 
pungăşească soțiile emirilor? Asta ţi-e meseria? Or, pe Allah! te fac 
răspunzător de hoţia săvârşită faţă de mine şi de pagubele pricinuite soţiei 
mele. 

La vorbele acestea ale ceauşului Urgia-Uliţelor, cei cinci strigară: 

— O, emire, o, viteazule ceauş Urgie, şi noi ne punem în mâinile tale 
necazul nostru. 

Şi el îi întrebă: 

— Da voi de ce aveţi a vă plânge? 

Atunci ei îi povestiră de şart toată păţania lor, pe care nu are rost s-o mai 
spunem încă o dată. Şi ceauşul Urgie zise: 

— Hotărât! şi pe voi v-a hoţit! Da valiul se înşală amarnic dacă socoate 
acum că ar putea să vă întemniţeze! 

Când auzi toate astea, valiul spuse ceauşului Urgie: 

— O, emire, iau în seama mea daunele pentru ceea ce ţi se datorează şi 
înapoierea lucrurilor soţiei tale; şi mă pun zălog pentru hoaţa de cotoroanţă! 


Pe urmă se întoarse către cei cinci şi îi întrebă: 

— Care dintre voi poate s-o cunoască pe bătrână? 

Măgărarul răspunse, însoţit de ceilalţi: 

— Toti putem s-o cunoaştem! 

Şi asinarul adăugă: 

— Eu as cunoaste-o şi dintre o mie de cotoroante, după ochii ei albaştri şi 
sclipitori! Dă-ne numai zece paznici de-ai tăi ca să ne ajute să punem mâna 
pe ea! 

Şi valiul le dete paznicii ceruţi şi ieşiră de la sarai. 

Or, de-abia făcură câţiva paşi pe uliţă, cu măgărarul în frunte, că şi căzură 
taman pe bătrână, care încercă să fugă. Ci ei izbutiră s-o înhaţe, îi legară 
mâinile la spate şi o târâră dinaintea valiului, care o întrebă: 

— Ce-ai făcut cu lucrurile furate? 

Ea răspunse: 

— Eu n-am furat nimic de la nimeni! Şi n-am văzut nimic! Şi nu pricep 
nimic! 

Atunci valiul se întoarse către căpetenia temnicerilor şi îi spuse: 

— Arunc-o până mâine dimineaţă în cea mai mucegăită chilie a ta. 

Ci temnicerul răspunse: 

— Pe Allah! nu pot să iau asupra mea o atare răspundere! N-am nicio 
îndoială că baba are să găsească vreun şiretlic ca să fugă! 

Atunci valiul îşi zise: „Cel mai bine-i s-o ţin sub privirile tuturor, ca să nu 
poată fugi, şi s-o vegheze toţi toată noaptea aceasta, ca s-o putem judeca 
mâine!” Şi încălecă pe cal şi, cu toată ceata, o târâră în afara zidurilor 
Bagdadului şi o priponiră cu coadele de un stâlp, într-o câmpie goală. Pe 
urmă, ca să nu pată vreo amăgeală, îi însărcină pe cei cinci pârâşi s-o 
străjuiască în acea noapte până dimineaţa. 

Aşadar, cei cinci, şi mai ales măgărarul, începură să-şi verse asupra ei 
năduful, spurcând-o cu toate ocările câte le veneau pe limbă, stârnite de 
avaniile şi de pungăşiile ce le înduraseră! Dar, cum toate lucrurile au un 
sfârşit, până şi sacul fără fund al înjurăturilor unui asinar, până şi ligheanul 
de răutăţi al unui bărbier, până şi hârdăul cu acreli al unui boiangiu, şi cum 
de altminteri nesomnul de trei zile şi zbuciumările îi zdrobiseră, cei cinci 
pârâşi, odată ce-şi isprăviră cina, aţipiră până la urmă în preajma stâlpului 
de care era legată de păr Dalila-cea-Vicleană. 

Or, se făcuse noapte adâncă şi cei cinci tovarăşi sforăiau împrejurul 
stâlpului, când doi beduini călare, care vorbeau între ei mergând la pas, se 


apropiară de locul unde sta legată Dalila. Şi Dalila îi auzi cum îşi 
împărtăşeau dorurile. Unul dintre beduini, într-adevăr, îl întreba pe soţul 
său: 

— Tu, măi frate, ce lucru mai bun ai făcut cât ai hălăduit prin Bagdadul cel 
minunat? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi patra noapte 


Spuse: 


— Tu, măi frate, ce lucru mai bun ai făcut cât ai hălăduit prin Bagdadul cel 
minunat? 

Celălalt răspunse, după un răstimp: 

— Eu, pe Allah! am mâncat nişte clătite tare bune, cu miere şi cu 
smântână, aşa cum îmi plac mie! Şi, hotărât, ăsta-i lucrul cel mai bun pe 
care l-am făcut la Bagdad! 

Atunci, celălalt, adulmecând cu zgomot mireasma închipuită a clătitelor 
coapte în ulei şi umplute cu smântână şi îndulcite cu miere, strigă: 

— Pe cinstea mea de arab! am să mă duc drept la Bagdad să mănânc şi eu 
bunătăţile acelea, de care n-am gustat niciodată în zilele mele vânturate pe 
drumurile pustiei! 

Atunci beduinul care mâncase clătite umplute cu smântână şi cu miere îşi 
luă rămas-bun de la soţul său cel dornic de ele, apucând calea îndărăt, pe 
când cestălaltul, urmându-şi drumul către Bagdad, ajunse la stâlp şi dete de 
Dalila cea legată de păr şi cu cei cinci adormiţi împrejuru-i. 

La priveliştea aceea, beduinul se apropie de bătrână şi o întrebă: 

— Cine eşti? Şi de ce eşti aici? 

Ea spuse, plângând: 

— O, şeicule de arabi, mă pun sub ocrotirea ta! 

El spuse: 

— Allah este Atoateocrotitor! Dar pentru ce eşti legată la stâlp? 

Ea răspunse: 

— Află, o, şeicule de arabi, o, preacinstitule, că am de duşman un cofetar 
care face clătite umplute cu smântână şi cu miere, şi-i cel mai vestit din 
Bagdad pentru cât de iute ştie să coacă aceste clătite. Or eu, mai deunăzi, ca 
să-i plătesc o blestemăţie ce-mi făcuse, m-am apropiat de taraba lui şi am 
scuipat pe clătite. Atunci cofetarul s-a dus cu plângere împotriva mea la 


valiu, care m-a pedepsit să fiu legată la stâlp şi să fiu lăsată aşa, dacă n-am 
să pot mânca dintr-odată zece tăvi întregi pline cu clătite. Şi mâine 
dimineaţa au să mi se aducă cele zece tăvi cu clătite. Or, pe Allah o, şeicule, 
sufletul meu totdeauna s-a sâlit de orice zaharicale, şi mai cu seamă nu 
poate înghiţi clătite umplute cu smântână şi cu miere! Vai de mine şi de 
mine! Au să mă lase să mor de foame aici! 

La cuvintele acestea, beduinul strigă: 

— Pe cinstea mea de arab! eu n-am plecat de la cortul meu şi nu mă duc la 
Bagdad decât anume ca să-mi împlinesc dorinţa de clătite! Dacă vrei, dragă 
mătuşă, mănânc eu clătitele în locul tău! 

Ea răspunse: 

— N-au să te lase, decât dacă ai fi legat aici de stâlp în locul meu! Şi chiar 
că, întrucât niciodată n-am umblat decât cu iaşmacul tras peste faţă, nimeni 
nu m-a văzut şi n-ar putea să bage de seamă schimbarea! Drept aceea, n-ar 
trebui decât să-ţi schimbi hainele cu mine, după ce m-ai dezlega! 

Beduinul, care atâta aştepta, se grăbi s-o dezlege şi, după ce îşi schimbă 
hainele cu ea, se lăsă legat de stâlp în locul ei, pe când ea, îmbrăcată cu 
burnusul beduinului şi încinsă la cap cu panglicele lui negre din păr de 
cămilă, sări pe cal şi pieri în depărtare, către Bagdad. 

A doua zi dimineaţa, când cei cinci deschiseră ochii ca să-i ureze zi bună 
bătrânei, începură iarăşi cu ocările lor de cu seară. Ci beduinul le spuse: 

— Unde-s clătitele? Burta mea arde de dorul lor! 

Auzind glasul acela, cei cinci strigară: 

— Pe Allah! ăsta-i un bărbat! Şi vorbeşte ca un beduin! 

Şi catârgiul sări în picioare şi se apropie de el şi îl întrebă: 

— Ya badavi, ce cauţi aici? Şi cum de-ai îndrăznit s-o dezlegi pe bătrână? 

El răspunse: 

— Unde-s clătitele? N-am mâncat nimica toată noaptea! Mai cu samă nu 
precupeţiţi mierea! Biata bătrână avea un suflet pe care-l sâleau 
zaharicalele; da al meu moare după ele! 

La vorbele acestea, cei cinci înţeleseră că fusese păcălit ca şi ei de babă şi 
după ce, în deznădejdea lor, se bătură peste obraji şi strigară: 

— Nu poţi să scapi de ce ţi-e ursit şi nu poţi abate să se împlinească ceea 
ce-i scris de Allah! 

Şi pe când şedeau ei aşa şovăind cu gândul la ce le mai rămânea de făcut, 
sosi şi valiul, însoţit de străjerii lui, la locul unde se aflau cei cinci, şi se 
apropie de stâlp. Atunci beduinul îl întrebă: 


— Unde-s tăvile cu clătite cu miere? 

La aceste cuvinte, valiul ridică ochii către stâlp şi-l zări acolo pe beduin în 
locul bătrânei; şi îi întrebă pe cei cinci: 

— Ce-i asta? 

Ei răspunseră: 

— Soarta! 

Şi adăugară: 

— Bătrâna a fugit, înşelându-l pe beduinul acesta. Iar pe tine, o, valiule, te 
facem răspunzător dinaintea califului pentru fuga ei; căci, dacă ne-ai fi dat 
paznicii tăi ca s-o străjuiască, n-ar fi izbutit să scape. Noi nu suntem străjeri, 
tot aşa cum nu suntem nici robi de cumpărat ori de vândut! 

Atunci valiul se întoarse către beduin şi îl întrebă ce s-a petrecut; şi acela, 
cu amarnice strigăte după clătitele lui, îi povesti întâmplarea şi încheie 
spunând: 

— Acuma să-mi daţi clătitele! 

La cuvintele acestea, valiul şi paznicii izbucniră într-un hohot de râs 
nestăvilit, pe când cei cinci rostogoleau nişte ochi roşii de sânge şi de 
mânie, şi-i spuneau valiului: 

— N-avem să te slăbim până ce n-ai să vii la stăpânul nostru, emirul drept- 
credincioşilor! 

Şi beduinul, pricepând şi el până la urmă că fusese înşelat, spuse valiului: 

— Eu numai pe tine te fac răspunzător de pierderea calului şi a hainelor 
mele! 

Atunci valiul fu nevoit să-i ia şi să-i ducă la Bagdad, la palatul emirului 
drept-credinciosilor, califul Harun Al-Rasid. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi cincea noapte 


Spuse: 


Atunci valiul fu nevoit să-i ia şi să-i ducă la Bagdad, la palatul emirului 
drept-credinciosilor, califul Harun Al-Raşid. 

Califul îi primi numaidecât, iar ei intrară la divan, unde mai înaintea lor 
venise şi ceauşul Urgia-Uliţelor care îşi înfăţişase plângerea. 

Şi Harun Al-Raşid, care cerceta el însuşi toate pricinile, începu să-i 
descoase pe toţi la rând, cel dintâi pe asinar şi cel de pe urmă pe valiu. Şi 
fiecare îi povesti pe de şart califului povestea sa. 


Atunci califul, minunat peste poate de câte auzea, le spuse tuturora: 

— Pe cinstea strămoşilor mei Bani-Abbas, vă dau încredințare că vi se va 
întoarce tot ce vi s-a furat! Tu, măgărarule, îţi vei căpăta măgarul şi o 
despăgubire! Tu, bărbierule, îți vei căpăta bărbieria şi sculele! Tu, 
negustorule, punga şi hainele! Tu, evreule, giuvaierurile! Tu, boiangiule, o 
prăvălie nouă! Iar tu, şeicule de arabi, şi calul, şi hainele, şi atâtea tăvi de 
clătite cu miere cât îşi poate dori burdihanul sufletului tău! Însă mai întâi 
trebuie să fie găsită bătrâna! 

Şi se întoarse către valiu şi către ceauşul Urgie şi le spuse: 

— Şi ţie, emire Khaled, la fel îţi va fi dată înapoi mia ta de dinari! Şi ţie, 
emire Mustafa, giuvaierurile şi hainele soţiei tale, precum şi o despăgubire. 
Dar voi doi trebuie s-o găsiţi pe bătrână! Vă dau în seamă această grijă. 

La cuvintele acestea, emirul Khaled îşi scutură hainele şi ridică braţele 
către cer, strigând: 

— Pe Allah! o, emire al drept-credincioşilor, iartă-mă! Nu cutez să mă mai 
încarc şi cu îndeplinirea unei sarcini ca asta! După toate înşelăciunile pe 
care mi le-a tras bătrâna, nu pot chezăşui că n-o să mai găsească iar vreun 
şiretlic ca să scape cu faţa curată, spre paguba mea! 

Şi califul începu să râdă şi îi spuse: 

— Atunci însărcinează pe altcineva cu treaba asta! 

El răspunse: 

— Dacă-i aşa, o, emire al drept-credincioşilor, dă tu porunca s-o caute pe 
bătrână insul cel mai dibaci din Bagdad, însuşi căpetenia străjilor de la 
Dreapta Ta, Ahmad-cel-Hoţoman! Până acuma, cu toată dibăcia lui, cu toate 
slujbele pe care poate să le facă şi lefurile cele mari pe care le capătă în 
fiecare lună, n-a săvârşit încă nimic! 

— Ya mokaddem Ahmad! 

Şi Ahmad-cel-Hoţoman înaintă numaidecât dinaintea califului şi spuse: 

— La poruncile tale, o, emire al drept-credincioşilor! 

Califul îi spuse: 

— Ascultă, căpitane Ahmad! este o bătrână care a făcut cutare şi cutare 
lucru! Te însărcinez s-o găseşti şi s-o aduci la mine! 

Şi Ahmad-cel-Hoţoman spuse: 

— Răspund de ea, o, emire al drept-credincioşilor! 

Şi ieşi, urmat de cei patruzeci de arcaşi ai lui, pe când califul îi opri lângă 
el pe cei cinci şi pe beduin. 


Or, mai-marele peste arcaşii lui Ahmad-cel-Hoţoman era un bărbat hărtănit 
în căutări de soiul acesta, şi care se numea Ayub Spinare-de-Cămilă. Şi cum 
avea de obicei să-i vorbească slobod mai-marelui său Ahmad-cel-Hoţoman, 
se apropie de el şi îi zise: 

— Căpitane Ahmad, nu este decât o bătrână în Bagdad; şi a o prinde are să 
fie anevoie, crede bărbii mele! 

Şi Ahmad-cel-Hoţoman îl întrebă: 

— Atunci ce ai să-mi spui în această privinţă, o, Ayub Spinare-de-Cămilă? 

El răspunse: 

— Nicicând n-o să fim destul de mulţi ca să izbutim s-o învăluim pe 
bătrână; şi sunt de părere să-l hotărâm pe căpitanul Hassan-cel-Pehlivan să 
ne însoţească, dimpreună cu cei patruzeci de arcaşi ai lui; întrucât el e mai 
frecat cu daraveli de soiul acesta! 

Ci Ahmad-cel-Hoţoman, care nu vroia nicicum să împartă cu celălalt 
căpitan cinstea prinderii bătrânii, răspunse cu glas tare, aşa fel ca să fie auzit 
de Hassan-cel-Pehlivan, care se aţinea pe lângă poarta cea mare a palatului: 

— Pe Allah! o, Spinare-de-Cămilă, au de când avem noi trebuintă de alţii 
ca să ne facem treburile? 

Şi trecu mândru călare, cu cei patruzeci de arcaşi ai lui, pe dinaintea lui 
Hassan-cel-Pehlivan, care rămase otrăvit amarnic de răspunsul acela şi de 
hotărârea pe care o luase califul, alegându-l numai pe Ahmad-cel-Hoţoman 
şi negândindu-se şi la el, Hassan! Şi îşi zise: „Pe viaţa capului meu ras! au 
să aibă trebuinţă de mine! 

Ci Ahmad-cel-Hoţoman, odată ajuns pe locul ce se aşternea dinaintea 
palatului califului, îşi dodeli oamenii, ca să le dea curaj, şi le spuse: 

— O, vitejii mei, acuma ne despărţim în patru cete, ca să scotocim cele 
patru mahalale ale Bagdadului. Şi mâine, pe la prânz, să veniţi toţi la mine 
la cârciuma de pe uliţa Mustafa, ca să-mi daţi sama ce-aţi făcut ori ce-aţi 
găsit! 

Şi după ce hotărâră în felul acesta locul întâlnirii, se împărţiră în patru 
cete, care porniră să străbată fiecare câte o mahala, în vreme ce Ahmad-cel- 
Hoţoman la rându-i începu să adulmece vântul. 

Estimp, Dalila şi fiică-sa Zeinab aflară degrabă şi ele, din zvoana lumii, 
despre zeberelele cu care îl însărcinase califul pe Ahmad-cel-Hoţoman ca s- 
o găbjească pe-o bătrână pezevenghe ale cărei pişicherlâcuri umpluseră de 
zarvă Bagdadul. La auzul zvonului acesta, Dalila îi spuse fiică-sii: 


— O, fata mea, n-am a mă teme întru nimic de nimenea, de vreme ce 
Hassan-cel-Pehlivan nu e cu ei; căci Hassan e singurul ins din Bagdad de 
care mi-e frică, pentru că numai el e în stare să mă cunoască şi să te 
cunoască; şi, dacă vrea el, chiar şi astăzi poate să vină şi să ne ridice pe 
amândouă, fără ca noi să putem găsi nici cel mai mic şiretlic de scăpare. Să 
mulţumim, dar, Atoateocrotitorului care ne ocroteşte! 

Fiică-sa Zeinab răspunse: 

— O, mamă, ce prilej frumos ar fi, aşadar, pentru noi să-i tragem o 
păcăleală straşnică acestui hoţoman de Ahmad şi celor patruzeci de 
hăndrălăi ai lui. Ce haz ar fi, o, mamă! 

Dalila răspunse: 

— O, fată a pântecului meu, astăzi mă simt cam zaifă, şi mă bizui pe tine 
să le joci un renghi acestor patruzeci şi unu de golani! Treaba-i lesne de 
făcut, şi mă încumet pe iscusinţa ta! 

Atunci Zeinab, care era o fetişcană tare zarifă, cu nişte ochi întunecosi şi 
cu o faţă dulce şi luminată... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi şasea noapte 


Spuse: 


„„„Atunci Zeinab, care era o fetişcană tare zarifă, cu nişte ochi întunecoşi şi 
cu o faţă dulce şi luminată, se ridică numaidecât şi se îmbrăcă dichisit, 
punându-şi peste faţă un văl uşor de borangic, încât strălucirea ochilor să-i 
fie şi mai moale şi ispititoare. Atunci, gătită aşa, o sărută pe maică-sa şi-i 
spuse: 

— O, mamă, mă juruiesc pe viaţa lacătului meu cel neatins şi ferecat, că 
am să pun gabja pe cei patruzeci şi unu şi am să-mi fac râs de ei! 

Şi plecă şi se duse în uliţa Mustafa şi intră în cârciuma ţinută de Hagg- 
Karim din Mosul. 

Începu mai întâi prin a face un salamalec tare drăgălaş crâşmarului Hagg- 
Karim care, vrăjit, îi întoarse salamalecul îndoit. Atunci ea îi spuse: 

— Ya Hagg-Karim, iacătă cinci dinari pentru tine dacă vrei să-mi 
închiriezi până mâine sala ta cea mare din fund, unde vreau să poftesc nişte 
prieteni, fără ca muşterii tăi cei de toată ziua să poată intra peste noi! 

El răspunse: 


— Pe viaţa ta, o, stăpână a mea, şi pe viaţa ochilor tăi, mă învoiesc să-ţi 
dau sala mea cea mare pe degeaba, numai cu datoria din parte-ţi de a nu 
precupeţi băuturile pentru oaspeţii tăi. 

Ea zâmbi şi îi spuse: 

— Cei pe care îi poftesc eu aici, ya Hagg, sunt nişte ulcioare la care olarul 
a uitat să pună fund! Toate băuturile din pivniţa ta au să treacă prin ele! Să 
nu ai nicio teamă în această privinţă. 

Şi numaidecât se întoarse acasă, luă măgarul măgărarului şi calul 
beduinului, îi încărcă cu saltele, cu pături, cu taburete, cu feţe de masă, cu 
tăvi, cu farfurii şi cu alte tacâmuri şi se întoarse repede la han, unde 
descarcă măgarul şi calul de toate aceste lucruri, pe care le orândui în sala 
cea mare luată cu chirie. Pe urmă aşternu feţele de masă, orândui oalele de 
băutură, stacanele şi mâncarea pe care o cumpărase şi, când isprăvi totul, se 
duse şi se aşeză la uşa cârciumii. 

Nu trecu multă vreme de când sta acolo, că şi văzu răsărind zece arcaşi de- 
ai lui Ahmad-cel-Hoţoman, în frunte cu Spinare-de-Cămilă, care era tare 
încruntat la chip. Spinare-de-Cămilă porni drept către cârciumă, împreună 
cu ceilalţi nouă, şi o văzu acolo pe frumoasa fetişcană, care avu grijă să dea 
uşor de-o parte, ca din întâmplare, vălul cel uşor de borangic ce-i acoperea 
faţa. Şi Spinare-de-Cămilă fu şi uluit şi vrăjit de frumuseţea ei tinerească, 
atâta de plăcută, şi o întrebă: 

— Ce faci aici, o, copilă? 

Ea răspunse, aruncându-i din coada ochiului o privire şăgalnică: 

— Nimic! îmi aştept norocul! Nu cumva eşti viteazul Ahmad? 

El spuse: 

— Nu, pe Allah! Da pot să-i ţin locul, dacă-i vorba să-i ceri vreun ajutor, 
căci sunt şeful arcaşilor lui, sunt Ayub Spinare-de-Cămilă, robul tău, o, ochi 
de gazelă! 

Ea îi zâmbi iar şi îi spuse: 

— Pe Allah! o, căpetenie de arcaşi, dacă buna-cuviinţă şi aleasa-purtare ar 
vroi să-şi caute un adăpost de temei, pe voi patruzeci v-ar alege ca să le 
călăuziţi! Intraţi, dar, aici, şi fiţi bineveniţi! Primirea prietenească de care o 
să vă bucuraţi la mine nu este decât cinstirea datorată unor oaspeţi atâta de 
aleşi! 

Şi îi pofti în sala pregătită şi, îmbiindu-i să se aşeze în jurul tăvilor cele 
mari cu bunătăţuri, îi îndemnă să bea nişte vin amestecat cu banj adormitor, 
încât, de la cele dintâi stacane golite, cei zece căzură laţi, ca nişte elefanţi 


beţi ori ca nişte bivoli cuprinşi de ameţeală, şi se cufundară într-un somn 
adânc. 

Atunci Zeinab îi târî pe rând de picioare şi îi aruncă de-a valma în fundul 
prăvăliei, înghesuindu-i claie peste grămadă, îi ascunse sub o pătură mare, 
trase peste ei o perdea, puse totul în bună rânduială în încăpere şi iesi să se 
aşeze iarăşi la usa cârciumii. 

În curând se ivi şi cea de-a doua ceată, cu alţi zece arcaşi, care şi ei la fel 
muşcară din vraja ochilor întunecosi şi a obrajilor luminoşi ai frumoasei 
Zeinab, şi la fel păţiră ca şi cei de dinaintea lor; şi tot aşa şi cea de-a treia 
ceată, şi cea de-a patra. Iar fetişcana, după ce îi înghesui pe toţi arcaşii claie 
peste grămadă în dosul perdelei celei mari, puse totul în bună rânduială în 
sală şi iesi să aştepte şi sosirea lui Ahmad-cel-Hoţoman. 

Nu şezu multă vreme acolo, că se şi ivi Ahmad-cel-Hoţoman, călare pe 
calul lui, şi mânios, cu ochii numai fulgere şi cu barba şi mustăţile zbârlite 
ca blana unei hiene flămânde. Cum ajunse în faţa uşii, descălecă de pe cal şi 
legă animalul cu frâul de una dintre verigile de fier prinse în peretele 
cârciumii, şi strigă: 

— Unde-or fi feciorii ăia de căţea? Au nu le-am poruncit să mă aştepte 
aici? Hei, nu cumva i-ai văzut tu? 

Atunci Zeinab îşi legănă şoldurile, aruncă o ocheadă dulce la stânga, pe 
urmă la dreapta, zâmbi din buze şi spuse: 

— De cine întrebi, o, stăpâne? 

Or, Ahmad, din două priviri pe care i le aruncă fata, îşi şi simţi lăuntrurile 
cum îi vânjolesc pântecul, şi îşi auzi cum geme ceea ce avea ca moştenire. 
Atunci spuse zâmbăreţei Zeinab, care sta moale şi parcă neştiutoare de 
nimic: 

— O, măi fetiţo, cei patruzeci de arcaşi ai mei! 

La cuvintele acestea, Zeinab deodată, cuprinsă parcă de un val mare de 
supuşenie, înaintă către Ahmad-cel-Hoţoman şi îi sărută mâna spunând: 

— O, căpitane Ahmad, căpetenie a Dreptei califului, cei patruzeci de 
arcaşi mi-au lăsat vorbă să-ţi spun că au zărit-o în fundul ulicioarei pe 
bătrâna Dalila pe care o cauţi şi că se duc s-o uimească mai departe, fără a 
se mai opri aici; dar te încredinţează că se întorc degrabă cu ea; şi n-ai decât 
să-i aştepţi în sala cea mare a cârciumii, unde chiar eu cu mâinile mele am 
să te slujesc! 

Atunci Ahmad-cel-Hoţoman se luă după fetişcană şi intră în prăvălie, unde 
nu zăbovi mult până ce, beat de farmecele pungăşoaicei şi robit de 


marghiolelile ei, bând stacan după stacan, căzu ca mort, de pe urma sporului 
adăugat minţii lui de banjul cel adormitor turnat în băutură. 

Atunci Zeinab, fără a mai zăbovi, se apucă să-l dezbrace pe Ahmad-cel- 
Hoţoman de toate hainele şi de tot ce avea pe el, nelăsându-i decât cămaşa 
şi izmenele cele largi; pe urmă trecu la ceilalţi şi îi dezbrăcă şi pe ei la fel. 
După care, strânse toate lucrurile şi toate hainele furate, le încărcă pe calul 
lui Ahmad-cel-Hoţoman, pe calul beduinului şi pe măgarul măgărarului şi, 
căpătuită aşa cu toate acele planuri ale biruinţei sale, se întoarse acasă fără 
de niciun necaz şi înmână totul maică-sii Dalila care o sărută plângând de 
bucurie. 

lar Ahmad-cel-Hoţoman şi cei patruzeci de soţi ai lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute patruzeci şi şaptea noapte 


Spuse: 


lar Ahmad-cel-Hoţoman şi cei patruzeci de soţi ai lui rămaseră adormiţi 
vreme de două zile şi două nopţi, iar când, a treia dimineaţă, se deşteptară 
din somnul lor cel neobişnuit, habar n-avură dintru-ntâi cum să-şi 
lămurească pricina pentru care se aflau grămădiţi în colţul acela, şi, până la 
urmă, din presupunere în presupunere, nu mai avură nicio îndoială că 
fuseseră traşi pe sfoară. Atunci, se simţiră tare umiliţi, mai ales Ahmad-cel- 
Hoţoman, care se arătase aşa de avan faţă de Hassan-cel-Pehlivan şi care 
acuma trăia ruşinea cea mare de a se arăta în uliţă gătit aşa cum se afla. Se 
hotărî cu chiu cu vai să iasă din cârciumă şi, cel dintâi ins cu care dete ochii 
în drum se nimeri să fie tocmai tovarăşul său Hassan-cel-Pehlivan care, 
văzându-l numai în cămaşă şi-n izmene, cu cei patruzeci de arcaşi după el 
gătiţi asemenea, pricepu dintr-o ocheadă păţania pe care o păţiseră cu toţii. 
La priveliştea aceea, Hassan-cel-Pehilivan, înveselit cum nu se mai poate, 
începu să cânte: 


Copilele cele neştiutoare 

Cred că bărbaţii-s toţi la fel. 
Habar n-au că ei sunt asemenea 
Doar la turban, şi nici la el! 


Căci printre ei sunt unii înţelepţi, 


Iar alţii-s nişte gugumani zurlii. 
Au nu şi-n cer sunt stele-aproape stinse, 
Iar altele-s mărgăritare vii? 


Vulturii nu se-ating de carnea moartă, 
Nici şoimii care fulgeră în zbor; 

Dar ciorile spurcate se înfruptă 

Din orice stârv găsit în calea lor. 


După ce sfârşi de cântat, Hassan-cel-Pehlivan veni la Ahmad-cel-Hoţoman 
şi, prefăcându-se că numai atunci îl zărea, îi spuse: 

— Pe Allah! mokaddem Ahmad, dimineţile sunt cam răcoroase pe Tigru 
şi-i cam cu primejdie să ieşiţi aşa, numai în cămăşi şi-n izmene! 

Iar Ahmad-cel-Hoţoman răspunse: 

— Dar tu, ya Hassan, tu eşti chiar mai urâcios şi mai rece la inima ta decât 
dimineaţa aceasta! Nimenea nu scapă de ce-i ursit, şi nouă ne-a fost ursit să 
fim vicleniţi de o copilandră. Nu cumva o cunoşti? 

El răspunse: 

— O cunosc, şi-o cunosc şi pe maică-sa! Şi, dacă vrei, mă pot duce să ţi le 
înhaţ într-o clipită! 

El întrebă: 

— Cum aşa? 

El răspunse: 

— Nu ai decât să te înfăţişezi dinaintea califului şi, ca mărturie de 
nevolnicie, să-ţi scuturi salba de la gât şi să-i spui să mă însărcineze pe 
mine în locul tău cu prinderea lor! 

Atunci Ahmad-cel-Hoţoman, după ce se îmbrăcă, plecă la divan cu 
Hassan-cel-Pehlivan, şi califul îl întrebă: 

— Unde-i bătrâna, mokaddem Ahmad? 

El îşi scutură salba şi răspunse: 

— Pe Allah! o, emire al drept-credincioşilor, eu n-am cunoscut-o! 
Mokaddemul Hassan poate îndeplini mai bine ca mine această treabă! El o 
cunoaşte, ba chiar mărturiseşte că bătrâna n-a săvârşit toate pehlivăniile 
astea decât ca să ajungă de pomină şi ca să-l facă pe stăpânul nostru califul 
să o ia în seamă! 

Atunci Al-Rasid se întoarse către Hassan şi îl întrebă: 

— Aşa este, mokaddem Hassan? O cunoşti pe bătrână? Şi crezi că n-a 
săvârsit toate astea decât ca să dobândească hatârurile mele? 


El răspunse: 

— Aşa este, o, emire al drept-credincioşilor! 

Atunci califul strigă: 

— Pe mormântul şi pe cinstea strămoşilor mei! dacă bătrâna dă îndărăt 
tuturor acestora ceea ce le-a luat, o iert! 

Iar Hassan-cel-Pehlivan spuse: 

— Atunci, o, emire al drept-credincioşilor, dă-mi pentru ea zălogul de 
slobozenie! 

Şi califul îşi aruncă năframa către Hassan-cel-Pehlivan, ca zălog de 
slobozenie pentru bătrână. 

Pe dată Hassan, după ce ridică zălogul de slobozenie, ieşi de la divan şi 
dete fuga drept acasă la Dalila, pe care o cunoştea de mult. Bătu la poartă şi 
Zeinab veni să-i deschidă. El întrebă: 

— Unde-i maică-ta? 

Ea spuse: 

— E sus! 

El spuse: 

— Du-te şi spune-i că Hassan, mokaddemul de-a Stânga, este jos şi îi 
aduce din partea califului năframa de slobozenie, însă cu învoiala să dea 
îndărăt tot ce-aluat. Şi spune-i să coboare aşa cum se cuvine, altminteri am 
să mă anevoiesc s-o ridic cu sila! 

Ori, Dalila, care auzise tot, strigă de sus: 

— Aruncă-mi zălogul de slobozenie! Şi merg la calif cu toate lucrurile 
luate! 

Atunci Pehlivanul îi aruncă zălogul, pe care Dalila şi-l legă numaidecât la 
gât; pe urmă, ajutată de fiică-sa, se apucă să încarce pe măgar şi pe cei doi 
cai toate lucrurile şterpelite. Când isprăviră, Hassan îi spuse Dalilei: 

— Mai lipsesc hainele lui Ahmad-cel-Hoţoman şi ale celor patruzeci ai lui. 

Ea răspunse: 

— Pe Numele cel sfânt! nu le-am luat eu! 

El începu să râdă şi spuse: 

— Dreptu-i! Le-a luat fiică-ta Zeinab! Bine, fie! Alea să-ţi rămână ţie. 

Şi, urmat de cele trei animale legate unul după altul cu o funie, o duse pe 
Dalila la divan, în mâinile califului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute patruzeci şi opta noapte 


Spuse: 


...0 duse pe Dalila la divan, în mâinile califului. Când Al-Raşid o văzu pe 
împieliţata de bătrână, nu se putu opri să nu răcnească porunca de-a fi 
zvârlită numaidecât pe chilimul de sânge, ca să fie isprăvită. Atunci ea 
strigă: 

— Mă aflu sub ocrotirea ta, o, Hassan! 

Iar Hassan-cel-Pehlivan se repezi şi sărută mâinile califului şi îi spuse: 

— Iart-o, o, emire al drept-credincioşilor! I-ai dat zălog de slobozenie! Pe 
care iată-l la gâtul ei! 

Califul răspunse: 

— Asta aşa-i. Încât o iert, pentru prețuirea ce-ţi port! 

Pe urmă se întoarse către Dalila şi îi zise: 

— Vino încoace, o, bătrâno! Care-i numele tău? 

Ea răspunse: 

— Numele meu este Dalila, şi sunt soţia celui ce-a fost răspunzător peste 
porumbeii tăi! 

El spuse: 

— Într-adevăr eşti o pehlivancă plină de şiretlicuri. Şi de-acuma-nainte ai 
să te numeşti Dalila-cea-Vicleană. 

Pe urmă îi spuse: 

— Poţi barem să-mi spui cu ce scop ţi-ai bătut joc de oamenii aceştia aici 
de faţă, şi de ce ne-ai făcut atâtea necazuri, chinuindu-ne inimile? 

Atunci Dalila se aruncă la picioarele califului şi răspunse: 

— Eu, o, emire al drept-credincioşilor, n-am făcut nimica din lăcomie! 
Dar, când am auzit ce se povestea despre hoţiile de demult, şi despre 
pehlivăniile săvârşite odinioară la Bagdad de agiii tăi de la Dreapta şi de la 
Stânga, Ahmad-cel-Hoţoman şi Hassan-cel-Pehlivan, mi-a venit în gând să 
fac şi eu la rândul meu ca ei, de nu şi să-i întrec, ca să pot căpăta de la 
stăpânul nostru califul huzmeturile şi slujba răposatului meu soţ, părintele 
bietelor mele copile! 

La cuvintele acestea, asinarul se ridică înverşunat şi strigă: 

— Allah să judece şi să hotărască între mine şi baba aceasta! Nu s-a 
mulţumit numai să-mi fure măgarul, l-a mai pus şi pe moghrabinul aci de 
faţă să-mi smulgă cele două măsele din fundul gurii şi să-mi ardă tâmplele 
cu nişte cuie de fier înroşite în foc! 

lar beduinul tot aşa se ridică şi el şi strigă: 


— Allah să judece şi să se rostească între mine şi baba asta! Că nu s-a 
mulţumit numai să mă lege de stâlp în locul ei şi să-mi fure calul, da mi-a 
mai pricinuit şi un năduf înfundat că nu m-a lăsat să-mi împlinesc dorul de 
clătite cu miere! 

Apoi şi boiangiul, şi bărbierul, şi tânărul negustor, şi căpetenia Urgie, şi 
evreul, şi valiul, toţi se ridicară unul după altul să ceară de la Allah daune 
pentru pagubele pe care li le pricinuise bătrâna. Încât califul, care era darnic 
şi filotim, le înapoie mai întâi tuturora lucrurile care li se furaseră, şi îi 
despăgubi îmbelşugat din chiar vistieria lui. Şi porunci ca măgărarului, din 
pricina pierderii celor două măsele şi a arsurilor îndurate, să i se dea pe 
deasupra încă o mie de dinari de aur, şi îl căftăni cap peste isnaful 
măgărarilor. Şi ieşiră cu toţii de la divan, bucuroşi de mărinimia califului şi 
de felul cum judecase pricina, şi uitară toate câte le păţiseră. 

Cât despre Dalila, califul îi spuse: 

— Acuma, o, Dalila, poţi să-mi ceri ceea ce doreşti! 

Dalila sărută pământul dintre mâinile califului şi răspunse: 

— O, emire al drept credincioşilor, nu doresc decât numai un lucru de la 
bunătatea ta, şi anume acela de a fi pusă la loc în slujba şi huzmeturile 
răposatului meu soţ, căpetenia porumbeilor poştaşi! Că mă pricep să 
îndeplinesc aceste sarcini, întrucât şi pe vremea când trăia soţul meu, tot eu, 
ajutată de fiică-mea Zeinab, le dam grăunţe porumbeilor şi curăţăm 
porumbăria şi le legam scrisorile la gât, şi tot eu aveam grijă de foişorul cel 
mare care ai poruncit să se zidească de adăpost pentru porumbei, şi pe care 
îl străjuiau zi şi noapte patruzeci de negri şi patruzeci de câini, câinii aceia 
pe care chiar tu i-ai luat de la sultanul afganilor, urmaşii lui Soleiman, când 
cu biruinţa ta asupra acelui sultan! 

Şi califul răspunse: 

— Fie, o Dalila! am să poruncesc să ţi se scrie numaidecat firmanul de 
numire în slujba de căpetenie peste foişorul cel mare al porumbeilor călători 
şi de stăpână peste cei patruzeci de negri şi peste cei patruzeci de câini 
ridicaţi de la sultanul afganilor, urmaşii lui Soleiman! Şi, în felul acesta, ai 
să răspunzi cu capul de pierderea vreunuia dintre acei porumbei care îmi 
sunt mai scumpi chiar decât viaţa copiilor mei. Ci nu mă îndoiesc de 
vrednicia ta! 

Atunci Dalila adăugă: 

— Aş mai vrea, o, emire al drept-credinciosilor, ca şi fiica mea Zeinab să 
locuiască împreună cu mine la foişor, ca să-mi dea ajutor la vegherea 


porumbeilor! 

Şi califul îi dete îngăduinţa. 

Atunci Dalila, după ce sărută mâinile califului, se întoarse acasă şi, ajutată 
de fiică-sa Zeinab, îşi mută toate ale casei şi toate lucrurile la foişorul cel 
mare, şi îşi alese ca locuinţă încăperile de la intrarea în foişor. Şi chiar din 
ziua aceea îi luă în stăpânire pe cei patruzeci de negri şi, îmbrăcată în straie 
bărbăteşti şi cu un coif de aur pe cap, încălecă pe un cal şi se duse la calif să 
capete porunci şi să întrebe de soliile ce le avea de trimis în împărăție! Şi, 
când se lăsă noaptea, slobozi din lanţ în curtea cea mare a foişorului cei 
patruzeci de câini din neamul câinilor ciobăneşti ai lui Soleiman, ca să stea 
de pază. Şi, în fiecare zi, se ducea la divan, călare, purtând pe cap coiful de 
aur împodobit cu un porumbel de argint, şi însoţită de alaiul celor patruzeci 
de arapi ai ei, îmbrăcaţi numai în mătăsuri roşii şi în atlazuri. Şi, ca să-şi 
împodobească locuinţa cea nouă, agăţă pe ea hainele lui Ahmad-cel- 
Hoţoman, ale lui Ayub Spinare-de-Cămilă şi ale tovarăşilor lor. Şi în felul 
acesta Dalila-cea-Vicleană şi fiică-sa Zeinab-cea-Şireată dobândiră la 
porumbei şi stăpânirea peste cei patruzeci de negri şi peste cei patruzeci de 
câini care păzeau la vreme de noaptea foişorul cel mare! Ci Allah ştie mai 
bine! 


— Or, acum, o, norocitule sultan, urmă Şeherezada, a venit vremea să-ţi povestesc şi de Ali Argint- 
Viu, şi de necazurile lui cu Dalila şi cu fiică-sa Zeinab, şi cu fratele Dalilei, Zoraik, neguţătorul de 
peşte prăjit, şi cu ovreiul vrăjitor Azaria! Căci isprăvile acestea sunt cu mult mai de mirare şi mai de 
pomină decât toate câte ai ascultat până acum! 

Iar sultanul Şahriar îşi zise în sine: „Pe Allah! n-am s-o scurtez de cap decât după ce am să ascult şi 
isprăvile lui Ali Argint-Viu!” Iar Şeherezada, dacă văzu că se luminează de ziuă, tăcu sfioasă. 


Dar când fu cea de a patru sute patruzeci şi noua noapte 


Spuse: 


Mi s-a izvodit, o, norocitule sultan, că la Bagdad, pe vremile când trăiau 
Ahmad-cel-Hoţoman şi Hassan-cel-Pehlivan, mai era acolo şi un alt pungaş, 
atâta de şiret şi de ager, încât niciodată oamenii agiei n-au putut să pună 
mâna pe el; căci, de îndată ce credeau că l-au înşfăcat, el le şi scăpa, aşa 
cum lunecă printre degete un strop de argint-viu pe care ai vrea să-l apuci. 
Drept aceea, încă mai dinainte, de la Cairo, locul lui de baştină, fusese 
poreclit Ali Argint-Viu. 


Într-adevăr! Înainte de-a fi venit la Bagdad, Ali Argint-Viu trăise la Cairo 
şi nu s-a hotărât să plece la Bagdad decât în urma unor împrejurări vrednice 
de pomenire şi care au de ce să fie istorisite la începutul acestei povestiri. 

Şedea într-o zi trist şi fără de nicio treabă, între soţii săi, în odaia de sub 
pământ ce le slujea ca loc de întâlnire; iar soţii săi, văzându-l cu inima 
opărită şi cu pieptul uscat, se străduiau să-l înveselească, ci el rămânea 
crunt în colţul lui, cu chipul mohorât, cu fruntea întunecată şi cu 
sprâncenele încrâncenate. Atunci unul dintre ei îi spuse: 

— O, căpetenie a noastră, ca să-ti uşurezi pieptul nu-i nimica mai bun 
decât o preumblare pe ulițele şi prin sukurile din Cairo! 

lar Ali Argint-Viu, ca să curme vorba, se ridică şi plecă să colinde 
mahalalele cetăţii Cairo, fără ca neagra-i supărare să i se însenineze vreun 
pic. Şi-aşa, ajunse pe uliţa Roşie, pe când la trecerea lui toată lumea se da 
cu grabă de-o parte, din cinstire faţă de el. 

Când intră pe uliţa Roşie şi tocmai da să coboare într-o cârciumă în care 
avea el nărav să se îmbete, văzu lângă uşă un vânzător de apă ce-şi ţinea 
burduful din piele de capră în spinare şi îşi vedea de treaba lui, izbind între 
ele cele două tasuri de aramă în care turna apa de băut pentru cei însetaţi. Şi 
îşi cânta strigările de vânzător pe uliţe, strigări în care apa lui era când 
miere, când vin, după pofta inimii! lar în ziua aceea îşi cânta strigătul 
însoţindu-l cu zăngănitul celor două tasuri lovite între ele: 


Din strugure este căpătată 
Băutura cea mai minunată! 

Nu-i fericire-adevărată 

Fără un prieten cu inima curată! 
Plăcerea toată 

Numai aşa se arată! 

Iar locul cel mai fălos 

E al cui ştie să vorbească frumos! 


Când îl zări pe Ali Argint-Viu, vânzătorul de apă îşi zăngăni în cinstea lui 
cele două tasuri răsunătoare şi cântă: 


O, trecătorule, 
Ia apă, 
Curată, 
Dulce, 


Minunată! 

Apă 

Proaspătă! 
Ochi de cocoş, 
Apa mea! 
Cleştar, 

Apa mea! 

Ochi neatins, 
Apa mea! 
Bucuria gâtului! 
Adamant urâtului, 
Apa, 

Apa, 

Apa mea! 


Pe urmă întrebă: 

— Stăpâne, nu vrei un tas de apă? 

Argint-Viu răspunse: 

— Dă-mi! 

Şi vânzătorul îi umplu un tas, pe care avu grijă să-l clătească mai întâi 
tacticos, şi i-l întinse, spunând: 

— Plăcerea! 

Ali însă, luând tasul, îl privi o clipă, îl scutură şi vărsă apa pe jos, spunând: 

— Dă-mi alta! 

Atunci vânzătorul, supărat, îl măsură din ochi şi strigă: 

— Pe Allah! şi ce găseşti tu în apa aceasta, mai curată decât lacrima unui 
ochi de cocoş, de-o arunci aşa pe jos? 

EI răspunse: 

— Aşa-mi place mie! Mai toamă-mi una! 

Şi vânzătorul umplu cu apă tasul a doua oară şi i-l întinse cu sfinţenie lui 
Ali Argint-Viu, care îl luă şi iarăşi îl vărsă, spunând: 

— Mai umple-mi-l o dată! 

Şi vânzătorul strigă: 

— Ya sidi, dacă nu vrei să bei, lasă-mă să-mi văd de drum! 

Şi îi întinse al treilea tas cu apă. Ci, de data aceasta, Argint-Viu goli cupa 
dintr-o sorbitură şi i-o dete vânzătorului îndărăt, punând în ea un dinar de 
aur, drept bacşiş. Or, vânzătorul, departe de a se simţi mulţumit cu acel 

spinarea în ghizdurile havuzului de pe uliţa Roşie şi ţipă la el: 

— A, plod de codoaşă! Îţi pare că un dinar de aur e puţin pentru trei tasuri 
de apă? A! e prea puţin? Da burduful tău, cu tot ce e în el, nu preţuieşte nici 
trei bănuţi de argint, iar apa pe care am vărsat-o şi cea pe care am băut-o nu 
umple nici măcar o oca! 

Vânzătorul răspunse: 

— Aşa este, stăpâne! 

Argint-Viu întrebă: 


— Atunci pentru ce mi-ai vorbit aşa? Ai mai dat în viaţa ta de vreun om 
mai darnic decât m-am dovedit eu faţă de tine? 

Vânzătorul de apă răspunse: 

— Asta da, pe Allah!! Am întâlnit în viaţa mea un om mai darnic decât 
tine! Întrucât atâta vreme cât muierile or să plodească, au să se găsească 
pururea pe pământ şi oameni cu inimi darnice! 

Argint-Viu întrebă: 

— Şi-ai putea să-mi spui cine-i acel om, mai darnic decât mine, pe care l- 
ai întâlnit? 

Vânzătorul de apă răspunse: 

— Dă-mi mai întâi drumul, şi şezi colo pe marginea fântânii! Şi-am să-ţi 
povestesc întâmplarea mea, care-i peste poate de ciudată! 

Atunci Ali Argint-Viu îl slobozi pe vânzătorul de apă şi, după ce amândoi 
şezură pe una din treptele de marmură ale havuzului, lângă burduful pus 
jos, vânzătorul de apă începu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizecea noapte 


Spuse: 


...vânzătorul de apă începu: 

Află, o, mult-darnice stăpâne al meu, că tatăl meu a fost şeicul breaslei 
vânzătorilor de apă din Cairo, nu al aparilor care vând apa cu sacaua pe la 
casele oamenilor, ci al celor care, ca mine, o vând cu ulceaua, purtând-o pe 
uliţi în spinarea lor. Şi când părintele meu a murit, mi-a lăsat moştenire 
cinci cămile, un catâr, prăvălia şi casa. Era mai mult decât îi trebuia unui 
om de teapa mea ca să trăiască huzurit! Ci, o, stăpâne al meu, săracul nu e 
niciodată mulţumit; iar în ziua când, din vreo întâmplare, e şi el mulţumit o 
dată, atunci moare! Eu, dar, m-am socotit în sufletul meu: „Am să-mi 
sporesc moştenirea făcând afaceri şi neguţătorie!” Şi îndată am plecat în 
căutare de chilipiruri, şi am găsit pe unii care să-mi încredinţeze mărfurile 
lor. Am încărcat acele mărfuri pe cămilele şi pe catârul meu şi am plecat să 
le neguţătoresc în Hedjaz, la vremea hagialâcului la 
Mecca. Ci, o, stăpâne al meu, săracul nu se îmbogăţeşte niciodată; că, dacă 
se îmbogăţeşte, moare! Eu am făcut o neguţătorie atâta de păguboasă, încât, 
până la isprăvirea hagialâcului, am pierdut tot ce aveam şi m-am văzut silit 
să-mi vând cămilele şi catârul, ca să pot face faţă nevoilor celor mai 


grabnice. Şi mi-am zis: „Dacă mă întorc la Cairo, creditorii au să mă înhaţe 
şi au să mă arunce în temniţă.” Atunci, m-am lipit de-o caravană din Siria şi 
am plecat la Damasc, pe urmă la Alep, şi de-acolo la Bagdad. Odată ajuns 
la Bagdad, am întrebat de starostele breslei vânzătorilor de apă şi m-am dus 
la el. Am început, ca tot musulmanul, prin a-i rosti suraua de la început a 
Coranului şi i-am urat bună pace. Atunci el m-a întrebat ce-i cu mine, iar eu 
i-am povestit tot ce păţisem. Şi el, fără a pregeta deloc, mi-a dat o cămaşă 
lungă, un burduf şi două tasuri ca să-mi pot ţine zilele. Şi am ieşit pe calea 
lui Allah într-o bună dimineaţă cu burduful meu în spinare, şi am pornit să 
umblu prin mahalalele oraşului ca vânzătorii de apă din Cairo. Ci, o, 
stăpâne al meu, săracul rămâne sărac, de vreme ce asta-i ursita lui. Într- 
adevăr, nu mi-a trebuit mult până să văd ce mare osebire era între locuitorii 
de la Bagdad şi cei de la Cairo. La Bagdad, o, stăpâne al meu, oamenilor nu 
le e sete; iar dacă, din întâmplare, se hotărăşte vreunul să bea, apoi acela nu 
plăteşte! Că apa cică-i de la Allah! Am văzut, aşadar, cât de păguboasă îmi 
era meseria după răspunsurile celor dintâi inşi pe care i-am îmbiat cu 
cântecele mele. Într-adevăr, cum i-am întins unuia tasul meu, mi-a şi 
răspuns: „Au mi-ai dat tu ceva să mănânc, de mă îmbii să beau?” Eu atunci 
mi-am văzut mai departe de drum, minunându-mă de purtarea aceluia şi de 
acel semn rău de început, şi am întins tasul către alt trecător: ci el mi-a 
răspuns:, Agonisit-ai la Allah! cată-ţi de cale, o, aparule!” Eu n-am vrut să 
mă dau biruit şi am colindat mai departe sukurile, oprindu-mă dinaintea 
prăvăliilor cu vaduri bune, ci nimenea nu-mi făcea semn să-i dau să bea ori 
să se lase ispitit de îmbierile sau de clinchetul ceştilor mele de aramă. Şi am 
rămas aşa până la nămiezi, fără a fi câştigat cu ce să-mi cumpăr o coajă de 
pâine şi un castravete. Pentru că, o, stăpâne al meu, soarta săracului îl 
sileste să-i fie şi foame uneori. 

Ci foamea, o, stăpâne al meu, nu-i atâta de grea ca umilinţa! Că şi bogatul 
are parte de destule umiliri, dar nu le îndură cum le îndură săracul, care nu 
are nimic nici de pierdut, nici de câştigat. Aşa şi eu, de pildă, dacă m-am 
necăjit de purtarea ta, n-am făcut-o din pricina mea, ci din pricina apei 
mele, care-i un dar minunat de la Allah! Ci, o, stăpâne al meu, şi purtarea ta 
faţă de mine se datoreşte tot vreunor pricini care te rod în lăuntru! Aşadar, 
văzând eu că şederea mea la Bagdad începe într-un chip atâta de întristător, 
m-am gândit în cugetul meu: „Mai bine-ar fi fost pentru tine, o, sărace, să fi 
murit într-o temniţă din ţara ta, decât între oamenii aceştia cărora nu le 
place apa!” Şi, cum mă gârboveam sub povara gândurilor mele, am văzut 


deodată că se iscă în suk un mare zulum şi oamenii dau fuga într-o parte. Eu 
atunci, cum cere meseria mea, de a mă găsi unde-i lume multă, am dat fuga 
din toate puterile într-acolo, cu burduful în spinare, ţinându-mă după 
ceilalţi. Şi am văzut atunci un alai măreț, alcătuit din nişte oameni ce 
mergeau în două şiruri, cu nişte bețe lungi în mâini, pe cap cu nişte tichiuţe 
împodobite cu mărgăritare, îmbrăcaţi în burnusuri de mătase tare frumoase, 
iar pe şolduri spânzurându-le nişte spade minunate, învrâstate bogat. Iar în 
fruntea lor mergea un viteaz cu înfăţişare cumplită, la ivirea căruia toate 
capetele se temeneau până la pământ. Eu atunci am întrebat: „Ce-i cu acest 
alai? Şi cine-i viteazul acesta?!” Careva mi-a răspuns: „Se vede limpede, 
după vorba ta de egiptean şi după neştiinţa ta, că nu eşti din Bagdad! Alaiul 
acesta este alaiul mokaddemului Ahmad-cel-Hoţoman, aga de-a Dreapta 
califului, care are datorinţa să păstreze tihna în mahalale. Şi chiar el e acela 
pe care îl vezi călare. Se bucură de mare cinstire şi de huzmeturi de o mie 
de dinari pe lună, întocmai ca şi soţul său, Hassan-cel-Pehlivan, care-i aga 
de-a Stânga califului! Şi toţi oamenii lor primesc o sută de dinari pe lună! 
Tocmai au ieşit de la divan şi se duc la ei acasă să prânzească!” Eu, atunci, 
o, stăpâne al meu, am început să-mi cânt strigătele, după datina de la Egipt, 
întocmai cum m-ai auzit şi tu mai adineaoarea, însotindu-mă de zăngănitul 
ceştilor mele cele răsunătoare. Şi am strigat atât de amarnic, încât 
mokaddemul Ahmad m-a auzit şi m-a zărit; „O, frate egipteanule, te-am 
cunoscut după cântec! Dă-mi un tas cu apă!” Şi a luat tasul pe care i l-am 
întins, l-a clătinat, a vărsat apa pe jos, cerându-mi să i-l umplu iar; şi iar a 
vărsat apa pe jos, întocmai ca şi tine, o, stăpâne al meu; ca apoi să bea dintr- 
o înghiţitură cel de-al treilea tas pe care m-a pus să i-l umplu. Pe urmă a 
strigat cu glas mare: „Trăiască cetatea Cairo, cu toţi locuitorii ei, o, aparule, 
fratele meu! Pentru ce ai venit tu în oraşul acesta unde vânzătorii de apă nu 
sunt preţuiţi şi răsplătiți?” Şi eu i-am povestit povestea mea şi i-am dat de 
înţeles că eram dator vândut şi că am fugit tocmai din pricina datoriilor şi a 
prăpădului meu! Atunci el a strigat: „Fii, dar, binevenit la Bagdad!” Şi mi-a 
dat cinci dinari de aur şi, întorcându-se către oamenii din alaiul lui, le-a 
spus: „Pentru iubirea lui Allah, îl înfăţişez pe omul acesta din ţara mea 
dărniciei voastre!” Numaidecât, fiecare ins din alai mi-a cerut câte un tas de 
apă şi, după ce l-a golit, mi-a pus în el un dinar de aur! Încât, când am 
isprăvit, aveam mai bine de o sută de dinari de aur în cutiuta cea de aramă 
care atârnă la cingătoarea mea. Pe urmă, mokaddemul Ahmad-cel-Hoţoman 
mi-a zis: „Câtă vreme ai să stai la Bagdad, aceasta are să-ţi fie plata de 


[> 


fiecare dată când ai să ne dai să bem!” Şi-aşa în puţine zile, cutiuţa mea de 
aramă s-a umplut de mai multe ori; iar eu mi-am socotit dinarii şi am văzut 
că erau o mie şi încă vreo câţiva! Atunci am cugetat în cugetul meu: 
„Acuma a venit ceasul pentru tine să te întorci în ţara ta, o, aparule! Căci, 
cât de bine ti-ar fi pe pământ străin, tot mai bine-i în ţara ta! Şi, de 
altminteri, mai ai şi nişte datorii, şi se cade să te duci să le plăteşti!” Atunci 
m-am îndreptat către divan, unde începuseră să mă cunoască toţi şi unde mă 
întâmpinau cu multă bunăvoință şi am intrat să-mi iau bun-rămas de la 
binefăcătorul meu, procitindu-i aceste stihuri... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi una noapte 
Spuse: 


„„.Şi am intrat să-mi iau bun-rămas de la binefacătorul meu, procitindu-i 
aceste stihuri: 


Celui străin şederea-n ţări străine 
Îi e asemeni unei case mari 

Pe temelia vântului durată, 

Se umflă vântul la o vreme iar, 


Şi casa se preface în ruine, 

Iar el pe drum scăparea-n fugă-şi cată. 
Mai bine i-ar fi fost, aş vrea să zic, 

De n-ar mai fi zidit nimic, nimic! 


Pe urmă i-am spus: „De altminteri, iacătă că pleacă o caravană către Cairo, 
şi tare aş vrea să mă lipesc de ea, ca să mă întorc între ai mei!” El atunci mi- 
a dăruit un catâr şi o sută de dinari, şi mi-a zis: „Şi eu, la rându-mi, aş vrea 
să te încarc, o, şeicule, cu o sarcină de taină. Cunoşti multă lume la Cairo?” 
Eu am răspuns: „Cunosc pe toţi oamenii de fală care locuiesc la Cairo”. El 
mi-a spus: „Atunci, ia de colea scrisoarea aceasta şi dă-o în mâinile soţului 
meu de odinioară, Ali Argint-Viu din Cairo; şi spune-i din partea mea: 
«Nene-tău îţi trimite salamalecurile şi urările lui de bine! El acuma-i cu 
califul Harun-al-Raşid!» Eu atunci am luat scrisoarea, am sărutat mâna 
mokaddemului Ahmad şi am plecat din Bagdad la Cairo, unde am ajuns 
acuma-s abia cinci zile. Dintru-ntâi, m-am dus la cei la care eram îndatorat 


şi mi-am plătit datoriile toate, cu banii ce-i câştigasem la Bagdad din mila 
darnicului Ahmad-cel-Hoţoman. După care mi-am îmbrăcat cămaşa cea 
lungă de piele, mi-am luat burduful în spinare şi m-am făcut iar vânzător de 
apă, ca mai înainte, aşa cum mă vezi, o, stăpâne al meu! Ci degeaba l-am 
căutat eu prin tot Cairo pe Ali Argint-Viu, prietenul lui Ahmad-cel- 
Hoţoman, că n-am izbutit să dau de el ca să-i înmânez scrisoarea pe care o 
port şi-acuma la mine, în tivul cămăşii mele! Şi-aceasta-i, o, stăpâne al meu, 
întâmplarea pe care am avut-o cu cel mai darnic dintre muşteriii mei! 

Când vânzătorul de apă îşi sfârşi de povestit întâmplarea, Ali Argint-Viu 
se ridică şi îl sărută aşa cum un frate îl sărută pe fratele său, şi îi zise: 

— O, aparule, semenul meu, iartă-mi purtarea de adineaori fată de tine! De 
bună seamă, omul acela mai darnic decât mine, cum altul mai darnic decât 
mine nici nu poate fi, cel pe care l-ai întâlnit la Bagdad, este mai-marele 
meu de odinioară! Căci chiar eu sunt Ali Argint-Viu, acela pe care îl cauţi, 
tovarăşul cel dintâi al lui Ahmad-cel-Hoţoman. Înseninează-ti, dar, sufletul, 
luminează-ti ochii şi inima, şi dă-mi scrisoarea de la mai-marele meu! 

Atunci, vânzătorul de apă îi dete scrisoarea, pe care Ali o deschise şi în 
care citi cele ce urmează: 


„Salamalecul mokaddemului Ahmad, către cel mai de faimă şi cel dintâi 
dintre flăcăii lui, Ali Argint- Viu! 

Îţi scriu, o, podoabă a podoabelor, pe o foaie ce are să zboare la tine pe 
aripa vânturilor. 

De-aş fi eu o pasăre, aş zbura de dor în braţele tale! Dar cum să mai 
zboare o pasăre cu aripile tăiate? 

Află, dar, o, tu, cel mai frumos, că acum sunt căpetenie peste cei patruzeci 
de voinici ai lui Ayub Spinare-de-Cămilă, tuspatruzeci viteji încercaţi, ca şi 
noi, făptaşi de multe isprăvi strălucite. Şi am fost căftănit de califul Harun 
Al-Raşid, stăpânul nostru, agă de-a Dreapta sa, însărcinat cu paza cetăţii şi 
a mahalalelor, cu leafă de o mie de dinari pe lună, başca ce mai pică de la 
cei care vor să capete oblăduirea noastră. 

Dacă, dar, o, tu, cel mai drag, vrei să-ţi aşterni pe un medean cât mai larg 
zborul minţii şi să-ţi deschizi poarta volniciilor şi a bogățiilor, nu ai decât 
să vii să-l cauţi pe bătrânul tău la Bagdad. Ai să săvârşeşti pe-aici câteva 
isprăvi de seamă şi îţi făgăduiesc să capăt pentru tine hatăârurile califului, 
un cin vrednic de tine şi de prietenia noastră, şi o slujbă tot atât de făloasă 
ca şi a mea. 


Vino, dar, copilul meu, vino la mine şi bucură-mi inima cu tovărăşia ta 
mult-dorită! 
Şi pacea lui Allah şi binecuvântarea lui fie cu tine, ya Ali!” 


După ce Ali Argint-Viu citi scrisoarea de la Ahmad-cel-Hoţoman, mai- 
marele său, se cutremură de bucuriei şi de tulburare, şi, vânturându-şi 
bastonul cel lung într-o mână şi scrisoarea în cealaltă mână, trase un dant 
turbat pe treptele havuzului, zborşindu-se la babele şi la cerşetorii 
dimprejur. Pe urmă sărută de nenumărate ori scrisoarea, ducând-o apoi la 
frunte; şi îşi deschise brâul de piele şi îl goli de toţi galbenii în mâinile 
apagiului, drept mulţumire pentru vestea cea bună şi pentru osteneală. Şi 
plecă fără de zăbavă în odaia de sub pământ, la haidamacii lui ca să le 
vestească plecarea-i grabnică la Bagdad. 

Când se văzu în mijlocul lor, le spuse: 

— Copiii mei, vă las să vedeţi unul de altul! 

Atunci ciracul cel mai apropiat strigă: 

— Ce spui, stăpâne? Au vrei să ne laşi? 

El răspunse: 

— Norocul meu mă aşteaptă la Bagdad, în mâinile părintelui meu, 
Ahmad-cel-Hoţoman! 

El spuse: 

— Clipa-i tare grea acuma pentru noi! Zahereaua noastră-i goală! Şi fără 
tine, ce-avem să ne facem? 

EI răspunse: 

— Chiar mai înainte de-a ajunge la Bagdad, de îndată ce voi intra în 
Damasc, am să izbutesc eu să dobândesc ceva, ca să vă trimit să răzbiţi 
nevoile. Fiti dar fără de teamă, copiii mei! 

Pe urmă se dezbrăcă de hainele cu care era îmbrăcat, spălă după sfânta 
datină şi puse pe el o cămaşă lungă, strânsă peste mijloc, o rantie mare de 
călătorie, cu mâneci largi, înfipse la sileaf două hangere şi un jungher îşi 
împodobi capul cu un fes straşnic şi luă în mână o lancie năprasnică, lungă 
de patruzeci şi doi de coţi, făcută din reteveie de bambus ce se puteau 
strânge unul în altul după vrere. Pe urmă, sări în spinarea calului şi se duse. 

Nici nu iesi bine din Cairo, că şi dete ochii cu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute cincizeci şi doua noapte 


Spuse: 


Nici nu ieşi bine din Cairo, că şi dete ochii cu o caravană, de care se 
apropie şi la care se alipi, aflând că se îndrepta către Damasc şi Bagdad. 
Caravana aceea era caravana starostelui neguţătorilor din Damasc, om 
putred de bogat, care se întorcea de la Mecca şi se ducea în ţara lui. Or, Ali, 
care era tânăr, frumos şi fără pic de barbă pe obraz, plăcu până peste poate 
şi starostelui neguțătorilor, şi cămilarilor, şi catârgiilor, şi ştiu, ferindu-i de 
feluritele necazuri la vreme de noapte, să şi-i îndatoreze cu multe, 
ocrotindu-i împotriva hotilor beduini şi a leilor din pustie: aşa încât, când 
ajunseră la Damasc, toţi îşi arătară mulţumirea, cinstindu-l fiecare cu câte 
cinci dinari; iar starostele neguţătorilor îi dărui o mie de dinari. Şi Ali, care 
nu-şi uitase de soţii lui din Cairo, nu pregetă să le trimită toţi banii, 
nepăstrând pentru sine decât atâta cât îi era de trebuinţă ca să-şi urmeze 
drumul şi să ajungă într-un sfârşit la Bagdad! 

Şi iată aşa îşi lăsă ţara de baştină Ali Argint-Viu, ca să se ducă la Bagdad, 
să-şi caute norocul în mâinile lui Ahmad-cel-Hoţoman, părintele său, 
căpetenia de zamparagii de odinioară. 

De cum ajunse la Bagdad, începu să caute casa prietenului său şi întrebă 
mai mulţi inşi, care ori nu ştiură, ori nu voiră să i-o arate. Şi, în felul acesta, 
ajunse într-o piaţă, numită Ali-Nafz unde văzu nişte ţânci ce se jucau între 
ei, sub căpitănia unuia, mai mic decât toţi, şi pe care ei îl strigau Mahmud 
stârpitura. Şi plodul acela era chiar Mahmud-Stârpitură, copilul surorii 
isteţei Zeinab, cea măritată. Şi Ali Argint-Viu gândi în sine: „Ya-Ali, ştirile 
despre oameni se capătă de la copiii lor!” Şi numaidecât, ca să-i momească 
pe ţânci, se duse la prăvălia unui neguţător de zaharicale şi cumpără o 
bucată mare de halva cu susan şi cu zahăr; pe urmă se apropie de ţâncii care 
se zbenguiau şi strigă: 

— Care vrea halva caldă încă? 

Ci Mahmud-Stârpitură nu-i lăsă pe copii să se apropie de Ali; veni numai 
el dinaintea lui şi îi zise: 

— Dă-mi halvaua! 

Atunci Ali îi dete calupul de halva şi, totodată, îi strecură în mână un bănuţ 
de argint. Dar, când văzu argintul, Stârpitură, gândind că i-l dăruia spre a-l 
ispiti şi a-l strica, ţipă: 

— Cară-te de-aici! Eu nu mă vând. Eu nu mă ţin de ticăloşii! Întreabă-i şi 
pe ceilalţi, şi-ai să vezi! 


Argint-Viu, care nici cu gândul nu gândea atunci la ticăloşii ori la alte 
asemenea, îi spuse puşlamalei aceleia micuţe: 

— Copile dragă, ceea ce ţi-am dat este preţul pentru o întrebare pe care 
vreau să ţi-o pun; şi te plătesc aşa, pentru că oamenii de treabă plătesc 
totdeauna foloasele pe care le cer de la alţi oameni de treabă. Poţi tu să-mi 
spui unde-i casa mokaddemului Ahmad-cel-Hotoman? 

Stârpitură răspunse: 

— Dacă-i numai atâta, ceea ce îmi ceri este lucru lesne! Am să merg 
înaintea ta şi, când am să ajung la casa lui Ahmad-cel-Hoţoman, am să apuc 
o piatră cu degetele mele desculţe şi am s-o arunc înspre poartă. În felul 
acesta, nimeni n-are să vadă că eu ţi-am arătat unde şade. Iar tu ai să afli aşa 
care-i casa lui Ahmad-cel-Hoţoman! 

Şi, într-adevăr, o luă la fugă înaintea lui Argint-Viu şi, după un timp, apucă 
o piatră, cu degetele de la picior, şi o aruncă pe furiş înspre poarta unei 
case! Şi Argint-Viu, minunându-se de grija, de deşteptăciunea, de iscusinţa, 
de neîncrederea şi de dibăcia pezevenghiului, strigă: 

— Inşallah, ya Mahmud, în ziua când şi eu am să fiu numit căpitan de 
străji ori vătaf de agii, pe tine am să te aleg cel dintâi între voinicii mei! 

Pe urmă Ali bătu la poarta lui Ahmad-cel-Hoţoman. 

Când Ahmad-cel-Hoţoman auzi bătăile în poartă, sări în picioare, tulburat 
cum nu se mai poate, şi răcni către Spinare-de-Cămilă, ajutorul său: 

— O, Spinare-de-Cămilă, dă fuga de-i deschide celui mai frumos dintre 
feciorii oamenilor! Cel care bate la poartă nu-i altul decât ciracul meu de 
odinioară, din Cairo, Ali Argint-Viu! Îl cunosc după cum bate! 

Şi Spinare-de-Cămilă nu se mai îndoi o clipă că acela care se afla la poartă 
n-ar fi chiar Ali Argint-Viu, şi sări să-i deschidă şi să-l aducă la Ahmad-cel- 
Hoţoman. Şi cei doi prieteni de odinioară se îmbrăţişară cu drag; iar 
Ahmad-cel-Hoţoman, după cele dintâi dovezi de bucurie şi după 
salamalecurile de cuviinţă, îl duse dinaintea celor patruzeci de străjeri ai lui, 
care îi urară bun venit ca unui frate al lor. După care, Ahmad-cel-Hoţoman 
îl îmbrăcă într-o mantie strălucită si-i spuse: 

— Atunci când califul m-a căftănit agă de-a Dreapta lui şi mi-a dat hainele 
pentru oamenii mei, am pus de-o parte pentru tine mantia aceasta, gândind 
că într-o zi ori alta am să mă întâlnesc iar cu tine! 

Pe urmă îl pofti să stea jos între ei, la locul de cinste; şi porunci să se dea 
un ospăț îmbelşugat, ca să sărbătorească venirea lui Ali; şi toţi începură să 
mănânce, să bea şi să se veselească, cât tinu noaptea aceea! 


A doua zi de dimineaţă, cum tocmai era vremea ca Ahmad să se ducă la 
divan în fruntea celor patruzeci ai lui, îi spuse prietenului său Ali: 

— Ya Ali, trebuie să fii cu mare grijă la începutul şederii tale în Bagdad. 
Fereşte-te, dar, să nu care cumva să ieşi în cetate, ca să nu tragi asupra-ţi 
luarea-aminte a locuitorilor de aici, care-s tare sâcâitori! Nu cumva să crezi 
că Bagdadu-i Cairo! Bagdadul este cetatea de scaun a califului, şi iscoadele 
mişună pe-aici cum mişună în Egipt muştele, iar puşlamalele şi ticăloşii 
foiesc ca pe acolo gâştele şi broaştele! 

Şi Ali Argint-Viu răspunse: 

— O, părinte al meu, oare am venit la Bagdad ca să mă închid ca o 
fecioară între pereţii unei case? 

Ahmad însă îl îndemnă să aibă răbdare, şi plecă la divan în fruntea 
arcaşilor lui. 

Şi Ali Argint-Viu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi treia noapte 


Spuse: 


Şi Ali Argint-Viu avu răbdare să stea închis vreme de trei zile în casa 
prietenului său. Într-a patra zi însă îşi simţi inima zburlită şi pieptul apăsat, 
şi îl întrebă pe Ahmad dacă nu cumva a venit ceasul pentru el să înceapă 
isprăvile care să-l facă vestit şi care să-l ridice la bunăvoința califului! 
Ahmad răspunse: 

— Tot lucrul la vremea lui, fiule. Lasă-mi mie toată sarcina de a mă îngriji 
de tine şi de a-i vorbi califului despre tine, mai înainte chiar ca tu să 
săvârşeşti vreo ispravă. 

Dar, de cum plecă Ahmad-cel-Hoţoman, Argint-Viu nu-şi mai putu afla 
locul şi îşi zise: „Mă duc numai aşa, să răsuflu oleacă şi să-mi răcoresc 
pieptul!” Şi ieşi din casă şi porni să străbată ulițele Bagdadului, trecând 
dintr-un loc în altul şi oprindu-se din când în când pe la vreo prăvălie cu 
dulciuri ori pe la vreo prăvălie cu de-ale gurii, ca să mănânce vreo bucăţică 
ori să înfulece vreo plăcintă de foi. Şi iacătă că zări un alai de patruzeci de 
arapi îmbrăcaţi în mătase roşie, pe cap cu nişte tichii înalte de pâslă albă şi 
înarmaţi cu iatagane de oţel. Mergeau doi câte doi, rânduiţi frumos, iar în 
urma lor, călare pe un catâr înfotăzat falnic, purtând pe cap un coif de aur 
împodobit cu un porumbel de argint şi îmbrăcată cu o cămaşă de zale de 


oţel, venea în toată slava şi strălucirea ei căpităneasa porumbeilor, Dalila- 
cea-Vicleană! 

Tocmai ieşea de la divan şi se întorcea la han. Dar, când trecu pe dinaintea 
lui Ali Argint-Viu, pe care nu-l cunoştea şi care nici el n-o cunoştea, bătrâna 
fu izbită de frumuseţea, de tinereţea, de mijlocelul cel subţire, de boiul 
zarif, de înfăţişarea ispitită şi mai cu seamă de asemănarea lui la privire cu 
Ahmad-cel-Hoţoman, neprietenul ei. Şi pe dată îi şopti o vorbă unuia dintre 
arapi, care se şi duse să iscodească în taină pe la neguţătorii din suk despre 
numele şi despre rosturile frumosului flăcău; ci nimeni nu ştiu să-i spună 
nimic, încât, atunci când ajunse în foişorul ei de la han, Dalila o chemă pe 
fiică-sa Zeinab şi îi ceru să-i aducă tipsia cu nisipurile de prorocit; pe urmă 
adăugă: 

— Fata mea, am văzut în suk un tinerel atâta de frumos, încât până şi 
frumuseţea şi l-ar alege de prieten! Ci, o, fata mea, privirea lui seamănă tare 
ciudat cu privirea vrăjmaşului nostru Ahmad-cel-Hoţoman! Şi tare mă tem 
că străinul acela, pe care nimeni din suk nu-l cunoaşte, să nu fi venit la 
Bagdad ca să ne facă vreun pocinog! Drept care vreau să cercetez în 
privinţa lui tipsia mea de ghicit! 

La cuvintele acestea, scutură nisipul, după datina cabalistică, bombănind 
nişte vorbe talismanice şi citind de la coadă către cap nişte rânduri ebraice; 
pe urmă făcu pe o zăloagă de farmece nişte socoteli cu cifre şi cu litere 
algebrice şi alchimistice şi, întorcându-se către fiică-sa, îi spuse: 

— O, fata mea, tinerelul cel frumos se cheamă Ali Argint-Viu din Cairo! 
Este prietenul vrăjmaşului nostru Ahmad-cel-Hoţoman, care nu l-a adus la 
Bagdad decât ca să ne facă vreo pehlivănie şi să se răzbune aşa de ponosul 
pe care i l-ai adus când l-ai îmbătat şi ai luat hainele lui şi ale celor 
patruzeci ai lui! De altmintrelea, şade chiar în casa lui Ahmad-cel- 
Hoţoman! 

Ci fiică-sa Zeinab îi răspunse: 

— O, maică, şi mai cam ce-o fi la urma-urmei? Au nu vezi că prea te-ai 
speriat de tinerelul acela? 

Ea răspunse: 

— Tipsia de nisip mi-a mai arătat, pe deasupra, că norocul tinerelului este 
mai presus, şi încă cu mult, ca norocul meu şi al tău! 

Ea spuse: 

— O să vedem noi, o, maică! 


Şi se şi îmbrăcă în rochia ei cea mai frumoasă, după ce îşi înmuie privirile 
cu beţişorul ei de kohl şi îşi împreună sprâncenele cu unsoarea ei neagră şi 
înmiresmată, şi plecă să încerce a da de tânărul nostru. 

Şi începu să străbată agale sukurile din Bagdad, legănându-şi şoldurile şi 
rotindu-şi ochii sub iaşmac, şi aruncând priviri zdrobitoare de inimi, cu 
zâmbete către unii, cu făgăduieli tainice către alţii, cu fandoseli, cu 
marghioleli, cu fiţe, cu întrebări din ochi, cu chemări din sprâncene, cu 
ucideri din gene, cu sunări din brățări, cu zvoană din zingălăi şi cu jar din 
toate lăuntrurile-i, până ce îl întâlni, dinaintea tejghelei unui neguţător de 
chenafa, chiar pe Ali Argint-Viu, pe care îl cunoscu numaidecât după 
frumuseţea lui. Atunci se apropie de el şi, ca din greşeală, îl izbi cu umărul 
de-l clătină din loc şi, parcă necăjită că-l lovise, îi spuse: 

— Trăiască orbii, o, bine-văzătorule! 

La cuvintele acestea, Ali Argint-Viu se mulţumi să zâmbească, uitându-se 
la codana ale cărei priviri îl şi străpungeau dintr-o parte în cealaltă, şi 
răspunse: 

— Oh, că frumoasă mai eşti, o, fetiţo! A cui eşti? 

Ea, de sub iaşmac, îşi închise pe jumătate ochii cei minunaţi şi răspunse: 

— A oricărei făpturi frumoase care să semene cu tine! 

Argint-Viu întrebă: 

— Eşti măritată ori eşti fată? 

Ea răspunse: 

— Măritată, spre norocul tău! 

El spuse: 

— Atunci, mergem la tine ori la mine? 

Ea răspunse: 

— Aş vrea mai degrabă la mine! Află că sunt măritată cu un negustor; şi 
sunt fata unui negustor. Şi astăzi, pentru întâia oară am putut să ies şi eu din 
casă, dat fiind că soţul meu are să lipsească o săptămână. Or eu, de îndată 
ce a plecat soţul, am vrut să mă veselesc şi i-am spus slujnicei mele să-mi 
gătească nişte bucate gustoase. Dar, întrucât bucatele cele mai gustoase nu 
pot fi dulci decât în tovărăşia prietenilor, am ieşit din casă să caut pe 
vreunul frumos şi binecrescut, cum eşti tu, ca să-l poftesc la masa mea şi să- 
şi petreacă noaptea cu mine! Şi te-am văzut, şi dragostea ta mi-a pătruns în 
inimă. Vei binevoi oare să-mi bucuri sufletul, să-mi alini inima şi să 
primeşti a mânca o îmbucătură la mine? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute cincizeci şi patra noapte 


Spuse: 


„„„să primeşti a mânca o îmbucătură la mine? 

El răspunse: 

— Când eşti poftit, nu poţi să nu primeşti! 

Atunci fata o luă înaintea lui, iar el se ţinu după ea, din uliţă în uliţă, 
mergând în urmă-i la oarecare depărtare. 

Or pe când păşea în felul acesta pe urmele ei, Ali gândea: „Ya Ali, ce 
nesocotinţă săvârşeşti, străin nou venit aici cum eşti! Cine ştie de nu te dai 
pradă mâniei soţului, care ar putea să cadă asupra ta deodată în vreme ce 
dormi, şi, ca să se răzbune pe tine, să-ţi reteze ce ai mai scump! Şi, de altfel, 
un înţelept a spus: «Acela care se dedă dezmăţului într-o tară străină în care 
se află ca oaspete va fi pedepsit de Găzduitorul-cel-Mare!» Mai cuminte ar 
fi, aşadar, pentru tine, să-ţi ceri iertare cuviincios de la ea, spunându-i 
câteva cuvinte drăguţe.” Se prilejui, deci, de o clipă când se aflau într-un loc 
mai îngust, se apropie de fată şi îi spuse: 

— O, tinerico, na, ia dinarul acesta, şi să lăsăm pe altă dată întâlnirea 
noastră! 

Ea răspunse: 

— Pe Numele-cel-mai-de-seamă! trebuie numaidecât să-mi fii oaspete 
astăzi, căci niciodată nu m-am simţit atât de dornică de zbeg şi de bucurii ca 
acuma! 

Atunci el o urmă şi ajunse cu ea în faţa unei case mari, la o usă încuiată cu 
un zăvor vârtos de lemn. 

Şi tânăra se prefăcu a căuta în rochia ei cheia ca să descuie, pe urmă strigă, 
descumpănită: 

— la uite că mi-am pierdut cheia! Acuma cum să fac să descui poarta? 

Pe urmă se prefăcu a-şi lua seama şi îi spuse: 

— Deschide-o tu! 

El spuse: 

— Cum aş putea să deschid un zăvor, fără cui şi fără lacăt? Nu pot să mă 
hotărăsc nici să-l descui cu de-a sila! 

Drept orice răspuns, ea îi aruncă pe sub iaşmac două ocheade care îi 
descuiară lui Ali toate zăvoarele cele mai ascunse; pe urmă adăugă: 

— Nu trebuie decât să-l atingi, şi are să se şi descuie! 


Şi Argint-Viu puse mâna pe zăvorul de lemn, iar Zeinab bolborosi asupra 
lui numele mamei lui Moise! Şi pe dată zăvorul se trase la o parte şi uşa se 
deschise. Intrară amândoi, şi fata îl duse într-o sală plină cu arme scumpe şi 
acoperită cu chilimuri alese, unde îl pofti să ia loc. Şi, fără a mai zăbovi, 
aşternu masa şi, aşezându-se lângă el, începu să mănânce cu el şi să-i dea ea 
însăşi îmbucăturile în gură, pe urmă să bea cu el şi să se veselească, ci fără 
a-i îngădui s-o atingă ori să-i fure vreun sărut ori vreo ciupitură măcar sau 
vreo muşcătură cât de cât; căci, de fiecare dată când Ali se apleca dând s-o 
sărute, ea îşi punea repede mâna între obrazul ei şi buzele tânărului, şi 
sărutarea flăcăului nu-i atingea în felul acesta decât mâna. Şi, la ghesurile 
lui, Zeinab răspundea: 

— Plăcerea nu-i deplină decât noaptea! 

Masa se încheie în felul acesta; şi se ridicară să se spele pe mâini, şi ieşiră 
la puţul din curte; şi Zeinab vru să tragă cu mâinile ei funia şi roata, şi să 
scoată ciutura din fundul fântânii; ci deodată scoase un țipăt şi se aplecă 
peste ghizduri, bătându-se în piept şi frângându-şi braţele, pradă unei 
deznădejdi amarnice; şi Argint-Viu o întrebă: 

— Ce-ai păţit, o, tu, ochi al meu? 

Ea răspunse: 

— Inelul meu de rubin, care-mi era prea larg pe deget, mi-a alunecat şi a 
căzut în adâncul fântânii. Soţul meu mi l-a cumpărat ieri, pe cinci sute de 
dinari! lar eu, văzând că e prea larg, l-am înţepenit cu nişte ceară! Da 
degeaba, că uite că mi-a căzut aici! 

Pe urmă adăugă: 

— Am să mă dezbrac numaidecât şi am să mă bag în fântână, care nu-i 
adâncă, să-mi caut inelul! Întoarce-te, dar, cu faţa la perete, ca să pot să mă 
dezbrac! 

Ci Argint-Viu răspunse: 

— Ce ocară ar fi pentru mine, o, stăpână a mea, dacă as îndura să cobori tu 
în fântână, cu mine de faţă! Mă bag eu să-ţi caut inelul! 

Şi se şi dezbrăcă, apucă cu mâinile amândouă funia din fâşii de palmier de 
pe vârtej şi se lăsă cu ciutura în adâncul fântânii. Când ajunse în apă, dete 
drumul funiei şi se cufundă să caute inelul; iar apa îi ajungea până la umeri, 
rece şi neagră în beznă. Şi, în clipita aceea, Zeinab-cea-Isteaţă trase iute 
ciutura în sus si-i strigă lui Argint-Viu: 

— Acum poţi să-l chemi în ajutor pe prietenul tău, Ahmad-cel-Hoţoman! 


Şi plecă din casa aceea fără a mai zăbovi, ducând cu ea şi hainele lui 
Argint-Viu. Pe urmă, fără să mai închidă poarta după ea, se întoarse la 
maică-sa. 

Or, casa în care Zeinab îl ademenise pe Argint-Viu era casa unui emir 
divanit, care se afla plecat din cetate pentru nişte treburi. Încât, atunci când 
se întoarse acasă şi când văzu uşa deschisă, fu încredinţat că în casa lui 
intrase vreun hoţ, aşa că îşi strigă rândaşul şi începu să cerceteze peste tot; 
ci, văzând că nimica nu lipsea şi că nu era nici urmă de vreun hoţ, se linişti 
cu totul. Pe urmă, vrând să-şi facă spălările cele după sfânta datină, îi spuse 
rândaşului: 

— la ulciorul şi du-te de-l umple cu apă proaspătă din fântână! 

Şi sluga se duse la fântână şi coborî ciutura şi, când socoti că s-a umplut, 
dete s-o tragă în sus; ci băgă de seamă că e cumplit de grea. Atunci se uită 
în fântână şi văzu, stând pe ciutură, un fel de umbră neagră, care gândi să 
fie vreun efrit! Atunci dete drumul funiei şi, înfricoşat, o luă la fugă ţipând: 

— Ya sidi, în fântâna noastră este un efrit! Stă în ciutură! 

Atunci emirul îl întrebă: 

— Şi cum e? 

El spuse: 

— Este năprasnic şi negru! Şi grohăie ca un porc! 

Şi emirul îi spuse: 

— Fugi degrabă şi caută patru dascăli cititori de Coran, ca să vină şi să 
citească din Coran asupra acestui efrit şi să-l descânte. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi cincea noapte 


Spuse: 


...Ca să vină şi să citească din Coran asupra acestui efrit şi să-l descânte. 

Şi grăjdarul dete fuga să-i aducă pe dascălii cititori din Coran, care se 
aşezară împrejurul fântânii şi începură să rostească suralele alungătoare de 
demoni, în vreme ce grăjdarul şi stăpânul său trăgeau de funie şi scoteau 
ciutura din puț. Şi toţi, peste măsură de înfricoşaţi, îl văzură pe efritul cu 
pricina, care nu era altul decât Ali Argint-Viu, cum sare în picioare afară 
din ciutură, strigând: 

— Allahu akbar! 

Şi cei patru dascăli îşi ziseră: 


— Ăsta-i un efrit dintre cei drept-credincioşi, de vreme ce rosteşte 
Numele! 

E.mirul însă pricepu numaidecât că era un om ca toţi oamenii, şi îi spuse: 

— Nu cumva eşti vreun hoţ? 

El răspunse: 

— Nu, pe Allah! da sunt un biet păcătos! Adormisem pe ţărmul Tigrului, 
şi am visat ceva; când m-am trezit şi am băgat de seamă că am păţit ocara, 
am intrat în apă să mă spăl; da o volbură m-a dus la fund şi un vârtej de 
valuri m-a împins prin pânza de apă de sub pământ până în fântâna aceasta, 
unde mă aştepta norocul şi izbăvirea prin mijlocirea ta! 

E.mirul nu se îndoi nicio clipită de adevărul spuselor lui Ali şi zise: 

— Totul se împlineşte după cum a fost scris! 

Şi îi dete o mantie veche de-a lui să se acopere, şi îl lăsă să plece, 
căinindu-l pentru şederea în apa rece din fântână. 

Când Argint-Viu ajunse acasă la Ahmad-cel-Hoţoman, unde era mare 
îngrijorare din pricina lui, şi povesti ce păţise, tare îşi mai râseră de el, mai 
cu seamă Ayub Spinare-de-Cămilă, care îi spuse: 

— Pe Allah! cum de-ai putut să fii căpitan de hoţi la Cairo şi să te laşi 
înşelat şi jefuit la Bagdad de-o fetişcană? 

lar Hassan-cel-Pehlivan, care tocmai se afla în ospeţie la soţul lui, îl 
întrebă pe Argint-Viu: 

— O, biet egipteanule, cunoşti baremi numele fetişcanei care te-a amăgit, 
şi ştii cine-i ea şi a cui fată este? 

El răspunse: 

— Da, pe Allah! este fata unui negustor şi soţia unui negustor! Da cum o 
cheamă nu mi-a spus! 

La cuvintele acestea, Hassan-cel-Pehlivan izbucni într-un hohot de râs 
năprasnic şi zise: 

— Păi să-ţi spun eu! Aceea pe care o socoţi femeie măritată este fată mare, 
pun mâna-n foc! Şi numele ei este Zeinab! Şi nu e fata niciunui negustor, ci- 
i fata Dalilei-celei-Viclene, căpităneasa porumbeilor noştri călători! Ea şi cu 
maică-sa ar putea să învârtească tot Bagdadul pe degetul lor cel mic, ya Ali! 
Şi tot ea-i şi cea care şi-a făcut râs de mai-marele tău şi l-a lăsat fără toale, 
şi pe el şi pe cei patruzeci pe care-i vezi colea! 

Şi cum Ali Argint-Viu cugeta adânc, Hassan-cel-Pehlivan îl întrebă: 

— Ce gândeşti acuma să faci? 

El răspunse: 


— Să mă însor cu ea! Căci, cu toate câte-au fost, mi-i amarnic de dragă! 

Atunci Hassan îi spuse: 

— Apoi dacă-i aşa, copile dragă, am să-ţi spun eu ce să faci, căci, fără de 
mine, poţi de la bun început să dai uitării un gând atâta de năstruşnic, să-ţi 
faci jurământul de lepădare şi să-ţi molcomeşti sufletul în privinţa fetişcanei 
celei dulci! 

Argint-Viu strigă: 

— Ya Hassan, ajută-mă şi sfătuieşte-mă! 

El îl spuse: 

— Cu toată inima! ci numai cu învoiala ca de acuma înainte să nu mai bei 
decât din palma mea şi să nu mai umbli decât sub flamura mea! lar eu, 
dacă-i aşa, îţi făgăduiesc biruinţa în ceea ce gândeşti şi împlinirea dorurilor 
tale! 

El răspunse: 

— Ya Hassan, sunt copilul şi ucenicul tău! 

Atunci Pehlivanul îi spuse: 

— Începe dar de te dezbracă! 

Şi Argint-Viu aruncă de pe el mantia cea veche şi rămase gol-goluţ! 

Atunci Hassan-cel-Pehlivan luă un vas plin cu smoală şi o pană de găină, 
şi înnegri tot trupul lui Argint-Viu şi toată faţa, aşa de bine încât îl făcu să 
semene întocmai cu un arap; pe urmă, ca să desăvârşească asemănarea, îi 
zugrăvi cu un roşu aprins buzele şi marginile pleoapelor, îl lăsă să se usuce 
oleacă, îi ascunse sub un ştergar prea-cinstita moştenire de la tătâne-său, pe 
urmă îi zise: 

— lacătă-te preschimbat într-un arap, ya Ali! Şi tot aşa ai să te faci acuma 
bucătar. Află că bucătarul Dalilei, cel care găteşte bucatele pentru Dalila, 
pentru Zeinab, pentru cei patruzeci de arapi şi pentru cei patruzeci de câini 
din neamul câinilor ciobăneşti ai lui Soleiman, este, ca şi tine, un negru! Ai 
să te duci să cauţi a-l întâlni şi ai să vorbeşti cu el în graiul negrilor şi, după 
salamalecuri, ai să-i spui: „Multă vreme-i, o, frate arapule, de când n-am 
mai băut laolaltă acea minunată buză, băutura noastră, şi n-am mai mâncat 
chebap de miel! Hai să ne cinstim acuma!” El are să-ţi răspundă că 
îndatoririle şi grijile bucătăriei nu-i îngăduie, şi are să te poftească la 
bucătăria lui! Tu atunci, acolo, ai să încerci să-l îmbeti şi să-l iscodesti ce 
fel de bucate, şi câte bucătăreşte el pentru Dalila şi fiică-sa, şi ce dă de 
mâncare celor patruzeci de negri şi celor patruzeci de câini, şi în ce loc se 
află cheile de la bucătărie şi de la haznaua cu zaherea, şi despre tot! Şi el are 


să-ţi spună tot! Întrucât un om beat nu mai tăinuieşte nimic din cele despre 
care n-ar pomeni nimic atunci când nu este beat. De cum ai să scoţi de la el 
toate acele amănunte, ai să-l adormi cu nişte banj, ai să te îmbraci cu 
hainele lui, ai să înfigi cuţitoaiele lui la chimirul tău, ai să iei coşul lui de 
cumpărături, ai să te duci la suk să cumperi carne şi legume, ai să te întorci 
la bucătărie, ai să te duci apoi pe la prăvălii să iei cele ce-ţi mai trebuie, unt, 
ulei, orez şi alte asemenea lucruri, ai să găteşti mâncărurile după învăţătura 
căpătată, ai să le pui frumos în farfurii, ai să amesteci în ele banjul, şi ai să 
te duci să le dai Dalilei, fiică-sii, celor patruzeci de arapi şi celor patruzeci 
de câini, pe care în felul acesta ai să-i adormi. Atunci, ai să-i despoi pe toţi 
de haine şi de tot ce au pe ei, şi ai să aduci totul la mine. Ci dacă, ya Ali, 
râvneşti să ajungi a o dobândi pe Zeinab de soţie, mai trebuie, pe deasupra, 
să pui mâna şi pe cei patruzeci de porumbei călători ai califului, să-i închizi 
într-o colivie şi să-i aduci la mine. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi şasea noapte 


Spuse: 


„„„să pui mâna şi pe cei patruzeci de porumbei călători ai califului, să-i 
închizi într-o colivie şi să-i aduci la mine. 

Auzind acestea, Ali Argint-Viu, drept orice alt răspuns, îşi duse mâna la 
frunte şi, fără a rosti o vorbă, plecă să-l caute pe bucătarul cel negru. Dete 
de el în suk şi, după salamalecurile de bun-întâlniş, îl pofti să bea buză. 
Bucătarul însă îi răspunse că nu are vreme şi îl pofti pe Ali să-l însoţească la 
foişor. Acolo, Argint-Viu făcu întocmai precum îl învățase Hassan-cel- 
Pehlivan şi, de îndată ce îşi îmbătă gazda, îl iscodi despre mâncărurile 
zilnice. Bucătarul răspunse: 

— O, frate arape, în fiecare zi, ca masă de prânz, trebuie să gătesc pentru 
Sett Dalila şi Sett Zeinab cinci feluri osebite şi de culori osebite; şi tot 
atâtea feluri ca masă de seară. Ci astăzi mi-au poruncit să mai gătesc două 
tăvi pe deasupra. Încât uite colea felurile pe care trebuie să le gătesc de 
prânz: linte, mazăre, o tocană de berbec cu sos şi nişte sorbet de trandafir; 
iar tăvile cele două cerute pe deasupra, acelea-s una cu nişte orez cu miere 
şi cu safran, iar alta cu boabe de granată cu migdale descojite, cu zahăr şi cu 
frişcă şi mirodenii! 

Ali îl întrebă: 


— Şi cum le aşterni de obicei masa stăpânelor tale? 

El răspunse: 

— Le aştern masa osebit fiecăreia. 

El întrebă: 

— Da celor patruzeci de negri? 

El răspunse: 

— Le dau bob fiert şi legume fierte cu unt şi cu ceapă, şi, ca băutură, o 
cană cu buză! E de-ajuns pentru ei! 

El întrebă: 

— Da câinilor? 

El răspunse: 

— Câinilor le dau trei uncii de came fiecăruia şi oasele care rămân de la 
masa stăpânelor mele! 

După ce află toate astea, Argint-Viu amestecă repede nişte banj în băutura 
bucătarului care, cum o sorbi, cum se şi prăbuşi pe jos ca un bivol negru. 
Atunci Argint-Viu înşfacă cheile care erau agăţate într-un cui, şi cunoscu 
cheia de la bucătărie după foiţele de ceapă şi după fulgii lipiţi pe ea, iar 
cheia de la cămară o cunoscu după uleiul şi după untul cu care era unsă. Şi 
plecă să ia ori să cumpere toate câte îi erau de trebuinţă ca să gătească şi, 
călăuzit de pisica bucătarului, care până şi ea fu amăgită de asemănarea lui 
Ali cu stăpânul ei, se vântură prin toată casa, de parcă acolo ar fi locuit de 
când era copil, găti bucatele, aşternu mesele şi le dete să mănânce Dalilei, 
fiică-sii Zeinab, arapilor şi câinilor, după ce le puse în mâncare banjul, fără 
ca să fi băgat de seamă careva schimbarea bucătarului ori a bucatelor. Şi- 
aşa! 

Când Argint-Viu văzu că toată lumea din foişor adormise, ca urmare a 
înghiţirii banjului, o dezbrăcă mai întâi pe bătrână şi o găsi peste măsură de 
urâtă şi în totului-tot îngreţoşătoare. Îi luă, aşadar, hainele de fală şi coiful, 
şi trecu în odaia frumoasei Zeinab, pe care o îndrăgise şi pentru care 
săvârşea acel furtişag. O lăsă goală-goluţă şi o găsi minunată, şi vrednică de 
râvnit, şi îngrijită, şi curată, şi dulce mirositoare; ci, fiind el băiat foarte la 
locul lui, nu vroi să se bucure de ea fără buna ei voie, şi se mulţumi numai 
să-i cerceteze pielea, ca să-i poată cântări mai bine preţul viitor, şi ca tărie, 
şi ca dulceaţă, şi ca fierbinţeală, şi ca simţire; şi anume spre a cerceta mai 
bine această însuşire din urmă, o gâdili la tălpi şi văzu, după năprasnica 
zvâcnitură de picior cu care fata îl plesni, că era peste măsură de simţitoare. 
Atunci, încredinţat în felul acesta despre firea ei, îi luă hainele şi se duse să- 


i despoaie şi pe arapi; pe urmă, se sui pe terasă, intră în porumbar şi înhăţă 
toţi porumbeii pe care îi puse într-o colivie şi, liniştit, fără a mai închide 
uşile, se întoarse acasă la Ahmad-cel-Hoţoman, unde îl aştepta Hassan-cel- 
Pehlivan, căruia îi duse toată prada, precum şi porumbeii. lar Hassan-cel- 
Pehlivan, minunat de iscusinţa lui, îl firitisi şi îi făgădui sprijin ca s-o 
dobândească pe Zeinab de soţie. 

Estimp, Dalila-cea-Vicleană se trezi cea dintâi din somnul în care o 

cufundase banjul. Îi trebui o bună bucată de vreme până ce să-şi vină de-a 
binelea în simţiri; ci, când pricepu că fusese adormită, sări în picioare, se 
îmbrăcă cu hainele-i obişnuite de femeie bătrână şi dete fuga întâi şi-ntâi la 
porumbărie, pe care o găsi goală-goluţă de toţi porumbeii. Coborî atunci în 
curtea hanului şi îşi văzu câinii cum mai dormeau încă, întinşi ca morţi în 
cuştile lor. Îi căută apoi pe negri, şi-i găsi cufundaţi în somn, şi tot aşa şi pe 
bucătar. Atunci alergă, mânioasă cum nu se mai poate, în odaia fiică-sii 
Zeinab, şi o găsi şi pe fată adormită, goală toată, cu o bucată de hârtie 
agăţată la gât cu un firicel. Despături hârtia şi citi slovele acestea: „Eu, Ali 
Argint-Viu din Cairo, şi nimeni altul decât eu, sunt îndrăzneţul, neînfricatul, 
iscusitul şi dibaciul făptaş al acestei isprăvi!” Văzând cele scrise, Dalila 
gândi: „Cine ştie dacă afurisitul ăsta nu i-o fi spart lăcăţelul!” 
Şi se aplecă degrabă asupra fiică-sii, o cercetă şi văzu că lăcăţelul era 
neatins. Faptul o mai alină oleacă şi o hotărî s-o trezească pe Zeinab, dându- 
i să răsufle un leac împotriva banjului. Pe urmă îi povesti fetei tot ce se 
petrecuse şi adăugă: 

— O, fata mea, se cade totuşi să-i fii recunoscătoare acestui Argint-Viu că 
nu ţi-a spart lăcăţelul, când i-ar fi fost atâta de lesne! În loc să-ţi crunteze 
porumbiţa, s-a mulţumit să ia porumbeii califului. Ce să ne facem acuma? 

Ci pe dată şi găsi un mijloc de a căpăta îndărăt porumbeii, şi-i spuse fiică- 
sii: 

— Aşteaptă-mă aici! N-am să lipsesc mult. 

Şi ieşi din foişor, şi se îndreptă către casa lui Ahmad-cel-Hoţoman, şi bătu 
la poartă. 

Numaidecât Hassan-cel-Pehlivan, care era acolo, strigă: 

— Asta-i Dalila-cea-Vicleană! O cunosc după cum bate. Dă fuga de-i 
deschide, ya Ali! 

Şi Ali, însoţit de Spinare-de-Cămilă, se duse să-i deschidă Dalilei, care 
intră, cu chipul zâmbitor, şi se temeni dinaintea tuturor celor de faţă. 


Or, Hassan-cel-Pehlivan, Ahmad-cel-Hoţoman şi toţi ceilalţi tocmai în 
clipa aceea se aflau tolăniţi pe jos în jurul mesei şi prânzeau, mâncând 
porumbei fripţi, cu castraveți şi ridichi de lună. Încât, atunci când Dalila 
intră, Pehlivanul şi Hoţomanul se ridicară în cinstea ei şi îi spuseră: 

— O, mătuşă plină de har, maică a noastră, ia şezi de mănâncă dimpreună 
cu noi din porumbeii aceştia! Ţi-am păstrat neatinsă partea ta de ospăț! 

La vorbele acestea, Dalila simţi lumea că se înnegurează dinaintea ochilor 
ei şi strigă: 

— Au vouă nu vi-i pic de ruşine să furati şi să frigeţi porumbeii pe care 
califul îi preţuieşte mai mult chiar decât pe copiii lui? 

Ei răspunseră: 

— Păi cine-a furat porumbeii califului, o, maică a noastră? 

Ea spuse: 

— Egipteanul ăsta, Ali Argint-Viu! 

Ali răspunse: 

— O, mamă a frumoasei Zeinab, atunci când am fript porumbeii aceştia, 
habar n-am avut că sunt hulubi călători. Oricum ar fi, iacătă-l pe cel ce ţi se 
cuvine! 

Şi îi întinse unul dintre porumbeii fripţi. 

Atunci Dalila luă o bucăţică din aripa porumbelului, o duse la gură, gustă 
oleacă şi strigă: 

— Pe Allah, porumbeii mei încă-s vii! Căci nu-i asta carnea lor! I-am 
hrănit cu boabe amestecate cu mosc şi i-aş cunoaşte numai după mireasma 
şi gustul cărnii lor! 

La vorbele acestea ale Dalilei, toţi cei de faţă începură să râdă, iar Hassan- 
cel-Pehlivan îi zise: 

— O, maică a noastră, porumbeii tăi se află în bună pază la mine! Şi mă 
învoiesc să ti-i dau îndărăt, dar numai cu o înţelegere! 

Ea zise: 

— Vorbeşte, ya Hassan! Primesc de mai înainte orice vei cere; şi iacătă-mi 
capul dat în mâinile tale! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi şaptea noapte 


Spuse: 


— Vorbeşte, ya Hassan! Primesc de mai înainte orice vei cere; şi iacătă-mi 
capul dat în mâinile tale! 

— Ei bine, dacă vrei să capeţi îndărăt porumbeii, nu ai decât să împlineşti 
dorinţa lui Ali Argint-Viu din Cairo, fruntea flăcăilor noştri! 

Ea întrebă: 

— Şi care-i este dorinţa? 

El zise: 

— Dorinţa lui este de a se însura cu fiică-ta Zeinab! 

Ea răspunse: 

— Asta-i o cinste şi pentru mine şi pentru ea! Pe capul şi pe ochii mei! Ci 
nu o pot sili pe fiică-mea să se mărite fără de voia ei. Dă-mi, aşadar, mai 
întâi porumbeii îndărăt! Căci nu cu furtişaguri se cuvine a o dobândi pe fata 
mea, ci cu drăgălăşeniile cele desfătătoare! 

Atunci Hassan îi spuse lui Ali: 

— Dă-i îndărăt porumbeii! 

Argint-Viu îi dete Dalilei colivia. Dalila îi spuse: 

— Acum, copile dragă, dacă doreşti cu adevărat să te uneşti în bună datină 
cu fata mea, nu cu mine trebuie să vorbeşti ci cu moşu-său, fratele meu 
Zoraik, neguţătorul de peşte prăjit. Întrucât el este ocrotitorul legiuit al fetei 
mele; şi nici eu, nici ea, nu putem nimic fără îngăduiala lui! Da îţi 
făgăduiesc că am să-i vorbesc despre tine fetei mele şi că am să stăruiesc 
pentru tine pe lângă Zoraik, fratele meu! 

Şi plecă râzând, să-i povestească fiică-sii Zeinab cele ce se petrecuseră, şi 
cam cum o cerea Ali Argint-Viu de soţie, Şi Zeinab răspunse: 

— O, maică a mea, din parte-mi n-am nimic împotriva acestei căsătorii; 
Ali este frumos şi drăguţ şi, pe deasupra, s-a purtat tare cuviincios faţă de 
mine, nesfarâmând ceea ce putea să sfarme pe când dormeam! 

Dalila însă răspunse: 

— O, fata mea, mi se pare că până o izbuti să te dobândească de la mosu- 
tău Zoraik, Ali are să-şi cam piardă mâinile şi picioarele, de nu cumva şi 
zilele, în amarnica încercare. 

Si-atâta cu ele! 

Estimp, Ali Argint-Viu îl întrebă pe Hassan-cel-Pehlivan: 

— Da ia spune-mi, cine-i acel Zoraik şi unde se află prăvălia lui, ca să mă 
duc numaidecât la el s-o cer de soţie pe fata soră-sii! 

Pehlivanul răspunse: 


— Fiule, de-acuma poţi să-ţi faci mărturisirea de lepădare în privinţa 
frumoasei Zeinab, dacă socoţi s-o capeţi de la pehlivanul acela afurisit care 
se cheamă Zoraik! Află, dar, ya Ali, că bătrânul Zoraik, neguţător acuma de 
peşte prăjit, a fost odinioară căpitan de hoţi, vestit în tot Irakul pentru 
isprăvile lui, mai de pomină decât ale mele, ale tale şi ale fratelui nostru 
Ahmad-cel-Hoţoman! E un pungaş atâta de viclean şi de dibaci, că e în 
stare, fără a se mişca din loc, să găurească un munte, să şparlească toate 
stelele de pe cer şi să fure kohlul care împodobeşte ochiul lunii. Niciunul 
dintre noi nu se poate asemui cu el în viclenii, în răutăţi şi în tot felul de 
şiretlicuri. Dreptu-i că acuma s-a potolit şi că, lăsându-se de meseria de hoţ 
şi de căpitan de hoţi de odinioară, a deschis prăvălie şi s-a făcut neguţător 
de peşte prăjit. Da asta nu l-a silit nicidecum să nu-şi mai păstreze câte ceva 
din isteţiile-i de altădată. Încât, ya Ali, ca să pricepi câte ceva despre 
iscusinţa acestui hoţoman, n-am să-ţi povestesc decât cea mai proaspătă 
înşelăciune pe care a ticluit-o şi de care se slujeşte ca să aducă muşterii la 
prăvălia lui şi să-şi desfacă peştele. La mijlocul uşii de intrare de la prăvălia 
lui, a atârnat, de capătul unei sfori de mătase, o pungă cu o mie de dinari, 
averea lui toată, şi a pus pristavul să dea de ştire în tot sukul: „O, voi toţi, 
lotri din Irak, hoţomani din Bagdad, tâlhari din pustie, manglitori din Egipt, 
ascultați şi aflaţi! Şi voi toţi, ginni şi efriţi din văzduhuri şi de sub 
pământuri, ascultați şi aflaţi! Orişicine-orişicare va putea să şterpelească 
punga atârnată în prăvălia lui Zoraik, neguţătorul de peşte prăjit, a aceluia 
să fie pe bun drept!” Or, lesne poţi pricepe dacă după atare strigare muşteriii 
nu s-au grăbit să dea fuga şi să încerce să ciordească punga, cumpărând 
peşte; dar nici cel mai dibaci dintre ei n-a izbutit; căci vicleanul de Zoraik a 
meşteşugit o mahinărie întreagă, legată printr-o frânghie de punga acea 
agăţată. Or, punga, oricât de uşor ai atinge-o, pune în mişcare mahina 
întocmită dintr-un şir vuitor de clopoței şi de zurgălăi, care fac atâta zarvă, 
încât Zoraik, dacă se află cumva prin fundul prăvăliei ori dacă e ţinut cu 
vorba de vreun muşteriu, aude zarva şi are vreme să-şi scape punga de la 
şterpeleală. Pentru aceasta nu are decât să se plece şi să ia o bucăţoaie de 
plumb dintr-un morman de asemenea bucăţoaie, pe care şi le-a grămădit la 
picioare, şi s-o zvârle din toate puterile după hoţ, sfărâmându-i fie o mână, 
fie un picior, ori zdrobindu-i chiar căpăţâna. Încât, ya Ali, te sfătuiesc să te 
laşi de gândul tău; altminteri, ai să fii ca acei inşi care se iau după câte o 
înmormântare şi se jelesc fără ca baremi să ştie numele celui mort. Nu poţi 
să te lupti cu un hoţoman ca ăsta. Eu, în locul tău, aş uita-o şi pe Zeinab şi 


însurătoarea cu ea; căci uitarea este începutul fericirii; şi cine a uitat un 
lucru, de-aci înainte poate să trăiască fără el! 

După ce Ali Argint-Viu ascultă vorbele acestea ale înţeleptului Hassan-cel- 
Pehlivan, strigă: 

— Nu, pe Allah! nu m-aş putea hotărî s-o uit vreodată pe fata aceea cu 
ochi întunecoşi, atâta de simţitoare şi de focoasă! Ar fi o ocară pentru un 
om ca mine! Se cuvine, dar, să mă duc să încerc a şterpeli punga şi, în felul 
acesta, să-l silesc pe lotrul cel bătrân să îngăduie însurătoarea mea, dându- 
mi fata în schimbul pungii! 

Şi pe dată plecă să-şi cumpere nişte haine de fată şi se îmbrăcă în ele, după 
ce-şi alungi ochii cu kohl şi îşi vopsi degetele cu hennea. Pe urmă îşi trase 
sfios iaşmacul de mătase peste faţă şi începu să păşească, de încercare, 
legănându-se ca femeile, şi izbuti de minune. Dar nu se mulţumi cu atâta... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi opta noapte 


Spuse: 


„„„Dar nu se mulţumi cu atâta! Trimise să i se aducă o oaie, o înjunghie, îi 
strânse sângele într-un vas, îi scoase burta, i-o umplu cu sângele strâns şi şi- 
o aşeză pe pântece, sub haine, aşa fel încât să-l facă să semene cu o femeie 
însărcinată. După care, tăie gâtul la două găini, le scoase pipotele, pe care le 
umplu cu lapte călduţ, şi îşi puse câte una pe fiecare sân, aşa fel ca să pară 
cât mai trupeş în părţile acelea şi să se asemuie cu o femeie pe cale de a 
naşte. Şi-apoi, ca nimica să nu lase de dorit, îşi aşternu peste poponău 
câteva rânduri de ştergare înmuiate în scrobeală care, odată uscate, îi făcură 
un dos înfricoşător şi, totodată, vârtos! Preschimbat aşa, Argint-Viu ieşi în 
drum şi se îndreptă încetişor către prăvălia lui Zoraik, neguţătorul de peşte 
prăjit, în vreme ce, la vederea lui, oamenii strigau: 

— Ya Allah, ce fund mare! 

Pe drum, Argint-Viu, până la urmă începând să se simtă stingherit din 
pricina ştergarelor scrobite care îl zgâriau, strigă după un măgărar care 
tocmai trecea cu măgarul pe acolo şi se cocoţă pe măgar cu mare grijă, ca 
nu cumva să plesnească băşica umplută cu sânge ori pipotele cele pline cu 
lapte, şi aşa ajunse în faţa prăvăliei cu peşte prăjit unde chiar că văzu punga 
spânzurată la uşă şi pe Zoraik frigându-şi peştele, pe care îl privea cu un 


ochi, pe când cu ochiul celălalt veghea forfota de du-te-vino a muşteriilor şi 
a trecătorilor. Atunci Argint-Viu îi spuse măgărarului: 

— Ya hammar, am simţit în nas mirosul de peşte prăjit şi, femeie 
însărcinată cum sunt, râvnesc să mă înfrupt şi eu cu o bucăţică! Dă fuga şi 
adu-mi una să gust numaidecât, că de nu, am să lepăd iacă aci în drum, fără 
de nicio îndoială! 

Atunci măgărarul îşi opri măgarul dinaintea prăvăliei şi îi zise lui Zoraik: 

— Dă-mi degrabă un peşte prăjit pentru femeia aceea însărcinată, căci 
copilul, din pricina miresmei de peşte prăjit, stă să se zbată amarnic şi-i în 
primejdie să iasă lepădat! 

Lotrul cel bătrân răspunse: 

— Aşteaptă oleacă. Peştele încă nu-i prăjit! Şi-apoi, dacă nu poţi s-aştepţi, 
poti să-mi arăţi cam cât de lat ţi-e fundul! 

Măgărarul spuse: 

— Dă-mi unul din cei de pe tejghea! 

El răspunse: 

— Aceia nu-s de vânzare! 

Pe urmă, fără a mai lua seama la măgărarul care o ajuta pe prepusa femeie 
însărcinată să se dea jos de pe măgar şi o aducea să se rezeme, plină de griji 
şi de spaime, de usciorul prăvăliei, Zoraik, cu zâmbetul meseriei pe buze, 
îşi învârtea mai departe peştii în tigaie, cântându-şi strigătele-i de neguţător: 


Bucate pentru cei cu gusturi rare, 

O, carne a păsărilor din mări şi izvoare! 
Aur şi argint ce se capătă 

Pe-un bănuţ de aramă, fără camătă! 

O, peşti care vă zvârcoliţi 

În uleiul în care vă prăjiţi! 

O, bucate pentru cei cu gusturi rare! 


Or, în vreme ce Zoraik îşi cânta în felul acesta strigătele, femeia cea 
însărcinată scoase deodată un țipăt greu, pe când un val de sânge năboia de 
sub fustele ei şi curgea în prăvălie, şi gemu cu mare caznă: 

— Ai! Ai! Ui! Ui! Rod al sufletului meu! Ai! mi se rupe pântecul! Uf! 
vintrele mele! Of! copilul meu! 

Văzând acestea, măgărarul urlă către Zoraik: 

— Na, barbă afurisită! 'Ţi-am spus! N-ai vrut să-i potoleşti jindul, şi-acuma 
a lepădat! Ai să răspunzi dinaintea lui Allah şi a soţului ei! 


Atunci Zoraik, cam speriat de întâmplare şi temându-se să nu se 
murdărească de sângele ce curgea din femeie, se trase mai către fundul 
prăvăliei, pierzând din vedere o clipită punga spânzurată la intrare. Atunci, 
Argint- Viu dete să se slujească de acel scurt prilej şi să înhaţe punga; ci nici 
nu întinse bine mâna către ea, că şi răsună o zarvă cumplită de clopoței, de 
zurgălăi şi de fierării, din toate colţurile prăvăliei, vestindu-l pe Zoraik, care 
sări şi, zărind mâna întinsă a lui Argint-Viu, pricepu dintr-o aruncătură de 
ochi tertipul cu care vroia să-l înşele, apucă o bucăţoaie de plumb şi i-o 
zvârli drept în pântece, răcnindu-i: 

— A, păsăruică de spânzurătoare! na, ţine de colea! 

Şi plăcinta de plumb fu aruncată atât de năprasnic, încât Ali se duse de-a 
berbeleacul până în uliţă, zvârcolindu-se în ştergarele lui scrobite, în 
sângele şi în laptele din pipotele plesnite, şi gata să-şi dea duhul din pricina 
loviturii. Ci izbuti cu chiu cu vai să se scoale şi să se târască până la casa lui 
Ahmad-cel-Hoţoman, unde îşi povesti încercarea cea fără de rod, în vreme 
ce trecătorii se strângeau în faţa prăvăliei lui Zoraik şi îi strigau: 

— Tu eşti oare negustor în suk ori mai degrabă un bătăiaş de meserie? 
Dacă eşti negustor, vezi-ţi fără gâlceavă de meseria ta, dă jos punga aceea 
blestemată şi cruţă lumea de vicleniile şi de răutătile tale! 

El răspunse, zborşindu-se: 

— În Numele lui Allah! Bismillah! Pe capul şi pe ochii mei! 

Estimp, Ali Argint-Viu, ajuns acasă şi venindu-şi în sine după amamica 
lovitură pe care o îndurase, nu vroi în ruptul capului să se lase de gândul lui. 
Se duse de se spălă şi se curăţi, se îmbrăcă în haine de rândaş, luă o farfurie 
goală într-o mână şi cinci bani de aramă în mâna cealaltă, şi plecă la 
prăvălia lui Zoraik să cumpere peşte. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute cincizeci şi noua noapte 


Spuse: 


.„.Şi plecă la prăvălia lui Zoraik să cumpere peşte. 

Îi întinse, aşadar, lui Zoraik cei cinci bănuţi de aramă şi îi spuse: 
— Pune-mi nişte peşte în farfurie! 

Şi Zoraik răspunse: 

— Pe capul meu, o, stăpâne! 


Şi vru să-i dea rândaşului din peştele ce se afla aşezat în tava de pe 
tejghea; rândaşul însă nu vroi să ia din acela, spunând: 

— Vreau să fie cald! 

Şi Zoraik răspunse: 

— Păi, să-l prăjesc! Aşteaptă oleacă să aţâţ focul! 

Şi se duse în odăiţa din spate a prăvăliei. 

Numaidecât, Argint-Viu se şi folosi de clipita aceea şi duse mâna către 
pungă; ci deodată întreaga prăvălie vui de zarva asurzitoare a clopoţeilor, a 
tinichelelor şi a lănţuşurilor; şi Zoraik, sărind dintr-o parte în cealaltă a 
prăvăliei, înşfacă o bucăţoaie de plumb şi o aruncă din toate puterile lui în 
capul prefăcutului rândaş, strigându-i: 

— A, neisprăvitule, socoteai că nu te-am mirosit dintru început, după cum 
ţineai farfuria şi banii? 

Argint-Viu însă, care se învățase minte de la întâia încercare, se feri de 
lovitură lăsându-şi capul repede în jos, şi o zbughi din prăvălie, pe când 
bucăţoaia cea grea de plumb se opri drept într-o tavă cu castroane pline de 
lapte covăsit, pe care o purta pe cap o roabă de-a cadiului! Şi tot laptele 
covăsit fu împroşcat drept în ochii şi în barba cadiului şi îi spoi caftanul şi 
turbanul. Iar trecătorii, strânşi împrejurul prăvăliei, începură să ţipe la 
Zoraik: 

— De data asta, o, Zoraik, cadiul are să te pună să-i plăteşti daune din 
punga ta pentru toţi bănişorii, o, bătăuşul-bătăuşilor! 

Estimp, Argint-Viu, ajungând acasă la Ahmad-cel-Hoţoman povesti şi 
această cea de a doua încercare zadamică, dar nu-şi pierdu curajul, căci 
dragostea pentru Zeinab îi da tărie. Se îmbrăcă în haine de vrăjitor de şerpi 
şi de pehlivan, şi se întoarse la prăvălia lui Zoraik. Se aşeză jos pe pământ, 
scoase din sac trei şerpi cu guşile umflate şi cu limbile ascuţite ca sulița, şi 
începu să le fluiere din trişcă, oprindu-se din loc în loc, ca din întâmplare 
spre a săvârşi fel de fel de panglicării şi de scamatorii; şi, dintr-odată, cu o 
lunecare iute, îl slobozi pe şarpele cel mai mare drept în prăvălie, peste 
picioarele lui Zoraik care, speriat, căci de nimica nu-i era mai tare frică 
decât ca de şerpi, o luă la fugă urlând către fundul prăvăliei. Şi Argint-Viu 
sări îndată la pungă şi vru s-o smulgă. Îşi făcuse însă socoteala fără Zoraik 
care, cu toată spaima lui, îl pândea cu un ochi şi care izbuti mai întâi să-i 
alduiască şarpelui cu un dărab de plumb o lovitură atât de bine ochită, încât 
îi zdrobi capul, pe urmă, cu mâna cealaltă, zvârli din toate puterile altă 
plăcintă de plumb în capul lui Argint-Viu, care se feri, lăsându-se în jos, şi o 


zbughi, pe când plumbul cel înfricoşător nimerea drept într-o biată babă, pe 
care-o făcu terci. Atunci, toată lumea îmbulzită împrejur începu să ţipe la 
el: 

— Ya Zoraik, aşa ceva nu-i de îngăduit, pe Allah! Numaidecât să dezlegi 
de-acolo afurisita aceea de pungă, ori ţi-o luăm noi cu de-a sila! Ai pricinuit 
destule necazuri cu blestemăţia ta! 

Şi Zoraik răspunse: 

— Pe capul meu! 

Şi se hotărî, măcar că fără nicio tragere de inimă, să dezlege punga de 
acolo şi s-o ducă în casă, unde o ascunse, zicându-şi „Licheaua asta de Ali 
Argint-Viu, căpăţânos cum e, cine ştie de nu izbuteşte să se furişeze noaptea 
în prăvălie şi să-mi şterpelească punga!” 

Or, Zoraik era însurat cu o arăpoaică, roabă cândva a lui Giafar Al- 
Barmaki şi, mai pe urmă, din bunătatea lui Giafar, slobozită. Şi Zoraik avea 
şi un copil cu acea arăpoaică, un băieţel care în curând urma să-şi 
sărbătorească tăierea-împrejur. Încât, atunci când Zoraik îi înmână neveste- 
sii punga, aceasta îi spuse: 

— lacătă o mărinimie care nu-ţi prea stă în fire, o, taică Zoraik! Care va să 
zică, tăierea-împrejur a lui Abdallah are să fie sărbătorită măreț! 

El răspunse: 

— Păi ce, tu socoţi că ţi-am adus punga ca s-o goleşti cu cheltuiala pentru 
tăierea-împrejur? Ba deloc, pe Allah! Dă fuga şi-o ascunde jos, în vreo 
tainiţă din bucătărie! Şi întoarce-te degrabă să te culci! 

Şi arăpoaica dete fuga jos să sape o ascunzătoare în bucătărie, îngropă 
acolo punga şi se întoarse să se culce la picioarele lui Zoraik. lar pe Zoraik 
îl fură somnul, din pricina căldurii arăpoaicei, şi visă un vis în care parcă se 
făcea că vedea o pasăre mare cum săpa cu ciocul o gaură în bucătărie, cum 
dezgropa punga, cum o lua în gheare şi cum zbura cu ea în văzduh! Şi sări 
din somn strigând: 

— O, mamă a lui Abdallah, punga a fost furată! Dă fuga în bucătărie de 
vezi! 

Şi arăpoaica, ruptă din somn, coborî fuga în bucătărie cu o lumânare şi 
văzu într-adevăr nu o pasăre, ci un om care, cu punga în mână, o tulea pe 
uşa deschisă şi se mistuia în uliţă! Era Argint-Viu, care se furişase după 
Zoraik, îl pândise frumos-frumuşel şi pe el şi pe nevastă-sa şi, până la urmă, 
pitit după uşa de la bucătărie, izbutise într-un sfârşit să şterpelească punga 
aceea atâta de jinduită. 


Când Zoraik se încredinţă de pierderea pungii, strigă: 

— Pe Allah! am s-o iau îndărăt chiar în seara aceasta! 

lar nevastă-sa, arăpoaica, îi zise: 

— Dacă n-ai să te întorci cu ea, n-am să-ţi mai deschid uşa casei noastre 
şi-am să te las să dormi în drum! 

Atunci Zoraik... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizecea noapte 


Spuse: 


...Atunci Zoraik ieşi în fuga mare din casă şi, apucând-o pe nişte 
scurtături, ajunse înaintea lui Ali Argint-Viu la casa lui Ahmad-cel- 
Hoţoman, unde ştia că e tras Ali, descuie zăvorul porţii cu nişte cârlige de 
tot soiul, din care avea la el un tacâm întreg, închise poarta la loc în urma 
lui şi îl aşteptă liniştit pe Ali Argint-Viu, care nu zăbovi să sosească şi el şi 
să bată, cum avea de obicei. Atunci Zoraik, prefăcându-şi glasul ca al lui 
Hassan-cel-Pehlivan, întrebă: 

— Cine-i acolo? 

El răspunse: 

— Ali egipteanul! 

El îl întrebă: 

— Şi-ai adus şi punga tâlharului ăla de Zoraik? 

El răspunse: 

— E la mine! 

El spuse: 

— Până să-ţi deschid, dă-mi-o iute prin crăpătura asta, căci am făcut cu 
Hoţomanu un rămăşag de care am să-ţi spun numaidecât! 

Şi Argint-Viu strecură prin crăpătura porţii punga, iar Zoraik se şi căţără 
cu ea pe terasă şi de-acolo trecu pe terasa unei case de-alături, de-acolo 
coborî pe scară şi, descuind poarta, se furişă în uliţă şi porni iavaş-iavaş 
către casa lui. 

Iar Ali Argint-Viu aşteptă o bună bucată de vreme în uliţă; şi când văzu că 
nimeni nu se hotăra să-i deschidă,bătu o dată în poartă năprasnic, de 
deşteptă toată casa, şi Hassan-cel-Pehlivan strigă: 

— Ali-i la poartă! Fugi degrabă şi-i deschide, o, Spinare-de-Cămilă! 

Pe urmă, când Argint-Viu intră în casă, îl întrebă mucalit: 


— Da punga tâlharului? 

Argint-Viu strigă: 

— Nu mai şugui, o, taică al meu! Ştii bine că ţi-am strecurat-o pe lângă 
poartă! 

La vorbele acestea, Hassan-cel-Pehlivan se prăbuşi pe spate de tăria cu 
care îl potopi râsul, şi strigă: 

— Trebuie să iei totul iarăşi de la cap, ya Ali! Ăla a fost Zoraik, care şi-a 
luat îndărăt bunul! 

Atunci Argint-Viu cugetă o clipă şi strigă: 

— Pe Allah o, taică al meu! dacă de data aceasta n-am să-ţi aduc punga, n- 
am să mă mai socotesc vrednic de numele meu! 

Şi, fără a mai zăbovi, o luă la fugă pe nişte drumuri scurte de tot către casa 
lui Zoraik, unde ajunse înaintea acestuia, se strecură înlăuntru folosindu-se 
de terasa unei case de-alături şi intră mai întâi în odaia în care dormea 
arăpoaica şi copilul ei, băieţaşul ce urma să fie tăiat împrejur a doua zi 
dimineaţa. Se repezi numaidecât pe arăpoaică, o legă belci de mâini şi de 
picioare pe saltea şi îi astupă gura cu un căluş; pe urmă, luă copilul, îi 
astupă şi lui gura cu un căluş, îl puse într-un coş plin cu plăcinte calde încă 
şi care urmau să fie date oaspeţilor la sărbătoarea de a doua zi, şi se aşeză la 
fereastră, sprijinit în coate şi aşteptând venirea lui Zoraik, care nu zăbovi 
mult până să bată la poartă. 

Atunci Argint-Viu, prefăcându-şi glasul şi vorba ca arăpoaica, întrebă: 

— Tu eşti, ya sidi? 

El răspunse: 


— Da, eu sunt! 

El spuse: 

— Ai adus îndărăt punga? 
El spuse: 

— lacăt-o! 

El spuse: 


— Nu o văd în beznă! Şi nu-ţi deschid până ce nu număr banii! Am să las 
jos pe fereastră un coş şi tu să-mi pui punga în el! Şi pe urmă am să-ţi 
deschid poarta! 

Şi Argint-Viu lăsă jos pe fereastră un coş în care Zoraik puse punga; şi Ali 
ridică fără de zăbavă coşul. Luă punga, copilul şi coşul cu plăcinte, şi fugi 
pe calea pe care venise, ca să ajungă acasă la Ahmad-cel-Hoţoman şi să-i 
dea într-un sfârşit în mână lui Hassan-cel-Pehlivan falnica-i pradă întreită. 


Atunci Hassan-cel-Pehlivan îl firitisi din toată inima şi fu mândru de el 
până peste poate; şi toţi pe urmă începură să mănânce plăcintele gătite 
pentru ospăț, făcând mare haz pe seama lui Zoraik. 

Estimp, Zoraik aşteptă în uliţă o bună bucată de vreme să-i deschidă 
nevastă-sa, arăpoaica; arăpoaica însă nu se arăta neam, şi, până la urmă, 
pierzându-şi răbdarea, începu să bată în poartă tot mai îndârjit, trezind 
vecinii şi stârnind toţi câinii din mahala. Şi nimeni nu-i deschidea. Atunci 
sparse poarta şi, mânios, urcă sus la nevastă-sa, şi văzu ce văzu. 

Când auzi de la nevastă-sa, după ce o dezlegă, tot ce se petrecuse, începu 
să se izbească amarnic peste faţă. Îşi smulse barba şi alergă, în starea 
aceasta, să bată la usa lui Ahmad-cel-Hoţoman. Se lumina de ziuă şi toată 
lumea era în picioare. Încât Spinare-de-Cămilă se duse să deschidă şi îl lăsă 
pe Zoraik să intre, spăşit, în sala de primire, unde fu întâmpinat cu un hohot 
de râs. Atunci Zoraik se întoarse către Argint-Viu şi îi spuse: 

— Pe Allah, ya Ali! În ce priveşte punga, ai dobândit-o! Da dă-mi îndărăt 
copilul! 

Şi Hassan-cel-Pehlivan răspunse: 

— Află, o, Zoraik, că fiul meu Ali Argint-Viu este gata să-ţi dea îndărăt 
copilul, ba chiar şi punga, dacă vrei să încuviinţezi a-i da de soţie pe fata 
surorii tale Dalila, pe frumoasa Zeinab, care îi este dragă! 

El răspunse: 

— Da de când i se pune sula-n coaste unui părinte ca să i se ceară fata de 
soţie? Să-mi dea mai întâi îndărăt copilul şi punga, şi pe urmă om sta de 
vorbă! 

Atunci Hassan îi făcu semn lui Ali, care numaidecât îi aduse lui Zoraik 
copilul şi punga, şi îi spuse: 

— Pe când nunta? 

lar Zoraik zâmbi a râde şi răspunse: 

— Uşurel, uşurel! Au tu crezi, ya Ali, că pot hotărî de Zeinab ca de-o oaie 
ori de-un peşte prăjit? Nu pot să ţi-o dau, decât dacă îi aduci zestrea pe care 
o cere! 

Argint-Viu răspunse: 

— Sunt gata să-i aduc zestrea pe care o cere! Care-i aceea? 

Zoraik spuse: 

— Află că Zeinab s-a juruit că n-are să se lase vreodată cuiva, până ce 
acela n-are să-i aducă în dar de nuntă rochia din zarafir a tinerei Kamaria, 


fata ovreiului Azaria, precum şi cununa ei de aur, brâul ei de aur şi papucii 
ei de aur. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizeci şi una noapte 


Urmă: 


— Află că Zeinab s-a juruit că n-are să se lase vreodată cuiva, până ce 
acela n-are să-i aducă în dar de nuntă rochia din zarafir a tinerei Kamaria, 
fata ovreiului Azaria, precum şi cununa ei de aur, brâul ei de aur şi papucii 
ei de aur. 

Şi Argint-Viu strigă: 

— De-i numai atâta, atunci, dacă n-am să aduc chiar în seara aceasta 
darurile cerute, n-am să mai am niciun nas să mă însor cu Zeinab! 

La aceste cuvinte, Hassan-cel-Pehlivan îi spuse: 

— Vai de păcatele tale, ya Ali! amarnic legământ ai făcut! Eşti un om 
mort! Au tu nu stii că ovreiul Azaria este un vrăjitor şiret, viclean şi plin de 
răutate? Are sub poruncile lui pe toţi ginnii şi pe toţi efriţii! Locuieşte afară 
din cetate, într-un palat cu pereţii făcuţi din cărămizi de aur şi de argint 
rânduite frumos, o cărămidă de aur, o cărămidă de argint! Ci palatul acela, 
care nu se vede decât atunci când vrăjitorul se află în el, piere la vremea 
zilei, când stăpânul lui vine în cetate la treburile sale de cămătărie. Şi în 
fiecare seară, când se întoarce acasă, ovreiul se aşază la fereastră şi arată pe 
o tipsie de aur rochia fiică-sii, strigând: „Hei, voi toţi, hoţi de meserie şi 
pungaşi din Irak, din Persia şi din Arabia, veniţi, dacă puteţi, şi furaţi rochia 
fiicei mele Kamaria. Şi o dau pe Kamaria de soţie aceluia care are să poată 
să-i fure rochia!” Or, ya Ali, nici cei mai dibaci hoţi, nici cei mai vicleni 
pungaşi dintre noi n-au izbutit până acuma să încerce isprava, decât spre 
paguba lor; întrucât afurisitul de vrăjitor i-a prefăcut pe cei ce au cutezat să 
săvârşească hoţia fie în catâri, fie în urşi, fie în măgari, fie în maimute. Te 
sfătuiesc, dar, să te lepezi de o treabă ca aceasta şi să rămâi aci cu noi! 

Ci Ali strigă: 

— Ce ocară m-ar paşte dacă m-aş înfricoşa, din pricina greutăților, şi m-aş 
lepăda de dragostea mea faţă de pojarnica Zeinab! Pe Allah! am să aduc 
rochia de zarafir şi am s-o îmbrac cu ea pe Zeinab în noaptea nunţii, şi am 
să-i pun cununa de aur pe cap, brâul de aur împrejurul mijlocului ei gingaş, 
şi papucii de aur în picioare! 


Şi plecă pe dată în căutarea prăvăliei ovreiului Azaria, vrăjitorul şi 
cămătarul. 

Când ajunse în sukul zarafilor, Ali întrebă unde se află prăvălia şi i se arătă 
ovreiul care tocmai cântărea nişte aur în cântarele lui, aur pe care îl vărsă pe 
urmă în nişte saci şi încărcă sacii pe spinarea unui catâr legat la uşă. Era 
amarnic de urât şi amarnic de greţos! Şi Ali se simţi oarecum tulburat de 
înfăţişarea lui. Ci tot aşteptă până ce ovreiul isprăvi de rânduit sacii, de 
închis prăvălia şi de încălecat pe catâr, şi se luă după el fără a fi băgat de 
seamă. Ajunse, mergând în felul acesta pe urmele lui, afară din cetate. 

Ali tocmai începea să se întrebe până unde are să meargă aşa, când îl văzu 
deodată pe ovrei cum scoate din buzunarul caftanului un sac, cum bagă 
mâna în el, cum ia de acolo un pumn de nisip şi cum aruncă nisipul în 
văzduh, după ce suflase peste el. Şi pe loc văzu cum se ridică dinainte-i un 
palat împopistrat din cărămizi de aur şi de argint, cu o poartă uriaşă de 
alabastru şi cu trepte de marmură, pe care ovreiul sui cu catârul lui, ca să se 
afunde înlăuntru. Ci nu peste mult se ivi la fereastră cu o tipsie de aur pe 
care se aflau o rochie minunată de zarafir, o cunună, un brâu şi papucii de 
aur; şi strigă: 

— Hei, voi toţi, hoţi de meserie şi pungaşi din Irak, din Persia şi din 
Arabia, veniţi, de puteţi, să furaţi toate acestea, iar fiica mea Kamaria a 
voastră să fie! 

Dacă văzu şi auzi toate acestea, Argint-Viu, care era dăruit cu multă 
judecată, îşi zise: „Cel mai înţelept lucru este tot acela de a mă duce la acest 
blestemat de ovrei şi să-i cer rochia cu vorbă bună, spunându-i lămurit care- 
i treaba mea cu Zoraik!” Şi ridică un deget în sus şi-i strigă vrăjitorului: 

— Eu, Ali Argint-Viu, cel dintâi între flăcăii lui Ahmad, mokaddemul 
califului, vreau să stau de vorbă cu tine! 

Şi ovreiul îi spuse: 

— Poţi să urci! 

Şi când Ali ajunse dinaintea lui, îl întrebă: 

— Ce vrei? 

Şi Ali îi povesti povestea lui şi-i spuse: 

— Or, acuma îmi trebuie această rochie de aur şi celelalte lucruri, ca să le 
îmbrace Zeinab, fata Dalilei! 

La cuvintele acestea, ovreiul începu să râdă arătându-şi dinţii cei 
înfricoşători, luă o tipsie cu nisip de ghicit şi, după ce făcu horoscopul lui 
Ali, spuse: 


— Ascultă! dacă ţi-e dragă viaţa şi dacă nu ţii să te prăpădeşti fără de nicio 
scăpare, urmează-mi sfatul! Lasă-te de gândul acesta! Căci cei care te-au 
împins la o treabă ca asta n-au facut-o decât ca să te piardă, cum s-au 
pierdut toţi cei care au încercat până acum acelaşi lucru! De altminteri, de 
nu ţi-aş fi făcut horoscopul şi n-aş fi văzut în nisip că norocul tău e mai 
presus decât norocul meu, de bună seamă că n-aş fi pregetat să-ţi zbor 
capul! 

Ci Ali, pe care vorbele acestea de la urmă îl înflăcărară şi îl aţâţară dintr- 
odată, îşi trase iute iataganul şi, punându-l în pieptul ovreiului vrăjitor, 
strigă: 

— Dacă nu vrei să-mi dai numaidecât acele lucruri şi, pe deasupra, să te 
lepezi de ereticiile tale şi să te faci musulman, rostind mărturisirea de 
credinţă, sufletul tău are să ţi se ducă din trup! 

Atunci ovreiul întinse mâna ca spre a rosti mărturisirea de credinţă şi 
spuse: 

— Să ţi se usuce mâna dreaptă! 

Şi pe loc mâna dreaptă a lui Ali, cea în care ţinea iataganul, se uscă, aşa 
cum era întinsă, şi iataganul căzu jos. Ci Ali îl înşfacă în mâna stângă şi îl 
împunse către pieptul vrăjitorului; ci acesta rosti: 

— O, mână stângă, usucă-te! 

Şi mâna stângă a lui Ali se uscă şi iataganul căzu jos. Atunci Ali, mânios 
cum nu se mai poate, ridică piciorul stâng şi dete să-l repeadă în pântecele 
ovreiului; ci acesta, întinzând mâna, grăi: 

— O, picior drept, usucă-te! 

Şi piciorul ridicat în sus al lui Ali se uscă aşa cum era întins, şi Ali nu mai 
rămase decât într-un picior, cel stâng... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizeci şi doua noapte 


Spuse: 


„„„Ali nu mai rămase decât într-un picior, cel stâng! Şi degeaba mai vru el 
să se slujească de trupul lui, că nu izbuti decât să-şi piardă cumpănul şi ba 
să se prăbuşească, ba să se mai ridice oleacă, până ce se vitrui de tot, şi 
vrăjitorul îi spuse: 

— Te laşi de gândul tău? 

Ci Ali răspunse: 


— Îmi trebuie neapărat lucrurile fiică-tii! 

Atunci ovreiul îi zise: 

— A, vrei lucrurile fetei? Bine! Am să ţi le dau să le duci! 

Şi luă o ulcea plină cu apă, îl stropi pe Ali şi strigă: 

— Fă-te măgar! 

Şi pe dată Ali Argint-Viu se preschimbă în măgar, cu cap de măgar, cu 
copitele proaspăt potcovite şi cu nişte urechi cât toate zilele. Şi începu să 
ragă fără contenire, ca un măgar, ridicând nările în sus, şi coada, şi sforăind 
de zor. Şi ovreiul rosti asupra lui descântecele de stăpânire, ca să-l 
domolească de-a binelea, şi îl sili să coboare treptele pe picioarele de 
dindărăt; şi, odată ajunşi în curtea palatului, trase împrejurul lui un cerc de 
vrajă pe nisip; şi numaidecât se ridică un perete întocmind o îngrăditură tare 
strâmtă, din care Ali nu mai avea cum să scape. 

Dimineaţa, ovreiul veni la el, îl înşeuă, puse frâul, încălecă pe el şi-i zise la 
ureche: 

— O să ţii locul catârului meu! 

Şi îl mână afară din palatul fermecat, care se mistui numaidecât, şi îl cârmi 
pe drumul către prăvălie, unde nu peste mult ajunseră. Deschise prăvălia, îl 
legă pe măgarul Ali acolo unde cu o zi mai înainte fusese legat catârul, şi îşi 
văzu de tereziile, de talgerele, de aurul şi de argintul lui. Şi măgarul Ali, 
care îşi păstrase în pielea lui toate însuşirile de om, atât ca minte cât şi ca 
simţire, afară de darul vorbirii, fu silit, ca să nu moară de foame, să ronţăie 
în dinţi voavele uscate ale porţiei lui de nutreţ; ci, ca să se aline, îşi slobozea 
amarul în câte-un şir de vântuituri zgomotoase, în nasul muşteriilor. 

Estimp, un tânăr neguţător, sărăcit de răsturnarea vremurilor, veni la 
ovreiul cămătar Azaria şi-i spuse: 

— Sunt mofluzit şi trebuie să-mi tin măcar zilele şi să scot hrana pentru 
soţia mea. lacătă, îţi aduc brăţările de aur ale soţiei mele, tot ce ne-a mai 
rămas la urmă din avutul nostru, ca să-mi dai în loc preţul lor în bani, să-mi 
pot cumpăra vreun catâr ori vreun măgar şi să mă apuc să vând apă cu 
sacaua! 

Ovreiul răspunse: 

— Şi de bună seamă că ai să-l cam asupreşti pe măgarul pe care ai să-l 
cumperi, şi ai să-i faci viaţa cât mai amară, dacă n-o vrea să tragă ori n-o 
vrea să poarte poverile cele mari de apă? 

Viitorul măgărar răspunse: 


— Pe Allah! de n-o vrea să tragă ori să muncească, o să-i vâr ciomagul 
unde-l doare şi o să-l silesc să-şi facă meseria! 

lacă-asa! 

Şi măgarul Ali auzi aceste vorbe şi, în chip de supărare, slobozi o 
bubuitură de spaimă. 

Iar ovreiul Azaria îi răspunse muşteriului său: 

— Dacă-i aşa, îţi dau pe brățări chiar măgarul meu, acela legat colea la 
uşă! Nu-l cruța deloc, de nu vrei să capete năravul leneviei; eu îl împovărez 
cât mai vârtos, că-i puternic şi tânăr. 

Pe urmă, după ce târgul fu încheiat, vânzătorul de apă îl luă pe măgarul Ali 
şi plecă, în vreme ce acesta gândea în sineşi: „Ya Ali, stăpânul tău e în stare 
să-ţi împodobească spinarea cu un samar de lemn şi cu nişte burdufoaie 
grele; şi are să te pună să baţi zece drumuri, ori şi mai multe, pe zi! Hotărât, 
te-ai nenorocit fără putinţă de scăpare!” 

După ce vânzătorul de apă duse măgarul la el acasă, îi spuse nevesti-sii să 
coboare la grajd şi să-i dea portia de nutret. Şi soţia, care era tinerică şi tare 
dulce de privit, luă tainul de boabe şi coborî la măgarul Ali, ca să i-l atârne 
la gât în straiţa de grăunţe. Ci măgarul Ali începu să se uite la ea cu coada 
ochiului, şi deodată porni să forăie năprasnic şi o izbi o dată cu capul de-o 
răsturnă în iesle, cu fustele zuvelcate, zmângâlindu-i obrajii cu buzele-i 
tremurânde cu care da s-o alinte, şi scoţându-şi în vileag năsărâmba cea 
avană, lăsată lui moştenire de la strămoşii-i măgari. 

Dacă văzu aşa, soţia neguţătorului de apă începu să ţipe atâta de ascuţit, 
încât toţi vecinii dădură fuga speriaţi la grajd şi, văzând priveliştea, se 
repeziră să-l tragă pe măgarul Ali de deasupra celei răsturnate. Şi iacătă că 
veni şi soţul la rându-i, şi o întrebă pe răsturnată: 

— Ce-ai păţit? 

Ea îl scuipă în ochi şi-i zise: 

— A, fecior din buruieni, n-ai putut găsi să cumperi în tot Bagdadul decât 
măgarul ăsta lacom la muieri? Pe Allah! ori te desparţi de mine, ori dai 
îndărăt măgarul! 

El întrebă: 

— Păi ce-a făcut măgarul? 

Ea spuse: 

— M-a dat peste cap şi s-a repezit pe mine! Şi, de n-ar fi fost vecinii, m-ar 
fi prăpădit! 


Atunci vânzătorul de apă căşună pe măgar cu toroipanul şi, până la urmă, 
îl duse îndărăt ovreiului, căruia îi povesti isprăvile cele nesocotite pe care le 
săvârşise, şi îl sili să şi-l ia şi să-i dea îndărăt brăţările. 

După ce vânzătorul de apă plecă, vrăjitorul Azaria se întoarse către 
măgarul Ali şi-i zise: 

— lacătă că te-ai apucat şi de ticăloşii cu muierile, o, dezmăţatule! 
Aşteaptă numai! De vreme ce eşti aşa de multumit cu viaţa de măgar şi nu 
vrei nicidecum să-ţi stăpâneşti pornirile cele sfruntate, am să te dichisesc 
altfel! Şi-ai să fii de batjocura tuturora, şi-a celor mici, şi-a celor mari! 

Şi îşi încuie prăvălia, încălecă pe măgar şi ieşi afară din cetate. 

Ca şi în ajun, scoase din pământ şi din vânătările văzduhului palatul cel 
fermecat... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizeci şi treia noapte 


Spuse: 


Ca şi în ajun, scoase din pământ şi din vânătările văzduhului palatul cel 
fermecat, şi băgă măgarul în îngrăditura din fundul curţii. Începu dintâi să 
bolmojească asupra măgarului Ali vorbele de descântec şi îl stropi cu câteva 
picături de apă care îl aduseră iarăşi la chipul de om de la început; pe urmă, 
ţinându-l la oarecare depărtare, îi spuse: 

— Nici acuma nu vrei, ya Ali, să-mi urmezi sfaturile şi, mai-nainte de-a te 
preschimba într-un alt chip, mai rău decât cel dintâi, să te lepezi de gândul 
tău cel nesăbuit şi să te duci în calea ta? 

El răspunse: 

— Nu, pe Allah! de vreme ce este scris că norocul meu este mai mare 
decât al tău, trebuie ori să te ucid, ori să dobândesc rochia fiicei tale 
Kamaria şi să te trec la credinţa Islamului! 

Şi vru să se năpustească la vrăjitorul Azaria care, dacă văzu aşa, întinse 
mâna şi îi aruncă în obraz câţiva stropi de apă din tasul cel încrustat cu vrăji 
talismanice, strigându-i: 

— Fă-te urs! 

Şi pe dată Ali Argint-Viu se schimbă în urs, cu un lănţoi legat de o verigă 
de fier ce-i trecea prin nas, şi cu botniţă în bot, şi gata deprins să joace. Pe 
urmă, Azaria se aplecă la urechea lui şi-i zise: 


— A, smintitule! eşti întocmai ca nucile care nu se pot folosi până ce nu le 
spargi coaja şi nu le cureţi de ea! 

Şi îl priponi de un ţăruş înfipt în zidul împrejmuirii şi nu mai veni să-l ia 
decât a doua zi. Încălecă atunci pe catârca-i din zilele de mai înainte şi îl 
târî în urma lui pe ursul Ali până la prăvălie, după ce făcu să piară palatul 
cel fermecat, şi îl legă alături de catârcă, văzându-şi apoi de aurul şi de 
muşterii lui. Iar ursul Ali auzea şi înţelegea tot, dar nu putea să vorbească! 

Şi tocmai atunci iacătă că trece un om prin faţa prăvăliei, vede ursul din 
lanţ şi intră degrabă să-l întrebe pe ovrei: 

— O, jupâne 
Azaria, nu vrei 
să-mi vinzi mie 
ursul? Soţia 
mea-i bolnavă 
şi i s-a spus să 
mănânce carne 
de urs şi să se 
ungă cu untură 
de urs; dar n-am 
găsit nicăierea! 

Vrăjitorul 
răspunse; 

— Vrei să-l 
spinteci 
numaidecât, ori 
vrei mai întâi 
să-l îngraşi, ca 
să aibă mai 
multă untură? 

El răspunse: 

— E destul de 
gras şi aşa cum 
e, pentru soţia 
mea. Şi  l-aş 
măcelări chiar 
azi! 

Vrăjitorul, peste poate de bucuros, răspunse: 

— De vreme ce-l iei spre tămăduirea soţiei tale, îti dau ursul pe degeaba! 

Atunci omul luă ursul, îl duse acasă şi chemă un zalhanagiu ce veni cu 
două cuţitoaie pe care începu să le ascută unul de altul, după ce îşi suflecă 
mânecile. Dacă văzu aşa, nesaţul de viaţă spori puterile ursului Ali care, în 
clipa când cei doi îl răsturnau să-l înjunghie, se smuci deodată din mâinile 
lor şi mai mult zbură decât alergă până la palatul vrăjitorului. 

Când îl văzu pe ursul Ali că se întoarce, Azaria îşi zise: „Să mai fac o 
încercare cu el!” Îl stropi, ca de obicei, şi îl aduse iarăşi la înfăţişare 
omenească, după ce, de data aceasta, o chemase şi pe fiică-sa Kamaria să 
fie de faţă la schimbare. Şi tinerica îl văzu pe Ali în înfăţişarea lui 
omenească şi i se păru atâta de frumos, încât în inima ei se simţi cuprinsă de 
o dragoste năprasnică după el. Aşa că, întorcându-se către Ali, îl întrebă: 

— Este adevărat, o, mult preafrumosule flăcău, că nu pe mine mă doreşti, 
ci numai rochia şi lucrurile mele? 

El răspunse: 

— Este adevărat! Căci le-am făgăduit prea-gingaşei Zeinab, fata şiretei 
Dalila! 

Vorbele acestea o cufundară pe tânăra fată într-o adâncă durere şi o 
înnegurară, încât pe dată tatăl ei strigă: 

— Îl auzi şi tu pe smintit! Nu vrea să se căiască! 

Şi îl stropi numaidecât pe Ali cu apă din tasul talismanic, strigându-i: 

— Fă-te câine! 

Şi Ali se văzu pe dată preschimbat în câine, cumu-s javrele acelea care bat 
ulițele; şi vrăjitorul îl scuipă în ochi şi îl lovi cu piciorul, izgonindu-l din 
palat. 

Câinele Ali porni să rătăcească în afara cetăţii; ci, întrucât nu găsea nimic 
de mâncare, se hotărî să intre în Bagdad. Aci însă fu numaidecât întâmpinat 
de zarva amarnică a tuturor câinilor de prin mahalalele prin care trecea; şi 
toate potăile, la vederea acelui străin pe care nu-l cunoşteau şi care le 
încălca aşa meleagurile peste care străjuiau, începură să-l fugărească 
mursecându-l, până la hotarele stăpâniei fiecăruia. Şi veneticul cădea în 
felul acesta dintr-o stăpânire în altă stăpânire, fugărit de peste tot şi muşcat 
amarnic; ci izbuti într-un sfârşit să se adăpostească într-o prăvălie deschisă, 
care se nimerise să se afle pe un pământ slobod. De altminteri, stăpânul 
prăvăliei, un mămular de chilipiruri, văzând acel câine pricăjit, cu coada 
între picioare, fugărit vajnic de oastea celorlalţi câini, îşi luă ciomagul şi îl 


apără de zavragiii care până la urmă se risipiră lătrând în depărtări. Atunci 
câinele Ali, ca să-şi arate îndatorinţa faţă de chilipirgiu, se culcă la 
picioarele lui, cu ochii în lacrimi, şi începu să-l lingă şi să bâţâie din coadă 
cu înfrigurare. Şi şezu lângă el până seara, zicându-şi: „Oricum, e mai bine 
să fii câine decât, de pildă, maimuţă, ori şi mai rău!” Şi seara, când 
mămularul închise prăvălia, se lipi şi se ţinu de chilipirgiu până acasă la el. 
Or, nici nu intră bine mămularul în casă, că fiică-sa îşi şi coperi obrazul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizeci şi patra noapte 


Spuse: 


Or, nici nu intră bine mămularul în casă, că fiică-sa îşi şi coperi obrazu şi 
strigă: 

— O, tată, ce te-a apucat de aduci aşa în casă peste fata ta un bărbat străin? 

Mămularul spuse: 

— Care bărbat străin? 

Ea răspunse: 

— Câinele acesta nu-i altul decât Ali Argint-Viu din Cairo, care a fost 
vrăjit de ovreiul Azaria, solomonarul, şi anume din pricina rochiei fiicei 
sale Kamaria! 

La vorbele acestea, chilipirgiul se întoarse către câine şi îl întrebă: 

— Adevăratu-i? 

Şi câinele făcu din cap un semn care vroia să zică: 

— Da! 

Şi tânăra fată urmă: 

— Eu sunt gata, dacă vrea să primească a se însura cu mine, să-i dau 
îndărăt înfăţişarea omenească dintâi! 

Şi mămularul strigă: 

— Pe Allah, o, fata mea! dă-i îndărăt înfăţişarea aceea, şi de bună seamă 
că are să se însoare cu tine! 

Pe urmă se întoarse către câine şi-l întrebă: 

— Tu ai priceput? Primeşti să te însori cu ea? 

El mişcă din coadă şi făcu un semn din cap, care vroia să zică: 

— Da! 

Atunci fata luă o ulcea talismanică plină cu apă şi începu să rostească 
vorbele de vrajă, când deodată se auzi un țipăt cumplit şi tânăra roabă a 


tinerei fete intră în odaie, spunându-i stăpânei sale: 

— Unde ţi-e făgăduiala, o, stăpână a mea, şi unde-i învoiala pe care am 
facut-o între noi? Mi te-ai juruit, atunci când te-am învătat tainele 
vrăjitoriei, că niciodată n-ai să săvârşeşti vreo fermecătorie fără să mă 
întrebi şi pe mine! Or, şi eu aş fi vrut să mă însor cu tânărul Ali Argint-Viu, 
câinele de-acuma; şi n-am să îngădui să-l preschimbi în om decât dacă are 
să fie al nostru al amândurora delaolaltă şi dacă are să-şi petreacă o noapte 
cu mine şi-o noapte cu tine! 

Şi, după ce tânăra stăpână primi această învoială, tatăl ei, uluit de-a binelea 
de toate astea, o întrebă: 

— Şi de când ai învăţat tu vrăjitoria? 

Ea răspunse: 

— De când a venit la noi roaba aceasta de-aici, care şi ea a învăţat-o de pe 
când se afla în slujba ovreiului Azaria şi putea să frunzărească pe furiş 
zodiacele şi zăloagele cele vechi ale acelui solomonar vestit! 

După care, cele două fete luară fiecare câte o ulcea talismanică şi, 
murmurând nişte descântece în limba ebraică, îl stropiră pe câinele Ali cu 
apă, spunându-i: 

— În numele puterilor şi harurilor lui Soleiman, fă-te iarăşi făptură 
omenească vie! 

Şi Ali Argint-Viu sări numaidecât în cele două picioare ale lui, mai tânăr şi 
mai frumos decât oricând. Ci chiar în aceeaşi clipită se auzi un țipăt 
năprasnic şi năvăli în odaie o copilandră minunată, ducând pe tratele ei 
două tăvi de aur puse una peste alta: pe tava de aur de dedesubt se afla 
rochia de zarafir, cununa de aur, brâul de aur şi papucii de aur, iar pe tava 
mai mică de deasupra se afla capul tăiat şi plin de sânge şi cu ochii 
bulbucaţi al ovreiului Azaria! 

Or, această cea de-a treia fată, atâta de frumoasă, nu era alta decât 
Kamaria, fiica vrăjitorului, care, punând cele două tăvi la picioarele lui Ali- 
Argint-Viu, îi spuse: 

— O, Ali, întrucât m-am îndrăgit de tine, îţi aduc lucrurile pe care le-ai 
râvnit şi capul tatălui meu ovreiul! Pentru că eu acum m-am făcut 
musulmană! 

Şi rosti: 

— Nu este alt dumnezeu decât unul Allah! Şi Mahomed este trimisul lui 
Allah! 

La cuvintele acestea, Ali Argint-Viu răspunse: 


— Primesc cu bucurie să mă căsătoresc cu tine, dela olaltă cu aceste două 
fete de aici, întrucât îmi aduci, tu, femeie, împotriva obişnuitelor datini, un 
dar de nuntă atâta de frumos! Ci numai dacă te învoieşti să dăruiesc la 
rându-mi aceste lucruri frumoasei Zeinab, fata Dalilei, pe care vreau s-o am 
ca a patra soţie, întrucât legea îngăduie să ai patru soţii legiuite! 

Kamaria primi învoiala, la fel şi celelalte două fete. Şi mămularul întrebă: 

— Da baremi ne făgăduieşti că n-ai să-ţi mai iei nicio cadână pe lângă 
aceste patru soţii legiuite? 

El răspunse: 

— Făgăduiesc! 

Şi luă tava pe care se aflau lucrurile aduse de Kamaria şi plecă să le ducă 
frumoasei Zeinab, fata Dalilei. 

Şi, cum se îndrepta către casa Dalilei, zări un zahargiu cu tablaua pe cap, 
plină cu zumaricale, cu halva şi cu migdale date prin zahăr, şi îşi zise: „N-aş 
face rău să iau cu mine nişte dulciuri, ca să i le duc frumoasei Zeinab!” De 
altminteri, neguţătorul, care parcă-l pândea, spuse: 

— O, stăpâne al meu, nu este altul în Bagdad care să ştie să facă mai bine 
ca mine dulceaţă de morcovi cu nuci! Câtă vrei? Ci, mai nainte de-a 
cumpăra, gustă bucăţica asta şi spune-mi ce zici despre ea! 

Şi Argint-Viu luă bucata şi o înghiţi. Ci pe loc se şi prăbuşi din picioare, ca 
fulgerat. Dulceaţa aceea fusese amestecată cu banj; iar neguţătorul nu era 
altul decât Mahmud-Stârpitură, care se apucase de meseria aceasta, spre a-şi 
jefui muşteriii. Văzuse lucrurile scumpe ce le ducea Argint-Viu şi îl 
adormise, ca să le fure. Într-adevăr, de îndată ce Argint-Viu căzu lat 
nemişcat, Stârpitură puse gabja pe rochia de aur şi pe celelalte lucruri, şi se 
răsuci să fugă; ci deodată se ivi Hassan-cel-Pehlivan călare, însoţit de cei 
patruzeci de străji ale lui, îl zăpsi pe hoţ şi îl şi înhăţă. Şi Stârpitură fu 
nevoit să mărturisească tot şi să-i arate lui Hassan trupul prăbuşit pe jos. 
Îndată Hassan, care, de când Ali nu se mai arătase nicăieri, vântura cu 
caraulele lui toate mahalalele Bagdadului căutându-l, trimise să i se aducă 
leac împotriva banjului şi i-l dete lui Ali pe gât. Şi, când Ali se deşteptă, cel 
dintâi strigăt al lui fu să întrebe unde-s lucrurile pe care i le ducea mândrei 
Zeinab. Şi Hassan i le arătă şi, după ce se bucurară că se vedeau iară, îl 
firitisi pentru dibăcia lui şi-i spuse: 

— Pe Allah! tu ne întreci pe toţi! 

Pe urmă îl duse acasă la Ahmad-cel-Hoţoman şi, după alte salamalecuri şi 
dintr-o parte şi din cealaltă, îşi povesti toată păţania, iar Hassan îi zise: 


— Păi atunci palatul cel vrăjit este al tău după pravilă, de vreme ce o iei pe 
Kamaria ca una dintre cele patru soţii ale tale! Acolo avem să sărbătorim 
nunțile tale cele patru! Şi dau fuga numaidecât să-i duc tinerei Zeinab din 
partea ta darurile şi să-l hotărăsc pe moşu-său Zoraik să ti-o dea de soţie. Si- 
ti făgăduiesc că de data aceasta bătrânul tâlhar n-are să mai dea îndărăt! Cât 
despre Mahmud-Stârpitură, nu-l mai putem pedepsi, întrucât acuma tu eşti 
părintele lui. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaizeci şi cincea noapte 


Spuse: 


— Cât despre Mahmud-Stârpitură, nu-l mai putem pedepsi, întrucât acuma 
tu eşti părintele lui. 

După ce spuse acestea, Hassan-cel-Pehlivan luă rochia de zarafir, cununa 
de aur, brâul de aur şi papucii de aur, şi se duse la foişorul cu porumbei, 
unde le găsi pe Dalila şi pe Zeinab tocmai când erau pe cale să dea grăunţe 
porumbeilor. După salamalecurile de cuviinţă, le spuse să-l cheme pe 
Zoraik; şi, după ce veni şi Zoraik, le arătă darurile de nuntă pe care le 
ceruse de zestre Zeinab, şi le spuse: 

— Acuma nu mai încape niciun tertip! De nu, ocara cade pe mine, Hassan! 

Iar Dalila şi Zoraik primiră darurile şi îi dădură tinerei Zeinab învoirea să 
se mărite cu Ali Argint-Viu. 

Or, chiar în ziua următoare, Ali Argint-Viu se duse să ia în stăpânire 
palatul ovreiului Azaria; şi, în aceeaşi seară, dinaintea cadiului şi a 
martorilor de-o parte, şi a lui Ahmad-cel-Hoţoman cu cei patruzeci ai lui de 
cealaltă parte, fu scris şi senetul de căsătorie al lui Ali Argint-Viu cu 
Zeinab, fata Dalilei, cu Kamaria, fata lui Azaria, cu fata chilipirgiului şi cu 
tânăra roabă a chilipirgiului. Şi ceremonia celor patru nunţi fu sărbătorită 
măreț. Şi, fără de nicio îndoială, după spusele tuturor femeilor din alaiul 
nunţii, Zeinab era cea mai ametitoare, sub vălurile ei de mireasă, şi cea mai 
frumoasă. De altminteri, era îmbrăcată în rochia de zarafir, cu cununa de 
aur, cu brâul de aur şi cu papucii de aur; iar celelalte trei fetişcane mergeau 
în preajma ei ca nişte stele în preajma lunii. 

Încât, chiar în noaptea aceea, Ali Argint-Viu îşi începu treaba lui de mire, 
intrând la soţia sa Zeinab, şi văzu că era chiar ca un mărgăritar neprihănit şi 
ca o cârlană neînhămată. Şi se desfătă cu ea până peste marginile desfătării, 


şi pe urmă se duse şi pe la fiecare dintre celelalte trei soţii ale lui rând pe 
rând. Şi găsindu-le pe toate desăvârşite întru totul, se desfătă şi cu ele la fel 
şi le luă ceea ce avea să ia şi le dete ceea ce avea să dea, cu toată mărinimia, 
şi dintr-o parte şi din cealaltă, şi cu deplină mulţumire. 

lar ospeţele date cu prilejul nunţilor durară treizeci de zile şi treizeci de 
nopţi; şi nu se precupeţi nimic spre a fi pe măsura celui ce plătea. Şi 
petrecură, şi râseră, şi cântară şi se veseliră, până peste poate. 

Când zaiafeturile se isprăviră, Hassan-cel-Pehlivan veni la Argint-Viu şi, 
după ce-l firitisi iarăşi, îi zise: 

— Ya Ali, iacătă că a venit şi ceasul tău să te înfăţişăm dinaintea 
stăpânului nostru califul, ca să-ţi dăruiască hatârurile lui! 

Şi îl duse la divan, unde califul nu zăbovi mult până să se arate. 

Califul, când îl văzu pe tânărul Ali Argint-Viu, fu peste poate de încântat: 
căci, într-adevăr, înfăţişarea lui zarifă nu-i putea aduce decât bunăvoie, iar 
frumuseţea însăşi putea mărturisi că şi-l doreşte de tovarăş ales. Şi Ali 
Argint-Viu, îndemnat de Hassan-cel-Pehlivan, veni în faţa califului şi sărută 
pământul dintre mâinile lui. Pe urmă, se ridică şi, luând din mâinile lui 
Spinare-de-Cămilă o tavă acoperită cu o pânză de mătase, o dezveli 
dinaintea califului. Şi toţi văzură atunci capul tăiat al ovreiului Azaria, 
solomonarul. 

La priveliştea aceea, califul, uimit, întrebă: 

Şi Argint-Viu răspunse: 

— Al celui mai mare vrăjmaş al tău, o, emire al drept-credincioşilor! 
Stăpânul lui era un mag vestit, în stare să spulbere Bagdadu-ntreg, cu toate 
palatele lui! 

Şi îi povesti lui Harun Al-Raşid toată povestea, de la început până la 
sfârşit, cu tot şartul ei. 

Povestea aceasta îl minună până într-atâta pe calif, încât îl şi căftăni 
numaidecât pe Ali Argint-Viu în slujba de căpetenie peste toate agiile, la fel 
în cin, în huzmeturi şi în leafă ca şi Ahmad-cel-Hoţoman şi Hassan-cel- 
Pehlivan, şi îi spuse: 

— Să trăiască cei viteji ca tine, ya Ali! Mai cere-mi şi altceva! 

Argint-Viu răspunse: 

— Viaţă în veci califului şi îngăduinţa de-a aduce de la Cairo, ţara mea de 
baştină, pe cei patruzeci de ciraci ai mei de odinioară, să-i am ca străjeri 
aici, după pilda ciracilor celor doi mai-mari ai mei, emirul Hassan şi emirul 
Ahmad! 


Şi califul răspunse: 

— Poţi! 

Pe urmă porunci celor mai iscusiţi dieci de la palat să scrie cu grijă 
povestea aceasta şi s-o lege între zăloagele împărăteşti, ca să slujească 
deopotrivă de învăţătură şi de veselire neamurilor musulmane şi la toţi cei 
din vremile ce vor veni, drept-credincioşi întru Allah şi întru profetul său 
Mahomed, cel mai desăvârşit dintre oameni (cu el fie rugăciunea şi pacea!). 

Şi toţi văcuiră cea mai huzurită şi mai voioasă viaţă, până ce veni să-i 
caute Sfarmătoarea Bucuriilor şi Despărţitoarea celor Dragi! 


— Şi aceasta-i, o, norocitule sultan, în toate de-amănuntele, aşa cum am auzit-o şi eu, povestea 
adevărată a Dalilei-celei-Viclene şi a fiicei sale Zeinab-cea-lIsteaţă, cu Ahmad-cel-Hoţoman, cu 
Hassan-cel-Pehlivan, cu Ali Argint-Viu şi cu Zoraik, neguţătorul de peşte prăjit. Ci Allah (Sslăvit şi 
preamărit fie EI!) este mai ştiutor şi mai înţelept ca toţi! 

Pe urmă Şeherezada adăugă: 

— Da nu cumva să socoţi, o, norocitule sultan, că istoria aceasta ar fi mai adevărată decât cea a lui 
Juder pescarul şi a fraţilor săi! 

Şi numaidecât începu: 


SACUL FERMECAT SAU POVESTEA CU JUDER PESCARUL 


Mi s-a povestit, o, norocitule sultan, că a fost odinioară un om, neguţător, 
pe nume Omar, care a avut ca urmaşi trei copii: unul se numea Salem, cel 
de al doilea se numea Salim, iar cel mai mic se numea Juder. I-a crescut 
până ce au ajuns la vârsta de bărbaţi; ci, întrucât Omar îl iubea pe Juder mai 
mult decât pe fraţii săi, aceştia, băgând de seamă, au fost cuprinşi de pizmă 
şi au început să-l zavistuiască pe Juder. Încât, atunci când neguţătorul Omar, 
care era un om tare înaintat în zile, a băgat de seamă şi el ura celor doi fii ai 
săi faţă de fratele lor, temându-se ca nu cumva, după ce-o muri el, Juder să 
nu aibă de pătimit ceva cu fraţii săi, i-a strâns pe toţi ai casei, precum şi pe 
vreo câţiva oameni cu carte şi alţi vreo câţiva care, din porunca dată de 
cadiu, se îndeletniceau cu moştenirile, şi le-a spus: 

— Să se aducă aici toate bunurile mele şi toate vigurile de ţesături din 
prăvălia mea! 

Şi când i s-a adus tot, a spus: 

— Oameni buni, împărţiţi aceste bunuri şi aceste viguri în patru părţi, după 
lege! 

Iar ei le-au împărţit în patru părţi. Şi bătrânul a dat fiecărui copil de-al său 
câte o parte, păstrând pentru sine cea de a patra parte, apoi a spus: 

— Astă-i toată averea mea, şi am împărţit-o, aflându-mă încă în viaţă, 
pentru ca fiii mei să nu mai aibă nimic de cerut de la mine, şi nici între ei, şi 
pentru ca, după ce-oi muri, să nu aibă de ce să se gâlcevească. lar această a 
patra parte pe care am luat-o eu i se cade soţiei mele, mama acestor copii, 
ca să aibă cu ce să-şi ţină zilele! 

Or, nu peste mult, bătrânul a murit; ci Salem şi Salim, fiii lui, n-au vrut 
nicidecum să se mulţumească cu împărţeala făcută, şi au cerut de la Juder o 
parte din ceea ce i se cuvenise, spunându-i: 

— Averea tatălui nostru a căzut în mâinile tale. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute şaizeci şi şasea noapte 


Spuse: 


— Averea tatălui nostru a căzut în mâinile tale. 

Şi Juder fu nevoit să ceară ajutorul cadiilor împotriva lor şi să-i cheme de 
martori pe musulmanii care fuseseră de faţă la împărţeală şi care mărturisiră 
cele ce ştiau; încât judecătorul îi opri pe cei doi fraţi să ceară partea lui 
Juder. Numai că cheltuielile cu judecata îi făcu, pe Juder şi pe fraţii lui, să 
piardă o bună parte din ceea ce stăpâneau. Lucrul acesta însă nu-i opri pe 
Salem şi pe Salim să nu uneltească iarăşi, peste o vreme, împotriva lui 
Juder, care iarăşi fu nevoit să ceară ajutorul judecătorilor împotriva lor; şi 
judecătorii iarăşi îi ajutară pe tustrei să mai piardă o bună parte din avutul 
lor, pentru cheltuielile de judecată. Ci nu se potoliră nici acum, şi merseră la 
un al treilea cadiu, şi pe urmă la al patrulea, şi tot aşa, până ce judecătorii 
izbutiră să le toace toată moştenirea, iar ei tustrei ajunseră nişte sărăcani, 
fără nici măcar de un bănuţ de aramă cu care să-şi cumpere o coajă de pâine 
si-o ceapă. 

Când cei doi fraţi, Salem şi Salim, se văzură în starea aceea şi cum nu mai 
puteau să ceară nimic de la Juder, care era tot atâta de sărman ca şi ei, se 
apucară să viclenească împotriva mamei lor, pe care izbutiră s-o înşele şi s- 
o jefuiască, după ce o chinuiră amarnic. Şi biata femeie veni plângând la 
fiul ei Juder şi îi spuse: 

— Fraţii tăi mi-au făcut cutare şi cutare lucru! Şi m-au jefuit de partea 
mea de moştenire! 

Şi începu să-i blesteme. Ci Juder îi zise: 

— O, maică a mea, nu-i blestema! căci Allah are să ştie mai bine cum să-l 
chivernisească pe fiecare după faptele lui! În ce mă priveşte, eu nu-i mai pot 
chema dinaintea cadiului şi a celorlalţi judecători, căci judecata cere 
cheltuială, iar eu mi-am pierdut cu judecăţile tot ce-am avut. Aşa că-i mai 
bine să ne împăcăm cu soarta, şi eu şi tu, fără a mai spune nimic. De 
altminteri, o, maică a mea, n-ai decât să rămâi la mine; şi pâinea pe care o 
mănânc eu ai s-o mănânci şi tu! lar tu, o, maică a mea, roagă-te numai lui 
Allah să mă ajute, şi Allah are să-mi dea cu ce să te hrănesc! În ce-i priveşte 
pe fraţii mei, lasă-i să primească de la Judecătorul cel Mare răsplata pentru 
fapta lor, şi mângâie-te cu vorbele poetului: 


Când cel nedrept te-apasă, 
Indură răbdător, 
Şi-aşteaptă să-i plătească 


Timpul răzbunător. 

Dar nu-ţi lăsa mânia 

Cu el să se înfrunte! 

Căci şi-un munte de piatră, 
De-ar da piept cu alt munte, 
Tot s-ar sfarma la rându-i, 
Cu stâncile puhoi, 

Şi praful s-ar alege 

Atunci de amândoi. 


Şi Juder îi spuse mai departe vorbe de-acestea bune mamei sale, o alină şi 
o linişti, şi izbuti în felul acesta s-o împace şi s-o hotărască să rămână în 
casa lui. Iar el, spre a-şi câştiga hrana, rostui un năvod şi începu să se ducă 
în fiecare zi să pescuiască fie în Nil, la Bulak, fie în bălțile cele mari, fie în 
alte locuri bogate în ape; şi în felul acesta agonisea când zece bănuţi de 
aramă, când douăzeci, când treizeci; şi cheltuia tot, ca să-şi ţină zilele el şi 
maică-sa; şi, în felul acesta, o duceau bine. 

În ce-i priveşte pe cei doi fraţi ai lui, apoi aceştia nu mai aveau nimic: nici 
meserie, nici ce să vândă, nici ce să cumpere. Lipsurile, nevoia şi toate 
necazurile îi năpădiră; şi cum nu zăboviseră prea mult până ce să risipească 
tot ce răpiseră de la maica lor, ajunseră grabnic în cea mai neagră stare şi 
nişte amărâţi de milogi goi, fără de nici unele. Încât se văzură siliţi să vină 
la mama lor să se roage şi să se umilească dinaintea ei şi să se milogească 
din pricina foamei care îi vitruia. Or, inima de mamă este bună şi miloasă! 
Şi mama, înduioşată de sărăcia lor, le da cojile de pâine rămase şi care nu 
arareori se mai nimereau şi cam mucede; şi bătrâna le mai dăruia şi 
rămăşiţele de la cina din ajun, spunându-le: 

— Mâncaţi degrabă şi plecaţi, până n-apucă să vină fratele vostru; căci, 
dacă v-ar găsi aici, nu i-ar părea bine şi inima lui s-ar supăra pe mine; şi, în 
felul acesta, m-aţi face vinovată faţă de el! 

Şi ei se grăbeau să mănânce şi plecau. Ci, într-o bună zi, veniră la mama 
lor, care, după obiceiul ei, le puse dinainte demâncarea şi pâine ca să 
mănânce; şi deodată intră Juder. lar maică-sa se simţi tare ruşinată şi tare 
încurcată; şi, de teamă că Juder are să se supere pe ea, îşi lăsă fruntea în 
pământ, cu nişte priviri tare umile către fiul ei. Ci Juder, departe de a se 
arăta supărat, zâmbi văzându-i pe fraţii lui şi le spuse: 


— Fiţi bineveniţi, o, fraţii mei! Şi binecuvântată vă fie ziua! Ce s-a- 
ntâmplat de v-aţi hotărât într-un sfârşit să veniţi la noi în ziua aceasta 
binecuvântată? 

Şi se aruncă la pieptul lor şi îi sărută cu dragoste, spunându-le: 

— Chiar că rău aţi făcut că m-aţi lăsat să mă topesc aşa de jalea dorului 
vostru! N-aţi mai dat pe la mine, ca să întrebaţi ce mai fac, ori ce mai face 
maica voastră! 

Ei răspunseră: 

— Pe Allah, o, frate al nostru, dorul de tine ne-a mistuit şi pe noi: şi nu te- 
am ocolit decât din pricina ruşinii pentru cele ce s-au petrecut între noi şi 
tine! Ci iată-ne căindu-ne amarnic! Şi-apoi, toate acelea n-au fost decât 
lucrarea celui Necurat (afurisit fie el de Allah cel Preamărit!) şi acum nu 
mai avem altă bucurie decât la tine şi la mama noastră! 

Şi Juder, tulburat cu totul de vorbele acestea, le spuse: 

— Nici eu nu am altă bucurie în afară de voi doi, o, fraţii mei! 

Atunci maică-sa se întoarse către Juder şi îi spuse: 

— O, copile al meu, Allah lumineze-ţi chipul cu lumina lui şi sporească-ţi 
belşugul, căci tu eşti cel mai bun dintre noi toţi, o, copile al meu! 

Şi Juder spuse: 

— Fiţi bineveniţi şi rămâneţi la mine! Allah este darnic, şi bunurile se află 
din belşug în casă! 

Şi se împăcă într-un sfârşit cu fraţii săi, care cinară cu el şi îşi petrecură 
noaptea în casa lui. 

A doua zi, luară cu toţi masa de dimineaţă împreună, iar Juder, cu năvodul 
în spate, plecă plin de încredere în 'Truditorul cel Mare, pe când fraţii lui 
plecară şi ei, şi lipsiră până la prânz, când se întoarseră iarăşi să mănânce cu 
mama lor. lar Juder nu se întoarse decât seara, aducând carne şi legume, 
toate cumpărate cu ce agonisise în ziua aceea. Şi trăiră aşa răstimp de o 
lună, Juder pescuind peşte ca să-l vândă şi rodul muncit să şi-l cheltuiască 
cu mama şi cu fraţii lui, care mâncau şi se veseleau. 

Or, într-o bună zi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 

Or, într-o bună zi, Juder aruncă năvodul în apă şi, când îl trase, văzu că era 
gol: îl mai aruncă o dată, şi îl scoase iar gol; atunci îşi zise în sine: „În locul 
acesta nu este peşte!” Şi îşi schimbă locul şi, aruncând năvodul, îl scoase 
iarăşi gol! Îşi schimbă locul a doua oară, a treia oară şi tot aşa mai departe, 
de dimineaţă până seara, fără a izbuti să pescuiască nici măcar un crăpcean. 

Atunci strigă: „Na minune! Oare să nu mai fie peşte în apă? Ori să fie mai 
degrabă altă pricină?” Şi, cum se lăsa seara, îşi luă năvodul în spinare şi se 
întoarse acasă tare necăjit şi tare amărât, şi ducând cu el mâhnirea şi grija 
pentru fraţii săi şi pentru mama sa, fără să ştie ce are să le dea la cină, şi aşa 
trecu pe dinaintea unei brutării, de unde obişnuia, când se întorcea acasă, să 
cumpere pâine pentru seară. Şi văzu mulţimea de muşterii ce se înghesuiau 
să cumpere pâine, cu banii în mână, fără ca brutarul să ia prea mult seama la 
ei. Şi Juder se opri trist de-o parte, privind la muşterii şi oftând. Atunci 
brutarul îi spuse: 

— Bine-ai venit, o, Juder! Îţi trebuie pâine? 

Ci Juder tăcu. Brutarul îi spuse: 

— Dacă nu ai bani, ia acuma ce-ţi trebuie, şi te las să-mi plăteşti altă dată! 

Şi Juder îi spuse atunci: 

— Dă-mi pâine de zece bănuţi de aur şi ţine năvodul ca zălog! 

Ci brutarul răspunse: 

— Ba nu, o, bietul de tine! năvodu-i poarta agoniselii tale şi, dacă ţi l-aş 
lua, ţi-aş închide poarta aceea. Na, dar, de colea pâinile pe care le cumperi 
de obicei! Şi ia de la mine zece bănuţi de aramă, de care s-ar putea să ai 
trebuinţă. Şi mâine, ya Juder, ai să-mi aduci peşte de douăzeci de bănuţi! 

Şi Juder răspunse: 

— Pe capul şi pe ochii mei! 

Şi, după ce-i mulţumi din inimă brutarului, luă pâinea şi cei zece bănuţi şi 
se duse să cumpere came şi legume, spunându-şi: „Mâine Atotputernicul 
are să-mi dea cele cu care să-mi plătesc datoria; şi are să-mi împrăştie 
grijile”. Şi se întoarse acasă, unde maică-sa pregăti de mâncare, ca de 
obicei. Şi Juder cină şi se culcă. 

A doua zi îşi luă năvodul şi dete să plece; ci maică-sa îi zise: 

— Pleci fără să-ţi mănânci pâinea de dimineaţă? 

El răspunse: 

— O, maică, mănâne-o tu împreună cu fraţii mei! 

Şi se duse la râu, unde îşi aruncă năvodul o dată, şi încă o dată, şi încă o 
dată, schimbând locul de mai multe ori, şi tot aşa până la ceasul rugăciunii 


de după-amiază; ci nu pescui nimic. Atunci, îşi luă năvodul şi se întoarse 
acasă, deznădăjduit până peste poate; şi fu nevoit, neavând nicio altă cale de 
întors acasă, să treacă iar prin faţa prăvăliei brutarului, care îl zări şi îi 
numără alte zece pâini şi alţi zece bănuţi, şi-i spuse: 

— la astea şi du-te! Şi dacă ceea ce a hotărât soarta nu a ajuns la tine 
astăzi, are să ajungă mâine! 

Şi Juder vroi să-şi ceară iertare; ci brutarul îi spuse: 

— Hai, necăjitule, n-ai de ce să-mi ceri iertare! Dacă ai fi pescuit ceva, ai 
fi avut cu ce să-mi plăteşti! Şi dacă nici mâine n-ai să pescuieşti iarăşi 
nimic, să vii fără de sfială aici; şi ai să găseşti toată înţelegerea şi tot 
ajutorul! 

Or, chiar că nici a doua zi Juder nu pescui nimic-nimicuta; şi iarăşi fu 
nevoit să se ducă la brutar; şi tot aşa n-avu niciun spor vreme de şapte zile 
în şir, după care fu cuprins de o mare îngrijorare în inima lui, şi îşi zise în 
sineşi: „Astăzi am să mă duc să pescuiesc în lacul Karun”. Poate că acolo s- 
o fi aflând norocul meu!” 

Se duse aşadar la lacul Karun, aşezat nu departe de Cairo, şi se pregătea 


să-şi arunce năvodul în apă, când văzu că venea către el un moghrabin “ 
călare pe un catâr. Era îmbrăcat într-o mantie nespus de frumoasă, şi era aşa 
de strâns învăluit în bumuzul său şi în vălul de pe cap, încât nu i se zărea 
decât un ochi. Catârul era şi el îmbrăcat la fel şi înfotăzat cu urşinic de 
zarafir şi cu atlazuri, şi peste crucea şalelor avea atârnaţi nişte desagi de 
lână colorată. 

Cand moghrabinul ajunse lângă Juder, cobori de pe catâr şi spuse: 

— Pacea lui Allah fie cu tine, o, Juder, o, fiu al lui Omar! 

Şi Juder răspunse: 

— Şi cu tine fie pacea lui Allah, o, călătorule, stăpâne al meu! 

Moghrabinul spuse: 

— O, Juder, am trebuinţă de tine! Dacă ai să mă asculti, vei dobândi mari 
foloase şi bunuri nemăsurate, şi vei fi prietenul meu; şi îmi vei mântui toate 
treburile! 

Juder răspunse: 

— O, călătorule, stăpâne al meu, spune-mi ce ai în minte şi am să te ascult 
fără de cârtire! 

Atunci moghrabinul îi spuse: 

— Începe, dar, să rosteşti suraua cea de început din Coran! 


Şi Juder rosti împreună cu el suraua fatihă din Coran. Atunci moghrabinul 
scoase din desagi nişte frânghii de mătase şi-i spuse: 

— O, Juder, fiu al lui Omar, să-mi legi mâinile cu aceste frânghii de 
mătase, cât mai straşnic vei putea! 

După care, să mă arunci în lac şi să aştepţi o bucată de vreme. Dacă ai să 
vezi ivindu-se la faţa apei mâna mea înaintea trupului, nu pregeta să-ţi 
arunci năvodul şi să mă scoţi la tărm; ci dacă ai să vezi ivindu-se piciorul 
meu afară din apă, să ştii că sunt mort. Atunci, nu te mai îngriji de mine, ia 
catârul cu desagii şi du-te în sukul negustorilor, unde ai să găseşti un evreu 
cu numele de Şamayaa. Să-i laşi catârul, iar el are să-ţi dea o sută de dinari, 
pe care să-i iei şi să te duci în calea ta! Ci numai să nu spui nimănuia nimic 
despre toate astea. 

— Ci numai să nu spui nimănuia nimic despre toate astea. 

Atunci Juder răspunse: 

— Ascult şi mă supun! 

Şi legă mâinile moghrabinului, care îi tot spunea: 

— Mai vârtos oleacă! 

Şi după ce îl legă bine, îl înşfacă şi îl aruncă în lac. Pe urmă aşteptă un 
răstimp, să vadă ce are să se întâmple. 

Or, peste o vreme, văzu deodată că se ridică şi ies deasupra apei amândouă 
picioarele moghrabinului. 

Atunci înţelese că omul murise şi, fără a se mai îngriji de el, luă catârul şi 
se duse la sukul negustorilor, unde chiar că îl văzu pe evreul acela stând pe 
un scaun în uşa prăvăliei lui şi care, la vederea catârului, strigă: 

— Nu mai încape nicio îndoială! A pierit! 

Pe urmă adăugă: 

— A pierit din pricina lăcomiei lui! 

Şi fără a mai adăuga o vorbă, luă catârul şi îi numără lui Juder o sută de 
dinari de aur, sfătuindu-l să păstreze taina. 

Juder luă aşadar banii de la evreu şi se duse degrabă la brutar, de la care 
luă pâine ca de obicei şi, întinzându-i un dinar, îi spuse: 

— lată banii pe care ţi-i datorez, o, stăpâne al meu! 


Şi brutarul îi făcu socoteala şi-i spuse: 

— Mai ai de luat pâine de la mine încă pe două zile! 

Şi Juder îl lăsă şi plecă la măcelar, pe urmă la zarzavagiu şi, dând fiecăruia 
câte un dinar, le spuse: 

— Dati-mi ce-mi trebuie, şi păstraţi restul de bani în seama mea! 

Şi luă carnea şi legumele, şi duse totul acasă, unde îi găsi pe fraţii săi tare 
înfometați şi pe mama sa care le spunea să aibă răbdare până la întoarcerea 
fratelui lor. Atunci Juder puse dinainte cumpărăturile, la care ei se repeziră 
ca nişte ghuli şi, până să se gătească mâncarea, începură să înfulece pâine 
goală. 

A doua zi, înainte de a pleca, Juder îi dete mamei sale aurul tot, spunându- 
i: 

— Ține pentru tine şi pentru mâncarea fraţilor mei, ca să nu le lipsească 
niciodată nimic! 

Şi îşi luă năvodul şi se întoarse la lacul Karun; şi se pregătea să-şi înceapă 
lucrul, când văzu alt moghrabin, asemenea cu cel dintâi, venind către el, 
mult mai bogat îmbrăcat şi călare pe un catâr înfotăzat şi mai strălucitor. 
Puse piciorul la pământ şi spuse: 

— Pacea lui Allah fie cu tine, o, Juder, fiu al lui Omar! 

El răspunse: 

— Şi cu tine fie pacea lui Allah, o, călătorule, stăpâne al meu! 

El spuse: 

— Nu cumva ai văzut ieri un moghrabin călare pe un catâr ca acesta? 

Juder însă, temându-se să nu fie învinuit de moartea omului, îşi zise că mai 
bine ar fi să tăgăduiască şi răspunse: 

— Nu, n-am văzut pe nimeni! 

Cel de al doilea moghrabin zâmbi şi zise: 

— O, sărace Juder, tu habar nu ai că eu ştiu tot ce se întâmplă pe pământ! 
Omul pe care l-ai aruncat în lac, şi pe al cărui catâr l-ai vândut evreului 
Şamayaa pe o sută de dinari, era fratele meu! De ce cauţi să tăgăduiesti? 

El răspunse: 

— De vreme ce ştii tot, pentru ce mă mai întrebi? 

El spuse: 

— Pentru că, o, Juder, am trebuinţă să faci şi cu mine ce ai făcut cu fratele 
meu. 

Şi scoase din desaga lui cea scumpă nişte frânghii groase de mătase, pe 
care i le dete lui Juder, spunându-i: 


— Leagă-mă tot atât de straşnic cum l-ai legat şi pe el, şi aruncă-mă în 
apă! Dacă ai să vezi că iese mai întâi piciorul meu, sunt mort! Să iei atunci 
catârul şi să-l vinzi evreului, pe o sută de dinari! 

Juder răspunse: 

— Vino-ncoace! 

Şi moghrabinul veni, şi Juder îl legă de mâini şi, aburcându-l, îl aruncă în 
lac, unde se cufundă până la fund. 

Or, peste puţine clipe, văzu două picioare ieşind din apă! Şi Juder pricepu 
că moghrabinul murise; şi îşi zise: „A murit! Să nu se mai întoarcă! Şi 
ducă-se păcatului! Inşallah! de-ar da Allah să vină la mine în fiecare zi câte 
un moghrabin pe care să-l arunc în apă şi de la care să capăt o sută de 
dinari!” Şi luă catârul şi se duse la evreul care, văzându-l, strigă: 

— A murit şi cel de-al doilea! 

Juder răspunse: 

— Capul tău să trăiască! 

Şi evreul adăugă: 

— Aceasta-i răsplata pentru cei îndărătnici! 

Şi luă catârul, şi-i plăti o sută de dinari lui Juder, care îi duse maică-sii. lar 
maică-sa îl întrebă: 

— Ci, o copile al meu, de unde ai tu atâta aur? 

El atunci îi povesti ce i se întâmplase; iar ea, speriată rău, îi zise: 

— Ai face mai bine să nu te mai duci la lacul Karun! Tare mi-e frică să nu 
păţeşti ceva cu moghrabinii aceia! 

El răspunse: 

— Păi, o, maică a mea, doar nu-i arunc în apă decât după voia lor! Şi-apoi, 
de ce să nu mai fac aşa, când meseria de înecător îmi aduce o sută de dinari 
pe zi? Pe Allah! nu m-aş amăgi să mă duc zi de zi la lacul Karun, până ce l- 
aş îneca şi pe cel mai de pe urmă moghrabin, până ce n-ar mai rămânea nici 
urmă de ei! 

În cea de a treia zi, Juder se întoarse aşadar la lacul Karun şi, tot atunci, îl 
şi văzu pe al treilea moghrabin, care semăna nemaipomenit cu cei doi de 
mai înainte, pe care însă îi întrecea şi în bogăţia hainelor, şi în frumuseţea 
fotazelor cu care era împodobit catârul pe care-l călărea; şi, la spatele lui, în 
desagi, şi de o parte şi de cealaltă, se afla câte un borcan mare de sticlă cu 
învelitoare. Se apropie de Juder şi-i spuse: 

— Pacea lui Allah fie cu tine, o, fiu al lui Omar! 


El îi răspunse la salamalec, cugetând: „Cum se face oare că şi tu mă ştii și- 
mi ştii şi numele?” 
Moghrabinul îl întrebă... 

...Moghrabinul îl întrebă: 

— N-ai văzut trecând pe-aici nişte moghrabini? 

El răspunse: 

— Doi! 

El întrebă: 

— Încotro au luat-o? 

El spuse: 

— Le-am legat mâinile şi i-am aruncat în lac, unde s-au înecat! Şi dacă 
râvneşti soarta lor, am şi pentru tine pusă de-o parte una la fel! 

La cuvintele acestea, moghrabinul începu să râdă şi răspunse: 

— O, sărmane, tu nu ştii că orice viaţă îşi are sorocul ei hotărât dinainte? 

Şi descălecă de pe catâr şi adăugă liniştit: 

— O, Juder, doresc să faci şi cu mine ce-ai făcut cu ei! 

Şi scoase din desagi nişte frânghii groase de mătase; şi Juder îi spuse: 

— Atunci, întinde-ţi mâinile ca să ţi le leg la spate; şi hai degrabă, căci 
sunt tare zorit, şi vremea nu stă! De altminteri sunt deprins cu meseria asta; 
şi poţi să ai toată încrederea în dibăcia mea de înecător! 

Atunci moghrabinul îşi întinse mâinile şi Juder i le legă la spate; pe urmă 
pescarul îl ridică şi-l aruncă în lac, unde îl văzu cum se cufundă şi piere. Şi, 
înainte de a pleca grăbit cu catârul, aşteptă ca picioarele moghrabinului să 
se ivească la faţa apei; ci, spre cea mai mare nedumerire a lui, răsăriră din 
apă mai întâi cele două mâini, apoi capul, apoi moghrabinul întreg, care îl 
strigă: 

— Nu ştiu să înot! Pescuieşte-mă degrabă cu năvodul tău, o, sărace! 

Şi Juder aruncă peste el năvodul şi izbuti să-l scoată la mal. Atunci văzu în 
mâinile lui, lucru pe care nu-l băgase de seamă de la început, doi peşti roşii 
ca de coraliu, câte un peşte în fiecare mână. Şi moghrabinul alergă la catârul 
lui, luă cele două borcane de sticlă, puse câte un peşte în fiecare borcan, 
închise borcanele cu un capac şi le vâri la loc în desagi. După care se 


întoarse iar la Juder şi, luându-l în braţe, începu să-l sărute cu mare bucurie, 
şi pe obrazul drept şi pe obrazul stâng; şi îi spuse: 

— Pe Allah! fără tine, n-as mai fi acuma în viată şi n-aş fi izbutit nici să 
prind peştii aceia doi! 

Şi-asta-i! 

Or, Juder, care nu-şi mai venea în fire din nedumerirea lui, îi zise până la 
urmă: 

— Pe Allah! o, călătorule, stăpâne al meu, dacă socoti într-adevăr că am 
fost de vreun folos la mântuirea ta şi la pescuirea acestor doi peşti, grăbeşte 
de-mi spune şi mie, drept orice mulţumire, ce ştii în privinţa celor doi 
moghrabini înecaţi, şi care-i adevărul cu cei doi peşti şi cu evreul Şamayaa 
din suk! 

Atunci moghrabinul spuse: 

— O, Juder, află că cei doi moghrabi care s-au înecat erau fraţii mei. Unul 
se numea Abd Al-Salam, iar celălalt se numea Abd Al-Ahad. lar eu mă 
numesc Abd Al-Samad. lar cel pe care tu îl crezi a fi un evreu, nu este 


nicidecum evreu, ci un adevărat musulman, de rit malekit ; numele lui este 
Abd Al-Rahim, şi-i şi el tot frate cu noi. Or, ya Juder, tatăl nostru, care se 
numea Abd Al-Vadud, era un mare solomonar care stăpânea pe deplin toate 
ştiinţele tainice, şi ne-a învăţat şi pe noi, cei patru fii ai lui, magia, vrăjitoria 
şi meşteşugul de a descoperi şi de a deschide comorile cele mai ascunse, 
încât noi ne-am aşternut cu sârg pe învăţarea acestor ştiinţe, în care am 
ajuns la o treaptă de cunoaştere atât de înaltă, că până la urmă am izbutit să- 
i supunem sub poruncile noastre pe toţi ginnii, marezii şi efriţii. După ce 
tatăl nostru a murit, ne-a lăsat bunuri mari şi bogății nemăsurate. Noi atunci 
am împărţit între noi, după dreptate, comorile lăsate, feluritele talismane şi 
cărţile de ştiinţă; însă în privinţa stăpânirii anumitor manuscrise n-am putut 
cădea la înţelegere. Cel mai de seamă dintre aceste manuscrise era o carte 
cu titlul de Însemnârile-celor-de-demult, şi care este cu adevărat peste 
putinţă de socotit ca preţ şi ca însemnătate, şi aşa încât n-ar putea fi plătită 
nici chiar cu nestemate în greutatea ei! Într-adevăr, în cartea aceea se aflau 
însemnări despre toate comorile ascunse în sânul pământului, precum şi 
dezlegarea tuturor tainelor şi a tuturor semnelor magice. Şi era tocmai 
manuscrisul din care părintele nostru scosese toată ştiinţa pe care o 
stăpânea. Pe când zâzania începuse să se cuibărească între noi, văzurăm că 
intră în casa noastră un prea-cinstit şeic, chiar acela care l-a crescut pe tatăl 
nostru şi l-a învăţat vrăjitoria şi ghicirea viitorului. Iar şeicul acela, care se 


[> 


numea Cel-Mai-Tainic-Cohen, ne spuse: „Aduceţi-mi cartea aceea!” Şi noi 
îi aduserăm Însemnările-celor-de-demult, pe care el o luă şi ne spuse: „O, 
copiii mei, sunteţi copiii copilului meu, şi nu pot fi de partea unuia, în 
paguba celorlalţi! Trebuie, aşadar, ca acela dintre voi care doreşte să aibă 
cartea să se ducă şi să deschidă comoara numită Al-Şamardal şi să-mi aducă 
de acolo sfera cerească, şipul cu kohl, spada şi inelul cu pecete! Căci toate 
aceste lucruri se află în acea comoară. Iar însuşirile lor sunt peste fire! Într- 
adevăr, inelul cu pecete este în seama unui ginn, care te înfricoşează numai 
prin rostirea numelui: se cheamă efritul Trăsnet-Trăsnitor! lar omul care 
ajunge stăpânul acelui inel poate înfrunta fără de teamă puterile tuturor 
domnilor şi sultanilor; şi, dacă vrea, poate să stăpânească pământu-n lung şi 
lat. lar spada! acela care o are poate, dacă-i place, să spulbere toate oștile, 
numai fluturând-o: căci pe dată încep să ţâşnească din ea flăcări şi fulgere 
care fac praf şi pulbere din toţi războinicii. lar sfera cerească! acela care o 
are poate, după cum doreşte, să călătorească în orice colţ de pe pământ, fără 
nici să se mişte din locul lui, şi să străbată toate locurile, de la Soare-Răsare 
până la Soare-Apune! Pentru aceasta, nu are decât să atingă cu degetul locul 
unde vrea să se ducă şi ţinuturile pe care vrea să le străbată, şi sfera şi 
începe să se învârtească, trecându-i pe sub ochi toate lucrurile mai de seamă 
din acele ţări, precum şi pe locuitorii lor, de parcă ar fi dinaintea lui. Şi 
dacă, cine ştie, are să se plângă de felul cum l-au găzefuit băştinaşii din 
vreo ţară, ori de felul cum l-a întâmpinat vreo cetate dintre acele cetăţi, nu 
are decât să întoarcă spre soare locul unde se află acea lume vrăjmaşă lui, şi 
pe dată locul acela va fi pradă flăcărilor şi va arde cu toti locuitorii săi. În ce 
priveşte şipul de kohl! acela care îşi unge pleoapele cu kohlul din şip vede 
pe dată toate comorile ascunse în pământ! Asta-i! Totodată, cartea nu va fi 
pe drept decât a aceluia care va izbândi în încercarea lui; iar cei care nu vor 
izbuti, nu vor putea să ridice nicio cerere. Primiţi învoiala?” Noi 
răspunserăm: „Primim, o, şeik al tatălui nostru! Nu ştim însă nimic în 
privinţa acelei comori a lui Şamardal!” Atunci el ne spuse: „Aflaţi, copiii 
mei, că această comoară a lui Şamardal...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezecea noapte 


Spuse: 


„..„„această comoară a lui Şamardal se află în puterea celor doi fii ai 
împăratului Roşu. Tatăl vostru, odinioară, a încercat să pună stăpânire pe ea; 
dar, pentru ca s-o deschidă, trebuia mai înainte să pună stăpânire pe cei doi 
fii ai lui Roşu împărat. Or, în clipa când tatăl vostru a dat să-i înşface, ei i- 
au scăpat şi-au fugit de s-au aruncat, prefăcuţi în peşti roşii, în adâncul 
lacului Karun, lângă Cairo. Şi cum lacul acela este şi el fermecat, tatăl 
vostru s-a zbătut mult şi bine, şi tot n-a mai ajuns să-i prindă pe cei doi 
peşti. Atunci a venit la mine şi mi s-a plâns de neizbânda încercărilor lui. 
lar eu am făcut numaidecât socotelile mele astrologiceşti şi am întocmit 
horoscopul; şi mi s-a arătat că acea comoară a lui Şamardal nu putea să fie 
deschisă decât cu mijlocirea şi sub privirile unui tânăr din Cairo, pe nume 
Juder ben-Omar, pescar de meserie. Şi că acel Juder poate să fie găsit pe 
țărmurile lacului Karun. Iar vraja acelui lac nu poate fi dezlegată decât de 
acel Juder, care va trebui să lege braţele celui a cărui ursită este să coboare 
în acel lac, şi să-l arunce apoi în apă. Iar cel care va fi aruncat, va avea de 
luptat împotriva celor doi feciori fermecaţi ai împăratului Roşu; şi dacă 
soarta lui e să-i biruiască şi să-i prindă, n-are să se înece, şi mâna lui are să 
se arate la faţa apei. Şi Juder cu năvodul lui are să-l pescuiască! Ci acela 
care va pieri, va scoate la faţa apei mai întâi picioarele, şi va trebui să fie 
părăsit!” Auzind cuvintele acestea ale şeicului Cel-Mai-Tainic-Cohen, noi 
răspunserăm: 

„Hotărât! vrem să facem încercarea, chiar de-ar fi să pierim!” Numai fratele 
nostru Abd Al-Rahim nu vroi nicidecum să se lase ispitit, şi ne spuse: „Eu 
nu vreau!” Atunci noi ne hotărârăm să se îmbrace ca un neguţător evreu, şi 
ne învoirăm cu totii să-i trimitem catârul şi desagii, pe care să-i cumpere de 
la pescar, dacă vom pieri în încercarea noastră! Or, tu ştii, o, Juder, ce s-a 
întâmplat! Cei doi fraţi ai mei au pierit în lac, jertfe ale fiilor lui Roşu 
împărat! Şi eu, la rându-mi, după ce m-ai aruncat în lac, era să mă 
prăpădesc în lupta cu ei; ci am izbutit, cu ajutorul unui descântec pe care l- 
am rostit în gând, să mă desfac din legăturile mele, să dezleg vraja cea de 
nebiruit a lacului şi să pun mâna pe cei doi feciori ai împăratului Roşu, care 
sunt cei doi peşti de culoarea coraiului pe care m-ai văzut când i-am vârât în 
bocalurile din desagii mei. Or, aceşti doi peşti vrăjiţi, feciorii lui Roşu 
împărat, sunt în totului-tot doi efriţi tare puternici; şi, ca urmare a prinderii 
lor, am să pot într-un sfârşit să deschid comoara lui Şamardal. Numai că, 
spre a deschide acea comoră, trebuie numaidecât să fii şi tu de faţă, întrucât 
horoscopul întocmit de Cel-Mai-Tainic-Cohen prorocea că lucrul nu se 


poate face decât sub ochii tăi! Vrei tu, dar, o, Juder, să primeşti a veni cu 


mine în Maghreb, într-un loc nu departe de Fas şi de Miknas ” ca să mă ajuţi 
să deschid comoara lui Şamardal? lar eu am să-ţi dau tot ce ai să-mi ceri! Şi 
ai să fii pe totdeauna fratele meu întru Allah! Şi, după această călătorie, ai 
să te întorci cu inima voioasă între ai tăi! 

Când auzi aceste cuvinte, Juder răspunse: 

— O, călătorule, stăpâne al meu, îi am pe capul meu pe mama şi pe fraţii 
mei! Şi eu mă îngrijesc să le aduc cele de trebuinţă traiului! Dacă aş primi 
să merg cu tine, cine le-ar mai da pâinea cea de toate zilele? 

Moghrabinul răspunse: 

— Pricina şovăielii tale nu-i decât zăcăşeala! Dacă într-adevăr numai lipsa 
de bani şi grija pentru mama ta te opresc să pleci, sunt gata să-ţi dau 
numaidecât o mie de dinari de aur pentru cheltuielile maicii tale, până ce te 
vei întoarce, după o lipsă de patru luni numai! 

Când auzi de o mie de dinari, Juder strigă: 

— O, călătorule, dă-mi cei o mie de dinari să-i duc mamei mele, şi pe 
urmă merg cu tine! 

Şi moghrabinul îi înmână numaidecât mia de dinari, pe care Juder o luă şi 
o duse maicii sale, spunându-i: 

— la aceşti o mie de dinari pentru cheltuielile tale şi ale fraţilor mei, 
întrucât eu am să plec cu un moghrabin într-o călătorie de patru luni în 
Maghreb! Iar tu, o, maică a mea, roagă-te pentru mine, cât am să lipsesc, şi 
eu am să fiu acoperit de noroc cu binecuvântarea ta asupra mea! 

Ea răspunse: 

— O, copile al meu, ce jale are să-mi fie de lipsa ta! Şi ce frică mi-e să nu 
paţi ceva! 

El spuse: 

— O, maică bună, n-are de ce să-ţi fie frică pentru cineva care se află sub 
paza lui Allah! Şi-apoi moghrabinul este un om tare de treabă! 

Şi i-l lăudă pe moghrabin până peste poate. lar maică-sa îi spuse: 

— Allah aplece către tine inima acelui moghrabin cumsecade! Du-te cu el, 
fiul meu! Poate că are să fie mărinimos faţă de tine! 

Atunci Juder îşi luă bun-rămas de la maică-sa şi se duse la moghrabin. 

Când îl văzu, moghrabinul îl întrebă: 

— Te-ai sfătuit cu mama ta? 

El răspunse: 

— Da, de bună seamă! lar ea s-a rugat pentru mine şi m-a binecuvântat! 


El îi spuse: 

— Urcă-te pe catâr, în spatele meu! 

Şi Juder se urcă în spatele moghrabinului pe spinarea catârului, şi călători 
aşa de la prânz până pe la chindie. 

Or, călătoria îi făcu o mare poftă de mâncare lui Juder, care nu mai putea 
de foame. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi una noapte 


Spuse: 


Or, călătoria îi făcu o mare poftă de mâncare lui Juder, care nu mai putea 
de foame. 

Cum însă nu vedea nimic de mâncare la moghrabin, îi spuse acestuia: 

— O, stăpâne călător, eu tare socot că ai uitat să iei de mâncare, ca să ne 
hrănim de-a lungul acestei călătorii! 

El răspunse: 

— Ţi-o fi foame? 

El spuse: 

— Eh! uallah! 

Atunci moghrabinul opri catârul, se dete jos, tot aşa făcu şi Juder, iar 
moghrabinul spuse: 

— Dă-mi încoace sacul! 

Şi după ce Juder îi aduse sacul, moghrabinul îl întrebă: 

— Ce-ţi doreşte sufletul, o, frate al meu? 

El răspunse: 

— Orice-o fi! 

Şi moghrabinul spuse: 

— Allah să te aibă în grija lui! Spune-mi, ce vrei să mănânci? 

El răspunse: 

— Nişte pâine cu brânză! 

El zâmbi şi spuse: 

— O, sărace, pâine cu brânză? Asta-i ceva chiar nepotrivit cu starea ta! 
Cere-mi ceva mai de seamă! 

Juder răspunse: 

— Eu, la ceasul acesta, aş zice că orice-o fi este de seamă! 

Moghrabinul îl întrebă: 


— Îţi plac puii fripţi? 

El spuse: 

— Ya Allah, da! 

El îl întrebă: 

— Îţi place orezul cu miere? 

El spuse: 

— Mult! 

El îl întrebă: 

— Îţi plac vinetele umplute? capetele de pasăre cu roşii? napii cu pătrunjel 
şi cu colocase? căpăţâna de oaie la cuptor? orzul râşnit şi fiert şi bătut? 
sarmalele în foi de viţă? prăjiturile? cutare şi cutare şi cutare lucru? 

Şi îi înşiră aşa douăzeci şi patru de feluri de bucate, în vreme ce Juder 
gândea: „Doar n-o fi nebun? Căci de unde are să-mi aducă bucatele pe care 
mi le înşiră, când aici nu văd nicio bucătărie şi niciun bucătar? Am să-i 
spun pe dată că mi-e prea destul!” Şi îi spuse moghrabinului: 

— E destul! Da până când o să mă faci să râvnesc atâtea feluri de bucate, 
fără să-mi arăţi nimica? 

Ci moghrabinul răspunse: 

— Ospăţ plăcut, o, Juder! 

Şi băgă mâna în sac şi scoase de acolo o tavă de aur cu doi pui fripţi şi 
căldicei; pe urmă, mai băgă o dată mâna şi scoase o tavă de aur cu nişte 
frigărui de miel, şi tot aşa mai departe, una după alta, toate cele douăzeci şi 
patru de feluri pe care le înşirase, niciuna mai mult, niciuna mai puţin! 

La priveliştea aceea, Juder rămase năuc. Şi moghrabinul îi zise: 

— la de mănâncă, sărmane prieten! 

Ci Juder strigă: 

— Uallah! o, stăpâne călător, fără de nicio îndoială că trebuie să fi aşezat 
în sacul acesta o bucătărie întreagă, cu toate ale ei şi cu o liotă de bucătari! 

Moghrabinul începu să râdă şi răspunse: 

— O, Juder, sacul acesta este fermecat! Şi este slujit de un efrit care, dacă 
am vrea, ne-ar aduce pe dată o mie de mâncăruri siriene, o mie de 
mâncăruri egiptene, o mie de mâncăruri indiene, o mie de mâncăruri 
chinezeşti! 

Şi Juder se minună: 

— O, ce sac frumos! şi câte minuni cuprinde! şi câtă îmbelşugare! 

Pe urmă mâncară amândoi pe săturate şi aruncară ceea ce rămase de la 
prânzul lor. Şi moghrabinul puse tăvile de aur în sac; pe urmă, băgă mâna în 


cealaltă despărţitură a desagilor şi scoase de acolo un ulcior de aur plin cu 
apă proaspătă şi bună. Şi băură şi îşi făcură spălările cele după sfânta datină 
şi rostiră rugăciunea de după prânz, şi-apoi puseră ulciorul la loc în sac, 
lângă unul dintre cele două bocale, sacul pe spinarea catârului, şi încălecară 
şi ei pe catâr, şi îşi urmară drumul mai departe. 

După un răstimp, moghrabinul îl întrebă pe Juder: 

— Tu ştii, o, Juder, cât drum am bătut de la Cairo până aici? 

El răspunse: 

— Pe Allah! nu ştiu! 

El spuse: 

— Am străbătut, în aceste două ceasuri, o depărtare care cere pe puţin o 
lună de umblet! 

El întrebă: 

— Cum aşa? 

El spuse: 

— Află, o, Juder, că această catârcă pe care ne aflăm noi este în totului-tot 
o ginnă ca toţi ginii! Într-o zi ea străbate de obicei o depărtare de un an de 
umblet; ci astăzi, ca să nu te ostenesc, a mers încetişor, la pas! 

Şi cu asta îşi urmară drumul către Maghreb; şi în fiecare zi, dimineaţa şi 
seara, sacul le îndestula toate nevoile: şi Juder nu avea decât să-şi dorească 
o mâncare de-ar fi fost oricât de anevoioasă şi de nemaipomenită, pentru ca 
numaidecât mâncarea să se şi afle în fundul sacului, gata caldă şi orânduită 
frumos pe o tavă de aur. Şi ajunseră în felul acesta, după cinci zile de 
umblet, în Maghreb, şi intrară în cetatea Fasului şi a Miknasului. 

Or, peste tot, de-a lungul uliţelor, toţi trecătorii îl cunoşteau pe stăpânul 
moghrabin şi îl întâmpinau cu salamalecuri, ori mai adesea veneau să-i 
sărute mâna, până ce ajunseră la o casă unde moghrabinul descălecă şi bătu 
la poartă. Şi numaidecât poarta se deschise şi în pragul ei se ivi o 
copilandră, întocmai ca o lună, şi frumoasă şi subţire ca o gazelă uscată de 
sete, care le zâmbi cu un zâmbet de bun venit. Şi moghrabinul îi spuse 
părinteşte: 

— O, Rahma, fata mea, dă fuga şi deschide-ne sala cea mare de la sarai! 

Şi tânăra Rahma răspunse: 

— Pe capul şi pe ochii mei! 

Şi o luă înaintea lor, înlăuntrul saraiului, legănându-şi şoldurile. Şi minţile 
lui Juder se zburătăciră; şi îşi zise în sineşi: „Hotărât! fata aceasta de bună 
seamă că este fata vreunui sultan.” 


lar moghrabinul luă mai întâi sacul de pe spatele catârcii şi spuse: 

— O, catârcă, întoarce-te de unde ai venit! Şi Allah să te binecuvânteze! 

Şi iacătă că deodată pământul se deschise şi o cuprinse pe catârcă în sânul 
lui, după care se închise la loc numaidecât. Şi Juder strigă: 

— O, Ocrotitorule! Mărire lui Allah carele ne-a mântuit şi ne-a ocrotit câtă 
vreme am Stat pe spinarea ei! 

Ci moghrabinul îi zise: 

— Pentru ce te minunezi, o, Juder? Nu ţi-am spus de la început că este o 
ginnă din ceata efriţilor? Să ne grăbim însă a intra în sarai şi să mergem în 
sală! 

Şi merseră după copilă. 

Când intră în sarai, Juder rămase uluit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi doua noapte 


Spuse: 


Când intră în sarai, Juder rămase uluit de strălucirea şi de belşugul de 
bogății ce se aflau acolo şi de frumuseţea policandrelor de argint şi a 
lanțurilor de aur de care atârnau, ca şi de risipa de nestemate şi de alămuri. 
Şi, după ce se aşezară jos pe chilimuri, moghrabinul îi spuse fetei sale: 

— Ya Rahma, du-te degrabă şi adu legătura de mătase pe care o ştii! 

Şi fata se duse numaidecât să aducă legătura aceea şi o înmână tatălui ei 
care o desfăcu şi scoase o mantie care preţuia pe puţin o mie de dinari şi, 
dându-i-o lui Juder, spuse: 

— Îmbracă-te cu ea, o, Juder, şi fii aici oaspete bine venit! 

Şi Juder o îmbrăcă şi se făcu atâta de strălucitor, încât părea asemeni 
vreunui fiu de sultan, dintre sultanii Arabiei de la Soare-Apune! 

După care moghrabinul, care sta cu sacul dinainte, băgă mâna în sac şi 
scoase din el o sumedenie de tăvi pe care le orândui pe faţa de masă întinsă 
de către fiică-sa, şi nu se opri decât după ce înşirui aşa patruzeci de tăvi de 
felurite culori şi de felurite bucate. Pe urmă, îi spuse lui Juder: 

— Întinde mâna şi ia de mănâncă, o, stăpâne al meu, şi fii îngăduitor faţă 
de noi pentru puţinătatea cu care te ospătăm; căci noi încă nu-ţi ştim 
gusturile şi bucatele pe care le doreşti! Nu ai, aşadar, decât să ne spui ce-ţi 
place mai mult şi ce-ţi pofteşte sufletul, şi noi îţi aducem fără de zăbavă! 

Juder răspunse: 


— Pe Allah! o, călătorule, stăpâne al meu, mie îmi plac toate bucatele, fără 
osebire, şi nu mă dau în lături de la niciuna! Nu mă mai întreba, aşadar, ce- 
mi place, şi adu-mi tot ce-ţi trece prin gând! Întrucât eu mănânc orice! Şi- 
asta-i tot ce-mi place cel mai mult pe lume! Mănânc straşnic! lacătă! 

Şi mâncă straşnic în seara aceea şi, de altminteri, în fiecare zi, fără ca 
pentru aceasta să se vadă vreodată fum de bucătărie. Căci moghrabinul nu 
avea decât să-şi bage mâna în sac, gândind la vreun fel de mâncare, şi 
numaidecât scotea mâncarea aceea pe o tavă de aur! Şi tot aşa cu poamele 
ori cu dulciurile. Şi Juder trăi în felul acesta în palatul moghrabinului vreme 
de douăzeci de zile, schimbându-şi mantia în fiecare dimineaţă; şi fiecare 
mantie era mai minunată decât sora ei. 

În cea de a douăzeci şi una dimineaţă, moghrabinul veni la el şi-i spuse: 

— Scoală-te, o, Juder! lacătă ziua hotărâtă pentru deschiderea comoarei lui 
Şamardal! 

Şi Juder se ridică şi se duse cu moghrabinul. lar când ajunseră dincolo de 
zidurile cetăţii, deodată se iviră două catârce, pe care încălecară, şi doi robi 
negri care mergeau în urma catârcelor. Şi drumeţiră aşa până la amiază, 
când ajunseră pe ţărmurii unei ape curgătoare; şi moghrabinul puse piciorul 
la pământ şi îi spuse lui Juder: 

— Descalecă! 

Şi după ce Juder descălecă, moghrabinul făcu un semn cu mâna către cei 
doi negri, spunându-le: 

— Haide! 

Numaidecât, cei doi negri luară cele două catârce, care se mistuiră, pe 
urmă se întoarseră pe malul apei, aducând în spinare un cort şi chilimuri şi 
perne, şi ridicară cortul şi îl îmbrăcară cu chilimuri şi rânduiră de jur 
împrejur pernele şi perniţele. După care aduseră sacul şi cele două bocaluri 
în care se aflau închişi cei doi peşti de culoarea coraiului. Pe urmă aşternură 
masa şi întinseră, scoţându-le din sac, douăzeci şi patru de tăvi cu bucate. 
După care se mistuiră. 

Atunci moghrabinul se ridică, aşeză dinaintea lui cele două bocaluri, pe un 
scăuieş, şi începu să murmure deasupra lor descântecele de vrajă şi 
farmecele, până când cei doi peşti începură să strige dinlăuntru: 

— lartă-ne! o, stăpâne vraci, fie-ţi milă de noi! 

Şi i se rugară aşa mai departe, în vreme ce el rostea descântecele. Şi dintr- 
odată cele două bocale pocniră şi se făcură ţăndări, pe când dinaintea 


moghrabinului se iviră două fiinţe, cu braţele încrucişate a umilinţă, care 
spuneau: 

— Mântuire şi îndurare, o, atotputernice ghicitor! Ce gând ai cu noi? 

El răspunse: 

— Gândul meu este să vă sugrum şi să vă ard! afară doar dacă îmi 
făgăduiţi să deschideţi comoara lui Şamardal! 

Ele spuseră: 

— Îţi făgăduim! Şi avem să-ţi deschidem comoara! Ci trebuie numaidecât 
să-l aduci aici pe Juder, pescarul din Cairo. Căci este scris în cartea Sorţii că 
în niciun fel nu poate fi deschisă comoara decât sub privirile lui Juder! Şi 
nimenea nu poate intra în locul unde se află ea, decât numai acel Juder, fiul 
lui Omar! 

El răspunse: 

— Pe acela despre care vorbiţi l-am adus! Se află chiar aci de faţă! lacătă- 
|! Vă vede şi vă aude! 

Şi cele două făpturi se uitară cu luare-aminte la Juder şi spuseră: 

— Acuma nu mai este nicio piedică! Şi te poţi bizui pe noi! Ne juruim pe 
Nume! 

Încât moghrabinul le îngădui să se ducă unde aveau să se ducă. Şi ei 
pieriră în apa râului. 

Atunci moghrabinul luă o trestie lungă şi goală, pe care aşeză două 
tipsioare de cornalină roşie; şi pe acele tipsii puse un tas de aur plin cu 
cărbune, peste care suflă numai o dată. Şi numaidecât cărbunele se aprinse 
şi se schimbă în jar fierbinte. Atunci moghrabinul presără tămâie peste jar şi 
spuse: 

— O, Juder, iacătă că aburii tămâii se ridică, iar eu acum am să rostesc 
descântecele de vrajă pentru deschidere. Ci, întrucât odată ce am să încep 
descântecele n-am să mai pot să mă opresc fără primejdia de a face 
zadarnice puterile talismanice, vreau să te învăţ mai întâi ce ai de făcut ca să 
ne atingem ţinta pe care ne-am pus-o când am venit în Maghreb! 

Şi Juder răspunse: 

— Invaţă-mă, o, stăpâne deplin al meu! 

Şi moghrabinul spuse: 

— Află, o, Juder... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a patru sute şaptezeci şi treia noapte 


Spuse: 


... Află, o, Juder, că atunci când am să încep a rosti descântecele de vrajă 
peste fumul de tămâie, apa râului are să înceapă să scadă încet-încet, şi râul 
până la urmă are să sece cu totul şi să-şi arate vadul gol. Atunci ai să vezi 
ivindu-se, pe clinul uscat al vadului, o poartă de aur, mare şi înaltă cât 
poarta unei cetăţi, cu două verigi tot de aur. Tu să te duci la poartă şi să baţi 
în ea încet cu una dintre cele două verigi care închid poarta şi să aştepţi o 
clipă. Pe urmă să baţi încă o dată, mai tare decât întâia oară, şi iar să aştepţi! 
Apoi să baţi a treia oară, mai tare decât înainte şi să stai neclintit. Şi după ce 
vei fi bătut în felul acesta de trei ori la rând, ai să auzi dinlăuntru pe careva 
strigând: „Cine bate la poarta Comorilor şi nu ştie să dezlege vrăjile?” Tu să 
răspunzi: „Sunt Juder pescarul, fiul lui Omar din Cairo!” Şi poarta are să se 
deschidă, iar în prag are să se ivească un ins care, cu spada în mână, are să- 
ti spună: „Dacă eşti cu adevărat omul acela, întinde gâtul să-ţi tai capul!” 
Iar tu să întinzi gâtul fără de teamă; şi el are să ridice spada asupra ta, dar 
numai pentru ca să se prăbuşească pe loc la picioarele tale; şi n-ai să mai 
vezi decât un trup fără sunet! Şi tu n-ai să păţeşti nimic! Ci dacă, de frică, n- 
ai să faci ce-ţi spune, are să te ucidă pe clipă pe dată. Când în felul acesta 
vei fi rupt cea dintâi vrajă, ai să intri înlăuntru şi ai să vezi a doua poartă, în 
care să bati numai o dată, dar cât mai tare. Atunci are să ţi se arate un 
călăreț cu o lance mare pe umăr şi care are să-ţi spună, ameninţându-te cu 
lancea ridicată deodată: „Ce pricină te aduce în aceste locuri pe care 
niciodată nu le bat şi nu le calcă nici cetele omeneşti, nici seminţiile 
ginnilor?” Iar tu, drept orice răspuns, să-i arăţi semeţ pieptul deschis, ca să 
te lovească; şi el are să te lovească cu lancea lui. Ci tu n-ai să păteşti nimic; 
iar el are să se prăbuşească la picioarele tale şi n-ai să mai vezi decât un 
trup fără de suflet! Dar dacă ai să dai îndărăt, are să te ucidă! Ai să ajungi la 
urmă la a treia poartă, de unde are să iasă în întâmpinarea ta un arcaş, care o 
să-şi încordeze arcul cu săgeata împotriva ta; ci tu să-i arăţi curajos pieptul 
ca pe o ţintă, şi el are să cadă la picioarele tale, trup fără de suflet! Or, dacă 
ai să şovăi, te ucide! Ai să mergi mai departe şi ai să ajungi la a patra 
poartă, de unde are să se repeadă la tine un leu cu chip înfricoşător, cu gura 
căscată, dând să te mănânce. Tu să nu te sperii şi să nu fugi; ci întinde mâna 
către el; şi, de îndată ce mâna ta va fi între dinţii lui, leul are să se 
prăbuşească la picioarele tale, fără să-ţi facă vreun rău. Atunci să te îndrepţi 
către a cincea poartă, de unde ai să vezi că iese un arap negru, care are să te 

întrebe: „Cine eşti?” Tu să spui: „Sunt Juder!” şi el are să-ţi răspundă: 
„Dacă eşti cu adevărat omul acela, încearcă atunci să deschizi cea de a 
şasea poartă!” Tu numaidecât să te duci drept la cea de a şasea poartă şi să 
strigi: „O, Iisuse, porunceşte lui Moise să deschidl poarta!” Şi poarta are să 
se deschidă dinaintea ta şi ai să vezi ivindu-se doi balauri năprasnici, unul 
din dreapta şi unul din stânga, care, cu gurile căscate, au să sară asupra ta. 
Să nu-ţi fie frică! Ci să-ti întinzi către fiecare câte o mână, iar ei au să dea 
să ţi le muşte; ci zadarnic: căci se vor şi zvârcoli neputincioşi la picioarele 
tale. Şi, mai cu seamă, să nu dai vreun semn că te-ai sfii de ei; de nu, 
moartea ta-i neîndoielnică. Ai să ajungi la urmă şi la cea de-a şaptea poartă, 
şi ai să baţi. Iar fiinţa care are să-ţi deschidă şi să ţi se arate în prag are să 
fie maica ta! Şi are să-ţi spună: „Fii binevenit, fiul meu! Apropie-te de 
mine, ca să-ţi urez bună pace!” Ci tu să-i răspunzi: „Stai acolo unde eşti! Şi 
dezbracă-te!” Ea are să-ţi spună: „O, copilul meu, sunt mama ta! Şi îmi 
datorezi oarecare mulţumire şi oarecare cinstire, ca răsplată că te-am alăptat 
şi că ţi-am dat o creştere aleasă! Cum de-mi ceri să mă dezbrac faţă de 
tine?” Tu să-i răspunzi cu gura mare: „Dacă nu-ţi lepezi numaidecât 
hainele, te omor!” Şi să înhaţi o spadă pe care ai s-o găseşti atârnată la 
dreapta, pe perete, şi să-i spui: „Hai, începe!” Şi ea are să încerce să te 
înduplece şi are să caute să te amăgească atunci, căindu-şi soarta. Ci tu ia 
seama să nu te laşi tulburat de vorbele ei, şi, de fiecare dată când are să-şi 
lepede o haină de pe ea, tu să-i strigi: „Leapădă-le şi pe celelalte!” Şi mereu 
s-o ameninţi cu moartea, până ce are să rămână goală de tot! Ci atunci ai s-o 
vezi cum fuge şi piere! Şi în felul acesta, o, Juder, ai să rupi toate vrăjile şi 
ai să spulberi toate farmecele, mântuindu-ţi zilele. Şi nu-ţi mai rămâne pe 
urmă decât să culegi roadele strădaniilor tale. Pentru acesta, nu ai decât să 
treci dincolo de a şaptea poartă şi ai să găseşti înlăuntru aur strâns 
mormane. Ci să nu iei aminte la el, şi să te duci drept la un foişor micuţ, 
aflat în mijlocul comorilor şi peste care este trasă o perdea. Dă atunci la o 
parte perdeaua aceea, şi ai să-l vezi, culcat într-un jeţ de aur, pe vrăjitorul 
cel mare, Şamardal, chiar acela care-i stăpânul acelei comori! Şi lângă capul 
lui ai să vezi lucind ceva rotund ca luna: aceea-i sfera cerească. Şi ai să-l 
vezi pe mag încins cu spada despre care ţi-am vorbit, şi având pe deget 
inelul cu pecetea, şi, atârnat cu un lanţ de aur la gâtul lui, şipul cu kohl! Tu 
să nu şovăieşti atunci! Ia cele patru lucruri de preţ şi grăbeste-te să ieşi din 
comoară şi să vii să mi le dai! Ci, o, Juder, ai grijă să nu uiţi nimic din toate 


câte te-am învăţat, ori să faci altmintrelea de cum te-am sfătuit. De nu, ai să 
te căiesti amarnic şi ai să ai multe necazuri de îndurat! 

Şi, sfârşind de spus toate acestea, moghrabinul îi mai înşirui lui Juder 
aceleaşi sfaturi, o dată, de două ori, de trei ori şi de patru ori, ca să i le vâre 
cât mai bine în cap, până ce Juder spuse singur: 

— Acuma ţin minte tot! Da care-i fiinţa omenească... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi patra noapte 


Spuse: 


„„„care-i fiinţa omenească în stare să înfrunte atâtea înfricoşătoare 
talismanuri de care mi-ai spus, şi să îndure atâtea amarnice primejdii? 

Moghrabinul răspunse: 

— O, Juder, să n-ai nicio frică în privinţa aceasta! Toate făpturile pe care 
ai să le vezi la porţi nu sunt decât nişte năluci fără de suflet! Poţi, dar, să fii 
pe deplin liniştit! 

Şi Juder rosti: 

— Îmi pun nădejdea în Allah! 

Numaidecât moghrabinul îşi începu afumările vrăjitoreşti. Mai puse nişte 
tămâie pe jarul din căţuie şi începu să rostească descântecele. Şi iată că apa 
râului scăzu încet-încet şi se scurse, iar vadul apei se ivi uscat, cu poarta cea 
mare a Comorii. 

Dacă văzu aşa, Juder, fără a mai şovăi, se lăsă în albia râului şi se îndreptă 
către poarta de aur, în care bătu întâia oară încetişor, pe urmă a doua oară şi 
a treia oară. Şi din lăuntru se auzi un glas care întreba: 

— Cine bate la poarta Comorilor fără a şti să rupă vrăjile? 

— Sunt Juder ben-Omar! 

Şi poarta pe dată se deschise şi în prag se ivi o fiinţă care, cu spada în 
mână, răcni: 

— Întinde gâtul! 

Şi Juder îşi întinse gâtul: iar celălalt abătu asupra-i spada; ci numai ca să se 
şi prăbuşească tot atunci. Şi aşa se petrecură lucrurile până la cea de a 
şaptea poartă, întocmai cum îi prorocise şi cum îl dădăcise moghrabinul. Şi 
de fiecare dată Juder rupse vrăjile, cu mare curaj, până ce i se arătă maică- 
sa, ieşind de după cea de a şaptea poartă. Ea îl privi şi-i zise: 

— Pacea lui Allah fie cu tine, o, copile al meu! 


Ci Juder îi strigă: 

— Da cine-mi eşti tu? 

Ea răspunse: 

— Eu sunt maica ta, o, fiul meu! Sunt cea care te-a purtat nouă luni în 
pântecele ei, şi te-a alăptat, şi ţi-a dat creşterea pe care o ai, o, copilul meu! 

El răcni: 

— Leapădă-ţi hainele! 

Ea răspunse: 

— Tu eşti fiul meu; cum de-mi ceri să mă dezbrac faţă de tine? 

El spuse: 

— Dezbracă-te, că de nu îţi tai capul cu spada aceasta! 

Şi întinse mâna către perete, apucă spada agăţată acolo şi o flutură 
strigând: 

— Dacă nu te dezbraci, te omor! 

Atunci ea se hotărî să-şi scoată vreo două haine; ci el îi spuse: 

— Scoate-le pe toate! 

Şi ea mai dezbrăcă vreo două. El îi spuse: 

— Mai departe! 

Şi o hărţui aşa mereu, până ce bătrâna îşi lepădă toate hainele şi nu mai 
rămase pe ea decât cu izmănuţele, şi ruşinată, îi spuse: 

— Ah, copile al meu, m-ai jefuit de toată truda cea îndelungată pe care am 
risipit-o ca să te cresc! O, ce amar! Au inima ta-i de piatră? Şi oare chiar 
vrei să mă aduci într-o stare atât de ruşinoasă, silindu-mă să-mi arăt 
goliciunea în faţa ta? O, fiul meu, oare nu-i asta o nelegiuire şi o 
blestemăţie? 

El zise: 

— Adevăratu-i! Poţi, dar, să laşi pe tine izmănuţele! 

Ci nici nu rosti bine Juder cuvintele acestea, că bătrâna şi strigă: 

— S-a înduplecat! Daţi-i! 

Şi numaidecât, din toate părţile, se abătu peste umerii lui un potop de 
lovituri, dese şi multe ca ploaia, date de toţi străjerii cei nevăzuţi ai comorii. 
Şi, pentru Juder, chiar că aceasta fu o mamă de bătaie cum nu mai căpătase 
vreodată, de să n-o mai uite toată viaţa lui! Pe urmă efriţii cei nevăzuţi îl 
zvârliră, cât ai clipi din ochi, cu lovituri amarnice, afară din sălile comorii şi 
dincolo de poarta pe care o închiseră la loc, ca mai înainte! 

Or, moghrabinul văzuse cum îl aruncau afară pe poartă şi se repezi să-l 
tragă de-acolo, întrucât apele, năboind cu mare huiet, cuprindeau vadul 


râului şi îşi porneau curgerea lor zăgăzuită. Şi îl duse leşinat pe țărm şi 
începu să rostească asupra lui surale din Coran, până ce îşi veni iarăşi în 
simţiri. Atunci îi spuse: 

— Ce-ai făcut, o, bietul de tine! 

El răspunse: 

— Trecusem toate piedicile şi rupsesem toate vrăjile! Şi a fost ca tocmai 
izmănuţele mamei mele să-mi pricinuiască pierderea a tot ce dobândisem, şi 
să fie pricina acestei ciomăgeli care m-a zugrăvit! 

Şi îi povesti tot ce i se întâmplase înlăuntru. 

Atunci moghrabinul îi zise: 

— Nu te-am sfătuit eu să nu te abati de la ce te-am învăţat? Uite-acuma! 
Mi-ai făcut şi mie necazuri, ţi-ai făcut şi ţie, şi toate astea numai pentru că 
n-ai vrut s-o sileşti să-şi scoată izmănuţele! Gata pentru anul acesta! Acuma 
trebuie să aşteptăm anul următor, ca să mai încercăm iară! Până atunci, ai să 
rămâi la mine! 

Şi îi chemă pe cei doi negri, care se iviră numaidecât şi strânseră cortul, 
adunară ce era de adunat, şi pieriră o clipă, ca să se întoarcă numaidecât cu 
cei doi catâri pe care Juder şi moghrabinul încălecară şi porniră pe dată 
îndărăt către cetatea Fasului. 

Juder rămase aşadar în casa moghrabinului un an întreg, îmbrăcând în 
fiecare zi o mantie nouă, de mare preţ, şi mâncând şi bând bine tot ce i se 
scotea din sac, după cum îi plăcea şi râvnea. 

Or, iacătă şi ziua hotărâtă, la începutul anului cel nou, pentru cealaltă 
încercare; şi mognrabinul veni la Juder şi îi spuse: 

— Scoală-te! Şi să mergem unde trebuie să mergem! 

El răspunse: 

— De bună seamă! 

Şi ieşiră din cetate, şi-i văzură pe cei doi negri care le aduseră cele două 
catârce, pe care încălecară numaidecât şi le îndemnară către râu, pe ale cărui 
ţărmuri ajunseră în curând. Cortul fu ridicat şi întins şi împodobit ca şi 
întâia oară. Şi, după ce mâncară, moghrabinul luă trestia aceea goală, 
tipsiile de cornalină roşie, căţuia plină cu jăratic şi cu tămâie; şi, înainte de a 
începe afumările magice, îi spuse lui Juder: 

— O, Juder, am să-ţi dau un sfat! 

Juder strigă: 

— O, stăpâne călător al meu, chiar că nu mai trebuie să-ţi dai osteneala. 
De-aş fi uitat ciomăgeala, aş fi uitat şi minunatele tale sfaturi de anul trecut. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi cincea noapte 


Spuse: 


— De-aş fi uitat ciomăgeala, aş fi uitat şi minunatele tale sfaturi de anul 
trecut. 

Moghrabinul îl întrebă: 

— Atunci, chiar ţii minte? 

El răspunse: 

— Uf, de bună seamă că ţin! 

El spuse: 

— Ei bine, Juder, păzeşte-ţi sufletul! Şi, mai cu seamă, nu te mai gândi că 
bătrâna aceea este mama ta, când ea nu-i decât o vedenie care a luat chipul 
mamei tale ca să te amăgească! Or, dacă întâia oară ai ieşit de acolo cu 
oasele întregi, de data asta, dacă mai greşeşti, să nu te îndoieşti că ai să le 
laşi în comoară! 

El răspunse: 

— Am greşit! Ci dacă şi de data asta mai greşesc, mi se cuvine să fiu ars! 

Atunci moghrabinul puse tămâia pe jăratic şi rosti descântecele. Şi 
numaidecât râul secă şi îi îngădui lui Juder să meargă la poarta de aur. Bătu 
în poarta aceea care se deschise; şi Juder izbuti să biruie vrăjile de la toate 
porţile, până ce ajunse dinaintea maicii sale, care-i spuse: 

— Fii binevenit, o, copile al meu! 

El răspunse: 

— Şi de când şi cum oi fi eu copilul tău, o, blestemato? Scoate-ţi haineâe! 

Atunci ea începu, da tot mai căutând să-l amăgească, să-şi scoată încet şi 
una câte una hainele, până ce nu mai rămase decât cu izmănuţele pe ea. Şi 
Juder răcni: 

— Scoate-le, o, blestemato! 

Şi ea îşi scoase izmănuţele, ci numaidecât pieri, nălucă fără suflet! 

Şi Juder intră fără de nicio piedică în vistierie, şi văzu mormanele de aur 
adunat în şiruri strânse; ci, fără a lua seama nicidecum la aur, se duse drept 
la foişorul din mijloc şi, dând perdeaua la o parte, îl văzu pe solomonarul 
cel mare Al-Şamardal, culcat în jeţul lui de aur, cu spada talismanică la 
brâu, cu inelul pe deget, cu şipul de kohl atârnând la gât de lanţul de aur şi, 
deasupra capului, cu sfera cerească strălucind şi rotundă ca luna. 


Atunci, fără a mai pregeta, inaintă şi desprinse spada de la brâu, scoase 
inelul talismanic, dezlegă şipul de kohl, luă sfera cerească şi se trase îndărăt 
să plece. Şi pe dată începu să răsune împrejurul lui un zvon dulce de lăute şi 
de clopoței nevăzuţi, care îl însoţi pe biruitor până ia ieşire, pe când din 
toate părţile vistieriei de sub pământ glasurile străjilor se ridicau în slava lui 
strigând: 

— De mare folos să-ţi fie, o, Juder, ceea ce ai dobândit! Plecăciune! 
Plecăciune! 

Şi cântecele nu mai conteniră să răsune şi glasurile nu mai conteniră să-l 
firitisească până ce ieşi din vistieria de sub pământ. 

Când îl văzu că vine încărcat cu talismanele, moghrabinul se opri din 
afumări şi din descântece, şi se ridică şi începu să-l îmbrăţişeze strângându- 
| la piept şi rostindu-i salamalecuri din inimă. Şi după ce Juder îi înmână 
cele patru talismane, moghrabinul îi chemă din adâncurile văzduhurilor pe 
cei doi negri care sosiră, strânseră cortul şi aduseră cele două catârce, pe 
care Juder şi moghrabinul încălecară ca să se întoarcă în cetatea Fasului. 

Când ajunseră la palat, se aşezară împrejurul mesei întinse şi pline cu o 
mulţime de tăvi scoase din sac, şi moghrabinul îi spuse lui Juder: 

— O, frate al meu, o, Juder, ia de mănâncă! 

Şi Juder mâncă şi se satură. Atunci tăvile goale fură puse în sac, masa fu 
strânsă, şi moghrabinul Abd Al-Samad spuse: 

— O, Juder, ţi-ai lăsat pământul şi ţara din pricina mea! Şi ai dus la bun 
sfârşit treburiie mele! Iar eu, în felul acesta, îţi sunt îndatorat cu bunurile pe 
care le-ai agonisit pentru mine! Nu ai decât să hotărăşti tu însuţi plata ce ţi 
se cuvine; întrucât Allah (preamărit fie El!) are să fie darnic faţă de tine, 
prin mijlocirea mea! Cere-mi, dar, orice vrei; şi să nu te simţi stânjenit, căci 
ti se cuvine orice! 

Juder răspunse: 

— O, stăpâne al meu, nu doresc de la Allah şi de la tine decât să-mi dai 
sacul! 

Şi moghrabinul îi puse numaidecât sacul în mână, spunându-i: 

— Fără nicio îndoială că ti se cuvine! Şi de-ai fi dorit orice altceva, ai fi 
căpătat! Ci, o, sărace, sacul acesta nu ar putea să-ţi fie de folos decât ca să 
mănânci! 

El răspunse: 

— Şi ce-aş putea să-mi doresc mai bun? 

El spuse: 


— Ai îndurat multe necazuri cu mine; şi ţi-am făgăduit că am să te duc 
îndărăt în ţara ta mulţumit şi îmbelşugat. Or, sacul acesta nu-ţi poate da 
decât demâncarea; dar n-are să te îmbogăţească! Iar eu vreau, pe deasupra, 
să te şi îmbogăţesc! Ia, dar, sacul, ca să scoţi din el orice bucate vei dori; ci 
am să-ţi mai dau, pe deasupra, şi un sac plin cu aur şi cu giuvaieruri de toate 
felurile, pentru ca, atunci când ai să te întorci în ţara ta, să te faci un mare 
neguţător şi să poţi răzbi, şi încă din prisosinţă, toate nevoile tale şi alor tăi, 
fără să ai a te zgârci vreodată! 

Pe urmă adăugă: 

— În ce priveşte sacul cu bucate, am să te învăţ cum să te slujeşti de el 
spre a ţi le scoate pe cele pe care le doreşti! Pentru aceasta nu ai decât să-ţi 
afunzi mâna în el, rostind: „O, slujitor al acestui sac, te juruiesc întru 
virtutea Vajnicelor Nume Magice, care au toată puterea asupra ta, să-mi 
aduci cutare mâncare!” şi pe dată ai să găseşti în fundul sacului toate 
bucatele pe care ţi le-ai râvni, de-ar fi ele în fiecare zi de o mie de feluri şi 
de o mie de gusturi osebite! 

Pe urmă moghrabinul făcu să se ivească unul dintre cei doi negri, cu una 
dintre cele două catârce, luă un sac mare cu două despărţituri, asemenea cu 
sacul de bucate, şi umplu una dintre despărţituri cu galbeni şi cu drugi de 
aur, iar celălaltă despărţitură cu giuvaieruri şi cu nestemate, puse sacul 
acesta pe spinarea catârcei, îl coperi cu sacul de bucate care părea cu totul 
gol, şi-i spuse lui Juder: 

— Încalecă pe catârcă! Negrul are să meargă înaintea ta şi are să-ţi arate 
calea de urmat, şi are să te călăuzească până la poarta casei tale din Cairo. 
Şi, când ai să ajungi acolo, să iei cei doi saci şi să-i dai negrului catârca, iar 
acesta are să mi-o aducă îndărăt! Şi să nu spui nimănui taina noastră! Si- 
acuma, te las cu bine întru Allah! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi şasea noapte 


Spuse: 


— Şi-acuma, te las cu bine întru Allah! 

Juder răspunse: 

— Allah sporească-ţi avuţiile şi harurile! Îţi mulţumesc din suflet! 

Şi încălecă pe catârcă, având la spate cei doi desagi, şi porni la drum, cu 
negrul înaintea lui. 


Or, catârca se ţinu pe urmele arapului, care o călăuzi tot drumul, zi şi 
noapte; şi, de data aceasta, nu-i trebui decât o singură zi ca să străbată 
drumul din Maghreb până la Cairo; căci, în dimineaţa celei de a doua zile, 
Juder se văzu dinaintea zidurilor cetăţii Cairo, şi intră pe Poarta Biruinţii în 
cetatea lui de baştină. Şi ajunse la casa lui. Şi o văzu pe maică-sa stând pe 
prag, cu mâna întinsă către trecători, la care cerea de pomană, zicând: 

— Făceţi-vă milă şi pomană, în numele lui Allah! 

Dacă o văzu aşa, minţile lui Juder se întunecară. Se dete jos de pe catârcă 
şi se repezi cu braţele deschise către maică-sa care, când îl cunoscu, începu 
să plângă. Şi Juder o duse în casă, după ce luă cei doi saci şi lăsă catârca pe 
mâna arapului s-o dea moghrabinului îndărăt: întrucât catârca era o ginnă, 
iar arapul un ginn! 

După ce Juder intră în casă cu maică-sa, o pofti să şadă jos pe rogojină şi, 
cum era necăjit rău că o găsise cerşind în uliţă, îi spuse: 

— O, maică a mea, fraţii mei sunt bine sănătoşi? 

Ea răspunse: 

— Sunt bine sănătoşi! 

El întrebă: 

— Da pentru care pricină cerşeai în uliţă? 

Ea răspunse: 

— O, fiul meu, din pricină că îmi era foame! 

El spuse: 

— Cum aşa? Până să plec, ţi-am dat o sută de dinari într-o zi, o sută de 
dinari a doua zi, şi o mie de dinari în ziua când am plecat! 

Ea răspunse: 

— O, copilul meu, fraţii tăi au ticluit o viclenie împotriva mea şi au izbutit 
să-mi ia tot bănetul acela, şi pe urmă m-au izgonit din casă. Şi eu, ca să nu 
mor de foame, am fost silită să cerşesc pe uliţe! 

El spuse: 

— O, maică a mea, de-acuma n-ai să mai rabzi nimic, căci m-am întors şi 
sunt aici! Nu te mai necăji! Uite un sac plin cu aur şi cu giuvaieruri! Şi 
casa-i plină de îmbelşugare! 

Ea răspunse: 

— O, copilul meu, tu cu adevărat te-ai născut binecuvântat şi norocos! 
Aibă-te Allah în paza lui şi sporească-şi binefacerile asupra ta! Du-te, fiul 
meu, du-te de cumpără pentru noi amândoi oleacă de pâine să mâncăm, căci 


m-am culcat aseară fără să fi pus nimic în gură, şi nici în dimineaţa aceasta 
n-am mâncat nimic! 

Şi Juder, când auzi de pâine, zâmbi a râde şi spuse: 

— Binecuvântarea şi belşugu-s împrejurul tău, o, măicuţă! Nu ai decât să- 
mi ceri bucatele pe care le doreşti, şi eu ţi le dau numaidecât, fără a mai 
trebui să mă duc să le cumpăr din suk ori să le gătesc la cuhnie! 

Ea spuse: 

— O, copilul meu, da nu văd să ai nimica la tine! Şi n-ai adus decât sacii 
aceia doi, iar unu-i gol! 

El spuse: 

— Am tot ce vrei, şi de toate felurile! 

Ea spuse: 

— Copile drag, fie ce-o fi, numai să potolească foamea! 

El spuse: 

— Adevărat vorbeşti! La nevoie, omul se mulţumeşte cu puţin! Dar când 
are belşug de toate, îi place să facă nazuri şi nu mai mănâncă decât 
bunătăţuri! Or, eu am cu mine de toate din belşug, şi tu nu trebuie decât să 
alegi! 

Ea spuse: 

— Copilul meu, vreau atunci o plăcintă caldă şi o bucată de brânză! 

El răspunse: 

— O, maică a mea, numai atâta nu este potrivit pentru tine! 

Ea spuse: 

— Tu ştii mai bine decât mine ce este potrivit! Nu ai decât să faci ce socoţi 
că este potrivit! 

El spuse: 

— O, maică, eu socot că este potrivit şi vrednic de cinul tău un miel fript; 
şi, tot aşa, nişte pui fripţi şi nişte orez cu oleacă de boia de ardei! Mai socot 
potrivit cu cinul tău nişte cârnăciori dolofani, nişte dovlecei copţi, nişte 
friptură de oaie, nişte costiţe prăjite, nişte kenafa cu migdale, cu miere de 
albine şi cu zahăr, nişte plăcintă de foi umplută cu fistic şi înmiresmată cu 
ambră, şi nişte baclavale. 

Auzind asemenea vorbe, biata femeie socoti că fiu-său ori îşi râde de ea, 
ori şi-a pierdut minţile, şi strigă: 

— Yuh! Yuh! Ce-ai păţit, o, fiul meu, o, Juder? Visezi ori te-ai smintit de-a 
binelea? 

El spuse: 


— Şi de ce? 

Ea răspunse: 

— Păi ce-mi tot înşiri tu acolo felurile acelea de bucate atâta de 
năstruşnice, şi-atâta de scumpe, şi-atâta de anevoie de gătit, pe care-i cu 
neputinţă să le avem! 

El spuse: 

— Pe viaţa mea! trebuie numaidecât să-ţi dau să mănânci din toate câte ţi 
le-am înşirat! 

Ea răspunse: 

— Da nu văd pe-aici pe nicăieri nimic din toate cât ai înşirat! 

El spuse: 

— Adu-ncoace sacul! 

Şi ea îi aduse sacul, pe care îl pipăi şi văzu că e gol. Ci i-l dete, iar Juder 
îşi băgă numaidecât mâna în sac şi scoase mai întâi o tavă de aur, pe care se 
lăfaiau, miresmaţi, şi aburind, şi înotând în zeama lor cea ispititoare, nişte 
cârnăciori îndesaţi; pe urmă băgă iarăşi mâna în sac, şi iarăşi, şi iarăşi, 
scoțând rând pe rând toate bunătăţurile pe care le înşirase, şi încă şi altele, 
despre care nici nu pomenise. Şi maică-sa îi spuse: 

— Copilul meu, sacu-i tare mic şi gol-goluţ, iar tu ai scos din el o grămadă 
de bucate şi de tăvi! Unde erau toate astea? 

El spuse: 

— O, maică a mea, află că sacul mi-a fost dăruit de moghrabin! Şi sacul 
acesta-i fermecat! Este slujit de un ginn care ascultă de poruncile ce i se dau 
după ce rosteşti cutare vorbe! 

Şi îi spuse vorbele. lar maică-sa îl întrebă: 

— Atuncea şi eu, dacă bag mâna în sac şi cer nişte bucate rostind vorbele 
astea, am să găsesc în el bucatele acelea? 

El spuse: 

— De bună seamă! 

Atunci ea băgă mâna în sac şi zise: 

— O, slujitor al acestui sac, întru puterea Numelor Vrăjite care au 
stăpânire peste tine, te juruiesc să-mi mai aduci o costiţă prăjită. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi şaptea noapte 


Spuse: 


...te juruiesc să-mi mai aduci o costiţă prăjită. 

— O, maică a mea, când isprăvim de mâncat, să pui îndărăt în sac tăvile 
goale; căci talismanul cere să avem grija aceasta! Şi, mai ales, să nu spui la 
nimeni taina; şi ascunde bine sacul în lacră la tine, ca să nu-l scoţi decât la 
nevoie. Da să nu te simţi stânjenită din pricina aceasta; să fii darnică faţă de 
toată lumea, faţă de toţi vecinii şi faţă de toţi săracii; şi dă-le şi fraţilor mei 
să mănânce, şi când sunt eu aici, şi în lipsa mea! 

Or, nici nu sfârşi Juder de spus acestea, că cei doi fraţi ai lui se şi iviră şi 
văzură masa cea minunată! 


Într-adevăr, tocmai aflaseră ştirea că Juder sosise, de la careva din mahala, 
care le spusese: 

— Fratele vostru s-a întors adineaori din călătorie, călare pe o catârcă pe 
care o ducea un arap, şi îmbrăcat în nişte haine fără de asemuire! 

Şi ei îşi ziseră atunci: 

— De-ar fi dat Allah să n-o fi chinuit pe maica! Pentru că acuma, fără de 
nicio îndoială, ea are să-i povestească tot ce-am facut-o să îndure! Şi-atunci, 
o, tare ne-o mai fi ruşine faţă de el! 

Ci unul dintre ei adăugă: 

— Maica-i miloasă! Da, oricum, şi dacă i-o povesti cum stă treaba, fratele 
nostru este şi mai milos şi mai iertător decât ea! lar dacă născocim vreo 
pricină de cum ni s-a căşunat purtarea noastră, el are să se încreadă şi are să 
ne ierte! 

Şi-atunci se hotărâră să vină la el. Încât, când intrară în casă şi când Juder 
îi văzu, acesta se şi ridică în cinstea lor şi le ură bună pace, cu cele mai 
vădite semne de bucurie, şi le spuse: 

— Şedeti şi mâncaţi la noi! 

lar ei sezură şi mâncară. Şi erau tare lihniţi şi sfarojiti de foame şi de 
lipsuri! 

Când sfârşiră de mâncat şi se săturară, Juder le spuse: 

— O, fraţii mei, luaţi ce-a mai rămas de la masa noastră şi împărţiţi la cei 
săraci şi la cerşetorii din mahala! 

Ei răspunseră: 

— O, frate, poate că ar fi mai bine să păstrăm acestea pentru cina noastră! 

El le spuse: 

— La ceasul de cină o să aveţi ceva mai acătării decât aceste rămăşiţe! 

Ei atunci strânseră rămăşiţele de la masă şi ieşiră să le împartă săracilor şi 
cerşetorilor care treceau pe uliţă, spunându-le: 

— Luaţi de mâncaţi! 

După care îi aduseră îndărăt tăvile goale lui Juder, care le dete mamei sale 
spunându-i: 

— Pune-le în sac! 

Seara, la vremea cinei, Juder luă sacul şi scoase din el patruzeci de feluri 
de tăvi, pe care maică-sa le orândui una după alta pe masă; pe urma îi pofti 
şi pe fraţii lui să vină să mănânce. Şi, când sfârşiră, le scoase şi nişte 
prăjituri, ca să-şi îndulcească gura; şi ei se îndulciră. Atunci el le zise: 

— Luaţi ce-a rămas de la masa noastră şi daţi săracilor şi cerşetorilor! 


Pe urmă, a doua zi, îi ospăta iar, tot atâta de îmbelşugat; şi tot aşa, vreme 
de zece zile în şir. 

Or, după ce trecură aceste zece zile, Salem îi spuse lui Salim: 

— Tu pricepi cum face fratele nostru de ne dă nişte mese atâta de strălucite 
în fiece zi, o dată dimineaţa, o dată la prânz, o dată seara, şi o dată dulciuri 
la vreme de noapte? Păi nici sultanii nu fac decât tot aşa! De unde-au putut 
să-i pice un noroc ca ăsta şi atâta îmbelşugare? Şi noi nici nu ne punem 
întrebarea de unde-o fi scoțând toate acele bucate uluitoare şi acele prăjituri, 
de vreme ce nu-l vedem să cumpere nimic niciodată, şi nici focul nu-l face, 
nici de bucătăreală nu se ţine, nici vreun bucătar nu are! 

Şi Salim răspunse: 

— Pe Allah! habar n-am! Da poate că-i fi ştiind tu pe careva care să ne 
poată da vreo lămurire cumu-i tâlcul în treaba asta! 

El spuse: 

— Numai a bătrână ar putea să ne dumirească! 

Şi pe dată născociră o viclenie şi se duseră la mama lor, în lipsa fratelui, şi- 
i spuseră: 

— O, maică a noastră, tare ni-i foame! 

Ea răspunse: 

— Fiţi pe pace, căci numaidecât aveţi să fiţi mulţumiţi! 

Şi se duse în odaia în care se afla sacul, băgă mâna în el, cerând 
slujitorului câteva bucate cât mai calde, şi scoase îndată acele bucate, pe 
care le duse fiilor ei, care îi spuseră: 

— O, maică, bucatele acestea sunt calde, iar noi nu te-am văzut nici să le fi 
gătit, nici măcar să fi suflat în foc! 

Ea răspunse: 

— Le scot din sac! 

Ei întrebară: 

— Care sac? 

Ea răspunse: 

— Un sac fermecat! Şi orice-i ceri, îţi aduce duhul slujitor al acelui sac! 

Şi le destăinui vorbele vrăjite şi le spuse: 

— Să păstraţi taina! 

Ei răspunseră: 

— N-avea nicio grijă! Nu spunem la nimeni nimic! Şi, după ce se 
încredinţară bine de însuşirile sacului şi izbutiră să scoată din el mai multe 
feluri de bucate, şezură cuminţi în seara aceea. 


A doua zi însă, Salem îi spuse lui Salim: 

— O, fratele meu, da până când o să tot stăm noi la Juder în starea aceasta 
de slugi, mâncând din mila lui? Nu socoţi că mai bine ar fi să ticluim vreo 
viclenie şi să punem mâna pe sacul acela, ca să nu mai fie decât al nostru? 

Salim răspunse: 

— Ce viclenie am putea iscodi? 

El spuse: 


— Păi, să-l vindem pe fratele nostru Juder căpeteniei de pe marea de la 
29 
Suez 


El întrebă: 

— Şi cum să facem ca să-l vindem? 

Salem răspunse: 

— Păi să ne ducem, tu şi cu mine, la căpitanul acela, care acuma tocmai se 
află la Cairo... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi opta noapte 


Spuse: 


— Păi să ne ducem, tu şi cu mine, la căpitanul acela, care acuma tocmai se 
află la Cairo şi să-l poftim, pe el şi pe încă vreo doi năieri, să vină sa ia 
masa cu noi! Şi-ai să vezi! Tu n-ai decât să adevereşti vorbele pe care am să 
i le spun eu lui Juder, şi-ai să vezi ce-am să fac până a nu se sfârşi acea 
noapte! 

După ce se învoiră pe deplin în privinţa acestei plănuite vânzări a fratelui 
lor, se duseră să-l caute pe mai-marele Suezului şi îi spuseră, după 
salamalecurile de cuviinţă: 

— O, căpitane, am venit la domnia ta pentru o treabă care negreşit că are 
să te bucure! 

El răspunse: 

— Bun! 

Ei spuseră: 

— Noi suntem fraţi amândoi; dar mai avem un frate, o lichea care nu-i bun 
de nimica. Şi când tatăl nostru a murit, ne-a lăsat o moştenire pe care am 
împărţit-o între noi trei; iar fratele nostru şi-a luat partea lui şi s-a grăbit s-o 
vântuiască în dezmăţuri şi-n zamparalăcuri! Şi, când a ajuns nevoiaş, a 
început să se poarte faţă de noi cu o mişelie aprigă şi, până la urmă, ne-a 


chemat dinaintea judecătorilor, oameni răi şi asupritori, învinuindu-ne că l- 
am înşelat la partea lui de moştenire! Şi judecătorii, mitarnici şi ticăloşi, nu 
pregetară a ne face să prăpădim cu cheltuielile judecăților toată moştenirea 
de la părintele nostru! Ci el nu s-a multumit numai cu acea răutate! Ne-a 
chemat şi a doua oară dinaintea asupritorilor şi, în felul acesta, a izbutit să 
ne aducă la cea mai neagră sărăcie! 

Şi-acum, habar n-avem ce mai urzeşte iarăşi împotriva noastră! Am venit, 
dar, la domnia ta, ca să-ţi cerem să ne scapi de el, cumpărându-l de la noi 
spre a-ţi sluji ca vâslaş pe vreuna dintre navele domniei tale! 

Căpitanul răspunse: 

— N-aţi putea să născociţi vreun tertip ca să-l aduceţi aici? lar eu, atunci, 
mă însărcinez să-l duc pe sus până la mare, fără zăbavă! 

Ei răspunseră: 

— Ne-ar fi cam peste mână să-l aducem aici! Mai bine-i să primeşti a ne fi 
oaspete astă seară: şi adu cu tine doi oameni de-ai tăi, nu mai mult. Şi, după 
ce fratele nostru are să adoarmă, noi tuscinci o să-l înşfacăm, o să-i punem 
un căluş în gură şi o să ţi-l dăm în seamă! Iar tu, sub coperişul nopţii, ai să-l 
scoţi afară şi-ai să faci ce-i vrea cu el! 

El le răspunse: 

— Cu toată grija şi bunăvoința! Vă învoiţi să mi-l lăsaţi la patruzeci de 
dinari? 

Ei răspunseră: 

— Atâta chiar că prea-i puţin! Ci pentru tine, hai treacă! Şi, la căderea 
nopţii, să vii în cutare uliţă, lângă cutare geamie, unde-ai să găseşti pe unul 
dintre noi aşteptându-te! Şi să nu uiţi să aduci cu tine doi oameni de-i tăi! 

Pe urma se duseră la fratele lor Juder, şezură cu el de lafuri ba despre una, 
ba despre alta, iar la o vreme Salem îi sărută mâna cu o înfăţişare prin care 
parcă i-ar fi cerut ceva. Şi Juder îl întrebă: 

— Ce doreşti, o, fratele meu? 

El răspunse: 

— Află, o, fratele meu, o, Juder, că am un prieten care m-a poftit de multe 
dăţi în casa lui, pe vremea cât ai lipsit tu, şi totdeauna s-a purtat faţă de 
mine cu multă dărnicie, şi tare m-a îndatorat în felul acesta. M-am dus, 
aşadar, astăzi, să-i mulţumesc, şi el m-a poftit să rămân să cinez cu el; ci eu 
i-am spus: „Păi n-aş cam putea să-l las pe fratele meu Juder singur acasă!” 
El mi-a spus: „Adu-l încoace cu tine!” Eu am răspuns,: „Nu cred ca are să 
primească! Da ai putea tu să primeşti în seara aceasta să ne fii oaspete, 

dimpreună cu fraţii tăi!” Or, fraţii lui tocmai se aflau acolo de faţă, şi i-am 
poftit şi pe ei, socotind în mintea mea că n-au să primească şi că, în felul 
acesta, am să pot scăpa frumos cu faţa curată; da, din păcate, ei nu s-au 
codit nicidecum, iar fratele lor, văzându-i că primesc, a primit şi el şi mi-a 
spus: „Să mă aştepţi la capătul uliţei tale, lângă poarta geamiei, şi am să vin 
să ne întâlnim acolo, dimpreună cu fraţii mei!” Or, acuma, o, frate Juder, 
tare mă tem că ei s-or şi afla acolo, iar tu mă vezi ce tare încurcat sunt faţă 
de tine, din pricina acestei îngăduinţe pe care mi-am luat-o. Şi, dacă vrei cu 
adevărat să-ti rămân datormic pe viaţă, primeşte-i ca oaspeţi în seara 
aceasta! Binefacerile tale ne-au copleşit de mult, şi belşugul îţi umple casa, 
o, fratele meu! Ci dacă, din vreo pricină ori alta, nu vrei nicidecum să-i ai 
ca oaspeţi în casa ta, îngăduie-mi să-i poftesc în casa vecinilor noştri, unde 
am să-i cinstesc cum oi putea! 

Juder răspunse: 

— Şi pentru ce să-i pofteşti în casa vecinilor noştri, o, Salem? Oare casa 
noastră să fie atâta de strâmtă şi de neprimitoare? Ori poate n-om avea ce să 
le dăm să mănânce? Într-adevăr, cum de nu îţi este ruşine să mă mai întrebi 
în privinţa aceasta? Nu ai decât să-i aduci încoace şi să-i cinsteşti din belşug 
cu mâncare şi cu dulciuri, fără să te zgârceşti, în aşa chip încât să 
prisosească din plin! Şi de-aci înainte, dacă ai să chemi ca oaspeţi prieteni 
de-ai tăi, nu ai decât să ceri mamei noastre toate bucatele de trebuintă şi cât 
mai multe! 

Du-te şi cheamă-ţi prietenii din seara aceasta! Toate binecuvântările s-au 
pogorât asupra noastră odată cu asemenea oaspeţi, o, fratele meu! 

La cuvintele acestea, Salem sărută mâna lui Juder şi se duse la poarta 
geamiei să-i întâmpine pe inşii aceia, pe care îi aduse degrabă acasă. lar 
Juder se ridică în cinstea lor şi le spuse: 

— Bună-venirea fie cu voi! 

Pe urmă, îi pofti să stea lângă el şi începu să tăifasuiască prieteneşte cu ei, 
fără a avea habar despre ce-i ascundea ursita! Şi o rugă pe maică-sa să 
aştearnă masa şi să-i ospăteze cu patruzeci de tăvi de felurite mâncăruri 
spunându-i: 

— Adu-ne cutare fel, şi cutare fel, şi iarăşi cutare fel! 

lar ei mâncară şi se săturară, socotind că acea minunată cină se datora 
dămiciei fraţilor Salem şi Salim. 

Pe urmă, când întâia parte a nopţii se scurse, li se aduseră dulceţurile şi 
prăjiturile; şi mâncară până la miezul nopţii. Atunci, la un semn al lui 


Salem, năierii se repeziră la Juder, îi înnodară braţele straşnic, îi priponiră 
picioarele şi îl duseră pe sus afară din casă, coperiţi de negură, ca să ia 
numaidecât drumul către Suez, unde, cum ajunseră, îl aruncară în fundul 
unei corăbii de-a lor, cu fiare la picioare, în mijlocul altor robi şi al altor 
osândiţi, şi îl trimiseră să slujească pe scândura vâslaşilor, un an întreg. Şi- 
atâta cu Juder! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patru sute şaptezeci şi noua noapte 


Spuse: 


Şi-atâta cu Juder! 

— Păi să ne ducem, tu şi cu mine, la căpitanul acela, care acuma tocmai se 
află la Cairo... 

Estimp, fraţii săi, când se sculară dimineaţa, se duseră la mama lor, care nu 
ştia nimic din cele întâmplate, şi-i spuseră: 

— O, maică, Juder încă nu s-a sculat? 

Ea spuse: 

— Duceti-vă şi sculati-l! 

Ei răspunseră: 

— Unde-i culcat? 

Ea spuse: 

— În odaia de oaspeţi! 

Ei grăiră: 

— Nu este nimenea în odaia aceea! Poate că a plecat as'noapte cu 
corăbierii! Căci, maică, fratele nostru Juder a dat de gustul călătoriilor 
îndepărtare! Şi de altminteri, l-am şi auzit cum vorbea cu străinii aceia care- 
i spuneau: „Ie luăm cu noi, ca să descui comorile ascunse pe care le ştim!” 

Ea spuse: 

— Atunci pesemne că o fi plecat cu ei, fără să ne fi înștiințat! Ci putem să 
n-avem nicio grijă în privinţa lui; Allah are să ştie a-l îndruma pe calea cea 
bună; şi, cum s-a născut cu noroc şi-i ocrotit de soartă, are să se întoarcă în 
curând iarăşi la noi, cu bogății straşnice! 

Pe urmă, întrucât oricum lipsa fiului este un lucru greu pentru o mamă, 
începu să plângă. Atunci ei strigară la ea: 

— O, alimănito şi smintito, atâta de mult îl iubeşti pe Juder, în vreme ce 
noi, tot copiii tăi, de s-ar întâmpla să plecăm ori să venim, nici nu te-ai 


întrista, nici nu te-ai bucura! Au nu suntem şi noi fiii tăi, aşa cum ţi-e fiu 
Juder? 

Ea răspunse: 

— Ba şi voi sunteţi copiii mei, da voi sunteţi doi tâlhari şi doi ticăloşi! Din 
ziua când a murit tatăl vostru, nu mi-aţi făcut niciun bine şi n-am avut o 
clipă bună cu voi, ori vreo alinare din parte-vă! Da de la Juder numai 
bunătate am avut; la inima lui n-a stat decât grija cum să-mi facă o bucurie 
şi cum să-mi arate ascultare şi să se poarte frumos cu mine. De bună seamă 
că se cuvine să plâng amarnic după el, căci de binefacerile lui mă bucur şi 
eu; cum vă bucuraţi şi voi amândoi! 

Când auziră spusele bietei lor mame, cei doi ticăloşi începură s-o suduie şi 
s-o bată; apoi trecură în odaia cealaltă şi scotociră peste tot după sacul cel 
fermecat şi după sacul cu nestemate: şi, până la urmă, găsiră sacii şi îi 
înhăţară; după care scoaseră din sacul cu nestemate tot aurul ce se afla într- 
unui din buzunarele lui şi toate giuvaierurile şi pietrele de preţ ce se aflau în 
celălalt buzunar; şi spuseră: 

— Astea-s bunuri de la tatăl nostru! 

Ci bătrâna strigă: 

— Nu, pe Allah! Sunt bunurile fratelui vostru Juder! Şi le-a adus din ţara 
moghrabinilor! 

Ei ţipară: 

— Minti! Sunt bunuri de la tatăl nostru! Şi avem drept să ne folosim de ele 
cum ne place! 

Şi se repeziră să le împartă pe loc între ei amândoi. Ci nu izbutiră să 
ajungă la învoială cine să ia sacul cel năzdrăvan. Căci Salem spunea: 

— ÎL iau eu! 

Iar Salim spunea: 

— ÎL iau eu! 

Şi se iscă zarva şi gâlceava între ei! Atunci mama lor spuse: 

— O, copiii mei, aţi împărţit între voi sacul cu aur şi nestemate; ci sacul 
cestălalt nu poate să fie nici împărţit, nici despicat, căci vraja lui s-ar rupe 
atunci şi şi-ar pierde însuşirile. Ci lăsaţi-mi-l mai bine mie: şi eu, în fiecare 
zi, am să scot din el bucatele pe care le veţi vrea, şi de câte ori o să vreţi. Şi, 
pentru mine, făgăduiesc că am să mă mulţumesc cu o bucată de pâine ori cu 
îmbucătură pe care mi-aţi lăsa-o voi. Şi de-o să vreţi cumva să-mi daţi, pe 
deasupra, ce mi-o fi de trebuinţă ca să nu umblu goală, asta ar fi numai şi 
numai ca un dar din partea voastră şi nu ca o îndatorire. În felul acesta, 


fiecare dintre voi o să puteţi face orice vă place, fără de nicio oprelişte! Eu 
nu uit că amândoi sunteţi copiii mei şi că eu sunt mama voastră. Să 
rămânem laolaltă şi în înţelegere, pentru ca, atunci când se va întoarce 
fratele vostru, să n-aveti nimica de ce să vă căiţi şi să nu vă fie ruşine 
dinaintea lui din pricina faptelor voastre! 

Ci ei nu voiră neam să asculte de sfaturile bătrânei, şi îşi trecură noaptea 
gâlcevindu-se cu mare zarvă şi înjurându-se atâta de amarnic, încât un 

cavas de-al sultanului, aflându-se ca oaspete în casa de-alături, auzi tot ce- 
şi strigau şi înţelese bob cu bob toată pricina gâlcevei. Încât, cum se lumină 
de ziuă, alergă la palat şi ceru să fie primit de sultanul Egiptului care se 
chema Şams Al-Daula, şi îi povesti tot ce auzise. Şi sultanul trimise 
numaidecât după cei doi fraţi ai lui Juder şi îi supuse la cazne până ce 
mărturisiră tot. Sultanul atunci le luă amândoi sacii, iar pe ei îi azvârli cu 
mâna Măriei Sale în temniţă. După care, porunci să i se dea mamei lui Juder 
o danie care să-i ajungă pentru nevoile ei zilnice. 

Si-atâta cu ei! 

Estimp, Juder iată că tocmai împlinise anul de când se afla rob pe corabia 
căpitanului cel mare de la Suez, când o furtună se ridică într-o zi împotriva 
navei, o dezgărdină şi o izbi de nişte stânci, atâta de năprasnic încât o 
zdrobi şi toţi oamenii se înecară, afară de Juder, care izbuti să ajungă la 
țărm înotând. Şi izbuti să se caţere pe uscat; şi ajunse în felul acesta la o 
tabără de beduini rătăcitori, care îl descusură ce-i cu el şi dacă este corăbier. 
Şi el le povesti că, într-adevăr, fusese corăbier pe o naie care se scufundase; 
şi le povesti pe şart toate păţaniile lui. 

Or, se afla acolo, în trecere prin tabăra aceea, un neguţător, de baştina lui 
din J cada, care se simţi tare înduioşat de soarta lui Juder şi care îi spuse: 

— Vrei să intri în slujba mea, o, egipteanule? Iar eu, în schimb, am să-ţi 
fac rost de haine şi am să te duc la Jedda! 

Şi Juder primi să intre în slujba lui şi plecă împreună cu el şi ajunse la 
Jedda, unde neguţătorul se purtă cu multă mărinimie faţă de el şi îl coperi 
cu binefaceri. Pe urmă, după un timp, neguţătorul plecă în hagialăc la 
Mecca şi îl luă şi pe Juder cu el. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


POVESTEA 


Notes 
[+1] 


La M. A. Salie: Povestea cu califul fals. 


[2] 


La M.A.Salie: 


În graiul dragosteisfânt inima-mi arsă-ţi vorbeşte 
Şi ţi-aduce ştire că fără margini te iubeşte. 
Martorii mei iată-mi-i: sufletu-mi de chin zdrobit, 
Pleoapele mele arzând, plânsul meu nedomolit 
Până a te fi-ndrăgit, n-am ştiut ce e iubirea 
Drept judeţul lui Allah judecata-ne-va simţirea. 


[-3] 


În varianta tradusă de M. A. Salie, episodul acesta cu sfâşierea hainelor se mai repetă încă de 
două ori, după ce alte două roabe cântă stihurile următoare: 

1 

Cum să mai îndur în piept jarul chinurilor grele? 

Curg potop nepotolit biete lacrimile mele. 

Sunt sătul —jur pe Allah! — de atâta viaţă-amară 

Cum să râdă sufletul când tristeţile-l doboară? 


2 
Ah, curmă despărţirea lungă, rea! 
Nu te mai poate inima uita! 


Ai milă de sărmanu-ndrăgostit, 
Cel care din iubire s-a smintit. 


Sunt frânt de dor şi viaţa mea un chin e - 
Şi-mi strig spre ceruri dorul meu de tine. 


O, luna mea! o, tu, lumina mea! 
Nu te mai poate inima uita! 


[4] 


La M. A. Salie, spune şi aceste versuri: 


Vai, povestea mea ciudată n-are-n lume-asemănare! 
Jur pe sfânta mea iubire: nu mai am nicio scăpare! 
Fiţi deci cu luare-aminte la câte vi le voi spune, — 
Voi care sunteţi de faţă, luaţi seama la minune! 
Ceea ce am să vă deapăn, toate sunt adevărate. 
Fără umbră de minciună am să vi le-nşir pe toate. 
Mor de-o dragoste amară, ars de patimile-i grele. 
Ah, frumoasă-i fără seamăn ucigaşa vieţii mele! 
Paloş de la Ind e ochiu-i când de ciudă scânteiază, 
Iar sprânceana-i este arcul aprig ce mă săgetează, 
Însă inima mea simte că acum, aci, de faţă, 

E însuşi califul, domnul lumii, fala lui măreaţă! 

Pe când cel ce-i stă alături e vizirul său cel mare, 
Este însuşi Barmakidul, marele vizir, Giafar e! 

Cel de-al treilea-i spătarul, e Massrur, fără-ndoială! 
Iar în toate cele spuse dacă nu-i nicio greşeală, 

Eu mi-am dobândit acuma tot ce mi-am dorit vreodată 
Şi de multa bucurie-mi râde inima-mpăcată. 


[-5] 


În varianta M. A. Salie, pe uşa casei se află scrise următoarele versuri: 


O, casă, bucuria fie-ţi partea! 

Iar pe stăpânii tăi să-i cruţe moartea! 
Şi gazdă fii, cu geamuri luminate, 
Când oaspetele-n uşa ta va bate! 


[-6] 
La M. A. Salie: „Eu sunt Sitt-Dunia, fiica lui Yahia ibn Halid!*” 


*Yahia ben-Halid, mare dregător din familia Barmakizilor, a fost tutore şi vizir al lui Harun 
Al-Raşid (între 786 — 809), când de fapt el conducea califatul. 


[-7] 


La M. A. Salie, mai întâi cântă o roabă următoarele versuri: 


El se ivi - şi iată-l: gazelă-i, lună, ram! 

Cel care nu-l iubeşte trăieşte de haram. 

Ah, el e Frumusețea! Când doru-Allah îl stinse, 
Cu buzele lui focul şi mai cu foc se-aprinse. 
Când vin clevetitorii şi-mi pomenesc de el, 

Mă fac că nu iau seama la vorba lor, defel! 

Când îmi vorbesc de altul ascult cu luare-aminte, 
Ci-n taina mea adâncă pe el îl am în minte! 

E-n totul o minune din cap până-n picioare, 

Dar chipul lui, ah, chipu-i minunea cea mare mare! 
Bilial* e aluniţa-n foişorul buzei, coaptă, 

Iar zarea mărgăritul frunţii lui o aşteaptă. 

Să-l uit mă tot îndeamnă zavistnicii năprui — 
Eu, care-i port credinţă! Eu, credincioasa lui! 


(*Bilial este numele celui dintâi muezin, de o frumuseţe legendară - etiopian de origină, deci 
negru, de aici comparaţia cu aluniţa - care, din foişorul moscheii, i-a chemat pe credincioşii 
musulmani la rugăciune.) 


[-8] 


La M. A. Salie, cântecul începe cu următoarea strofă: 


Allah slăvitul, el te-a împodobit 
Cu-atâta frumuseţe alintată! 
Privirea ta vrăjită ne-a-nrobit 
Şi ne ucizi cu dulcea ei săgeată! 


[9] 
În traducerea lui M. A. Salie, fraza aceasta se prezintă astfel: 
Şi când rămăsei cu Sitt-Dunia, fiica lui Yahia ibn Halid Barmakidul, văzui că era mărgăritar 
neprihănit şi căpriţă neogoită, şi rostii aceste două stihuri: 


Ca gulerul pe gâtul unei porumbiţe, braţul meu o cuprinse, 
Şi doar cu palma mai putui să-i ridic vălul, 

Într-adevăr, mare-mi fu izbânda, iată! De-a pururi 

Aş fi stat îmbrăţişat cu ea şi n-aş fi vrut să ne mai despărţim. 


[10] 


La M. A. Salie, sunt traduse şi versurile: 


Inima de-ndrăgostit tare-i zbuciumată, 

Mâna dorului mereu liniştea i-o pradă. 
Călăreţii-au mas de mult, caii-s în pripoane, 
Numai dorul umblă şui printre caravane. 
Luna peste corturi sus scutură lumină. 

Inima de-ndrăgostit plânge şi suspină. 

De te-alungă, de te vrea - dulce-i gura dragă! 
Când iubeşti, iubeşti aşa dragostea întreagă! 


[+11] 


La M. A. Salie: ...pe urmă suspină şi vărsă lacrimi şi rosti aceste versuri: 


Pe Allah! n-am s-o mai uit toată viața mea! 

Dragi îmi sunt cei ce cu drag îmi vorbesc de ea! 

Chipu-i scump e luna mea! Mult am mai iubit-o! 
Preamărit să fie-n veci Cel ce-a zămislit-o! 

N-am nici somn, nici tihnă n-am — arsă-i viaţa-mi toată. 
Inima-mi de doru-amar tare-i tulburată! 


[42] 


La M. A. Salie: Şi apoi rosti aceste versuri: 


Să-ţi fie în veci saraiul Kaaba* cu ziduri sfinte! 

Semn să stea pe frunţi pământul pe care-l ai dinainte! 
Şi despre tine să strige Apusul şi Răsăritul: 

El e Ibrahim, săvai! Aici e Makam slăvitul! 


(Kaaba este numele vestitului templu musulman de la Mecca, despre care legenda spune că a 
fost zidit de însuşi Ibrahim — patriarhul Avraam din Biblie. Makam Ibrahim — Locul lui 
Ibrahim — este numele dat unei pietre mari pe care se spune că se odihnea Ibrahim şi care se 
păstrează şi azi în incinta Kaabei. 

Versul al doilea vrea să spună că toate frunţile să se temenească atingând pământul în faţa 
califului.) 


[-13] 


La M. A. Salie este exprimat răspunsul în versuri: 


Sărută-i degetele — că nu sunt degete doar! 

Cheile milelor sunt, ce-ţi dau fericirea-n dar! 
Mulţumeşte milei lui — că nu este numai milă, 
Ci o mândră salbă e la gât gingaş de copilă! 


[14] 
La M. A. SaLie: Povestea cu Uns-ali-Budjud şi ali-Vard-fi-li-Akman. 
În notă se arată că Uns-ali-Budjud însemnează în limba arabă desfătul lumii. 


[— 15] 


Rugăciunea-de-luat-o-hotărâre (sau  rugăciunea-pentru-sfat) se face în cazuri de 
incertitudine sau de şovăială pentru a căpăta un sfat de la Allah. Adeseori se recurge si la 
ajutorul Coranului, care se deschide la întâmplare şi, după semnificaţia unei fraze din el, citită 
ad-hoc, se ia hotărârea. 


[-16] 


La M. A. Salie: Marea Comorilor. 


[-17] 


La M. A. Salie: Muntele-copiilor-de-prisos. 


[-18] 


Orientarea aceasta, numită kâbla, în care musulmanul trebuie să-şi întoarcă faţa către Mecca, 
este una din regulile cele stricte impuse de Coran pentru efectuarea rugăciunii. 


[19] 


Seihun — numele arab al fluviului Amu-Daria. 


[ —20] 


Geihun — numele arab al fluviului Sâr-Daria. 


[-21] 


Regeb — cea de a şaptea lună a anului după calendarul musulman — era, încă din epoca 
preislamică, luna păcii, când se interziceau toate acţiunile războinice şi se ţineau serbări şi 
iarmaroace. 


[+22] 


După darinele musulmane, în cea de a şaptea zi de la nuntă, soţia primeşte vizita prietenelor, 
iar soţul pe cea a prietenilor. Totodată, la ambii soţi vin tarafuri de cântăreţi care le cântă urări 
şi cântece de petrecere. 


[23] 


La băile musulmane, există încăperi cu temperature foarte ridicată, altele cu temperature 
foarte scăzută, iar între ele una cu temperature medie. 


| 24] 


La M. A. Salie, titlul este Povestea cu calul de lemn negru - cu o notă explicativă în care se 
spune că lemnul negru sau abanosul creştea pe vremuri în Arabia şi că era folosit pentru 
confecţionarea unor obiecte de artă şi a figurilor de şah; i se atribuiau şi însuşiri terapeutice. 


[| — 25] 


Kamar Al-Akman: Luna Lunelor. 


| — 26] 


Sana — străvechi oraş în sudul Peninsulei Arabice. 


[27| 


La M. A. Salie, titlul este: Povestea cu Dalila-Vicleana şi Ali-Zeibak din Cairo. 


| — 28] 
Sufit (de la suf - lână, păr) - mistic musulman, care umbla îmbrăcat cu haine aspre tesute din 
lână albă. 


| 29] 


La M. A. Salie, este dat numele arab Abu-li-Hamalat - cu precizarea într-o notă: ocrotitorul 
plodirilor, adică ocrotitorul femeilor însărcinate. 


[| — 30] 


La M. A. Salie, titlul este Povestea cu Judar. 


[31] 

Karun (biblicul Core) - personaj legendar, pomenit şi în Coran, de o bogăţie nemaipomenită, 
dobândită prin vrăjitorie, şi pedepsit de Moise să fie înghiţit de pământ cu toate averile lui. 
Lacul care îi poartă numele se întindea la sudul oraşului Cairo şi a fost subiectul multor 
poveşti, printre care şi aceasta de aici. 


[ — 32] 


Moghrabin (de la cuvântul arab magreb - apus) - locuitor din Africa de Nord-Vest. 


[ — 33] 


Malekiţi - adepţi ai învăţăturii juristului musulman Malek ibn Anas, care a murit la sfârşitul 
secolului al VIII-lea. Sistemul juridic-religios al lui Malek trece drept unul dintre cele patru 
„interpretări ortodoxe" musulmane şi s-a bucurat de o largă răspândire în Magreb şi în Spania 
musulmană. 


[34] 


Fas (Fes) si Miknas (Mecnes) - oraşe în Maroc. 


[| — 35] 


Marea de la Suez - golful Suez, despărţit de Egipt prin Peninsula Sinai. 


[ — 36] 


Cavas (arcaş) - paznic înarmat care îi străjuia pe solii străini în timpul şederii lor într-un oraş; 
cavasii erau recrutaţi de obicei din rândul ienicerilor (infanterişti turci) care în anul 1517 au 
cucerit Egiptul. Pomenirea unui astfel de străjer în povestea de faţă dovedeşte că redactarea ei 
s-a făcut nu mai devreme de secolul XVI. 


[37] 


Jedda (Djeddah) - port la Marea Roşie. 


